
POSVEĆUJEM SVOJIM NEKADAŠNJIM ĐACIMA, KADA 
SMO ZAJEDNIČKI RASLI U VJERI POD ISTIM KROVOM... 


PISAC 


PREDGOVOR 


Ima ljudi u svijetu kao i u našoj Crkvi koji tjelesno umiru 
kao i svi drugi ljudi, ali koji veoma dugo žive u srcima mnogo- 
brojne braće i sestara pa su zbog toga nezaboravni. Takve ćete 
sresti u ovoj knjizi UČI SE OD SUNCA... 


Nije najvažnije u životu kojemu zvanju čovjek pripada. Nije 
odlučujuće koliko dugo vremena boravi na tom Božjem svijetu. 
Nije glavno u koji se spol ubraja. Nije presudno ni koju naobraz- 
bu posjeduje. Ali je važno: kako živi i iskorištava te svoje kratke 
zemaljske dane. Da li ih je obogatio i oplodio ili pak osiromašio 
i upropastio? 


Divni likovi, koji su ovdje obrađeni, poklonili su ili još uvi- 
jek poklanjaju svome naraštaju napore i plodove svoga uma kao i 
dobrotu i ljubav svoga srca. Zadivljeni i potreseni razmišljamo o 
tim nesebičnim dobrotvorima koji su bili svjesni kako ljudski ži- 
vot može biti izvanredno koristan i bogat kad se osmišljava u slu- 
ženju i darivanju. 

Takvi su nam duhovni velikani neprestani izazov i poticaj. Ne 
možemo ih u svemu nasljedovati. Nemamo svi jednakih sposobno- 
sti. Ne živimo svi u istim prilikama. Nemamo svi istih uvjeta za 
postizavanje pune ljudske i kršćanske zrelosti. Ali, svi imamo mo- 
gućnosti i milosti da dađemo našem ljudskom postojanju najljep- 
ši sadržaj, ako ih ispunimo ljubavlju prema Bogu i bližnjemu. 


»Čovjek ne može živjeti bez ljubavi« — veli naš prvosvećenik 
papa Ivan Pavao II. — »Sam po sebi on ostaje biće neshvatljivo, 
život mu ostaje lišen smisla, ako mu se ljubav ne objavi, ako se 
ne susretne s ljubavlju, ako je ne iskusi i ne usvoji, ako u njoj 
živo ne sudjeluje...« (Otkupitelj čovjeka) 


Zamislite, kad ne bi bilo tih ljudi o kojima ćete čitati u ovoj 
knjizi, kao i nepregledne povorke njima sličnih, kakva bi se za- 
strašujuća praznina pojavila u našoj povijesti i kakva bi se zlo- 

kobna tama spustila nad čovjekovim horizontima! No u toj straho- 
vitoj brzini života i mnogobrojnim zaokupljenostima, koje su nas 
zahvatile, jedva kada i pomislimo koliko im dugujemo. 


Ne zaboravi, dragi čitatelju, na svoj povijesni zadatak. Bogu 
si upravo ti potreban da se njegov plan izvrši. Ako ne možeš biti 
veliko sunce na nebu, možeš biti mala svjetiljka na zemlji. S pra- 
vom to od nas očekuje naš Gospodin, Isus Krist, kađ nas u Evan- 
đelju upozorava: »Pazi da svjetlo koje je u tebi ne postane tama.« 
(Lk 11,35) Kršćani i jesu samo zato na svijetu da u nj unesu ma- 
lo više svjetla Isusove dobrote i ljubavi. Želim ti od srca da budeš 
uvijek radosni svjećonoša tog svjetla! 


Pozdrav i blagoslov u Gospođinu! 


t ĆIRIL KOS, biskup 


Đakovo, 8. prosinca 1981. na blagdan Bezgrešne, pod čiju maj- 
činsku zaštitu stavljam autora i čitatelje! 

Tako neka svijetli svjetlo vaše pred ljuđima, da viđe vaša do- 
bra djela i proslave Oca na nebesima... 
Mt 5, 16 


Kristovo evanđelje stalno obnavlja život i kulturu palog čov- 
jeka, a suzbija i uklanja zablude i zla koja proizlaze iz trajno pri- 
jeteće zavodljivosti grijeha. 

GS 58 


Jedan narod ne smije nikada zaboraviti svoje povijesti ni svih 
onih koji su u njegov život ugradili svoju žrtvu. 


Nadbiskup F. Kuharić 


Kroz ovaj svijet proći ću samo jedanput. Svaku dobru stvar, 
svaku uslugu koju moram iskazati ljudima, daj Bože, da učinim 
i ništa ne propustim. Ovim putem neću opet proći... 


S. Grelet 


U povodu 500. obljetnice smrti Katarine Kosače 


KRIŽNI PUT POSLJEDNJE BOSANSKE KRALJICE 


Život koji se u jednom hipu žrtvuje za velike čovjekove idea- 
le nazivamo mučeništvom. Ako je pak cijeli jedan život bio ne- 
prekidno mučeništvo, onda nam je govor presiromašan da bismo 
to mogli vrijednosno ocijeniti. Život vrijedi uvijek sve više što se 
više dariva i žrtvuje. Takav je upravo izgledao kod naše plemeni- 
te kraljice Katarine. 


Živjela je polovicom XV. stoljeća, u tom vrlo nemirnom po- . 
vijesnom razdoblju, i bila nemoćni sudionik jezivih događaja, ka- 
da se ondašnja turska velesila sručila na Bosnu i pretvorila je u 
opustošeni pašaluk. Kroz cijeli mukotrpni život stupala je hrabro 
postajama svoga križnog puta, koji će vrlo često raskrvariti srce te 
divne žene i majke. 


Srce bosanskog kraljevstva 


Katarina je bila kćerka najuglednijega bosanskog velikaša Stje- 
pana Vukčića Kosače. Otac joj je uspio poduzetnošću i smionoš- 
ću proširiti svoju prevlast na cijelu Hercegovinu, južne dijelove 
Bosne, dio srednje Dalmacije i naselja od Dubrovnika do Kotora. 

U 21. godini života Katarina se udala za kralja Stjepana To- 
maša, koji je bio nasljednik posljednjega bosanskog kralja Tvrt- 
ka II. iz kraljevske loze Kotromanića. Kako je kralj Tomaš bio 
nezakoniti sin Stjepana Ostoje, zatražio je od pape Eugena IV. da 
mu prizna sva prava zakonitih sinova, što mu je papa udovoljio. 

Vjenčanje je prema mišljenju nekih povjesničara obavljeno 
na blagdan Uzašašća 1446. godine. Sigurno je u toj ženidbi igrao 
ulogu i politički momenat, jer je kralj Tomaš želio uza se što više 
privezati moćnog hercega Kosaču u zajedničkoj obrani zemlje pro- 
tiv neprijatelja. 

Kraljica Katarina poklonila je svome mužu dvoje djece: Si- 
gismunda i Katarinu. Osim brige za vlastitu obitelj, sreća kraljev- 

stva ležala joj je veoma na srcu. Obilazila je bosanske gradove, 
gradila crkve i samostane poklanjajući im misnice i oltarnike iz- 
rađene svojom vještom rukom. Majčinskom dobrotom i pažnjom 
susretala je svoje podanike i u njihovim srcima ostavljala neiz- 
brisiva sjećanja. 

No tada su se počeli nad obzorjem bosanskog kraljevstva nad- 
vijati mračni i tamni oblaci. Kad je palo Smederevo u turske ru- 
ke 1459. godine, neposredna opasnost zaprijetila je Bosni. Da zlo 
bude veće, došlo je do svađe između kralja Tomaša i Katarinina 
oca hercega Stjepana radi grada Čačvine u Posušju. Možemo sa- 
mo zamisliti u kakvoj se tjeskobi nalazila Katarina kad je mora- 
la sudjelovati u tom nemilom sukobu oca i muža. 


U crnom velu udovice 


Najgora je kušnja zadesila kraljevsku obitelj kad je kralj Stje- 
pan Tomaš bio oklevetan kod pape Pija II. da potajno šuruje s 
“ Turcima i da im želi izručiti grad Čačvinu. 

Čuvši za takve optužbe, Pio II. naložio je 1460. hvarskome bi- 
skupu Tomi, legatu za Bosnu, da provede istražni postupak i, u- 
koliko optužbe budu istinite, neka bosansko kraljevstvo udari 
kaznom crkvenog interdikta. 

Svjestan svoga poštenja i nepravde koju su mu klevetnici na- 
nijeli, kralj Tomaš pošalje svoje poslanike papi u Mantovu da ga 
objektivno informiraju o čitavoj situaciji u Bosni i dokažu njego- 
vu nevinost i pravovjernost. Tom je istom prilikom zamolio papu 
da imenuje biskupa za Bosnu i da pošalje svoga izaslanika koji 
će osobno pratiti zbivanja u kraljevstvu i tako moći točno obavi- 
jestiti poglavara Crkve. 

Opasnost se od Turaka svakim danom sve više približavala. 
Stjepan Tomaš bio je na stotinu muka: kako obraniti zemlju, što 
učiniti s Katarinom i djecom, kako ih skloniti ako se nemila opas- 
nost približi? 

Šalje u Mletke druge poslanike, s ninskim biskupom na čelu, 
da bi dobio hitnu pomoć u vojsci i oružju za obranu svoje ugrože- 
ne djedovine. Ali od svega toga bilo je malo koristi. Jedino su 
mu izišli u susret da se, u slučaju nevolje, može sa svojom obite- 
lji skloniti na teritorij republike sv. Marka. 

Međutim nenadano, pod još nerazjašnjenim okolnostima, um- 
ro je kralj Stjepan, a kraljica Katarina ostala udovica sa svojom 

nejakom djecom. Od tada se preselila u kraljevski dvorac Kotro- 
manića u Kozogradu na Zec-planini. A na kraljevsko je prijestolje 
došao Stjepan Tomašević, sin Stjepana Tomaša iz njegove prve 
nezakonite veze s pučankom Vojačom. 


Opasnost »Polumjeseca« pred vratima 


Mladi je kralj shvatio vrlo tešku i opasnu situaciju u kojoj se 
nalazilo kraljevstvo, pa mu je zato najpreča briga bila da osigu- 
ra zemlji slobodu i mir od Turaka. Prije nego je bio okrunjen za 
kralja, želio je uspostaviti dobre odnose s hercegom Stjepanom 
pa je u znak svoje pomirljivosti priznao maćehi Katarini sva pra- 
va kraljice—majke. On je primi za svoju pravu majku — bilježi 
naš ugledni Klaić — a ona njega za svog sina. 

Kolika se državnička mudrost, dalekovidnost i ljubav prema 
domovini krila u tom posljednjem bosanskom kralju, najbolje se 
vidi iz predstavke njegovih poklisara papi Piju II. u kojoj ga mo- 
li za hitnu i neodgodivu pomoć: 


»... Ja ne tražim zlatnih gora, ali bih rado da moji neprija- 
telji i zemljaci znaju da mi neće uzmanjkati tvoja priklonost. Ako 
doznaju Bošnjaci da neću sam samcat biti u ratu, hrabrije će vo- 
jevati, a neće se ni Turci osmjeliti na moje zemlje napasti, jer su 
ulazi u njih vrlo tegotni, a gradovi na mnogim mjestima neosvo- 
jivi... Stoga želim da mi krunu pošalješ i svete biskupe, što će 
biti znak da me nećeš ostaviti, ako bi rat planuo. Od tebe kru- 
njen donijet ću pouzdanje podanicima, a strah neprijateljima.« 


Dalje u svojoj predstavci Stjepan Tomašević moli da mu se 
pošalje oružje koje je bilo u Mlecima, a za koje je papa već bio 
naredio da se pošalje njegovu ocu, ali republika sv. Marka nije za 
to imala sluha. Papu moli da nagovori i kralja Matijaša kako bi se 
zajedničkim silama oprli neprijatelju. Na svršetku s izvanrednom 
intuicijom državnika skreće pozornost papi da su u opasnosti ne 
samo Bosna nego i sve kršćanske zemlje Zapada: 


»Kad bi Muhamed samo moju kraljevinu tražio, a ne bi htio 
dalje poći, onda bi me mogli sudbini prepustiti, te ne bi trebalo 
uzbuniti ostalo kršćanstvo radi moje obrane. Ali nezasitljivo vla- 
stoljublje nema granica. Nakon mene napast će Ugarsku i Dalma- 
ciju, potčinjenu Mlecima, i preko Kranjske i Istre potražit će Ita- 
liju, koju želi svladati. I o Rimu često govori te mu onamo srce 

čezne. Ako on nemarom kršćana moju kraljevinu osvoji, naći će 
prikladniju zemlju i najzgodnije mjesto da ispuni svoju želju. ..« 

Papa je u Bosnu poslao svoje delegate koji su Stjepana Toma- 
ševića okrunili kraljevskom krunom u Jajcu u prisutnosti i uz po- 
dršku uglednih odličnika bosanskih iz svih krajeva kraljevstva, ta- 
ko da se u svom izvještaju Veneciji kralj mogao pohvaliti »da je 
bio vjenčan uz slobodnu privolu svih velmoža i gospode bosanske 
i uz najveće odobravanje«. 


Neki povjesničari drže da je vrhovnog poglavara Crkve zastu- 
pao kod krunidbe ninski biskup Božo, kojemu je bilo naređeno 
od strane Pija II. da priprema u Bosni križarsku vojnu protiv Tu- 
raka. 


Kralj Stjepan Tomašević ponovio je očevu molbu Veneciji da 
ga opskrbi novcem i oružjem i da mu ustupi jedan grad na jadran- 
skoj obali kamo bi se sklonio ako bi ga neprijatelji prisilili na po- 
vlačenje. 

Međutim, lakomi prekomorski susjed imao je često puta ne- 
zasitnih apetita za ljepotom naših jadranskih krajolika, ali nije 
imao srce za naše tjeskobe i ugroženost. I molba kralja Tomaše- 
vića ostala je glas vapijućega. Bezbroj puta će se to ponoviti da 
će nas u najtežim danima naše nacionalne povijesti svi ostaviti na 
cjedilu. To će biti »plaća« za stoljetnu borbu Hrvata kao braniča 
kršćanske civilizacije u kojoj zaslužiše laskavi naslov »predziđe krš- 
ćanstva«. 


Rastanak s domovinom 


Teška se predviđanja Stjepana Tomaševića obistiniše. U pro- 
ljeće 1453. Mehmed II. s golemom vojskom iz Drinopolja krene 
prema gradu Bobovcu. Nije bilo lako osvojiti dobro utvrđen grad, 
ali izdajom patarena Radaka treći dan turskog opsjedanja ponos- 
ni Bobovac bio je mirno izručen turskome zulumu. 


Njegovim neočekivanim padom nastala je u bosanskom kra- 
ljevstvu opća zbrka i pometnja. Kralj Stjepan nalazio se sa svo- 
jom obitelji u Jajcu, a kad su Turci doprli s četama u 
neposrednu blizinu grada, skloni se u utvrđeni Ključ. Mahmet-pa- 
ša, koji je počeo opsjedati grad, obeća pismeno kralju da mu jam- 
či slobodu i život ako se mirno preda. Kad je u gradu ponestalo 
hrane i oružja, kralj je bio prisiljen na predaju pouzdavajući se 
u pismena pašina obećanja. Izgleda da je naivnost od pamtivijeka 

“ukleta mana u našem narodnom biću. Muhamed II. proglasi slo- 


bodni list Mahmet-paše nevaljanim i bez trunke oklijevanja osu- 
di kralja na smrt odrubivši mu glavu. Njegova nesretna žena Ma- 
ra s nekoliko bosanskih velikaša jedva izvuče živu glavu i preko 
Hrvatske dospije do Splita, gdje je našla utočište u samostanu sv. 
Stjepana. 

Padom Bobovca, Jajca i Ključa sudbina bosanskog kraljevstva 
bila je zapečaćena i zauvijek je sa svjetske pozornice nestalo bo- 
sanske države. Gradovi i utvrde padali su jedan za drugim, ne- 
moćni i obezglavljeni. Povjesničari računaju da je tom prilikom 
odvedeno u tursko zarobljeništvo 100.000 naših žitelja, a 30.000 
mladića i dječaka učinjeno janjičarima. 

U toj sveopćoj tragediji bila su odvedena u ropstvo i djeca 
kraljice Katarine. Izgubila je muža, izgubila je djecu, izgubila je 
kraljevstvo i slobodu. Što joj se moglo gore dogoditi? Spasila je 
svoj goli život da bi ga posvetila svetoj namisli oslobođenja svo- 
je porobljene domovine. 

Katarina je silom ostavila svoje šumovite i ponosne bosanske 
planine i preko hercegovačkog i dalmatinskog krša sa svojom ma- 
lom pratnjom dospjela je ljeti 1463. godine u Dubrovnik. Slobod- 
ni grad pružio joj je svoju zaštitu, a ona je kao zakoniti predstav- 
nik bosanskog kraljevstva pred odgovornim svjetskim forumima 
zastupala njegove interese uzalud se nadajući kako će ponovno 
granuti sunce slobode. 

Prolazili su mjeseci i godine, ali se političke prilike nisu mi- 
jenjale. Kraljica Katarina 1466. otiđe u Rim držeći da će iz sre- 
dišta kršćanstva moći nešto više učiniti za svoju potlačenu do- 
movinu i zarobljenu djecu. 


Posljednja postaja 


Papa Pavao II. primio je našu kraljicu s razumijevanjem i od- 
redio stalnu pomoć iz papinske riznice za njezin život u vječnome 
gradu. Nastojala je zainteresirati vodeće političke krugove za teš- 
ku sudbinu svoje zemlje i djece. Željela je pod svaku cijenu iz- 
baviti ih iz zatočeništva u Carigradu. Nije se ustručavala u tu svr- 
hu prosjačiti od pojedinih vladara novčanu pripomoć, uzdajući se 
da će novcem moći dati otkupninu za ljubljenu djecu. U toj na- 
mjeri 1476. šalje dva svoja dvorjanika, Nikolu Čubranića i Abra- 
hama Radića, gradskim knezovima Mantove i Milana. Kakvo je 

divno srce imala ta naša bosanska plemkinja nek nam posvjedoče 
riječi koje je napisala u pismu mantovskom knezu, u kojem mu 
uz ostalo veli: 

»Sili me moja nesretna sudbina koja me je lišila muža, djece, 
kraljevstva i imanja da se moram uteći ne samo Vrhovnom sve- 
ćeniku, najdobrostivijem ocu, nego i drugim kršćanskim knezovi- 
ma i zamolim vas za pomoć.« 

Kad žena iskreno i žarko ljubi, nikakva poniženja nisu za nju 
prevelika. Kraljica Katarina nije postigla svoj cilj. Umrla je, a da 
više nikada nije na zemlji ugledala ni rođenu djecu ni ljubljenu 
Bosnu. U gradu Rimu bila je posljednja postaja njezina životnoga 
križnog puta. Uspela se na vrhunac svoje životne golgote i susrela 
na njoj Krista raspetoga, koji joj je davao snage da jakom i čvr- 
stom vjerom podnese svoje patnje. 

U 54. godini života kraljica je teško oboljela. Da je smrt ne 
bi iznenadila, pozvala je notara-svećenika Antu Jurina iz Splita da 
joj učini oporuku. Odredila je da je pokopaju u crkvi Aracoeli, 
kojoj je poklonila svoj kraljevski plašt i svileni oltarnik. Hrvat- 
skoj crkvi sv. Jeronima ostavila je pribor za bogoslužje iz svoje 
dvorske kapele. Kao legitimni vladar u egzilu određuje Svetu Sito- 
licu nasljednicom bosanskog kraljevstva, ako se njezina djeca Si- 
gismund i Katarina ne vrate iz Carigrada. 


Djeca su joj bila islamizirana poput tisuće drugih. Sigismund, 


je dobio ime Isak i postao je kasnije sandžak-beg u Karasi u Ma- 
loj Aziji. Koliko je pak naš narod tugovao za dobrom kraljicom, 
svjedoči činjenica da se u okolini Kraljeve Sutjeske još uvijek 
nađu crne marame nazvane »katarinke«, koje su stoljećima bile 
vanjski znak žalosti za nezaboravnom Katarinom. 


Pet dana nakon sklopljene oporuke kraljica Katarina umire 
svetačkom smrću, kao što je i svetački živjela u svom mučeniš- 
tvu. Franjevačka je zajednica ubraja među svoje blaženice i slavi 
njezin spomen 25. listopada. I danas joj posmrtni ostaci počivaju 
u crkvi Aracoeli, a njezin je grob postao omiljeno i posvećeno 
mjesto na kojemu hrvatski hodočasnik preporuča zagovoru Kata- 
rine domovinu i svu raspršenu hrvatsku djecu po svim kontinen- 
tima svijeta. Ona se za njih moli jer je davno prije njih okusila 
gorčinu kruha u tuđini. 

Povjesničari i arheolozi imaju još dosta posla da iznesu na 
svjetlo dana mnoge zanimljive pojedinosti iz toga teškog razdob- 
lja naše nacionalne povijesti, koje prelaze okvire ovih novinarskih 

zapisa. Nama je međutim u ovom trenutku stalo da doživimo služ- 
beni pravorijek svete Crkve o svetačkom uzvišenju kraljice Kata- 
rine. Blagopokojni sarajevski nadbiskup Čekada bio je protago- 
nist ove ideje. 

Svetačkom proslavom bosanske kraljice Katarine, priznali bi- 
smo zahvalnim srcem svoj povijesni dug svim znanim i neznanim 
ženama i majkama, plemkinjama i pučankama, koje su u našoj 
tegotnoj i krvavoj povijesti podmetnule svoja leđa i žrtvovale lju- 
bav svoga srca kako bi se na toj razmeđi svjetova, kultura i in- 
teresa naš. rod održao i preživio. 

Doprinos Frane Petrića hrvatskoj filozofskoj baštini 


VELIKI FILOZOF I MISLILAC RENESANSE 


Od 23. do 26. travnja 1979. održan je na Cresu simpozij na 
temu »Filozofska misao Frane Petrića«. Sudjelovalo je osamnaest 
uglednih predavača iz domovine i inozemstva. 

Tim je povodom, upornim zalaganjem dr. Vladimira Filipo- 
vića, Institut za filozofiju Zagrebačkog sveučilišta izdao najveće 
Petrićevo filozofsko djelo, koje u latinskom originalu nosi naslov 
»Nova de universis philosophia« a u izvrsnom hrvatskom prijevo- 
du T. Ladana »Nova sveopća filozofija«. 


Naše široko općinstvo malo je informirano o Petriću, jednom 
od najvećih mislilaca i filozofa renesansne epohe, a koji je bio 
naše gore list. I u ovom slučaju vrijedi žalosna činjenica da su 
mnogi naši duhovni velikani više poznati i cijenjeni u inozemnom 
kulturnom svijetu nego u vlastitoj domovini. 


Nemirni otočanin u širokom svijetu 


Frane Petrić (u znanstvenom svijetu poznat kao Franciscus 
Patricius) rođen je na Cresu 25. travnja 1529. godine od oca Stje- 
pana i majke Marije r. Lupetina. Petrićevi su bili stara i glasovi- 
ta loza na Cresu, koja je u povijesti toga malog gradića na Jadra- 
nu odigrala zapaženu ulogu obavljajući visoke crkvene i svjetov- 
ne službe. Tako nam je povijest zabilježila jedan za nas zanimljiv 
podatak da su 1386. godine na općem hrvatskom saboru u Ninu 
kao poklisari grada Cresa sudjelovali Stjepko Petriša i sin mu 
Dragonja. 

Malom Frani bilo je tek devet godina kada je sudjelovao sa 
stricem Ivanom Jurjem, kapetanom galije, u ratu protiv Turaka. 
Djetinjstvo mu je bilo teško i mučno. Sigurno da su mu u neiz- 
brisivom sjećanju ostali tragični momenti koje je njegova obitelj 
doživjela od nemilosrdnih porobljivača. 

Članovi obitelji Petrića nisu mogli skrštenih ruku gledati ne- 
pravedne i siledžijske postupke mletačkih vlastodržaca, pa su se 
kao predstavnici creskog patricijata oprli nezasitnim zahtjevima, 
tražeći od Venecije da se poštuju njihova legitimna prava. No, ti- 
me su izazvali na sebe bijes okupatora, pa je Franin otac bio: op- 
tužen zbog protestantizma — tirani uvijek nađu zvučne optužbe 
— oduzeta mu je bila služba gradskog suca i bio je protjeran iz 
rodnog grada u koji se više nikada nije smio vratiti. 

Frane se je školovao najprije u Veneciji, zatim u Bavarskoj, 
zahvaljujući zauzimanju rođaka Matije Vlačića, gdje je stekao pr- 
vo znanje grčkog jezika. 

Godine 1547. dolazi u Padovu, gdje po očevoj želji studira me- 
dicinu. Međutim, kasnije prelazi na filozofiju i tu u Padovi izdaje 
svoje prvo djelo »La citta felice« (»Sretan grad«). I od tada za- 
počinje njegov nemiran i lutalački život po Italiji, Cipru, Špa- 
njolskoj. Smirio se 1577. kad je bio pozvan u Ferraru, gdje je do- 
bio katedru za Platonovu filozofiju. Ostao je u tom gradu, zname- 
nitom, kulturnom i umjetničkom središtu, punih sedamnaest go- 
dina. Tu je izdao i najveći broj svojih djela, među kojima i »Novu 
sveopću filozofiju«. 

Petriću raste slava po cijeloj Italiji i mnoge su ga akademije 
u znak priznanja imenovale svojim članom. I u samom Rimu ima 
mnogo svojih štovalaca i prijatelja, čak i u samim vrhovima crk- 
vene uprave. Posebnu mu čast iskazuju nekadašnji kolege s pado- 
vanskog sveučilišta: Nicola Sfrondati, kasniji papa Grgur XIV. i 
kardinal Aldobrandi, koji će također biti izabran za papu kao 
Klement VIII., povjeravajući mu katedru platonske filozofije na 
čuvenom rimskom sveučilištu Sapienza. 


Osebujni filozof XVI. stoljeća 


: U svom filozofskom sustavu Petrić se oslanja na Platona, Plo- 
tina, Filona Aleksandrijskog i stare istočnjačke mislioce, ali ne ta- 
ko da jednostavno ponavlja njihova mišljenja, nego u svoja ose- 
bujna i inventivna razmišljanja unosi njihove stavove i motrišta. 
Zato će u prijelomnom razdoblju renesanse otkrivati u filozofiji 
nove putove. 

Profesor Filipović smatra Petrića najvećim filozofom kojeg je 
Hrvatska imala do sada u'svojoj povijesti. U iscrpnom pogovoru 
»Nove sveopće filozofije«, među ostalim, ističe slijedeće: 

»Nova sveukupna filozofija svojevrstan je reprezentativni lik 
znanstveno-sintetičkog izraza renesansne filozofije, koja ne samo 
donosi bogatstvo kulturno-povijesne prošlosti nego otvara i nove 
vidike kojima će se kretati stvaralački filozofski put prema novo- 
vjekim strujanjima. .. Petrićeva filozofska misao neizdvojan je ka- 
men temeljac renesansne duhovne revolucije, a njegovo je ime u- 
bilježeno, stoga, u svim povijestima svjetske filozofske misli.« 


Petrić se strahovito obara na Aristotela, kojega smatra »ocem 
sviju pogrešaka u filozofiji«, zato u »Novoj sveopćoj filozofiji«, 
koju posvećuje papi Grguru XIV., zaklinje vrhovnog poglavara 
Crkve da se prekine s naučavanjem Aristotelove filozofije u gim- 
nazijama i učilištima i napada skolastičke teologe koji se »stadoše 
služiti Aristotelovim bezbožnostima kao temeljima vjere«. 


S druge pak strane, naglašava Petrić, »postoje u Platona mno- 
gi dijalozi koji bi se mogli javno naučavati bez ikakve pogibelji 
od bezbožnosti... Plotinove sve knjige sadržavaju zaista više sve- 
te teologije nego filozofije. Sv. Augustin, vrhunac i svršetak te pla- 
tonističke filozofije, najplemenitije od svih filozofija, neprestance 
ima na ustima i pretpostavlja ih svim ostalima«. 


Zanimljivi su Petrićevi filozofski pogledi kojima želi protu- 


mačiti prvi uzrok postanka univerzuma i svih stvorenih bića. Po- - 


lazišta u njegovim misaonim domišljanjima jesu svjetlo (lux) i 
svjetlost (lumen), koja bi iz prvog proizlazila. U toj svjetlosti, ko- 
ja obasjava sva stvorenja, vidi odsjev božanske svjetlosti i božan- 
ske prisutnosti: 

»Cijeli je ovaj naš svijet — sudioništvom u svjetlosti — i vid- 
ljiv i lijep, te tijela, što su u svijetu, utoliko su ljepša i savršenija 
ukoliko su više dionicima. svjetlosti. Stoga je svjetlost u sveopćem 
ovom svijetu, kao hram Boga najboljeg i najvišeg, nešto poput 
vidljiva božanstva i lik Božji. Preko nje se on dobrotom svojom 
najlakše i najsretnije objavljuje svima.« 


Bratim Zbora sv. Jeronima u Rimu 


Petrić je imao svoje oduševljene pristalice i istomišljenike i 
izvan Italije. Francuz Rivaud u svojoj povijesti filozofije tvrdi da 
je Petrić svojim filozofskim pogledima utjecao na Leibniza, koji 
je čitao njegove tekstove, ali je »moguće da se i Newton inspiri- 
rao na njemu«. 

No imao je i velikih protivnika, prvenstveno zastupnika skolas- 
tičke teološke struje. I tako nije doživio da »Novu sveopću filo- 
zofiju« službeno prizna Crkva. Štoviše, djelo mu je privremeno do- 
spjelo na Index »dok ne budu popravljena« određena mjesta ko- 
ja su po sudu Inkvizicije bila neprihvatljiva. 

Drugo izdanje »Nove sveopće filozofije« tiskano je u Veneci- 
ji 1593. Sada smo doživjeli tiskano treće izdanje u Zagrebu. S tim 
u vezi još jedan važan podatak: djelo se prvi put prevodi na je- 
dan živi govorni jezik. 

Frane Petrić, univerzalno naobraženi mislilac, istakao se kao 
spisatelj i na drugim područjima ljudskog znanja i umijeća. Ti- 
skao je mnoge svoje knjige i rasprave koje govore o pjesništvu, 
govorništvu, povijesti, strategiji, estetici, geometriji, matematici 
itd. 

Naš ugledni znanstveni djelatnik profesor Zvonko Pavišić su- 
djelovao je na Međunarodnom simpoziju okulista u Trstu (1980.) 
i u Zadru (1981.), gdje je održao predavanje »Principi svjetla u 
humanističkoj novoj filozofiji Frane Petrića Crešanina«, gdje za- 
ključuje: »Po tome svom životnom djelu Frane Petrić je preteča 
Boškovića i Leibniza, Keplera, Kopernika i Newtona, stvaralaca 
svjetske znanstvene misli i novih suvremenih znanstvenih tumača 
pojave kozmičke energije svjetla, kao Planckovih kvanta i Ein- 
steinovih fotona, te elektromagnetskog zračenja koje možemo pre- 
tvoriti u druge oblike energije prema matematičkom modelu nu- 
klearne fizike. . .« 

Nakon smrti ostavio je mnogo nedovršenih radova u rukopisi- 
ma, koji se danas čuvaju po raznim talijanskim bibliotekama. 

Umro je relativno mlad, u 66. godini života, 7. veljače 1597. 
Čudnovatim spletom zbivanja bio je pokopan u grobnici slavnog 
pjesnika Torquata Tassa, s kojim se u životu žestoko sukobio, kad 
je branio njegova suparnika Lodovica Ariosta. Nadamo se da su 
na drugom svijetu našli zajednički jezik jer im je konačno bilo 
sve rasvijetljeno kada su se, kako veli Petrić, »uspeli do prvog 
svjetla i Oca svjetlosti«. 

. Sluteći svoj skori svršetak, misli mu lete u domovinu, koju je 
silom prilika i neprilika napustio, ali nikad zaboravio. Svoju pri- 
padnost Hrvatskoj posvjedočio je činjenicom što je godinu dana 
Prije smrti na vlastitu molbu bio ubrojen za člana-bratima hrvat- 
ske zajednice Zbora sv. Jeronima u Rimu. »Da je to mogao posta- 
ti«,y — napominje Šime Jurić — »on je kao i svaki drugi molitelj 

uz potvrdu o moralnom ponašanju morao dokazati ne samo da se 
rodio u jednoj od četiri 'ilirske pokrajine' koje su imale pravo na 
gostinjac, nego i da poznaje hrvatski jezik.« 


S ponosom možemo istaknuti da je svjetska, a posebno hr- 
vatska filozofska baština s Franom Petrićem obogaćena izuzetno 
mnogo i da ga smijemo ubrojiti među najodličnije predstavnike 
filozofsko-znanstvene misli koji su se pojavili na ovom našem u- 
ljudbenom prostoru. 

In memoriam plemenitoj mučenici Katarini Zrinski 


HRVATSKA BANICA I SPISATELJICA 


Razmišljajući o tragičnom životnom putu naše hrvatske ba- 
mice i čitajući njezinu književnu ostavštinu, kao da slušam upozo- 
renje iz Goetheove »Ifigenije«: »Nisu ovo riječi koje žele samo 
zablješti. Ja sam ti otkrila duboki ponor svoga srca...« Pred 
nesagledivim ponorom patnja te divne hrvatske žene i majke 
ostajemo u strahopoštovanju zapanjeni i zadivljeni. 


Katarina je bila potomak slavne velikaške loze Frankopana, 
koji su uz Zrinske kroz stoljeća u političkom životu Hrvatske vo- 
dili presudnu ulogu boreći se za slobodu i očuvanje hrvatske dr- 
žavnosti. Katarininom udajom za kneza Petra Zrinskog dvije su 
se plemićke loze još više povezale u sudbonosnim i teškim dani- 
ma nacionalne ugroženosti protiv višestrukih neprijatelja, kada su 
od nekoć slavnoga hrvatskog kraljevstva preostali »ostaci ostata- 
ka«. 


»Salve regina hervacki« 


Ne smijemo zaboraviti da su se Zrinski i Frankopani u toj ne- 
prestanoj borbi izdigli nad svojim osobnim plemićkim interesima 
imajući prvenstveno na umu sveopće dobro hrvatskog naroda ko- 
jemu su bili na čelu. Zvane Črnja u knjizi »Kulturna historija Hr- 
vatske« piše: »Ne bi bilo u skladu s historijskom istinom kad bi- 
smo poticaje za urotu nalazili isključivo u uskim klasnim intere- 
sima domaćih feudalaca. Ne samo Nikola već i Petar, a također 
Katarina i Fran Krsto Frankopan, bile su snažne ličnosti koje su 
karakterom i kulturom nadvisivale tadašnji velikaški sloj u Aus- 
triji... Činjenica je da su oni, kujući urotu protiv habsburške ku- 
će, stali na patriotsku platformu, na stanovište da ova regija tre- 
ba da sama odlučuje o svojoj sudbini, da se oslobodi tuđinske ug- 
njetavalačke vlasti... Baš zato što je zemlja bila u tolikoj mjeri ugro- 
žena, morali su je braniti mačem i idejama, i ne samo krvlju svo- 
jih podanika, već i vlastitom krvlju.« 

Katarina Zrinski bila je jedna od najobrazovanijih žena sve- 
ga vremena. Poznavala je njemački, francuski, talijanski, madžar- 
ski i latinski jezik. Našem širem općinstvu malo je poznato da je 
1661. priredila iz »nimškoga na hervacki jezik« molitvenik za puk 
»Putni tovaruš«. Nije to bio isključivo samo prijevod nego je po- 
božna i nadarena Katarina unijela u nj mnogo svojih vlastitih zna- 
lačkih misli i poticaja koje joj je diktiralo njezino vjerničko srce. 

Posebno se doima čitaoca prijevod stare kršćanske molitve 
»Zdravo kraljice«, koju je Katarina stavila pod naslov »Salve re- 
szina hervacki«: »Zdravo kraljice, Mati miloserdnosti, žitak, slast 
1 ufanje naše! Zdravo budi, k Tebi kričimo pregnani Eve sini. K 
Tebi zdihavamo skučeći i plačući vu ovoj suznoj dolini. Nu anda, 
zagovornica naša, one Tvoje miloserdne oči k nam oberni i Jesu- 
sa, blagoslovljena vtrobe Tvoje sada nam po ovom pregonu poka- 
ži! O milostivna, o pobožna, o slatka Diva Maria!« 


Intimna pobožnost i neograničeno pouzdanje Katarine u »Za- 
govornicu našu« dirljivo se ogledava u praktičnim savjetima koje 
ona daje svojoj kršćanskoj braći kad im napast i sumnje budu 
podgrizale vjeru. I to nam staro svjedočanstvo jasno govori kako 
je vjernik bio sa svojom vjerom izložen kušnji. Vjera je dar Bož- 
ji i zato se bez milosti »višnje s nebi« ne može ni sačuvati ni oplo- 
diti. Znala je to Katarina pa se suživljavala s iskušanim familijar- 
nim tonom zabrinute majke: 


»Kad sotona iskušava kršćanina pitanjima: kako si ti veroval, 
jesi li sve ono veroval, kaj sv. katoličanska Cirkva obdržava v se- 
bi? To je napast proti vjeri. Anda za preteći tomu, moli Materi 
Božjoj Marie na hvalu i diku tri Salve Regina, kako gori hervacki 
stoji, da te Ona okripi u vjeri. . .« 


Hižna tovarušica 


Katarina Zrinski odigrala je važnu ulogu i u samoj uroti, U 
jesen 1664. otputovala je kriomice u Veneciju gdje je stupila u do- 
dir s francuskim poslanikom Petrom de Bonzy, želeći preko njega 
privoljeti kralja Ljudevita XIV. da im pruži pomoć u borbi protiv 
Leopolda I., a Zrinski će za uzvrat priznati njegovo vrhovništvo. 


Poznato je kako su se događaji kasnije razvijali, kako su naši 
urotnici ostali na cjedilu, napušteni od svih, i kako je njihova ve- 

lika zamisao morala propasti s tako tragičnim posljedicama za 


"njihove obitelji i za cijelu Hrvatsku. 


U mjesecu travnju 1670., kada je u Beč došao muž Katarine, 
ban Petar Zrinski, i brat joj Fran Krsto Frankopan, prevareni 
himbenim obećanjima da će biti primljeni »s osobitom carskom 
milosti«, odmah su bili bačeni u tamnicu. Još jednom se obistini- 
la ona poslovična riječ Nikole Zrinskoga: »Viruj Nimcu ko sun- 
cu zimsku.« A tog istog mjeseca njemačka soldateska pod genera- 
lom Spankaum provali u Međimurje i barbarski opljačka bogati 
dvorac u Čakovcu pred očima Katarine, koju su zatim s njezinom 
kćerkom Zorom odveli u Graz u zatočeništvo. 

Dan prije svoje tragične pogibije, 29. travnja 1671., napisao je 
ban Petar Zrinski svojoj ljubljenoj ženi Katarini oproštajno pis- 
mo. Ono nam s jedne strane govori o duhovnoj veličini, jakoj vje- 
ri i spremnosti na smrt toga velikog muža, a s druge pak o iskre- 
nom poštovanju, povjerenju i zahvalnosti koje je zavrijedila ta div- 
na žena i majka: ' 


»Moja najdragše gospe, hižne tovarušice, za sada udove An- 
nae Catarinae grofinae Zrinske! 


Moje drago serce! 


Nemoj se žalostiti svrhu ovog pisma, niti burkati. Polag Bož- 
jeg dokončenja sutra u deseti ore buđu mene glavu sekli, i tuli- 
kajše naokupu tvojemu bratcu. Danas mi jedan od drugoga srče- 
no prošćenje uzeli. Zato jemljem ja sađa po ovom listu i od tebe 
jedan vekuvečni valete, tebe proseći, ako sam te u čem zbantu- 
val, ali ti se čem zameril (koje ja dobro znam), sprosti mi. Budi 
Bog hvaljen, ja sam k smrti dobro pripravan, niti se plašim. Ja 
se ufam u Boga vsemogučega, koji me je na ovom svitu ponizil, 
da se tulikajše mene hoće smilovati, i ja ga budem molil i prosil 
(komu sutra dojti ufam se), da se mi na okupu pred njegovem 
svetem tronušem u dike vekuvečne sastanemo. Veće ništa ne znam 
ti pisati, niti za sina, niti za druga dokončenja našeg siromaštva. 
Ja sam ove na Božju volju ostavil, ti se ništar ne žalosti, ar je to 
tak moralo biti. 


U Novom Mestu, pred zadnjim dnevom mojega življenja, 29. 
dan aprila meseca, o sedme ore predvečer, leta 1671. Naj te Gos- 
podđin Bog s mojom kćerju Auroru Veroniku blagoslovi. 

Grof Zrinski Petar« 

Nepravda je trijumfirala 
bvdišij . a. 

Katarina je sa svojom kćerkom proživljavala gorke uzničke 
dane. Postupak u tamnici bio je sve prije nego human. I da ih 
sasvim unište, po »dobroti njegova veličanstva cara« bilo je odlu- 
čeno da kćerku odvoje od majke i premjeste je na neko drugo 
mjesto. Katarina je osjećala da će joj to biti, u onoj bezizlaznoj 
situaciji, posljednji i najstrašniji udarac. Slomljena od tuge i po- 
niženja, pokušala je posljednje. Obratila se pismenom molbom 
caru Leopoldu u Beč. Izvanredno toplim i plastičnim oblikom iz- 
ražavanja iznijela je intimna raspoloženja svoga ojađenog srca: 


»Neka ne dopusti vaše Veličanstvo da moja jedinica kćerka 
Zora Veronika bude od mene rastavljena: jer ona je potpora mo- 
joj starosti, utjeha siromašnoj udovici, njegovateljica u mojoj bo- 
lesti, a majka će je dobro i plemenito odhraniti.« 


No car Leopold i njegovi savjetnici ostali su gluhi na ove va- 
paje i do kraja nepopustljivi i okrutni u svojoj nezasićenoj osve- 
toljubivosti. Zora je odvedena i zatvorena u samostanu uršulinki 
u Celovcu, gdje je i umrla. Majka Katarina je od strahovitih du- 
ševnih i fizičkih patnji napokon izgubila prisebnost uma i završi- 
la svoj mučenički život u skrajnjoj bijedi 16. studenoga 1673. Nje- 
zin jedini muški potomak, sin Ivan Antun Zrinski, nakon dvade- 
set godina tamnovanja umire također duševno poremećen 1703. 
godine. ' 

Tako je tužno završena drama obitelji Zrinskih i Frankopana 
i nepravda je na zemlji još jednom trijumfirala. Ali vjerujemo da 
se u vječnosti kroji pravda po drugim mjerilima i da je pobožna 
i vjerna Katarina Zrinski doživjela ispunjenje žarke molitve svo- 
ga muža o njihovu ponovnom sastanku »pred njegovem svetem 
tronušem u dike vekuvečne.« Uvjereni smo da ju je Gospa, koja 
je također nemoćna i ponižena gledala na stratištu Golgote svoga 
Sina u sumraku onoga prvoga Velikog petka, koga je također su- 
dila ljudska pravda, dočekala u vječnosti i dopratila k slavnom i 
uskrslom pobjedniku Isusu Kristu. 


Katarina je lirskim ugođajem svoga izraza i lakoćom ushiće- 
nog ritma u pjesmi »Opomena« čovjeku otkrila veliku istinu, ko- 

ju je kasnije posvjedočila svojim patničkim životom, kako je naj- 
osmišljenija zadaća čovjeka na zemlji 


»... da ovdje tako hodi, 
tako žive i putuje, 

da se v smrti prav nahodi, 
i da v nebu gospođuje.« 


A njezin brat Fran Krsto ovjekovječit će onom poznatom iz- 


rekom sve mučenike svijeta koji su pali kao nevine žrtve slijepe 
mržnje i zloće: »Na vik on živi ki zgine pošteno.« 

Plemenitost hrvatskog klasika Augusta Šenoe 


NAJPLODNIJI PISAC SVOGA VREMENA 


»Ako je karakteristika velikih pisaca u tome« — piše književ- 
ni povjesnik Barac — »da se čovjek u različitim razdobljima živo- 
ta može vraćati k njima i nalaziti u njima ljupkosti, iskrenih ga- 
nuća, poticanja za lelujanje fantazije i onda kad mu je njihov ži- 
vot stran, tada i Šenoa spada u velike pisce. . .« 

Slažemo se s Barcem jer su brojne hrvatske generacije iz da- 
lje i bliže prošlosti s oduševljenjem zaranjale u šaroliko bogatstvo 
Šenoinih povijesnih i umjetničkih vizija koje nam je učinio pri- 
stupačnim u mnogobrojnim književnim djelima. S iskrenim se ga- 
nućem sjećamo zanosnih trenutaka u društvu tolikih njegovih ju- 
naka koji su nam bili u mladosti prvi učitelji iskrenog domoljub- 
lja. Koga od nas nisu zahvatili snažni i neizrecivi osjećaji kad je 
prvi put dolazio u hrvatsku metropolu i nailazio u Zagrebu na ona 
mjesta i ulice s kojima je pisac povezao sudbinu svojih likova? S 
punim pravom pripada Šenoi izuzetno mjesto u hrvatskoj književ- 
nosti kao i u srcima njegovih sunarodnjaka koji ga ne mogu za- 
boraviti, jer, kako se izrazio u posmrtnoj besjedi Franjo Marko- 
vić, »bio je to život koji se ne završava grobom.« 


Ljubavno pismo zaručnici 


Šenoa je rođen 14. studenog 1838. godine u Vlaškoj ulici, broj 
43, u Zagrebu, koji je tada bio gradić s nepunih 20.000 stanovni- 
ka. Za vrijeme gimnazijskog školovanja isticao se u borbi protiv 
silovite germanizacije koja je u to vrijeme zloglasnog Bachova 
apsolutizma potiskivala hrvatski jezik u školskoj nastavi. Matu- 
ru je položio s odličnim uspjehom. Đakovački biskup Strossma- 
yer daje mu stipendiju da u Pragu studira pravo. Već je u tim 
studentskim danima osjetio sklonosti prema novinarskom radu, 
da se malo zatim oduševi književnim stvaralaštvom. I ubrzo svo- 
jim radovima počinje otkrivati hrvatskoj javnosti neobičnu pri- 
rodnu darovitost i umjetničke sposobnosti. 

U jednom nenadanom susretu zaljubio se u kćerku velikogo- 
ričkog bilježnika Slavicu Ištvanić i tu svoju veliku ljubav okru- 
nio sretnim brakom ostavši joj vjeran do smrti. Evo odlomka 
njegova pisma ljubljenoj zaručnici nakon što je od njezina oca 
dobio pristanak za brak. Pismo obiluje ljupkošću lirskih izričaja 
koje smo davno zaboravili, ali koji nas ponovno vraćaju izvorima 
čiste ljubavi koja jedino daje čvrstoću i sigurnost bračnoj vezi. 


»U Zagrebu, dne 3. travnja 1867. 

Predrago srce moje! Danas sam govorio s tvojim dragim 
ocem... Mnogo ti neću pisat, dušo moja, velika žalost ima malo 
suza, velika radost malo riječi, pa da se i silim pisat, što bi moglo 
drugo iz mojeg pera teći, neg ona riječ što ti je rekoh pred Bo- 
gom, pod vedrim nebom, da te ljubim, stoputah, tisućuputah, lju- 
bim, mili anđele moj! 

Čitaj moje pjesme i svaka riječ mora tvomu čistom srcu ka- 
zati da je pred Bogom i svijetom istina što sam ti rekao: pjevati 
može pjesnik uvijek, al istinski o ljubavi može pjevati kad istin- 
ski ljubi, kad ljubi kao što ja tebe, milo predrago dijete!« 


Bio je to divan, skladan brak koji se samo poželjeti može, 
u kojem je rođeno šestoro djece, od kojih je troje već u ranim 
danima umrlo. Slavica je bila plemenita žena i požrtvovna maj- 
ka, koja je obogatila piščev život u svakom pogledu. U njoj je 
Šenoa našao najboljeg prijatelja, najiskrenijeg savjetnika, najvjer- 
nijeg sugovornika i istomišljenika. Ona je kasnije i sama prizna- 
la: »Uvijek, kada je god što napisao ili stvorio, tada je meni naj- 
prije pročitao.« 


Romansirana hrvatska povijest 


Šenoa je iskušao svoje književne talente u raznim literarnim 
vrstama: kao romanopisac, novelist, pjesnik, kritičar, dramatičar, 
feljtonist, prevodilac i urednik. No, najveći svoj književni uspjeh 
postigao je u svojim poznatim romanima »Zlatarovo zlato«, »Se- 
ljačka buna«, »Diogenes«, »Čuvaj se senjske ruke« i »Kletva«, za 
koje je građu uzeo mahom iz hrvatske prošlosti. Takvom točnoš- 
ću opisao je povijesne prilike pojedinih razdoblja našega politi- 
čkog, kulturnog i socijalnog života da čitalac ostaje naprosto za- 
divljen oštroumnošću njegova uma i toplinom srca kojim je us- 
pio ujediniti zahtjeve povjesnika i umjetnika, 

Vjeran do kraja povijesnoj zbilji, u predgovoru romana »Se- 
ljačka buna«, Šenoa s punim uvjerenjem ističe bez straha da će 
ga ikad budućnost demantirati: »Povijesti nijesam se iznevjerio. 
Sve su osobe u toj knjizi, pa i zadnji sluga, historične, svi užasni 
prizori, sva zlodjela krvnika su istinita, nipošto u kronici napisa- 
na već po svjedocih pred sudom dokazana. . .« 

Šenoa je duboko osjećao razorne posljedice hrvatske poslovi- 
čne nesloge, koja nas nemilo prati kao ukleta baština kroz cije- 
lu našu nacionalnu povijest. Te je svoje nutarnje muke s mnogo 
žara i umjetničke inventivnosti izrazio u romanu »Kletva«. Nje- 
gove misli izgovara vatrenim riječima ban Ivaniš Horvat: 

»I kralj i svi mi hoćemo da od Hrvata stvorimo nešto čitava 
i poštena, što ima jednu dušu, jedno srce, da nije stoglavo krdo 
bez misli i slobode, koje mogu poharati tuđi vuci. Da ne budu Hr- 
vati čopor divlje zvjeradi, gdje svaka zvijer ide samo za svojim 
plijenom ne mareći za brata, koga će i pojesti kada je potreba. 
To mora da je jedno cijelo tijelo, zdravo od glave do pete, pravo 
po srcu i duši. Boljar i mornar, ratar i kramar, ban i plovan, 
kralj i bogalj, svi moraju u jedno kolo, da budemo Hrvati junaci 
jaki, da svaki bijes ne odgrizne kus starinske djedovine.« 


Najljepša vrlina 


Zalazeći pronicavo u intimni život likova koje je orisao u ro- 
manima i pripovijetkama, a valjda nije bilo zvanja koje bi izma- 
klo njegovoj pažnji, Šenou je posebno dirnula dobrota kao naj- 
ljepša ljudska i kršćanska vrlina. Ta je vrlina uvijek našla snaž- 
nog odjeka u njegovu čovjekoljubivu srcu. I nije slučajno što je 
baš tu odliku ovjekovječio u pripovijetki »Mladi gospodin«, žele- 
ći istaknuti kako je ona najznačajnija krepost u životu svećenika. 
Zato je Šenoa »gledajući u neuglednom i zapostavljenom kapela- 
nu neiscrpivu riznicu dobrote i veličine« (Barac) pokazao što na- 
rod Božji traži od svojih duhovnih pastira i što im nikada ne za- 
boravlja. i 

Janko Lugarić je kroz cijelo vrijeme svoga svećeničkog života 
i rada bio kapelan. Nije se isticao ni vanjštinom, ni inteligenci- 
jom, ni govorničkim darom, ni akademskim titulama. Priprost, 
jednostavan, fizički malen i nezapažen, ostao je nezaboravan u 
pamćenju ljudi po svojoj nenamještenoj dobroti kojom je prilazio 
ljudima, spreman uvijek da im pomogne kad su prilike zahtije- 

vale. Nije mogao steći ljepšeg priznanja od onog što ga izreče ne- 
ki vjernik u pripovijetki: »... Ah, vjerujte mi da je naš kapelan 
neobičan čovjek. Nije samo zbog lika, već i zbog srca, zbog duše. 
Nikad jošte ne vidjeh takva srca, takve ćudi. . .« 

Svršetak te pripovijesti, u kojoj je Šenoa ocrtao jedan stvar- 
ni lik hrvatskog svećenika, posebno je dirljiv i znakovit: »... Mi- 
nula godina, minule dvije. Plavka (Slavica) bude mojom ženicom. 
Pođosmo jednom na brezničko groblje da pohodimo grob njezi- 
ne majke. Zaustavismo se pred jednim križem. Bijaše visok, crno 
omazan, a na njem bijelom bojom našaran kalež i riječi: Janko 
Lugarić. Na grobu mu cvala bijela ruža, a u ruži drhtala sjajna 
kapljica večernje rose. 

— Što čitaš iz te kapljice — zapitah ženu. 

— BLAŽENI LJUDI DOBRA SRCA JER JE NJIHOVO CAR- 
STVO NEBESKO — odgovori moja plavka privinuv se k meni. 

Visoko se krilila ševa nad Jankovim grobom noseći u kljunu 
kapljicu rose. A kamo? Možda u onu zlatnu zvijezdu gdje joj je 
gnijezdo.«! 


Potres pospješio smrt 


Šenoa je dosta rano počeo pobolijevati od želučanih tegoba, 
upale zglobova i srca. Naporni rad gradskog senatora i bilježnika 
oduzimao mu je cijele dane dok su noći ostajale za ostvarivanje 
zamisli njegovih neiscrpivih umjetničkih nadahnuća. Time je us- 
kraćivao nužno potreban odmor svom oslabljenom i iscrpljenom 
organizmu. 

Teški potres koji je pogodio Zagreb 9. veljače 1880. dobrano 
je Šenoi skratio život. Tom je prilikom u punom svjetlu zasjala 
njegova izvanredna plemenitost i nesebična dobrota koja ga je 
uvijek poticala da pomogne ljudima. Nekoliko je dana sumoran 
i bolestan obilazio, do kasno u noć, porušene kuće, pružao pomoć 
unesrećenima, procjenjivao štetu. Njegova supruga pripovijeda ka- 
ko se sav zaplakan vraćao kući, shrvan od briga i tjeskoba koje 
su ga izmučile u toj nevolji. Sam'u »Zagrebuljama« opisuje doj- 
move nakon potresa: 

»Nikad ne vidjeh užasnije slike, ne oćutih dublje žalosti za 
svog vijeka... Bilo je kao da je đavao trgnuo otrovni nož da ga 
zarine u srce Hrvatskoj — Zagrebu. Sve što je skupio znoj hrvat- 
skog naroda kroz vjekove, sve to da izbriše samo deset sekunda, 
jedan dah, jedan mah?« 

U toj je tragediji Šenoa na jedinstven način pokazao da se 
ljubav prema domovini vjerodostojno iskazuje kad se za nju i 
zbog nje mora trpjeti i žrtve prinositi. 

Teška ga je bolest napokon svladala i prikovala uz bolesni- 
čki krevet. Kad je čuo za njegovo teško zdravstveno stanje, po- 
sjetio ga je njegov nekadašnji mecena biskup Strossmayer. Pos- 
ljednji dan prije svoje smrti još je diktirao roman »Kletvu«, ko- 
ji nije uspio završiti. Umro je 13. prosinca 1881. godine u nazoč- 
nosti vjerne supruge Slavice koja ga u tim teškim trenucima ni- 
kada nije ostavljala. Tek je pred mjesec dana bio navršio 43. go- 
dinu života. 


U zahvalni spomen hrvatskom duhovnom velikanu završit ću 
prikaz smislenom usporedbom Dubravka Jeličića iz njegove iscr- 
pne studije o Šenoi: »Kao stablo, svake je godine davao obilne 
plodove, a još nije iscrpio sve iz sebe. ŽIVOT MU BIJAŠE PRE- 
KRATAK DA BI MOGAO POTROŠITI SVU SVOJU PLODNOST.« 

Uz 40. obljetnicu smrti Đure Arnolda 


»HOĆU, TATO, KUNEM TI SE VJEROM... « 


Brojna se starija hrvatska pokoljenja sjećaju s ushićenjem i 
miljem nezaboravne Arnoldove pjesme »Domovina«. Ona je, me- 
đu prvima, upalila u nama iskru zanosa i oduševljenja za rodnu 
grudu, pa smo je naučili napamet i bezbroj puta recitirali njezin 
snažni finale kao sveti zavjet mladosti: 


»Hoću, tato, kunem ti se vjerom, 
Radit u dan, učit u noć kasnu. 
Junak bit ću mačem ili perom 
Za tu našu domovinu krasnu!« 


Đuro Arnold spada u kulturne djelatnike hrvatske povijesti 
koji svojim životom, radom i djelima neprestano zrače istinu, do- 
brotu i ljepotu, koje nas vrline osvajaju to više što ih u svijetu 
nalazimo manje. I zato svakom vremenu mogu nešto poručiti iz 
bogatstva svoga duha jer »u službi lijepog ostaje se uvijek mlad 
i duše čežnja nikada ne stari.« (V. Kos) 


Neka i ova sjećanja na pokojnog Đuru Arnolda budu izraz na- 
še dužne zahvalnosti i znak duhovne povezanosti s idealima za 
koje je on živio i radio, a koji su zajednička svetinja svih nara- 
štaja. 


Miljenik hrvatske javnosti 


Arnold je rođen 1854. godine u Ivancu kraj Varaždina. Gim- 
nazijske nauke započeo je u Varaždinu, a dovršio u Zagrebu. Na 
zagrebačkom sveučilištu diplomirao je iz filozofije i povijesti, a 
kasnije je disertacijom »Etika i povijest« promoviran na čast dok- 
tora filozofije. Neko vrijeme je usavršavao svoje stručno znanje 
na poznatim evropskim sveučilištima u Gčittingenu, Berlinu i Pa- 
rizu. 

Bio je jedan od najučenijih hrvatskih intelektualaca svoga do- 
ba. Obavljao je veoma odgovorne službe u našim vrhunskim ins- 
titucijama. Kao dugogodišnji profesor teoretske i praktične filo- 
zofije na sveučilištu, izabran je 1899. za rektora toga visokog uči- 
lišta. Zatim ga je Jugoslavenska akademija imenovala svojim redo- 
vitim članom, a Matica hrvatska svojim predsjednikom. 

U stručnim časopisima objavio je više svojih radnji iz pod- 
ručja pedagogije i filozofije. Njegove su metafizičke rasprave pro- 
žete kršćanskim nazorima na svijet i život. Nedokučivi Bog je za 
Arnolda vrhovna stvarnost i prauzrok svega stvorenoga, u njemu 
se osmišljava život, svakolika ljudska povijest i kojemu sve teži 
kao svojoj posljednoj svrsi. Napisao je »Psihologiju« i »Logiku« 
koje su dugo vremena bile standardni školski udžbenici. Ozbiljnim 
radom, neutrudivim zanimanjem za procvat hrvatskih znanstvenih 
i kulturnih institucija i poslovičnom skromnošću postao je veo- 
ma ugledna i omiljena ličnost cijele hrvatske javnosti. 

Šenoa je preko svoga »Vijenca« uveo Đuru Arnolda u tadaš- 
nji krug pisaca i pjesnika hrvatskog romantizma, tu je i tiskao 
najveći broj pjesama. Matica hrvatska izdala mu je dvije zbirke 
pjesama: »Izabrane pjesme« i »Čeznuća i maštanja«. Treću zbir- 
ku, »S visina i dubina«, izdalo mu je »Kolo hrvatskih književnika« 
kao i zbirku »Na pragu vječnosti«, koju je autor sam priredio 
kao neku vrst sinteze svoga pjesničkog stvaralaštva. 


Arnoldov književni opus ne može se prosuđivati iz današnjih 
perspektiva niti ga vrednovati suvremenim mjerilima. Već je pu- 
blicist Petar Grgec govoreći o Arnoldu smatrao potrebnim na- 
glasiti: »Svako doba stvara svoju pjesničku formu. I Arnold se u 
naponu svoje stvaralačke snage služio instrumentacijom koja je 
danas velikim dijelom izišla iz književnog opticaja. Neka moder- 
ne generacije progovore svojim jezikom, stilom, temperamen- 
tom... Ali bit poezije i čovječnosti ne može biti ni danas druga- 
čija nego što je bila prije dvadeset, pedeset ili još više godina.. .« 


Arnoldu se ne može zanijekati, naročito u domoljubnim pjes- 
mama, iskrenost, neposrednost i doživljajnost. Podsjeća nas na 
naše dobre bake koje su umjele s takvom toplinom i žarom u 
očima pripovijedati stare priče da nešto slično nismo nikada više 
doživjeli. S koliko pronicavosti, zanosa i ljubavi u spomenutoj 
pjesmi »Domovina« ocrtava hrvatsku povijesnu ulogu i »sudbinu 
hudu« na razmeđi istoka i zapada, svjetova i kultura, kada otac 
malom sinčiću daje prvu lekciju o domu i rodu svome! 

Ti ćeš doznat, kako su za grudu 
Zemlje svoje lili krvi česme 

I sudbinu kako su si hudu 

U vječite okovali pjesme. 

Čut ćeš, kako bjehu tvrđom jakom 
Čovječanstva prosvjetnome rodu: 
Kroz stoljeća branili ga šakom, 
Spasili mu vjeru i slobodu... 


Životom najveći pedagog 


Arnold je bio uvjeren i praktičan kršćanin. Sav je njegov jav- 
ni i privatni život bio prožet Evanđeljem. Kerubin Šegvić, sjeća- 
jući se svojih osobnih dodira s pjesnikom, svjedoči: »Arnold, pro- 
fesor filozofije i rector magnificus, više mi je puta ustvrdio da je 
proučio sve što su napisali filozofi svih vjekova, ali da nije nigdje 
našao nešto uvjerljivijeg nego je to Sveto pismo.« 

Uranjajući svojim umom u nesagledivi svemirski beskraj, 
Stvoritelj mu se otkriva u svoj veličini svoje tajnovitosti, pa u 
pjesmi »Bogu« ponizno priznaje: 


U te tajne i sam često zađoh, 

S uma nožem, tvrdim kao čelik, 
Ali sve bje, štogod pri tom nađoh: 
Ti jedini, Bože, da si velik...! 


Razmišljajući o povampirenoj mržnji koja je toliko okrvarila 
ljudsku povijest, iz pjesnikove se duše izvija jezivi vapaj: Gospo- 
dinu, nalik na onaj starozavjetnog psalmista: 


Strašna mržnja po svem svijetu hara, 

I od ljudi divlje zvijeri stvara. 

Krv i suze što joj tragom teku, 

Svagda dublju eto brazdu sijeku. (»Pred raspelom«) 


Pjesnik s mnogo zanimanja i suživljavanja prati život oko se- 
be. Sve ga stvari u prirodi potresaju, govore srcu i bude pjesnička 
nadahnuća. Pjeva svojoj Krapini, »zipki besmrtnih Ilira«, starom 
groblju, koje u svojim njedrima skriva one koji su bili »radost 
mladih dana«, pjeva o starom orahu, gdje je slušao priču koja 

»još ga peče.« S bolnom nostalgijom promatra »milovanu vrbu«, 
pratilicu u davnim danima djetinjstva koja se sve više suši i vene 
poput ljudskog života: 


Maknut će te, drugoj da ustupiš mjesto, 
Ili će te prva jaka sorit bura, 

Ali isto biva i s ljudima često, 

Pa nam tako nekud slična zadnja ura. 


Tako se i u poeziji Đure Arnolda ostvaruje misao našega u- 
glednoga književnog kritičara Ljubomira Marakovića, koji veli: 
»Poezija se ne da odijeliti od života. On bez nje nema svrhe, a 
ona bez njega dubine.« Danas nas može smetati Arnoldov jezik s 
dosta arhaizama, može nas umarati traženje rime pod svaku ci- 
jenu, koja je bila zakon njegova vremena, ali nas ne mogu ostavi- 
ti hladnim i ravnodušnim neke njegove epsko-lirske pjesme, ba- 
lade i romance nabreknute žarkim osjećajima, mekoćom izraza i 
svjetlom vjere u ljudske i kršćanske ideale. 


Sjećajući se četrdesete obljetnice završetka Arnoldova zemalj- 
skog putovanja, ne bih mogao pronaći ljepšu ocjenu kojom bih 
dostojno osvijetlio taj simpatični lik filozofa, pedagoga i pjesnika, 
od riječi koje je nad njegovim grobom izrekao dr. Stjepan Iv- 
šić, tadašnji rektor zagrebačkog sveučilišta: »Najviše što se o po- 
kojniku kao čovjeku može reći je da nije bio samo propovjednik 
etičkih načela sa katedre, nego da je prema postavljenim načeli- 
ma svagda i živio i da je svojim životom bio najveći pedagog.« 


36 


Dalekovidni umjetnički pogledi Jakše Čedomila 


OSNIVAČ MODERNE KNJIŽEVNE KRITIKE 


Svećenik dr. Jakov Čuka, pod pseudonimom Jakša Čedomil, 
udario je svršetkom prošlog stoljeća znanstvene temelje našoj mo- 
dernoj književnoj kritici. Petnaestak godina istakao se u proni- 
cavoj prosudbi tadašnjih suvremenih književnih djela i dubinom 
svojih pogleda vrednovao njihovu umjetničku vrijednost. 

Naš uvaženi literarni povjesničar dr. Antun Barac u iscrpnoj 
studiji o Jakši Čedomilu ovako se izražava o njegovoj ulozi u na- 
šoj književnosti: »Značenje je Jakše Čedomila što je u vezi 's knji- 
ževnošću otvarao toliko vidika koliko nijedan hrvatski kritik pri- 
je njega... On je od prvih svojih kritičarskih sastava pa do kraja 
svoje kritičarske djelatnosti ostao vjeran jednoj misli koja ga je 
potakla na pisanje ocjena: u umjetničkom djelu treba tražiti um- 
jetničke elemente. Taj svoj posao radio je on otvoreno, srčano, 
ne skanjivajući se da kaže neugodne istine ni onima s kojima ga 
je vezalo ili političko uvjerenje ili staleški interes ili religiozna 
zajednica. Njegovi su sudovi bili uvijek interesantni, njegove opa- 
ske nijesu do danas izgubile svoju vrijednost.« 


Spomenik Jugoslavenske akademije 


Jakša Čedomil rođen je u malom mjestu Zaglavu na Dugom 
otoku 15. srpnja 1868. Već u ranom djetinjstvu došao je u Zadar, 
gdje je u 16. godini završio gimnaziju s odličnim uspjehom. Bo- 
goslovske nauke svršava u 20. godini života. Budući da nije imao 
propisanu dob za svećeničko ređenje, odlazi u Rim na daljnje stu- 
dije i za dvije godine postaje doktor crkvenog prava. 

Za svećenika je bio zaređen 16. studenog 1890. Posebnom je 
revnošću i ljubavlju vršio službu vjeroučitelja na klasičnoj gimna- 
ziji u Zadru sve do 1904. godine, kada je bio imenovan kanonikom 
u katedrali sv. Stošije i kada su mu bile povjerene druge dužno- 
sti u nadbiskupskom ordinarijatu. 1924. godine odlazi u Split za 
prepozita stolnog kaptola, a 1926. imenovan je rektorom Hrvatsko- 

ga zavoda sv. Jeronima u Rimu. Tu se istakao u odlučnoj borbi 
protiv namjera određenih krugova, koji su htjeli izbrisati hrvat- 
sko nacionalno obilježje ovog zavoda i predati ga drugima. 

Cijeli je život bio veoma osjetljiva zdravlja. Njegovo slabo sr- 
ce nije izdržalo upalu pluća pa je umro u Rimu na blagdan Svih 
Svetih 1928. Mrtvi ostaci bili su uz državni trošak preneseni u Za- 
glav, gdje i danas počivaju pod sjenom vitkih čempresa rodnoga 
mu kraja. Jugoslavenska akademija u Zagrebu podigla mu je spo- 
menik i tim je činom naša najveća znanstvena ustanova odala pri- 
znanje u ime cijele kulturne javnosti Jakši Čedomilu za njegove 
velike zasluge na polju književne kritičke djelatnosti. 


Veći jadi od ljubavi 


Kao kritik Jakša Čedomil je želio biti konstruktivan graditelj, 
ali ni pod koju cijenu nije želio podržavati ono što je našoj ta- 
dašnjoj literaturi bilo nedozrelo. U članku »Naše književne nevo- 


lje i kritika« govori o svojim kritičkim mjerilima kojima vrednu- | 


je pojedina djela, pa uz ostalo naglašava: 

»Nama je kritika potrebna jer je nemamo. Ona mora biti bla- 
ga ili oštra prema djelima. Vidiš li da ima u slabom djelu klica 
dobrih sposobnosti, ti je odgoji i dati će ploda. Nema li je, ti je 
uništi, pisac će se okaniti uzaludnog posla, narod neće pokvariti 
ukus, čitat će boljih knjiga... Budimo uvjereni da je bolje ne pi- 
sati kritike nego li pisati površno, jer tim varamo pisca, varamo 
narod i varamo sami sebe, a sve to na korist nijednoga.« 

Sudovi Jakše Čedomila o pjesništvu svoga vremena nisu ništa 
izgubili na svojoj suvremenosti i u naše vrijeme: 

»Pročitaš pjesmu, ali malo kada u njoj nađeš dah života. A 
to je sve. Nema onog žara, one intenzivnosti čuvstva, onog pjes- 
ničkog nadahnuća, onoga što čini da ti srce zadrhta... Ne sastoji 
se sve u pukoj formi... Srce i mašta čine pjesnika.« 

Analizirajući pozitivne karakteristike Kranjčevićeve poezije, 
Jakša Čedomil ističe značenje ozbiljnih životnih preokupacija koje 
bi u pjesničkim nadahnućima i izričajima trebale naći svoje mje- 
sto. Pisci se ne bi smjeli izolirati od problema svojih suvremenika 
i pružati nam doživljaje svog imaginarnog i subjektivnog svijeta: 


»Nećemo mi uvijek dijeliti u svemu Kranjčevićeve nazore, ali 
će nas ti nazori navesti na razmišljanje o najživotnijim i najvažni- 

jim pitanjima, a to je vrlo dobro da se misli i na svijet, i na bol, 
i na tugu, ina smrt i na istinu, i na pravicu kad se i tako veći dio 
života posvećuje nasladi, interesu i egoizmu... Dok su se prije i 
za Kranjčevićeva doba još pjevale cijele knjige o sretnoj ili ne- 
sretnoj ljubavi, tužeći se jadu do neba ili u sreći prispođabljaju- 
ći se bogovima, on je sve to zabacio, zaboravio svoje boli da gle- 
da bolje sveopću tugu. Čemu pričati svoje ljubavne jade, kad je 
toliko većih jada na zemlji kao da upravo na njoj leži neko pro- 
kletstvo.« 


U svojim posebnim studijama obradio je Jakša Čedomi! pis- 
ce Kumičića, Đalskoga, ocijenio književnu vrijednost Vodopića, 
Tresića, Martića, Buzolića, Hranilovića, Harambašića, Leskovara, 
Nikolića, Draženovića, Novaka i Nazora, kojemu već u njegovim 
počecima proriče budućnost darovitog pjesnika. 


Pisac se ne dijeli od naroda 


Prema mišljenju Jakše Čedomila svaki bi pisac u svojim knji- 
ževnim ostvarenjima trebao biti istinski tumač raspoloženja i o- 
čekivanja, bojazni i nada naroda u kojem živi i iz kojega je poni- 
kao: 


»Dobar dio javnosti traži u hrvatskim knjigama hrvatske pis- 
ce, i gledaš li na ime pisca, Hrvat je. Ali čitaš li mu knjigu, rekao 
bih da nije: nema u njoj ništa narodnoga, hrvatskoga, a više pu- 
ta ni ljudskoga. Pisac se odijelio od svoga naroda, od cijeloga svi- 
jeta, zatvorio se u svojoj kuli i gleda sebe, umišlja si da je on čov- 
jek neke posebne vrste kakvih nema na svijetu, a čitaocu je to 
čudna stvar, obrne mu leđa i zavapi: neka ga u njegovoj kuli. I 
tako dobar dio javnosti gleda s nepouzdanjem na hrvatske knjige 
i ne kupuje ih.« 


Iako je Jakša Čedomil zahtijevao da književnik mora biti u 
prisnom dodiru s vlastitim narodom, njegov je veliki doprinos 
što je hrvatsku književnost nastojao povezati sa književnim stva- 
ralaštvom Zapada. Izvrsno je poznavao talijanske i francuske pis- 
ce, o njima pisao svoje prikaze i studije, želeći našu kulturu obo- 
gatiti određenim evropskim mjerilima i sadržajima. 

U pogledu tendencije u književnom djelu, ističe da njezina 
prisutnost ne smije biti nametljiva i izazovna, jer se u tom sluča- 
ju radi o svakodnevnoj propagandi koja ljude odbija i koja nema 

ništa zajedničko s umjetničkom vrijednošću djela. U članku »No- 
vija hrvatska lirika« Jakša Čedomil iznosi i ove misli: 


 »Tendencija, ako se hvata časovitih interesa, zastari brzo, a 
škodi i knjizi. Tenđencija, ako hoće da prokrči put nekim idejama, 
dobra je, ona je za knjigu kao krv za čovječje tijelo, samo mora 
biti vješto provedena kao ova kroz tijelo da preveć ne izbija na 
vidjelo. Kad je izričito ističeš, kvariš knjigu.« 


Tragično povlačenje iz kulturne javnosti 


Prof. Barac smatra da je Jakša Čedomil tragična pojava hr- 
vatske kritike, jer se već u 35. godini života povukao i prestao pi- 
sati u vrijeme kad je bio najviše potreban. Bilo je to u vrijeme že- 
stoke borbe i međusobnih obračunavanja »mladđih« i »starih«, ko- 
ji su se, svaki sa vlastitim koncepcijama, borili za prevlast na knji- 
ževnom polju. Kad čovjek iz današnje perspektive razmišlja o na- 
šoj povijesnoj neslozi, ne može se oteti dojmu kao da 
nad nama zaista leži neko ukleto prokletstvo koje nas 
međusobno dijeli i otuđuje. Jakša Čedomil nastojao je u su- 
kobu stajališta naše moderne djelovati pomirljivo. Izražavao je 
poštovanje prema »starima«, kao vjernim čuvarima najboljih na- 
rodnih tradicija, ali je odavao priznanje i »mladima«, koji su bili 
nosioci svježijih ideja i krčitelji novijih putova. Tim svojim staja- 
lištima nije zadovoljio ni jedne ni druge. Ubrzo je dospio na ni- 
šan i bio optužen zbog pristranosti i nedostatka spreme. Lijepo 
zapaža A, Petranović kako se i u slučaju Jakše Čedomila obistinju- 
je ona stara poslovica: »Tko se među borce uplete, taj se sam o- 
peće«. 


Najviše ga je pogodilo pisanje »Hrvatske straže«, gdje su ga 
pojedinci iz redova »starih« napadali vrlo često i predbacivali mu 
u oštroj i žučljivoj polemici kako »vuče jaram s nevjernicima« i 
surađuje »s grobarima kršćanske misli«, Sigurno da su takve ocje- 
ne i nepravedne osude pogodile njegov svećenički besprijekorni 
karakter. 


Ta i mnoga druga razočaranja dovela su Jakšu Čedomila do 
toga da je napustio uredništvo »Glasnika Matice dalmatinske« i 
da se njegova riječ više nikada nije čula na području hrvatske 
književne kritike. 

Završavajući ovaj prikaz o zaslužnom sinu naše domovine, 
možemo se složiti s mišljenjem spomenutog A. Petranovića koji 
u studiji o Jakši Čedomilu ovako zaključuje: 


»Kroz vrijeme od preko petnaest godina on je samo kritičar, 
prvi naš kritičar, najplodniji naš kritičar. Mogu reći da je on os- 
nivač naše moderne književne kritike jer istom s njime i nakon 
njega počinje se kod nas kritika intenzivno gajiti. Time ne kažem 
da je on naš najbolji kritičar ili da je ono što je on napisao naj- 
bolje što je u toj vrsti kod nas urađeno. Istom s njime i nakon 
njega postade kritika kod nas ono što je kod drugih naroda već 
davno prije bila.« 

Ivan Merz je ostvario glavnu poruku Evanđelja 


BLIZAK BOGU I LJUDIMA 


Već je pet burnih i nemirnih desetljeća prohujalo nad domo- 
vima otkada je 10. svibnja 1928. prestalo kucati plemenito srce ve- 
likog apostola hrvatske katoličke mladeži i uzornoga kršćanskog 
laika Ivana Merza. Ne možemo ga i ne smijemo zaboraviti. Još je 
uvijek svojom svetačkom pojavom živ u srcima mnogih štovala- 
ca, još je uvijek svojim primjernim životom i radom kadar pri- 
vući mlada srca i u njima zapaliti svjetlo Kristove ljubavi. 


Zato što je bio veoma blizak Bogu, Merz je bio toliko blizak 
i ljudima. To je razlog njegove suvremenosti u ovim našim dani- 
ma koji se ne mogu baš previše pohvaliti da su u ljudskom druš- 
tvu, zajednicama i obiteljima preskočene granice nepovjerenja i 
uspostavljeni mostovi međusobnog razumijevanja i zajedništva. 


Ljubav prema svakom čovjeku 


Kada sam god razmišljao o Merzu, čitajući njegov dnevnik ili 
pak svjedočanstva o njemu, uvijek sam se spoticao i divio nje- 
govoj iskrenoj i diskretnoj ljubavi prema bližnjemu. 


Takav sam dojam dobio da je Merz svakom žilicom svoga bi- 
ća osjećao onu veliku istinu Isusove radosne vijesti koju je Ivan, 
apostol ljubavi, sažeo u onu svoju klasičnu devizu: »Tko ne ljubi 
svoga brata koga vidi, Boga koga ne vidi ne može ljubiti.« (1. Iv 
4, 20) Uzalud tada sve lijepe riječi, pobožne molitve, tašto istica- 
nje svoga kršćanskog uvjerenja i pozivanja na starodrevnu reli- 
gioznu tradiciju. 

Merz je tu ljubav iskazivao prema svakom čovjeku, bez obzi- 
ra na njegovu naobrazbu, podrijetlo, društveni ugled, a najviše su 
mu srcu prirasli siromasi i bijednici koji su i kod učitelja Isusa 
Krista bili povlašteni. Bezbroj puta smo se vozili u zagrebač- 
kom tramvaju i bezbroj puta su nam bili suputnici, siromasi, in- 
validi, nemoćni starci. Da li smo se ikada smatrali ponukanima da 

prvi stupimo s njima u kontakt i da im progovorimo koju toplu 
ljudsku riječ kao što je to činio naš Merz? 

Don Ante Radić, svećenik šibenske biskupije i Merčev surad- 
nik iz orlovske organizacije, pripovijeda ovaj događaj: 

»U tramvaju smo sreli jednog iznakaženog prosjaka od koje- 
ga je svatko odvraćao oči jer nitko nije magno da gleda bol i stra- 
danje ovoga jadnog čovjeka. Merz je odmah njemu pristupio, obi- 
lato ga nadario i započeo s njime razgovor. Izvanredno se razvese- 
lio kad je vidio da je taj prosjak dobar katolik i da s isprošenim 
novcem kupuje 'Katolički tjednik'. Očinski ga je upućivao da ide 
što češće k stolu Gospodnjem i zvao ga je sebi u stan.« (Narod- 
na straža, 1928.) Nismo li se mnogo puta svojim »buržujskim krš- 
ćanstvom«, ovo je Merčev izraz, suviše začahurili u svoje osobne, 
male potrebe i teškoće da pokraj sebe nikoga drugog ne vidimo? 
Zar to nije, doista, jedan oblik otuđenosti? 

Može li se spojiti s Evanđeljem: sanjati i priželjkivati lijepi 
raj u isto vrijeme dok možda mirno gledamo u svome susjedstvu 
neku obitelj u duhovnoj ili materijalnoj nevolji i posve »mirne 
savjesti« smatramo da je to isključivo njihova privatna stvar? 

Obitelj maloga željezničkog činovnika Majetića pripovijeda 
svoje dojmove o Merzu, koji je znao posjećivati njihovu kuću i 
svojom pažnjom ublažavati obiteljske teškoće i nevolje: 

»Dr. Merz je rado zalazio u našu obitelj i svi smo ga jako vo- 
ljeli. Njegova jednostavnost, prostodušnost, visoka naobrazba spo- 
jena s velikom skromnošću, njegova finoća, uslužnost, ljubežlji- 
vost, čednost, a nada sve njegovo duboko i praktično vjersko u- 
vjerenje, učinilo je na nas duboki dojam, pa smo ga zato toliko 
voljeli u našoj sredini... Kad nas je zatekao u kuhinji, nije do- 
pustio da prijeđemo u sobu, već bi s nama sjeo i prihvatio se na- 
šeg posla, pa je tako kojiput i drva i ugljen s nama nosio. ..« (Dr. 
Kniewald: Dr. Ivan Merz) 


Doktor koji sa svima razgovara 


Merz je bio intelektualac velikog opsega. Poznavao je desetak 
jezika. Posjedovao je veliku umjetničku i književnu kulturu. Kad 
se radilo o religioznim problemima i smjernicama učiteljstva Cr- 
kve, bio je pravi stručnjak. Ali iznad svega bio je neumorni Kris- 
tov apostol, koji se znao prilagoditi svakoj sredini i situaciji. Zi- 
dar Ante Bracanović iz Hvara iznosi svoje sjećanje: 

»Merz je dolazio ovamo na Hvar i okupljao mladež. Mi mla- 
dići iz početka smo se rugali, ali nas je malo pomalo lijepim ri- 
ječima i ugodnim razgovorom sve pridobio... Češće smo išli bar- 
kom na more i tu nas je oduševljavao za Crkvu i Božje stvari. 
Znao bi nas zagrliti oko ramena, pa smo tako išli na šetnju. Kad 
smo govorili da je on profesor i doktor, ljudi nam nisu htjeli vje- 
rovati. Odgovarali bi nam: "Ma kakav doktor kad sa svima razgo- 
vara. Zar se ne bi trebao družiti s višima? Za Ivana nije igrao 
ulogu bogat ili siromah, Bio je veoma jednostavan i svakome pri- 
stupačan... Što je on u nama izgradio, nitko nije kasnije uzdr- 
mao.« (B. Nagy: Borac s bijelih planina) 

Odlika je svetačkih duša da vole djecu. Po uzoru na božan- 
skog Učitelja u djeci nalaze iskrenost i nevinost srca, poučljivost 
i predanost skromnih i jednostavnih duša koje su Bogu i ljudima 
toliko mile. I Merz je volio djecu i upravo nas iznenađuje kako se 
uspio sniziti do njihove razine. O. Predrag Belić sjeća se iz svog 
djetinjstva Ivanovih posjeta njihovoj roditeljskoj kući u Đakovu: 

»Prema nama djeci bio je Merz vrlo ljubazan. Davao nam je 
male darove, npr. lijepe slike iz Svetog pisma. S nama se rado 
igrao. U igru se sav dao: skakao je s nama, povikivao i smijao se 
kao da nam je stariji brat, a ne veliki gost, profesor koji bi tre- 
bao da samo s visoka gleda djecu.« 

Ivanovi prijatelji su jednodušni u tvrdnji da je on želio biti 
svakome drug i brat bez obzira da li su oni bili ili ne čla- 
novi orlovske organizacije. Svi su nekako naravno osjećali u do- 
diru s njime da je taj čovjek zainteresiran za njihovu sudbinu, da 
u njemu imaju iskrenog savjetnika i tješitelja. Pa i prema svojim 
ideološkim protivnicima uvijek je bio suzdržljiv u sudovima, is- 
punjen blagošću i poštovanjem. »Borba dr. Merza« — napominje 
njegov suradnik dr. Lephamer — »bila je idejna borba, svjedo- 
čanstvo za istinu i ništa više. On je mrzio grijeh, ali je ljubio čo- 
vjeka grešnika. On je progonio neistinu, ali je ljubio one koji su 
bili u zabludi.« (Nedjelja 20/1930) 


Znak pravoga Kristova učenika 


Četrdeset godina prije Drugoga vatikanskog koncila Merz nas 
uči svojim djelovanjem da je kršćanska ljubav jedinstvena i pri- 
jeko potreban put da Kristova istina prodre do ljudskog srca i 
da će sav misijski i apostolski trud biti bezuspješan ako ne bude 
praćen djelotvornom ljubavlju. 

Koncil na mnogo mjesta kao neodgodivi zadatak suvremene 
evangelizacije svijeta ističe tu prastaru nauku Evanđelja, koju je 
Merz riječima i djelima potvrđivao: 


»Stoga je znak pravoga Kristova učenika i ljubav prema Bo- 
gu i ljubav prema bližnjemu.« (LG 42) »U našim danima posebi- 
ce postoji hitna i neodložna obveza da budemo bližnji baš svako- 
me čovjeku i da mu, kad se s njime susretnemo, djelotvorno po- 
mognemo.« (GS 27) »Kao što je Bog ljubio nas nesebičnom lju- 
bavlju, tako i vjernici trebaju svojom ljubavlju biti puni brige za 
čovjeka samoga, ljubeći ga istim predanjem kojim je Bog tražio 
čovjeka.« (AG 12) 


Ni najteža fizička ili duševna bijeda nije za Merza predstav- 
ljala poteškoću da se ne osjeti odgovornim i ponukanim da pri- 
skoči u pomoć gdje je mogao. Dirljiva je u tom smislu izjava s. 
Marije-Franciske u pismu od 24. studenog 1970. godine: 


»Nisam opazila da se do sada spominjala Merčeva ljubav pre- 
ma grešnicima, specijalno prema slabim djevojkama i delinkvent- 
noj djeci. S ljubavlju dobrog pastira slušao je moje izvještaje o 
takvima kad sam bila na službi pedagoga na zagrebačkoj policiji 
u ćudorednom odsjeku. Ni kod svećenika nisam naišla, barem ne 
kod većine, na pravo evanđeosko razumijevanje u radu s tim patni- 
cima. Nije se zgražao nad njima, ali nad grijehom da, i zato je 
bio moj moralni pomagač u tom rađu.. .« 


Ljudi su u povijesti uprli više puta sve sile da ostvare brat- 
stvo ljudi bez zajedničkog Oca. I nisu ga ostvarili. No jednako je 
iluzorno i besmisleno ako bi kršćani samodopadno paradirali s 
Ocem na nebu, a ne bi se trudili ostvarivati bratstvo među sino- 
vima na zemlji. Ako hoćemo biti istinski sinovi Očevi, morali bi- 
smo doživljavati sve ljude kao braću. Nemati veze s ljudima znak 
je da smo izgubili pravu vezu s Bogom. Ljubav prema bližnjemu 
postaje autentično svjedočanstvo da je i naša ljubav prema Gos- 
podinu autentična. 

To je današnja Merčeva poruka suvremenoj generaciji hrvat- 
skih katolika. Za nju je svjedočio neumorno primjerom, molit- 
vom i trpljenjem. Do svoje prerane smrti Ivan Merz je ostao vje- 
ran geslu svoje mladosti, zapisanom u dnevniku: »Dani u kojima 
nismo učinili ništa za druge nego samo za sebe, izgubljeni su.« 


Koliko ih je u našem životu izgubljeno? . 

Epohalna povijesna otkrića don Frane Bulića 


ZAČETNIK HRVATSKE ARHEOLOGIJE 


Dok smo 1976. s ponosom slavili dobru hrvatsku kraljicu Je- 
lenu i spominjali se 900. obljetnice njezine vjerničke smrti, ne bi- 
smo smjeli zaboraviti na znanstvenika don Franu Bulića, koji je 
najviše zaslužan za taj častan jubilej. 

Don Frane Bulić spada u najvažnije i najistaknutije učenjake 
svoga vremena. Nitko do sada u povijesti nije toliko zadužio do- 
movinu kao on znamenitim otkrićima i istraživanjima na polju an- 
tičke, starokršćanske i starohrvatske arheologije. 


Vijugavim životnim stazama 


Bulić je rođen u Vranjicu kraj Splita 4. listopada 1846. Os- 
novnu je školu završio u rodnome mjestu, a nižu gimnaziju u gla- 
goljaškom sjemeništu u Priku kraj Omiša. U tim je ranim godina- 
ma srednjoškolskog obrazovanja stekao svoju veliku ljubav pre- 
ma glagoljici, pa se kasnije odlučno zauzimao za staroslavensko 
bogoslužje, iako je kao znanstvenik bio oduševljeni promicatelj la- 
tinskog i grčkog jezika. Više razrede gimnazije završio je u Splitu, 
a bogoslovne nauke u Zadru. Zaređen je za svećenika 1869. Upisu- 
je se zatim na bečko sveučilište, gdje studira klasičnu filologiju i 
arheologiju. 

Nakon završetka studija jedno je vrijeme bio profesor na gim- 
naziji u Dubrovniku i Splitu. Postao je ravnatelj splitske gimnazi- 
je i zbog svoje jednostavnosti, pristupačnosti i nezaboravnih nacio- 
nalnih osjećaja ostao je u dušama svojih đaka u neskrivenoj uspo- 
meni. Baš su u to vrijeme splitski gimnazijalci poneseni vatrenim 
rodoljubljem, prodrli noću u zgradu gimnazije, uništili slike cara 
Franje Josipa i izbrisali na zemljovidnim kartama mjesta na koji- 
ma se nalazilo ime Beča i Budimpešte. 

Zbog toga je nastala velika uzbuna kod tadašnjih austrijskih 
vlasti i don Frane je bio maknut s dužnosti ravnatelja, zatim umi- 
rovljen usprkos brojnim protestima profesora, svećenika i uče. 

nika iz Splita i Zadra. U znak iskrenog poštovanja i zahvalnosti 
gimnazijalci su mu poklonili divan portret, izrađen od velikog hr- 
vatskog slikara Vlaha Bukovca, koji ga je krišom motrio u crkvi 
i u razgovoru s ljudima, kako bi mogao što bolje uočiti karakte- 
ristične crte don Franina lika. 


Još od vremena studentskih dana pratio je don Frane s inte- 
resom politički život svoje domovine. Don Miho Pavlinović, veliki 
borac za sjedinjenje Dalmacije s Hrvatskom, upoznao je u njemu 
bistri um i nesebično patriotsko srce, pa ga je preporučio birači- 
ma za svoga nasljednika. I Bulić je bio izabran za narodnog za- 
stupnika. I kao takav postao je članom zemaljskog sabora u Zadru 
i parlamenta u Beču, u kojoj se službi beskompromisno zalagao za 
sjedinjenje sjeverne i južne Hrvatske. Međutim, zbog nepopustlji- 
va austrijskog držanja i neshvatljivog poltronstva nekih domaćih 
sinova odrekao se poslaničkog mandata i povukao iz političkog 
života. j 

U svojim mnogobrojnim kontaktima s učenjacima iz inozem- 
stva uvijek je s ponosom nastupao kao Hrvat. Kad je jednom 
zgodom trebao pozdraviti u Splitu slavnog njemačkog arheologa 
Dćrpfelda, pred odličnim skupom učenjaka raznih naroda, najpri- 
je ga je pozdravio na hrvatskom jeziku, a onda nastavio na latin- 
skom. 


Neustrašivi znanstveni radnik 


Budući da je već 1883. bio imenovan direktorom splitskoga 
arheološkog muzeja i konzervatorom povijesnih umjetničkih spo- 
menika za Dalmaciju, sada se nesmetano i isključivo mogao po- 
svetiti arheološkim istraživanjima za koja je imao ne samo mno- 
go pronicavosti uma nego i puno ljubavi vatrenoga južnjačkog 
srca. 

Svoje je mnogobrojne radove don Frane objelodanio u časopi- 
su »Bulettino di archeologia e storia dalmata«, kojemu je kasnije 
bio urednik. Časopis je izlazio najprije na talijanskom jeziku, ka- 
ko bi se što više stranih znanstvenika moglo zainteresirati za bo- 
gata izvorišta antiknih spomenika u našim stranama. 1920. godine 
don Frane je promijenio naslov časopisa u »Vjesnik za arheolo- 
giju i historiju dalmatinsku«. 


Po svojim radovima bio je poznat u cijelom kulturnom svije- 
tu. Dobio je mnoga priznanja od raznih znanstvenih ustanova u 

svijetu i kod nas. Hrvatsko sveučilište u Zagrebu 1921. godine ime- 
novalo ga je počasnim doktorom, a njegovi učenici i štovatelji pri- 
likom 75. godišnjice života izdali su golemi zbornik »Strena Buli- 
ciana« u kojem su objavljene 92 znanstvene radnje na raznim je- 
zicima. 

Don Frane se posebno posvetio iskapanju solinskih ruševina i 
napisao je knjigu pod naslovom »Pod ruševinama staroga Solina«, 
budući da je stara Salona iza Rima najvažnije središte za prouča- 
vanje starokršćanskih spomenika. Tu je otkrio ostatke velikoga 
kršćanskoga bogoslužnog kompleksa: staru gradsku baziliku iz IV. 
i V. stoljeća koju je započeo biskup Simferije, a dovršio nećak 
Egzihije, Honorijevu baziliku u obliku križa iz VI. stoljeća, krstio- 
nicu, oratorije i biskupske zgrade. . 

Proširio je i dovršio istraživanja nekoliko starokršćanskih gro- 
blja s grobišnim bazilikama, kao što je najveće starokršćansko 
groblje »pod vedrim nebom«, na Manastirinama, zatim u Maru- 
sincu i na Kapljuču. Kao da nas nevidljivi duh Dujma i drugih so- 
linskih mučenika prati svojom zaštitom i okružuje toplinom dok 
koračamo uz njihove grobove i dok čitamo izraze žive vjere i na- 
de na brojnim sarkofazima. U predvorju grobišne crkve na Ma- 
nastirinama don Frane je pronašao divan kršćanski natpis koji ga 
je inspirirao pri sastavljanju vlastitoga grobnog epitafa: 


»Poslije nego te u život poslala uzvišena volja Božja, poslije 
nego ti mladenačke godine ispunila nauka, sad odlaziš oplakan, 
sad pod čemernim prahom kriješ radosti bujne i sve nade rodite- 
lja. Ali svemogući Bog koji te je stvorio i koji te diže, neka te 
primi i neka te čuva kao člana rajskog blaženstva.« 


Neprocjenjiva je zasluga don Frane Bulića što nam je preko 
tih brojnih bazilika, sarkofaga, natpisa, simbola, ukrasa i mozaika 
približio daleku — prošlost, kada je kršćanstvo započelo svoj ne- 
zaustavljiv hod na našoj jadranskoj obali i kada su ruke nepozna- 
tih kršćanskih majstora utiskivale u kamen umjetnička nadahnu- 
ća svoga duha na slavu Trojedinoga Boga. 


1894. godine don Frane je pripremio prvi međunarodni kon- 
gres starokršćanskih arheologa u Splitu i Solinu. 


Usput bar spomenimo njegove zasluge za dublje rasvjetljava- 
nje solinskih spomenika iz rimskog vremena, kao što je čuveni 
amfiteatar koji je mogao primiti 16.000 gledalaca, kazalište, po- 
ganski hram i brojne sarkofage. 

Nad prošlošću roda svoga 


Don Frane je izvanrednu brigu posvetio našoj staroj povijesti 
iz doba hrvatskih narodnih vladara. Za mnoge se stare spomenike 
i darovnice hrvatskih kraljeva i velmoža znalo tek iz pismenih do- 
kumenata, a don Frane ih je izveo na svjetlo dana nakon višesto- 
ljetnog mraka u kojem su se skrivale. 

1894. godine osnovao je u Splitu »Bihać«, društvo za istraži- 
vanje nacionalne povijesti, koje je pod njegovim vodstvom otrglo 
zaboravi niz dragocjenih starohrvatskih spomenika iz 9. do 12. 
stoljeća. 

U Rižinicama nedaleko od Solina pronađeni su 1891. čuveni 
ulomak s natpisom hrvatskog kneza Trpimira i temelji samosta- 
na i crkve koje je taj hrvatski knez predao benediktincima. Zatim 
nadgrobni natpis kraljice Jelene iz 976. koji je don Frane otkrio, 
a veoma je važan što se uz kraljicu spominju još dva hrvatska kra- 
lja: muž Mihajlo Krešimir i sin Stjepan Držislav. Time je unese- 
no izvanredno mnogo svjetla za pravilni redoslijed u genealogiji 
hrvatskih vladara: 

U Bijaćima je otkriven kraljevski dvor i tloris crkve sv. Mar- 
te, Trpimirove zadužbine, koja se spominje u poveljama hrvat- 
skih knezova iz 9. stoljeća. 

Ispod današnje crkve Gospe od Otoka don Frane je pronašao 
najprije temelje crkve sv. Marije, koja se smatra najstarijim Gos- 
pinim svetištem u hrvatskoj Crkvi, a kasnije je sa suradnicima 
iz društva »Bihać« pronašao ostatke crkve sv. Stjepana koja je 
bila mauzolej hrvatskih vladara. 

U nedalekoj kotlini uz rijeku Jadro pronađeni su ostaci naj- 
veće starohrvatske crkve sv. Petra i sv. Mojsija, sagrađene u 11. 
stoljeću na temeljima još starije crkvice, koja je bila porušena 
zajedno s rimskom Salonom. Ta se crkva, danas prozvana »Šuplja 
crkva«, smatra krunidbenom bazilikom hrvatskoga kralja Zvoni- 
mira. 

Iz svega se spomenutog može vidjeti kako se Bulić nije za- 
ustavljao samo na jednoj epohi stare povijesti nego je širinom 
svojih mnogostrukih zahvata obuhvatio mnoga razdoblja i mnoge 
kulture koje su se izmjenjivale u dalekoj prošlosti na ovoj našoj 
vjetrometini. Nije čudo da su ga u jednoj ili drugoj tvrdnji kasni- 
ja znanstvena otkrića ispravila i nadopunila, Slažem se sa zaključ- 
kom Zorka Markovića, koji napisa u »Oku« (br. 107/1976.): »Prem- 
da su neka mišljenja don Frane Bulića kasnije pobijena ili dopu- 

njena, mora se priznati da je u rimskoj provincijalnoj i starokrš- 
ćanskoj arheologiji napravio više nego i jedan naš arheolog do 
danas, te da je udario čvrste temelje lakšem i normalnijem radu 
kasnijih naših arheologa.« 


Don Frane je umro u dubokoj starosti, umoran i iscrpljen vi- 
še od rada nego od bolesti, u zagrebačkoj klinici 29. srpnja 1934. 
Zakopan je na Manastirinama u sarkofagu koji je za života podi- 
gao kraj grobova solinskih mučenika, čijem je pijetetu posvetio 
toliko truda i vremena. 


Htio je i u smrti biti jednostavan, ponizan i malen kao što 
je to bio cijelog života i zato se ne treba čuditi što mu natpis na 
sarkofagu, koji čuva njegove ostatke, glasi: »Ovdje počiva nedo- 
stojni i grešni svećenik don Frane Bulić.« I ta nam posljednja ge- 
sta otkriva istinsku veličinu čovjeka, kršćanina i svećenika. 


50 


Župnik bukovačkog kamenjara don Frane Ivanković 


OD ČOBANINA SVEĆENIK 


Prvi i posljednji put sreo sam don Franu u šibenskom sjeme- 
ništu kao gimnazijalac 1937. godine. Održavale su se tih dana sve- 
ćeničke duhovne vježbe. Bio je već tada pojam svetog i revnog 
pastira koji je uživao iznimno poštovanje kod subraće i vjernika. 


Od tog susreta više ga nisam zaboravio. Ponio sam u duši onaj 
upadljivi gorštački lik, izbrazdan dubokim borama i okićen sjedi- 
nama, kojega su velebitske bure tresle i povijale, a žarko sunce 
palilo i milovalo. Don Franine velike i prodorne oči u isto vrijeme 
su opominjale i hrabrile, ispunjavale strahom i mamile dobrotom. 


Posljednje večeri duhovnih vježbi, dok su se svećenici ugod- 
no raspoložili u bratskoj izmjeni misli, diže se don Frane kod sto- 
la kao starozavjetni patrijarh, započe govoriti o svojoj poodmak- 
loj dobi u kojoj treba biti spreman doći pred Božje lice i zato je 
odlučio javno se ispovjediti pred svom svojom svećeničkom su- 
braćom. 


Nastao je neugodni tajac. Dvorio sam kod stola i tako si- 
lom okolnosti bio prisutan kod toga potresnog trenutka. Dok je 
starac u dubokoj poniznosti molio oproštenje od Gospodina i bra- 
će, riječi su mu bile natopljene skrušenom nježnošću i dirljivom 
iskrenošću, a on sam nalik dobrom ocu koji se oprašta od svoje 
djece. 


Snovi malog pastira 


Skromni su životni podaci don Frane Ivankovića, kao što je bio 
skroman i jednostavan cijeli njegov svećenički život i rad. Rođen 
je 29. rujna 1852. u Erveniku, o kojemu pjeva pjesnik Buzolić da 
je »pitom zaklon u pustoši Bukovice«. Gimnaziju i teologiju za- 
vršio je u Zadru, a mladu misu slavio u Benkovcu 11. kolovoza 
1878. Cijeli svoj svećenički život proveo je kao župnik male buko- 
vačke župe Nunić i kroz mnogo godina poslužitelj Kistanja. Um- 

ro je 20. travnja 1943. shrvan od tuge gledajući što Mussolinijevi 
zavojevači rade u okupiranoj hrvatskoj zemlji. 

Mnogi su svećenici poticali i molili don Franu da opiše svoj 
put prema svećeništvu, jer su čuli za njegovu neobičnu i zanimlji- 
vu avanturu punu nečuvene hrabrosti i dramatskih raspleta. To 
je napokon i učinio djelomično u svom rukopisu pod naslovom 
»Od čobana svećenik«. O sebi govori uvijek u trećem licu: 

»Još iz nejaka ditinjstva upilio mali čoban u jedno: biti mis- 
nik ili fratar. Dobri mu roditelji bili tim dirnuti i stvar ozbiljno 
uzeli. Otac odluči poći na Visovac ne bi li ga fratri primili. U sa- 
mostanu imali su svojih razloga zbog kojih ga nisu mogli primiti. 
I tako u njegovu ditinjstvu prvi pokušaj ode utaman. Kad ocu 
nije pošlo za rukom naći školu u Visovcu, on će sam pokušati po- 
lagano na drugu stranu.« 

16. svibnja 1867. godine došao je u pastirski pohod zadarski 
nadbiskup Maupas i mali Frane je odlučio svakako s njime raz- 
govarati. Rano ujutro bio je sa stokom na paši, zatim je odagnao 
u hladovinu i ravno krene prema crkvi udaljenoj šest kilometara. 
želio se najprije ispovjediti: 

»Na ispovidi je bilo dosta naroda te se i čoban prvi put ispo- 
vidio kod nadbiskupova pratioca kanonika Vlatkovića. Iza ispo- 
vidi klečeći na mistu upita ga ditinjom prostodušnošću: 'Bi li se 
mogla naći škola u Zadru? Želio bih učiti za misnika.' Ispovidnik 
mu odgovori: "Pitaj to kasnije nadbiskupa. Tako i učini. 

'Nakon velike mise i krizme, koju je i sam primio, pozove nad- 
biskup dječaka u župsku kuću u prisutnosti svoga pratioca i žup- 
nika, pa ga upita što želi. Dječak odgovori da želi pohađati školu 
i postati svećenik. Nakon dužeg razgovora i dogovora između njih 
trojice nadbiskup preporuči župniku da dječaka poučava, a on 
će nastojati sa svoje strane da se dječak primi u sjemenište. U 
tome je bio sav početak i svršetak.« 


Bijeg u Zadar 


Budući da od obećanja nije bilo ništa, a Frani se žurilo, od- 
luči pobjeći u Zadar i preuzeti sudbinu u vlastite ruke. Evo kako 
se odigrala ta uzbudljiva pustolovina: : 

»Dani su prolazili, a niti je od župnika bilo poučavanje niti iz 
Zadra glasa da ima za dječaka mista. Videći da je sve otišlo u 

zaborav, jednoga dana, dok je pasao blago i odagnao ga kući, rek- 
ne jedino strini da ide u Zadar s preporukom i da nikome ne ka- 
ziva.« . 

Zamislite koliku je hrabrost posjedovao dječak kad se odva- 
žio pješice na taj daleki nepoznati put u kojem je trebalo preva- 
liti 85 km. Ali je malo nedostajalo da cijeli plan propadne: 

»Kad je dječak stigao na Dubine (8 km daleko od grada) od 
gladi i umora dodija mu put što Zadra još ne može naći, pa sav 
zaplakan počne se vraćati natrag. Na povratku sretne jednog čo- 
vjeka iz Arbanasa koji je pred sobom gonio blago. Vraćajući se 
iz polja kući, upita dječaka: 'Što plačeš, mali?' "Pošao sam u Za- 
dar, pa ne znam gdje je?" — odgovori mu. "Ajde sa mnom, pa ću 
ti ja pokazati. 

Obradovao se pozivu i u društvu ovoga dobrog čovjeka nasta- 
vi put prema Zadru. Kad su došli na Ploče, 5 km daleko, reče mu: 
'Eno vidiš, ono ti je Zadar'. "Hvala Bogu' — uzdahne bijedni put- 
nik. Primicao se cilju, ali ga je i noć stigla. Nekoliko koraka siđe 
s puta i tu legne. Zemlja mu je bila prostirač, a nebo pokrivač.« 


S kanonikom Vlatkovićem otišao je k nadbiskupu, ali na ža- 
lost nije ga bilo toga dana kod kuće. Franjo, uporan u svojoj odlu- 
ci, neće se smesti. Čekat će dok nadbiskup dođe. I dočekao je taj 
susret pun neizvjesnosti: »Što ti je rekao otac i majka?« — pita 
nadbiskup. Dječak odgovori: »Ne zna ni otac ni majka gdje sam 
ja«. Na to ga nadbiskup obilato pokara što ne sluša svoje rodite- 
lje.« Razgovoru su prisustvovali kanonik Vlatković i ravnatelj sje- 
meništa. Upitaše ga koliko ima godina. Odgovori i slaga da ima 
dvanaest. Uštinuo dvije jer mu je bilo četrnaest. Lukavo promi- 
slio: ako priznam sve godine, onda više neće biti ni govora o ško- 
li.« 

5. studenog 1868. ušao je u zadarsko sjemenište i energičnom 
voljom i ljubavlju prema zvanju svladao jednu za drugom mnogo- 
brojne zapreke koje su se ispriječile na putu prema mladomisni- 
čkom oltaru. Evo kako završava svoja sjećanja: 

»To je historijat kako je jedan čoban od krupne i sitne stoke 
postao svećenik. Na svršetku četvriog tečaja bogoslovije odmah je 
poslan u župu Nunić gdje se i danas nahodi. Ušao je u 81. godinu. 
Bog ga drži za pokoru griha, a on iz svoje duboke starosti šalje 
dvije molbe Isusu: zahvalu za neizmjernu dobrotu što ga je pri- 
mio u broj svojih svećenika i molitvu neizmjernom milosrđu da 
mu na samrti grišnoj duši bude Spasitelj a ne Sudac.« 

Oprašta ubojicama 


Ponešto sirovu i oporu Franinu ćud oplemenila je milost pre- 
ko žarke molitve, samozataje, discipline. Bio je svećenik žive i 
nepokolebljive vjere koju nikakvi udarci nisu mogli poljuljati. U 
crkvi je pred svetohraništem redovito molio časoslov i često oba- 
vljao pohode. Prvog četvrika u mjesecu držao bi uru klanjanja sa 
svima koji su se toga dana našli u njegovoj kući. Tu je u školi 
svog božanskog Učitelja naučio zaboravljati uvrede i opraštati svi- 
ma koji su ga uvrijedili i ožalostili, i onda kad mu se srce raskr- 
varilo od bola dok je na rukama držao ubijenog oca. Kako se to 
dogodilo? 

Lopovi su saznali da don Frane sakuplja novac od vjernika 
za neke izvanredne potrebe župske crkve. Vrebali su zgodu kada 
ga neće biti kod kuće. Tako su jedne noći provalili u dom, opljač- 
kali novac, a starca ubili kako nitko ne bi mogao svjedočiti o nji- 
hovu zločinu. 

I u toj stravičnoj kušnji u srcu don Frane nije se pojavila mr- 
žnja niti težnja za osvetom. Oprostio je ubojicama kao što je to 
učinio raspeti Isus na svom križu. 

Mnogi svećenici bili su uvjereni da je don Frane kasnije sa- 
znao tko su ubojice njegova oca, ali ih nikada nije očitovao i ni- 
kada za njih nije tražio ljudsku pravdu. U toj ljubavi kršćanskog 
opraštanja i zaboravljanja uvreda odgajao je povjereni Božji na- 
rod. Rektor zadarskog sjemeništa, don Ivan Prendža, koji je godi- 
nama pastorizirao bukovačku župu, veli zadivljen: »Plodovi truda 
i rada pokojnog don Frane još su uvijek vidljivi. Zanimljiva je či- 
njenica kako je don Frane već onda odgajao savjest svojih vjer- 
nika da je ljubav prema Bogu i svome bližnjemu glavna poruka 
Isusova Evanđelja. I zato se pokornik odmah na početku ispovi- 
jeda o grijesima učinjenim protiv ljubavi bližnjega. Nije to bio 
pronalazak Koncila.« 


Od malenih nogu majka mu je usadila veliku ljubav prema 


Gospi. I njoj je don Frane zahvaljivao za milost svećeničkog po- 
ziva. Svakog je dana molio Gospinu krunicu i drugima je prepo- 
ručivao. U svojim bilješkama naglašava: 

»Sada sve više uviđam koliko je korisno što sam od svog di- 
tinjstva baštinio od pobožne svoje majke da često promičem 
kroz prste zrnca Gospine krunice koju ni danas ne propuštam. 
Iz svoje starosti poručujem svakom sjemeništarcu i svećeniku da 
tu svetu pobožnost nikad ne propuštaju.« 

Nije u životu težio ni za bogatstvom, ni za stavom ili osobnim 
prestižem. I kad mu je bilo ponuđeno da ode iz zabačene Bukovi- 
ce, ostao je među svojim siromašnim i priprostim pukom. Mrska 
su mu bila sva priznanja i odlikovanja. Odbio je i crveni pojas ko- 
jim ga je želio nagraditi šibenski biskup i apostolski administra- 
tor Jeronim Mileta. 

O. Lujo Jurenović, nekadašnji gvardijan na Visovcu, javlja u 
povodu njegove smrti Franjevačkom provincijalatu u Splitu: 

»Umro je u Nuniću naš vridni, sveti i neprežaljeni konfrater, 
starac don Frane Ivanković. Umro je apostol Bukovice. Zašla je 
jedna zvizda koja nad Bukovicom ritko će ikada zasjati. Ovakve 
značajeve, čelik-karaktere, svećenike najneporočnijeg života, živ- 
ljenja upravo svetačkoga, puna najizvrsnijih kriposti: nesalomljive 
volje u radu za duhovni i materijalni boljitak naroda, takve ljude 
daju samo vikovi.« ' 


U galeriji divnih likova hrvatskih svećenika koji su u našoj 
teškoj i nemirnoj povijesti zadužili Crkvu i svoj rod, zasluženo 
mjesto sigurno pripada neumornom i svetom apostolu Bukovice, 
don Frani Ivankoviću, na kojeg bi se mogle u potpunosti primi- 
jeniti pjesnikove riječi: 

»Ne resi ga ni srebro ni zlato nego krepost i mantija crna... .« 


55 


Obraćenje uglednog profesora dr. Borisa Zarnika 


OD HAECKELA DO ISUSA KRISTA 


13. siječnja 1945. godine preminuo je u Zagrebu dugogodišnji 
profesor na Medicinskom fakultetu dr. Boris Zarnik, koji je, no- 
šen vihorom života i nesmirenom željom znanstvenika, boravio u 
raznim zemljama i gradovima, ali se ipak najviše zadržao ovdje 
u Hrvatskoj. 

Pisac Julie Green bilježi u svom »Dnevniku«: »Kad bih veče- 
ras morao otputovati na drugi svijet.i kad bi me upitali što me 
najviše dira u svijetu, možda bih odgovorio: Božji prolaz u ljud- 
skom srcu...« Tako nas ugodno dira prolaz Božje milosti u ži- 
votu toga našeg brata, nekadašnjega vjernog učenika Haeckela. 


Zarnik je po nacionalnosti bio Slovenac. Osnovnu školu i gim- 
naziju završava u Ljubljani. Pohađa sveučilište u Jeni i Wiirzbur- 
gu, gdje je osnovao prirodoznanstveno udruženje. 1916. postaje 
redovni profesor zoologije na sveučilištu u Carigradu. 1918. dola- 
zi u Zagreb i više ga nikada ne napušta do svoje smrti. 


Neprotumačive zagonetke evolucije 


Dvadesetak godina Zarnik je predavao biologiju, histologiju 
i embriologiju. Prvi put čuo sam o njemu od dr. Gahsa, pokojnog 
profesora na zagrebačkom teološkom fakultetu. On je za vrijeme 
mojih studentskih dana o Zarniku govorio s velikim poštovanjem. 

Zarnik je s velikim fanatizmom i oduševljenjem zastupao svo- 
je darvinističko-monističke koncepcije koje iz svijeta i života po- 
svema otklanjaju bilo kakav nadnaravni uzročnik. U beskrajnoj 
evoluciji vrsta na njihovu početku ne nalazi se Stvoritelj. Sve u 
čovjeku, pa i naše psihičke moći, proizvod su kemijsko-bioloških 
procesa. Ne postoji nematerijalni duh u nama kao što ne postoji 
prauzrok prirode izvan nje same. 


Takvim su tezama bila prožeta njegova predavanja i njegovi 
stručni radovi. Nije zato ni čudo što su mnogi naši sveučilištarci 

između Prvoga i Drugoga svjetskog rata pali pod njegov utjecaj i 
u praksi kao liječnici sasvim se otuđili vjeri. 

Sjećam se da mi je to posvjedočio ugledni zadarski liječnik 
dr. Josip Ljubin, koji je pred kraj života postao franjevac: »Za 
vrijeme vojničkog života 1917. godine ohladio sam se prema vje- 
ri. Kasnije se to još više potenciralo kad sam slušao predavanja 
iz biologije tadašnjeg glasovitog profesora na fakultetu dr. Zarni- 
ka.« 

No, profesor Zarnik nije ostao na pola puta. Bio je odviše 
velik um i ozbiljan znanstveni radnik da ga tolike čudesne zago- 
netke s kojima se susrećemo u prirodi ne bi primorale na razmiš- 
ljanje i pažnju. Što je dublje zalazio u tajne evolucije, sve je vi- 
še bio nesigurniji u svojim dotadašnjim tvrdnjama. 1935. godine 
Zarnik je završio »Skripta o teoriji descendencije« ovim zaključ- 
kom: 

»Kako god bili uvjereni da borba za opstanak u vezi s muta- 


_ bilitetom, selekcijom stvara nove forme živih bića iz slučajnih mu- 


tacija koje su se javljale, to ipak ostaje jedno veliko pitanje, ka- 
ko to da baš ti faktori tako djeluju, da nastaju savršenije forme 
s tako savršenim mozgom i osjetilima i da su slučajne mutacije 
mogle ovom selekcijom napokon proizvesti i najsavršenije biće — 
čovjeka. To je ipak čudo. Tu zagonetku nauka ne može protuma- 
čiti. Kako god mi prirodni razvitak shvaćali, izgleda kao da ipak 
imade u živim bićima faktor koji djeluje da se živa bića usavrša- 
vaju. Tako ipak ostaje nešto što svatko može tumačiti kako od- 
govara njegovu ukusu, a biolog ne može zahvatiti čitav svijet, ne- 
go samo ono što se pruža njegovim osjetilima i što može eksperi- 
mentalno istražiti i utvrditi, a ono što je iza toga, to nije predmet 
biologije nego metafizike i vjere.« 


Svrhovitost cjelokupnog razvoja 


Kasnija su istraživanja profesora Zarnika dovela do toga da 
je već javno priznavao opstojnost osobnog Boga, koji je svojom 
neizmjernom inteligencijom predvidio i usmjerio ovaj zapanjuju- 
ći skladni razvoj organskog svijeta. 

Dr. Gahs pripovijeda da mu je prilikom diskusije u vezi s po- 
javom čovjeka na Zemlji rekao: »Mene je evolucija opet dovela 
vjeri u Boga. O tome kanim napisati knjigu kao sintezu svojih 
studija...« Zatim je stao razvijati svoj argumenat — napominje 

Gahs: »Polazna mu je točka bilo ono veliko pitanje što ga je 1935. 
godine detaljno raščlanio u citiranom završetku svojih skripta... 
Zarnik je u razvijanju svog argumenta 1942. insistirao na svrho- 
vitosti cijelog razvoja životnih oblika sve do čovjeka — i zaklju- 
čio da posljednjem Uzroku takve 'planske odmjerenosti i svrhovi- 
te usmjerenosti' najbolje pristaje naziv vrhovni Um i da mu se za- 
to najviše sviđa ime Logos, Verbum, Riječ, prema prvoj glavi evan- 
đelja po Ivanu. . .« 


Obećanu knjigu Zarnik nije napisao jer su ga u tome omele 
bolest i smrt. S kakvim pogledima pristupa sada duhovnoj stra- 
ni čovjekova bića vidi se iz njegove studije pod naslovom »Po- 
ložaj čovjeka u živoj prirodi«. Među ostalim, tu se nalaze i ovi 
zaključci: 


»Glavna je pak, i to golema, razlika između čovjeka i ostalih 
organizama na duševnom polju. Duševni život uzdiže čovjeka iz- 
nad ostalih živih bića te mu određuje zasebno i najviše mjesto 
među živim stvorovima. Svjesno i svrhovito udešavanje svih pot- 
hvata, od kojega ima i kod najviših životinja tek skromnih trago- 
va, a koje je dovelo do toga da čovjek sebi prilagođuje prirodu, 
te se time rješava potrebe prilagođavanja prirodi, pojmovno miš- 
ljenje i izražavanje misli artikuliranim govorom, smisao za moral- 
ne i estetske vrednote, to su MRA koja određuju čovjeku nje- 
govo vlastito duhovno carstvo. . 


Kad je na bolesničkom krevetu bio suočen s teškim križem 
bolesti, profesora Zarnika sve više zaokuplja uvjerenje da je ljud- 
ski život bez Boga nešto u sebi nedorečeno i neuspjelo. Zanimljivi 
su njegovi razgovori koje je vodio s dr. Zimmermanom, pokojnim 
profesorom filozofije na teološkom fakultetu. 


»Ima li smisla naš život?« — pita se dr. Zarnik. — »Jedno 
vrijeme teče u zadovoljstvu, a na kraju se i to pokaže ispraznim. 
Kad e čovjek uvijek bio sretan, samo bi onda imalo smisla živ- 
jeti.. 


»Slažem se s tobom« — odgovara mu Zimmerman — »da ži- 
vot nema smisla ako čovjek ne može biti uvijek sretan... No u- 
tvrdili smo istinu da životnog smisla nema bez drugog života... 
Ako smo načistu da ima Bog, on nije mogao biti tako okrutan i 
stvoriti nakaznom ljudsku prirodu koja teži za srećom, a nikad 
je ne bi mogla postići. Na taj način dolazimo do spoznaje o ne- 
umrlosti ljudske duše i o egzistenciji vječnog života.« 

U zagrljaju Kristove istine i ljubavi 


Konačno se plemenito Zarnikovo srce sasvim otvorilo Kristu, 
izvoru istine i ljubavi. Susreo se s njime najprije u Evanđelju, a 
zatim u Crkvi i pod sakramentalnim znakom. Često je njegov po- 
gled — vele njegovi prijatelji — za vrijeme teških bolova počivao 
na liku raspetoga Krista. Tu nam se napokon otkrila sva neizre- 
civa ljubav Očeva koja nas je u svome Sinu i našem bratu Isusu 
toliko ljubila. Mnogo je molio i moleći razmišljao. Nikad nećemo 
saznati za one osobne i intimne dijaloge koji su se tada vodili iz- 
među njega i Čovjeka boli u tim sudbonosnim trenucima života, 
kad se javljaju obrisi vječnosti. Jakom vjerom i čvrstim pouzda- 
njem primio je svetu popudbinu. Na svoj posljednji Božić s mi- 
salom u ruci pratio je misu preko zagrebačke radio-postaje. 


Umro je u 62. godini života. Posljednje njegove zemaljske no- 
ći bio je uz umirućega vjerni prijatelj i svećenik Zimmerman, ko- 
ji je molio iz obrednika utješne molitve nade i predanja: »Krist, 
Sin Boga živoga, smjestio te u ugodne, vazda zelene krajeve svoga 
raja, i taj te pravi Pastir priznao za svoju ovcu...« — Svoja sje- 
ćanja na te posljednje trenutke njegova zemaljskog života Zim- 
merman završava riječima: »Potresen veličanstvom smrti u dru- 
garskoj vjernosti svojim sam rukama zaklopio Zarniku mrtve 
OČI. . .« 


Suvremeni njemački prirodoslovac P. Jordan govori za Hae- 
ckela, koji je evoluciju upotrijebio kao dokaz za svoju materijalis- 
tičku i ateističku filozofiju, da je u svom zanosu sanjao kako će 
svršetak 20. stoljeća biti oslobođen od »religioznog praznovjer- 
ja...« Želje mu se nisu ostvarile. Nije ni slutio da će ga njegovi 
učenici poput profesora Zarnika svojim obraćenjem Bogu pred 
licem javnosti odlučno demantirati. »Znanstveno se istraživanje ni 
u jednoj struci« — napominje Drugi vatikanski koncil — »ako se 
vrši doista znanstveno i po moralnim načelima, nikad neće pro- 
tiviti vjeri, jer profane i vjerske realnosti imaju izvor u istome 
Bogu. ..« (GS 36) 

Marija Petković, utemeljiteljica Kćeri milosrđa 


SAMO NEKA LJUBAV OSTANE... 


Našoj je široj javnosti malo poznata providencijalna žena Ma- 
rija Propetog Petković, utemeljiteljica i prva vrhovna glavarica 
družbe Kćeri milosrđa, reda koji je niknuo na našem hrvatskom 
tlu, u sjeni maslinika, vinograda i čempresa, u Blatu na Korčuli. 


I u tom se slučaju ponavlja naš prastari grijeh da svoje du- 
hovne velikane tako malo poznamo i da nas netko drugi uvijek 
mora iznova upozoravati što je ovaj mali narod u svojoj teškoj 
povijesti dao Crkvi i čovječanstvu. 


U veleposjedničkoj rodnoj kući 


Marijin se otac ženio dva puta. Od prve žene, koja mu je 
umrla, ostale su dvije kćeri. S drugom svojom ženom Marijom 
imao je jedanaestero djece, od kojih je ostalo osmoro živih, me- 
đu kojima i kćerka Marija. Rođena je 10. prosinca 1892. godine. 
Zbog plodnih obitelji s mnogobrojnom djecom Blato je tada bilo 
najnapučenije mjesto otoka Korčule. 


Većina žitelja u Blatu bili su kmetovi veleposjednika. Mari- 
jini su roditelji spadali u gornji i imućniji sloj. Prema njezinu 
svjedočanstvu, na zemlji njezinih roditelja znalo je raditi i do 
700 kmetova, pa se iz tog podatka može zaključiti koliko su ve- 
liko imanje posjedovali. 

U tom najranijem razdoblju Marijina života, dok je svojim 
vlastitim očima gledala nesigurni i ugroženi položaj kmetskih o- 
bitelji, premda joj se otac odlikovao pravednošću i milosrđem, 
nalazi se korijen njezina životnog usmjerenja i oblikovanja njezi- 
ne redovničke obitelji da se stavi u službu ljudske patnje. 

Već je u ranom buđenju svoga djevojaštva stvorila odluku da 
se Gospodinu neopozivo preda. Piše u svojoj Duhovnoj oporuci: 
»U četrnaestoj godini Gospodin me je na posebni način pozvao i 

zanio, ja mu se zauvijek posvetih učinivši vječni zavjet ljubavi i 
djevičanstva. Od tada mi je bila jedina želja da radim za njega 
kako bi ga ljudi upoznali i uzljubili.« 


Biskup Marcelić — oruđe Providnosti 


U Marijinoj duši, s jedne strane, pojavljivale su se želje da se 
posvema posveti Bogu u nekom kontemplativnom redu, a s dru- 
ge strane, pogled na toliku duševnu i tjelesnu bijedu bližnjega u- 
palio je u njoj plamen žarke težnje da pomogne braći koja trpe. 

U tom se procijepu srce nemilo trzalo, sad na jednu sad na 
drugu stranu. Dva puta je pokušala bježati iz rodne kuće u zatvo- 
renu redovničku zajednicu, ali joj je Gospodin oba puta, kao ne- 
koć Joni, pomrsio planove i vratio u rodno mjesto. 


Prema njezinim vlastitim svjedočanstvima prekretnicu u nje- 
zinu životu izvršilo je pismo biskupa Marcelića, u kojem je po- 
ziva da se vrati iz Splita, kamo je pobjegla. Prema biskupovoj že- 
lji posvetila se karitativnom djelovanju. Bile su to teške godine 
nakon Prvoga svjetskoga rata, kada su opustjela tolika ognjišta, 
mnoge naše žene postale siromašne udovice, a brojna djeca siro- 
čad. Glad je nemilo mučio osiromašeno stanovništvo i Marija se 
neumornom dobrotom srca dala na ublažavanje tih ratnih nevo- 
lja. 

U jesen 1918. godine nakon pastirskog pohoda opraštao se bis- 
kup Marcelić s velikim mnoštvom vjernika koji su došli ispratiti 
svoga duhovnog pastira. Tada je biskup potražio djevojku Mari- 
ju Petković i pružajući joj ruku zatražio od nje pred prisutnim 
Božjim pukom povijesno obećanje: »Kćerko, obećaj mi još jedan- 
put da ćeš ostati u svom mjestu za stvar o kojoj sam ti govorio, 
kako bih mogao odavle otići utješen i miran!« 


Marija je u tom trenutku shvatila da joj preko službenog 
predstavnika Crkve govori sam Gospodin. Neka nenadana sigur- 
nost zahvatila je njezino mlado biće i ona javno pred prisutnim 
vjernicima izjavljuje: »Obećajem i ostajem!« Nešto se veliko to- 
ga časa, čiji domet ni sama nije mogla slutiti, začelo u njezinu ve- 
likodušnom srcu. Biskup Marcelić otišao je smiren i radostan. Po- 
stao je, a da ni sam nije bio tada svjestan, duhovni otac družbe 
Kćeri milosrđa. 


61 


Zrno gorušice u punom cvatu 


Marija ostavlja roditeljski dom i stupa u samostan Službe- 
nica Božjeg milosrđa u Blatu 25. ožujka 1919. Taj će se datum 
smatrati zauvijek početkom velikog djela kad se jedna hrabra dje- 
vojka, vjerna zovu milosti, smjelo i odgovorno uputila na puči- 
nu povijesti s jedinim bogatstvom neutrudive ljubavi svoga ple- 
menitog bića. 

Kad su zbog izuzetno teških poratnih nevolja talijanske re- 
dovnice odlučile napustiti samostan i zabavište u Blatu, po nalo- 
gu biskupa Marcelića preuzima ih Marija u svoje ruke. Njoj su 
se pridružile još tri poletne djevojke iz Blata i tako je nastala 
prva zajednica sestara Kćeri milosrđa. Izabrale su odmah Mariju 
za svoju poglavaricu i duhovnu majku. Razdijelivši međusobno 
povjerene im službe započele su uz vidljivi Božji blagoslov svoju 
blagotvornu misiju. 

Kad su polagale svoje redovničke zavjete, glavarica nove druž- 


be, zbog svoje iskrene pobožnosti i ljubavi prema raspetom Isusu, 


dobiva svoje redovničko ime Marija od Propetog. 


Nova zajednica se brzo ojačala i širila kao evanđeosko goru- 
šičino zrno. Najprije u domovini, u kojoj danas rade Kćeri mi- 
losrđa u 37 kuća. Razvile su svoj zapaženi karitativni i odgojni 
rad i u inozemstvu: u Južnoj Americi imaju 19 kuća, a u Evropi 
10. Službeno odobrenje družbe Kćeri milosrđa sa strane vrhovne 
crkvene vlasti potvrđeno je 6. prosinca 1956. od pape Pija XII. 


Prvenstveno biblijska duhovnost 


U duhovnosti Majke Marije Petković, koju je svim silama na- 
stojala unijeti u duh svoje zajednice, zapaža se biblijska uteme- 
ljenost. Ugodno iznenađuje kako je ta jednostavna žena duboko 
zašla u sržno otajstvo objave, gdje nam Otac, potaknut neizmjer- 
nom svojom ljubavi, dariva Sina i po njemu spasenje i oslobođe- 
nje čovjeka. Čovjek se ne može oteti dojmu da se tu radi o izvan- 
rednoj karizmi koja joj je omogućila da se takvom sigurnošću kre- 
će u neizrecivim kršćanskim misterijima. 

Za vrijeme Drugoga vatikanskog koncila došla joj je na um 
originalna zamisao. Napisala je pismo papi Ivanu XXIII. u koje- 
mu ponizno moli da svojim vrhovnim autoritetom preporuči bis- 
kupima i svećenicima širenje pobožnosti prema Ocu i njegovoj 

utjelovljenoj Riječi Isusu Kristu: »Vruće molim u Kristu Gospo- 
dinu našemu da vaša svetost poradi na Koncilu da svijet što bo- 
lje upozna nebeskog Oca u kojem je vječni život, kako ono reče 
Krist Gospodin... Da se u njemu kao djeca njegova ljube i u Ocu 
po Kristu svi narodi sjedine u jednoj vjeri. . .« 

Kreposti koje je gajila da budu duh družbe — zapaža pok. o. 
Karlo Balić — jesu one koje nalazimo u Propetome: siromaštvo, 
poniznost, samozataja koja se potpuno žrtvuje za bližnjega... I 
sve se ovo skuplja u jednu riječ: ljubav... — 

Da ništa drugo nije rekla i napisala svojim sestrama, »djeci 
srca svoga«, nego ove predivne misli iz oporuke, bilo bi dovoljno 
da nam otkriju duhovnu veličinu ove duše koju je božanska lju- 
bav Propetog sasvim prožela: »... Idite po svem svijetu i širite 
Kraljevstvo Kristove ljubavi... Izvršujte u najvećoj mjeri ljubav 
sestrinsku... Budite velike u ljubavi. Ničemu se ne čudite, sve 
podnosite, sve opraštajte. Uvijek sam svoju lozinku htjela usaditi 
u srce, i to vam i sada na rastanku dovikujem: SVE PRIJE NE- 
KA PROPADNE — SAMO SVETA LJUBAV NEKA OSTANE!« 

Rođena je za vječnost 9. srpnja 1966. nakon duge i teške bo- 
lesti koju je podnosila istom hrabrošću duha i snagom duboke vje- 
re kao i sve kušnje i križeve koje je susretala na svom vijugavom 
životnom putu. 


Marija Propetog Petković živjela je od ljubavi i za ljubav. I 


sada nam poručuje iz vječnosti da je život samo toliko vrijedan 
koliko se istroši na žrtveniku ljubavi. 

Temeljna odrednica u životu don Mladena Alajbega 


JEDNO VELIKO I DOBRO SRCE 


Pred nekoliko mjeseci reče mi jedan vjernik iz Splita: »Don 
Mladen spada u one ljude koji se ne zaboravljaju... Svećenik, ko- 
ji je sav bio jedno veliko i dobro srce...« Osamnaest je godina 


prošlo od njegove smrti, ali uspomena na tog svećenika još uvi- 


jek je živa u mnoštvu njegovih učenika, prijatelja i poštovalaca. 
I gornja izjava možda na najsretniji način definira ovu izuzetnu 
svećeničku fizionomiju, koja je svojom poslovičnom dobrotom i 
zauzetošću za ljude prerasla u legendu. 


Upoznao sam ga davno, za vrijeme duhovnih vježbi u 6. raz- 
redu gimnazije. Bila je to izvanredna Božja milost. I od tada bili 
smo uvijek povezani dubokim prijateljskim vezama koje se nisu 
nikada prekinule. Moram iskreno priznati da je don Mladen bio 
jedan od onih ljudi koji su me najviše zadužili u životu. A to će 
isto potvrditi i stotine drugih. Čitajte Bezićevu biografiju gdje će- 
te naći citirana svjedočanstva njegovih učenika koji su praćeni ne- 
umornim izrazima njegove ljubavi, kao sa dragim očevim blago- 
slovom, koracali vijugavim i kamenitim zemaljskim cestama. 


Od prvorazredne je važnosti činjenica da su ta mnogobrojna 


priznanja i izjave, prostorno i vremenski napisane neovisno jedne '. 


od drugih, jednodušne u istoj tvrdnji kako je najznačajnija ka- 
rakteristika don Mladenova ljudskog i svećeničkog bića bila ne- 
ograničena dobrota srca. 


Divni prijatelj čovjeka 


Samo je Bog jedini u stanju registrirati broj onih kojima je 
don Mladen pomogao u duhovnom ili materijalnom pogledu. Tko 
to može opisati što je on sve značio prijeratnoj i poratnoj gene- 
raciji mladih ljudi? Koliko nas je njegova prijateljska riječ u tje- 
skobama hrabrila, u tminama vedrila, u borbama jačala, u pado- 
vima pridizala, u radostima podržavala? 

U svojoj oporuci piše: »Od svih svećeničkih službi što sam ih 
u životu obavljao, najvećim veseljem ispunjala me služba vjero- 
učitelja u klasičnoj gimnaziji u Splitu. Moji đaci toliko su zao- 
kupljali moje srce da nije bilo mjesta za drugoga. I danas kad 
više nisam njihov vjeroučitelj, još uvijek su oni unutra. Neka im 
je blagoslovljeno sve što sam im dobro učinio. Preporučam se u 
molitve mojih dobrih učenika, za čiju dobrotu i čistoću duše zna- 
de jedino Bog i ja.« 

Poslije rata povezuje se s mnoštvom sjemeništaraca i bogo- 
slova od Zadra do Kotora, kojima prijateljski pomaže u njihovu 
mučnom uspinjanju k mladomisničkom oltaru. Treba samo čitati 
njegove čestitke mladomisnicima, iz kojih se naslućuje njegova 
velika radost i ushićenje srca što je neka mlada duša ustrajala 
na putu kamo je Isus poziva. Mladomisniku Branimiru piše me- 
đu ostalim: »Radujem se s tobom kao brat svećenik s bratom sve- 
ćenikom. Vidim da Krist ljubi svoju Crkvu i da otkupljuje zada- 
nu riječ: Ja sam s vama u sve dane do svršetka svijeta. Uvijek 
nove mladice na starom panju Crkve.« U kakvom svjetlu gleda 
svećeničku službu otkriva u jednoj rečenici u čestici mladomisni- 
ku Miji: »Iz prijateljske ljubavi hitam da ti čestitam i da se ra- 
dujem s tobom na tvoj veliki dan. Zadaća ti je da Boga dadeš lju- 
dima, a ljuđe dovedeš k Bogu.. .« 

Isto su tako veoma poučni i dirljivi posmrtni govori koje je 
održao velikom broju svećenika i laika. U njima se otkriva kao 
istančani psiholog koji je duboko prodro u čovjekovu intimu i ot- 
krivao ono što je mnogo puta bilo nepoznato nazočnom slušatelj- 
stvu. 


Svećenik u službi bližnjemu 


U ophođenju s ljudima don Mladen je posjedovao neku priro- 
đenu intuiciju. Mnoga su se njegova predviđanja obistinila. Imam 
u rukopisu novelu »Utrnuti život« koju je napisao 1940. godine. I 
u njoj je predvidio tragični svršetak nekih svojih milih đaka, kao 
na primjer pokojnoga Milivoja Karamarka, koji je zaista bolno za- 
vršio kao žrtva bjesomučnog ludila u vihoru ratnih strahota. No- 
vela je bila umnožena u nekoliko primjeraka na pisaćem stroju 
i poslana onima kojih se ticala. 

Nakon rata, u jednom trenutku bola za poginulim mladim 
prijateljima kojima se nikada neće saznati grobna raka u kojoj 
počivaju, napisao je i ove ganutljive misli koje nikad nije objavio: 

»Njih više nema, rasijani su na raznim stranama, po različi- 
tim njivama, bez znaka i oznake da tu počiva jedno mlado, lijepo 
srce. Oni križa nemaju — i ne treba im. Ponijeli su svoj križ so- 
bom. I sami razapeti na križu pojavili su se na onoj strani: Evo 
nas! Evo nam razapete ruke. Mi smo s ovim rukama brali divlje i 
pitomo cvijeće, s njima smo lovili leptire, s njima smo bacali, bu- 
će, s njima smo grlili roditelje. S njima smo htjeli obuhvatiti či- 
tav svijet, a svijet nam je dao ubojito oružje, koje nam je prebrzo 
iz ruku ispalo da ne bismo koga ubili. Naše su ruke krvave, ali 
to nije tuđa krv. To je naša krv... .« 

Don Mladen je veoma pozitivno utjecao na obraćenje nekih 
naših intelektualaca i svojim je osobnim dodirima požurio po- 
bjedu milosti. Mnogi će takvi slučajevi ostati nepoznati, ali ima 
i poznatih, koji su za povijest Crkve u Hrvata od velikog znače- 
nja. Spominjem kao potvrdu dr. Josipa Jablanovića, bivšeg bana 
Primorske banovine, koji je svoj povratak k Bogu opisao u ru- 
kopisu »Moje obraćenje« i predao ga u znak prijateljske zahval- 
nosti »dragom bratu don Mladenu«. 

Teško je naći svećenika koji je imao toliko prijatelja u razli- 
čitim zvanjima i koji je dospijevao, uza sve svoje službene obve- 
ze, održavati s njima pismenu ili usmenu vezu kao don Mladen. 
Kao da se i sam tome čudi, pa izjavljuje: »Koliko mora biti moje 
srce kad u njemu ima mjesta za tolike mrtve i Žive!« 

Nakon rata bio je najomiljeniji propovjednik Splita. Crkve su 
bile premalene da prime ono veliko mnoštvo gladno riječi Božje. 
Njegova propovjednička popularnost proistječe iz činjenice da je 
pomno osluškivao sve ono što se zbiva u dušama njegovih slušate- 


lja i da je lomio kruh Božje riječi ljudima u zbilji njihove svako-. 
dnevice. Kao što je bio blizak Božjemu narodu na ulici, tako je ' 


bio blizak na propovjedaonici. 

U svoja razmišljanja znao je vrlo vješto umetnuti birane po- 
redbe, citate, stihove velikih književnika i pjesnika, što je otkri- 
valo ne samo njegovu veliku osobnu kulturu nego je davalo i po- 
sebnu draž, uvjerljivost i privlačnost njegovim propovijedima. 

Književnik Veljko Vučetić svjedoči: »Don Mladen je započeo 
sa svojim propovijedima u jednom vrlo burnom razdoblju naše 
crkvene povijesti, u poratno doba, kad je Crkva djelomice ili či- 
tava, živjela kao u doba katakomba, osporavana na svakom kora- 
ku... On je dizao moral katoličkom puku i cijeloj Crkvi u Splitu, 
koja je upravo, moglo bi se tako reći, ovim vatrenim propovije- 
dima stala na noge i divno se osovila. . .« 

Siromah do kraja 


U životu nije dopustio da mu se novac ili bilo koje drugo ma- 
terijalno dobro prilijepi uz srce, premda je zato imao bezbroj pri- 
lika. U mladomisničkoj poruci Dinku ne zaboravlja napomenuti 
koliko je važno da svećenik bude duhovno slobodan u ovoj za- 
raznoj pohlepi koja je obuzela ljude: »Evanđelje ti stavlja pred 
oči dilemu: ili — ili. Ili služiti Bogu ili biti rob materijalnih do- 
bara. Kao svećenik uzeo si zadatak da pomogneš kako bi se na 
zemlji ostvarilo Kraljevstvo Božje i pravda njegova, a tada će se 
mnoge stvari same od sebe riješiti. . .« 


Don Mladen se držao načela da je čovjek najbogatiji onda ka- 
da najviše dijeli drugima. Što je god dobivao na poklon od dru- 
gih, odmah je brzo poklanjao potrebnima. Umro je kao pravi si- 
romah, što i sam ističe u svojoj oporuci: 


»Ništa nemam osim kreveta na kojem ležim, stola na kojem 
pišem i ormara za knjige i robu. Krevet i ormar neka se dadu 
kojem mladomisniku koji ide na župu. Pisaći stol također. Kano- 
nički prsten vratio sam već bratu koji mi ga je darovao... Knji- 
ge darivam bogoslovima, u prvom redu onima koji su najbliži re- 
čenju... Neka me pokopaju u najstarijem talaru, šteta je da bo- 
lji trune u grobu kad će dobro doći kojem mladomisniku. . .« 


Takav je bio don Mladen. I u trenutku kad se suočava sa svo- 
jom smrću, on uvijek misli na bližnjega kojem bi pomogao. I na- 
kon svoga odlaska sa svijeta, želja mu je učiniti dobro djelo. Ta 
je odlika njegove nesebičnosti očaravala ljude. 


Dok u duhu oživljavam sjećanja na don Mladenovu veliko- 
dušnost, zbog koje je tako često na sebe zaboravljao, dolazi mi 
na um ono veliko načelo pjesnika M. Quoista koje je on u punini 
ostvario: »Hoću pripadati onim ljudima koji u mali svagdanji 
život unose i poklanjaju ljubav... Nikad se ne gubi vrijeme ako 
je čovjek spreman zaboraviti sebe zbog drugih. . .« 


»Dosta je — treba počinuti .. .« 


. mo 


490) 

Po naravi je don Mladen bio sangvinik. Brzo se zapalio, pa je 
znao nekada preoštro reagirati. Bio je svjestan te svoje mane 
zbog koje nije mogao uvijek svladati žestinu nabujalih osjećaja, 
osobito posljednjih godina, kada je sve više trpio zbog srčanih te- 

goba. Ali bi se brzo primirio i bio spreman zaiskati oproštenje ako 
je nekoga povrijedio. 

U radu se nije štedio i nije otišao u mirovinu premda je zato 
imao mnogo razloga. Želio je raditi za Božju stvar dokle god bu- 
de disao. Zato je uvijek bio pun obveza i službi. Ono što je rekao 
na sprovodu pok. dr. Matijaci, u potpunosti odgovara njegovu o- 
sobnom raspoloženju i željama: »Smrt je vrebala na njega i če- 
kala ne bi li ga našla barem jedan dan bez posla i onda ga po- 
vela sa sobom. I nije ga našla besposlena. I kao da joj je dodija- 
lo čekati, prevalila ga je na katedri u razredu. Umro je na rad- 
nom mjestu onaj koga je bilo sram biti bolestan. ..« Don Mlade- 
na je »prevalila« 4. lipnja 1964. u 16 sati nakon izuzetno napor- 
nog dana, koji je započeo u tri ujutro radi organiziranja misija u 
Vrgorcu. 

Čovjek velikog srca umro je od srčanog udara. Je li moglo 
biti drukčije? Ne krije li se tu jedna divna simbolika koja baca 
posebno svjetlo na toga dragoga Božjeg svećenika? Novinarka 
Smiljana Rendić, koja se također s dužnom zahvalnošću sjeća ne- 


zaboravnog don Mladena, nadahnuto je i pronicljivo protumačila 


njegovu smrt: 

»Don Mladen nije slučajno umro od srca. Bolesti možda ni- 
kada nisu slučajne: možda uvijek postoji duboka veza između bo- 
lesti od koje se umire i života kojim se živjelo. U slučaju don Mla- 
dena Alajbega to je sigurno istina: živio je srcem i umro od nje- 
ga. Umro je iscrpljen ljubavlju svoje neprekidne svećeničke pri- 
sutnosti u našim životima.« 

Poznato mi je iz naših prijateljskih razgovora da se nije pla- 


šio susreta s Bogom u vječnosti i da ga pomisao na smrt nije is-'- 


punjala tjeskobom i nemirom. Bio je savršeno predan u Božju 
volju, što dokazuje i njegova oporuka, koju je napisao mnogo go- 
dina prije svoje smrti. 


Završit ću ova sjećanja kao dug osobne zahvalnosti pok. don 
Mladenu, koji nam svima i mrtav govori, njegovim vlastitim rije- 
čima koje je izrekao nad grobom jednog svećenika, a koje nje- 
mu samom izvrsno odgovaraju: »Ljudski je život kao roman u na- 
stavcima, i tko zna koliko bi čovjek pisao da glavni urednik ne 
ugasi svijeću i reče: — Dosta je, treba počinuti. — Gospodine, u- 
gasio si mu ovu zemaljsku svijeću, a zapali mu svjetlost vječ- 
nu...« 

Razgovor s glagoljašem don Markom Cvitanovićem 


HVALITI BOGA — NAJMILIJA I POSLJEDNJA ŽELJA 


U subotu 22. listopada 1977. umro je u zadarskoj bolnici pos- 
ljednji glagoljaš zadarske nadbiskupije, popularni don Marko, u 
92. godini života i u 67. godini misništva. I u bolesti je bio smi- 
ren i vedar kao cijelog svog života. Često smo ga čuli kako po- 
lagano ponavlja molitvu svoga svećeničkog predanja Gospodino- 
voj volji: »U Božje ruke.. .« 


Veličanstveni sprovod, koji je predvodio zadarski nadbiskup 
Marijan Oblak u pratnji velikog broja svećenika i redovnika, o- 
bavljen je u župi Pašmanu, kojoj je don Marko poklonio najveći 
dio svoga dugogodišnjega svećeničkog služenja. U oporuci je iz- 
razio želju da i mrtav počiva među svojim župljanima kojima je 
bio otac i pastir. 


Odlikovani domobranski časnik 


Poznavao sam don Marka iz gimnazijskih dana. Zalazio sam 
u njegov gostoljubivi dom s osjećajem neskrivene razdraganosti. 
Iskrena dobrota srca i neusiljena prijaznost zračila je iz njegove 
osobe, zato nije čudo da je kod ljudi stekao velike simpatije i da 
su susreti s njim ostavljali dojmove koji su se dugo pamtili. Svi 
smo ga doživljavali kao velikog veseljaka, valjda zato što je toli- 
ko volio ljude. Sv. Jeronim je govorio: »Nemojte nikada biti ve- 
seli ako niste s ljubavlju sreli svoga bližnjega.« 


Rođen je u Velom Ižu 16. travnja 1866. Od malenih nogu za- 
ljubio se u svećenički poziv i ostao mu vjeran do kraja života. Gim- 
naziju i teologiju završio je u Zadru i bio uvijek među najboljim 
đacima. 1910. slavio je mladu misu uz veliko oduševljenje tadaš- 
njih mještana i gostiju. Četiri prve godine svećeničkog života slu- 
žio je Božjemu narodu u Rodaljicama, župi kršne Bukovice, Prem- 
da je bio otočanin, izvrsno se prilagodio bukovačkom mentalitetu 
i ostavio kod ljudi najljepše uspomene. Podržavao je kontakte s 

don Franom Ivankovićem, patrijarhom Bukovice, i sjećao se s ra- 
došću tog uzornoga Božjeg pastira. 

Kada su se nad Evropom zamračili horizonti i zatutnjali to- 
povi Prvoga svjetskog rata, don Marko je bio mobiliziran kao voj- 
ni dušobrižnik. Čitavo vrijeme rata proveo je na fronti: u počet- 
ku u Srbiji, a najveći dio na Soči. Nekoliko mjeseci prije smrti 
u razgovoru mi je iznio svoja sjećanja: 

»Služio sam u 23. domobranskoj pukovniji. Po činu sam bio 
kapetan... Zahvaljujem Gospi što sam u ratu ostao živ i zdrav. 
Uvijek sam se njoj preporučivao... Zatim zahvaljujem zagovoru 
duša u čistilištu... Nisam im ostao dužan jer sam često prikazi- 
vao svetu misu za trpeću Crkvu... Mnogo sam volio vojnike od pr- 
vog do zadnjega. Uvijek sam bio s njima. Oni su i mene volili. 
Onima koji su bili ranjeni davao sam svetu popudbinu. Mnogo je 
naših ljudi izginulo... Dobio sam više odlikovanja za hrabrost i 
požrtvovnost u svećeničkoj službi. Posebno sam bio odlikovan od 
cara Franje Josipa viteškim križem.« 


Opjevao je ta odlikovanja u jednoj pjesmi govoreći o sebi u 


trećem licu: 


»Za hrabrene, požrtvovne čine, 
Križ viteštva slavni zadobije, 
Gospi dragoj on je poklonio 
Sva odličja što je zadobio.. .« 


Časnik ne umire na vješalima mae 


Na svršetku rata bio je zarobljen i odveden u zatočeništvo. : 


Da je mislio na sebe i svoju sigurnost, ne bi mu se to dogodilo. 
Ali, on je znao da se prava ljubav sastoji u žrtvi za bližnjega a ne 
u bijegu i osobnom osiguranju. Evo što je o tome rekao: 

»Talijani su me zarobili na Soči i ostao sam u zarobljeništvu 
pune dvije godine idući od jednog logora u drugi. Mogao sam iz- 
bjeći tome. Ali me je jedan smrtno ranjeni vojnik zaklinjao da 
ga ne ostavljam. I tako se nisam na vrijeme povukao iz obruča, 
pa su me talijanski vojnici uhvatili.« 

Nakon povratka iz zarobljeništva bio je imenovan upravite- 
ljem sjemeništa Zmajević u Zadru i katehetom na učiteljskoj ško- 
li. Kad je nesretnim Rapalskim ugovorom Zadar prodan Italiji, 
morao je don Marko s velikom tugom u srcu napustiti voljeni 

grad. Osam godina je upravljao župom Neviđane, da bi zatim pre- 
šao u svoj Pašman, gdje je ostao do kraja života. 

Za vrijeme Drugoga svjetskog rata ni don Marko nije bio poš- 
teđen od neprilika i opasnosti kao ni većina naših svećenika. Po- 
magao je našim progonjenim ljudima i skrivao ih pred Talijani- 
ma i Nijemcima izlažući samog sebe. Prilikom jedne racije bio je 
odveden od njemačkih vojnika s grupom naših ljudi u Tkon i o- 
suđen na smrt vješanjem. Prije samog izvršenja presude stupio 
je pred njemačkog komandanta i protestirao na njemačkom jezi- 
ku: »Ja sam kapetan iz Prvoga svjetskog rata. Ne dolikuje da čas- 
nik umire na vješalima. Pucajte... Ja se smrti ne bojim.« I tada 
im otkrije košulju na grudima. Hitlerov oficir ovom je gestom 


bio razoružan. Odvede don Marka u komandu i nakon saslušanja 


bio je oslobođen. ' j 

Ni najprostiji čovjek, ni ona neuka i nepismena baka, nisu 
mogli proći pokraj don Marka a da se on nije zaustavio i uputio 
im pokoju lijepu riječ iz svoga plemenitog srca. Želio je u ljudi- 
ma gledati svoju braću i sestre i zato je ponekad bio premalo Za- 
htjevan i odviše popustljiv kad to nije smio biti. Neki su mu to 
zamjerali, a on se ovako branio: »Nisam želio nikada imati ne- 
prijatelja i nisam ih nikada imao. Svakome sam želio učiniti do- 
bro gdje sam mogao. . .« ' , 

Mnogo se žrtvovao za svećenički pomladak. Siromašne đake 
primao je u svoj župni stan i pripravljao ih za polaganje razred- 
nih ispita na klasičnoj gimnaziji u Šibeniku. Još postoje u Zadru 
živi svećenici i laici koji su prošli tu poslovičnu »gimnaziju don 
Marka«. 


Za Boga i narod stotinu života 


Na svršetku svoga posjeta upitao sam don Marka: »Koja vam 
je sada najmilija želja?« Pogledao me veselim i pomalo začuđu- 
jućim pogledom kako mi to nije poznato, pa je onda ponovio dva 
puta: »Hvaliti Boga, hvaliti Boga... To je moja najmilija i pos- 
ljednja želja... Zato sam i postao svećenik. . .« 

Uistinu, svećenički poziv ljubio je iznad svega i volio je to 
istaknuti. Nalazeći se pred vratima vječnosti s dubokim osvjedo- 
čenjem i nutarnjim mirom govorio je svoju oporuku: 

»Nikada se nisam pokajao što sam svećenik. I nikada se ne 
bih mijenjao s bilo kojim drugim zvanjem. U svojoj svećeničkoj 
službi najviše sam volio prikazivati svetu misu... Teško mi je bi- 

lo pri srcu: kad su toliki naši svećenici napustili svoju službu... 
Treba ostati do smrti vjeran... Za Boga, Crkvu i hrvatski narod 
dao bih stotinu života.« Tada je prstom svoje drhtave desnice po- 
vukao znakovitu crtu preko vrata želeći što zornije istaknuti ka- 
ko postoje u životu svetinje za koje se isplati žrtvovati do muče- 
ništva. 

Dok je bio živ, na nadgrobnom spomeniku pod kojim će po- 
čivati njegovo smrtno tijelo, dao je uklesati svoje životno geslo: 
»VJEČNO ŽIVI ONAJ KOJI LJUBI BOGA I NAROD SVOJ.« Na- 
rod je bezbroj puta doživio tu iskrenu i djelotvornu ljubav i za- 


to je izvanredno volio i cijenio toga divnog i neustrašivog Božjeg 


svećenika. 


»Nikada don Marko u toku svoga života« — istaknuo je u svo- 
joj homiliji nadbiskup Oblak — »nije okupio toliko mnoštvo svo- 
jih vjernika, prijatelja i poštovalaca kao u ovom trenutku kad je 
mrtav među nama. Toliko ljudi iz ove župe i susjednih mjesta 
najbolje svjedoče koliko ih je dirnula ljubav i dobrota tog Bož- 
jeg čovjeka i svećenika.« , 


Doista, ljubav živi s tisućama srdaca koje ljubimo, a sebič- 
nost samo s jednim jedinim, a i ono je vrijedno sažaljenja. Don 
Marko je svojim nesebičnim i velikodušnim služenjem pokazao 
da se istinitost i privlačnost kršćanstva najsigurnije dokazuje u 
dobroti i ljubavi njegovih svjedoka. 

Čudesni magnet redovnika o. Ante Antića 


DJELITELJ BOŽJEG MIRA U GRADSKOM NEMIRU 


Prvi sam se put sreo s 0. Antom kod sestara sv. Križa na Vr- 
hovcu u Zagrebu, gdje se nalazio na oporavku. Mnogo sam o nje- 
mu čuo od onih koji su bili s njime duhovno povezani i često iz- 
nenađeni njegovim brzim prodiranjem u dubine čovjekove savje- 
sti. Bio sam veoma znatiželjan, pomalo skeptičan i bojažljiv. 


Primio me je vrlo srdačno i toplo, kako je to samo on umio. 
Ničim nije pokazivao da je rekonvalescent, da mora počivati i 
ne zamarati se. U središtu pažnje nije niti za trenutak bio on ne- 
go moja malenkost i problemi s kojim sam želio porazgovarati s 
Božjim čovjekom. 

Tako je započelo naše poznanstvo, koje je s godinama sve vi- 
še raslo i produbljivalo se, sve do onoga dana kad ga je Gospo- 
din pozvao u svoje vječno kraljevstvo. 


Vruća južnjačka krv 


O. Ante Antić rođen je 16. travnja 1893. u Prvić Šepurini kod 
Šibenika, od oca Tome i majke Tadđe, koji su, iako vrlo siromašni, 
imali hrabrosti pokloniti nebu i domu desetoro djece. U ranoj do- 
bi mali je Ante stupio u franjevačko sjemenište u Sinju i tu zavr- 
šio svoje gimnazijske nauke. Premda je bio sangvinik i znao brzo 
planuti, ostao je u uspomeni kao dobar, pobožan, veseo i nena- 
perament ukrotiti i oplemeniti. Teološki studij polazio je u fra- 
njevačkom bogoslovnom učilištu u Makarskoj u vremenu teških 
i gladnih godina Prvoga svjetskog rata. U 24. godini života zare- 
đen je za svećenika u Šibeniku 29. srpnja 1917. 


U mladosti nedovoljno ishranjen, bio je nježna i krhka zdrav- 
lja, a kao mladi svećenik ozbiljno se razbolio na plućima. I tada 
se u pravom svjetlu otkrilo kreposno i sveto njegovo biće potpu- 
no predano tajanstvenim putovima Providnosti. 12. kolovoza 1918. 

piše među ostalim provincijalu: »... Ovo je jedan dokaz dobrote 
i ljubavi Božje kao i poziv da drugo ne želim u svojoj bolesti ne- 
go da mi dragi Bog dade strpljivosti i potpunu odanost svojoj 
volji... Uostalom, ja sam zadovoljan i miran. . .« 

Takva su bila njegova stajališta u teškom križu bolesti, koji- 
ma je ostao vjeran sve do svoje smrti. Zaboravljao je na sve mu- 
ke i teškoće, a sav se posvećivao bližnjemu. To je odlika svetih 
duša. Znamo da je posljednjih godina mnogo trpio od raznih bo- 
lesti. I kad bismo se zainteresirali za njegovo zdravlje, što je zah- 
tijevala najobičnija uljudnost, on bi lakonski odgovorio: »Nije lo- 
še, Bogu fala...«, i odmah skrenuo razgovor na tuđe brige. Zani- 
mao se za živog čovjeka koji je pred njim stajao tražeći svjetla, 
ohrabrenja i utjehe, a sve drugo ostavljao po strani. Znao je na- 
glasiti osobama koje su mu dolazile: »Kad dođete k meni, ne že- 
lim da nađete mene nego Isusa!« 


Blag i milosrdan prema ljudima 


Prema ljudima i svim ljudskim bijedama o. Ante bio je izvan-: 


redno milosrdan i blag. Naučio je to u školi Presvetog Srca. Vri- 
jedan učenik dobrog Učitelja, koji je rekao: »Milosrđe hoću, a 
ne žrtvu!« Mnogi su mi to posvjedočili kao izuzetnu vrlinu što se 
nije nikada sablažnjavao nad čovjekovim grijesima, sumnjama, 
tjeskobama, krizama i padovima. 

O. Ante potvrđivao je u svom vladanju prema ljudima onu 
snažnu misao koju je izrekao književnik Solženjicin: »U životu 
rijetko čovjeka možemo upoznati od početka, ali do kraja — ni- 


kada...« Bio je sušta suprotnost nekim svećenicima koji preuzi-' - 


maju ulogu suca za prekršaje pa nesmiljenim rječnikom obraču- 
navaju s toliko zamršenim i nedohvatnim slučajevima ljudske sa- 
vjesti. Premda nije bio popustljiv, jer je u grijehu uvijek gledao 
grijeh, nije nikoga karao, ponizivao, osuđivao. 

Svim mogućnostima koje su mu bile na raspolaganju želio je 
pomoći svojoj braći da se izdignu iznad svojih ponižavajućih bi- 
jeda i porastu u Božjoj ljubavi donoseći im osloboditeljski i želj- 
kovani mir. 

Posjedovati taj mir sigurno je jedna od najvećih Božjih bla- 
godati. Na žalost, malo ga ima u nama, zato ga malo ima i oko 
nas. O. Ante posjedovao je taj Božji mir u izvanrednoj mjeri, pa 
sam pomislio da je to veliki Božji dar za njegovo vjerno i ustraj- 

no služenje Kristu i Crkvi kroz tolike godine redovničkog i sveće- 
ničkog života. 

Kad je čovjek gonjen nutarnjim nemirima, rastrganošću i po- 
dijeljenošću srca stupio u onu malu sobicu o. Ante, kao da je od- 
jednom bio prebačen u drugi svijet, toliko različit od ovoga naše- 
ga. To blaženo ozračje nadnaravnog mira, što je bio nedvojbeni 
znak Božje blizine, zapljusnulo je i nas, pa smo se kod njega o- 
sjećali iznimno spokojni, mirni i sretni. 


Ljubav iznad svega 


pm 
Poznato je kako je o. Ante bio i svojom pojavom i svojim na- 
stupom veoma skroman i jednostavan. Ničim se nije posebno is- 
ticao niti je nekim izvanrednim revolucionarnim pothvatom svra- 
tio na sebe pozornost. Gotovo je cijeli svoj redovnički život posve- 
tio službi učitelja i odgojitelja redovničkog podmlatka u Makar- 
skoj i Zagrebu sve do svoje 63. godine, kad je zbog teške bolesti 
bio oslobođen te odgovorne dužnosti. No, baš ta skromnost i ne- 
upadljivost privlačila je ljude k njegovoj osobi. 

Ima osoba u našim crkvenim redovima koje nam imponira- 
ju svojim znanjem, govorničkim darom, bogatim rječnikom, si- 
gurnim nastupom, ugodnom vanjštinom, spisateljskim sposobno- 
stima. Ali, događa se da pred njima čovjek stoji u nekoj udalje- 
nosti, kao da osjeća neku prepreku preko koje nije dopušteno 
prijeći. O. Ante se svojim priprostim i ljubaznim vladanjem kao 
pravi otac odmah čovjeku približio i odstranio sve bojazni. »Toliko 
je volio čovjeka« — zapaža u životopisu Faranetić — »da je upra- 
vo osjećao bol kad bi netko bio nesretan ili tražio sreću tamo gdje 
je ne može naći...« Zato je jako mnogo insistirao i zahtijevao da 
se iznad svega u kršćanskom životu prakticira evanđeoska zapovi- 
jed ljubavi prema bližnjemu. 

On je bio uvjeren da mnoge milosti koje nam Bog želi udije- 
liti ovise o našoj konkretnoj i svagdanjoj ljubavi prema onima s 
kojim živimo i radimo. Smatrao je da su nam mnoge milosti u- 
skraćene zbog toga što griješimo protiv ljubavi. Zato je tražio da 
se jako pazi na izražavanje, sudove, kritike o drugima, da bi se 
mogla steći Gospodinova blagonaklonost. »Lako je suditi čovje- 
ka,« — veli ruski pisac Tendrjakov — »teško ga je razumjeti.« U- 
vijek sam se prisjetio te misli kad sam čuo o. Antu kako govori 
o ljubavi prema ljudima. 

Snaga Duha Božjega 


Prisutnost i milosni darovi Duha Svetoga kod o. Ante bili su 
uočljivi i bjelodani na svakom koraku. Oštroumni i razboriti o. 
Ivan Kozelj, koji ga je veoma dobro poznavao, izjavljuje slijede- 
će: 

»Taj tako vidljivo u Boga uronjeni čovjek, koji je hodao me- 
đu nama kao živa i neprestana molitva, taj prirodni njegov po- 
gled, koji je Bogom rasvijetljen, na najveće čuđenje, a kadikad 
zaprepaštenje, znao čitati sakrivene tajne srca, taj pognuti sveće- 
nik koji čedno gleda preda se, a proročkom vidovitošću zna po- 
kazivati put u budućnost, a nadasve ta neiscrpiva, majčinska do- 
brota, združena — ako je trebalo — s muževnom odlučnošću i 
energijom oca i čovjeka koji je svjestan da govori u Božje ime, 
sve je to privlačilo ocu Antiću veliki broj duša... .« 


Kao ljudi ograničeni smo u svakom pogledu, pa su tako ogra- 
ničeni i dometi naše moći i ljubavi. Antić je po mom dubokom 
uvjerenju imao posebnu karizmu Duha Svetoga kad je mogao bi- 
ti duhovno povezan s tolikim mnoštvom ljudi: svećenika i laika, 
redovnika i redovnica, učenih i neukih, očeva i majki, mladića i 
djevojaka, zdravih i bolesnih. 


Bez posebne milosti odozgo nije mogao sve upamtiti, o svi- 


ma voditi računa, svih se sjećati, pojedinačno Bogu preporučivati, . 


uživljavati se u osobne probleme pojedinaca, dajući im prikladni 
savjet. »Čovjek se pod kišom njegovih upita« — veli o. Bonaven- 
tura Duda — »osjetio osvijetljen sa svih strana nadnaravnim ref- 
lektorima, te je postao sebi jasniji nego ikada...« To je za mene 
jedan od najvećih dokaza da je o. Ante djelovao nadnaravnom 
snagom Duha, koji ga je učinio svojim milosnim oruđem. 


O. Ante Antić umro je u Zagrebu 4. ožujka 1965. u 12 sati i 
40 minuta. Smatram velikom milošću da sam dan prije toga u 18 
sati i 15 minuta bio kod umirućeg s mladim liječnikom J. P. Ne- 
opazice smo ušli u njegovu sobu, kako bismo izbjegli razumljivoj 
kontroli samostanskih poglavara, koji nam sigurno ne bi dopustili 
posjet kad se svakog trenutka očekivao kraj. 

Bio je pri punoj svijesti, ali se vidjelo da teško trpi. Pitao je 
nazočnog liječnika smije li uzeti malo tekućine... Milo nas je po- 
gledao i drhtavom desnicom blagoslovio posljednji put u svom 
zemaljskom životu. 

U povorci svetih Božjih ugodnika koje je hrvatski narod dao 
Crkvi, vjerujem da i o. Ante Antić zauzima svoje časno mjesto i 
da je naša Crkva dobila pred prijestoljem Božjim još jednog za- 
govornika i pravednika. 


O. Ante spada u povorku onih ljudi koji život čine lakšim, 
snošljivijim, vedrijim i ljepšim. I kad odu u vječnost, ostavljaju 
iza sebe svijetli trag dobrote koji ne iščezava. Književnik M. Se- 
limović reče u romanu »Derviš i smrt«: »Dobri ljudi su sreća na 
ovom svijetu.« A ja bih nadodao: i blagoslov! 

Poruka pjesnika i svećenika Jeronima Kornera 


ZALJUBLJENIK U BOGA, LJUDE I PRIRODU 


Još se uvijek sjećam dana kad sam ga prvi put sreo i upo- 
znao. Bilo je to davno, u drugom razredu gimnazije, kad nam je 
pjesnik recitirao svoje stihove. Nisam tada mogao pravo razum- 
jeti pjesnikove ushite jer su mi doživljaji takve vrste bili još da- 
leki. Ali sam bio dirnut pjesnikovim izražajnim licem i pro- 
dornom bojom glasa koji su mi, kao iz nekoga drugog svijeta go- 
vorili o neslućenom svijetu visina koji nije dostupan običnim smrt- 
nicima. Korner je bio sav u zanosu dok smo mi, mali šibenski 
gimnazijalci, iznenađeni i zapanjeni, slušali kako divno i sugestiv- 
no njegova riječ romoni kao blago i sjetno mrmorenje mora u 
večernjem sutonu. 


Kroz nemire života 


Jeronim Korner rođen je u Herceg-Novom 3. siječnja 1909., a 
umro je u Italiji 21. siječnja 1976. Zanimljiv je podatak da mu je 
majka Vera bila rodom iz Carigrada, kći turskoga konzula u Pod- 
gorici. Bila je katolikinja istočnog obreda. 

Osnovnu školu polazio je u rodnom mjestu kod sestara sv. 
Križa. Evo u kakvoj su mu uspomeni ostali ti pučkoškolski dani: 
»U toj je školi moje srce primalo pobožan nauk i priče dobrih re- 
dovnica, dok su moje oči gledale more koje se talasalo u modri- 
ni ispod bijele i prekrasne školske zgrade. . .« 

Pjesnikov životni put bio je dosta vijugav i nije se od ranih 
dana moglo očekivati da će završiti kao svećenik. U svojoj ispo- 
vijesti naglašava: »Povijest svakog pjesnika jest niz zanimljivosti 
koje se ne susreću svaki dan. Moja je povijest bogatstvo promje- 
na koje počinju već u prvim danima mog života. Promijenio sam 
šest dojilja, šest gimnazija i još više zanimanja. . .« 

Gimnaziju je polazio u Herceg-Novom, Kotoru, Dubrovniku, 
Cetinju, da bi na koncu maturirao u Velikom Bečkereku. Zatim 
upisuje filozofski fakultet u Krakovu. O tom građu piše u svojim 

uspomenama: »Krakov, poljski Rim, puno je značio u mojem ži- 
votu. U Krakovu se, nakon đačke pustopašnosti po različitim gim- 
nazijskim mjestima, vraćala u moju dušu živa vjera djetinjstva.« 
Tu je zapravo doživio veliko obraćenje koje je bilo presudno za 
novo usmjerenje života. 

Zdravlje mu je veoma oslabilo i nakon dvogodišnjeg boravka 
u Poljskoj, vraća se ponovo u Zagreb gdje studira teologiju i zavr- 
šava filozofski fakultet. 


Andrija Korner, otac našeg pjesnika, bio je veoma dragi pri- 
jatelj bl. Leopolda Mandića i s njime je održavao pismenu vezu 
kroz cijeli život. Sačuvano je i pismo kojim bl. Leopold izražava 
srdačne čestitke mještaninu i prijatelju Andriji kad mu se sin 
spremao za svećeničko ređenje: 


»Približava se radostan dan svećeničkog ređenja tvoga sina 
don Jere. Sigurno je to velika utjeha tebi kao ocu i vjerniku. Za- 
to već sada upućujem svoje najbolje želje obitelji Korner za taj 
sretan događaj. Nemam sreće poznavati tvog dobrog sina Jeru, ali 
dobro poznajem tebe i molim te da ispričaš svome sinu kako smo 
ti i ponizni pisac ovih redaka prijatelji od malih nogu pa sve do 
naše već poodmakle dobi.« (Padova 25. 6. 1938) 


Bog donosi mir 


Kao svećenik Jeronim je jedno vrijeme kapelan, a zatim vi- 
šegodišnji profesor na nadbiskupskoj klasičnoj gimnaziji u Zagre- 
bu. Korner smatra da je u pjesništvu naslijedio očev talenat, pa 
je već kao pučkoškolac pisao pjesme. U mladosti je velik utjecaj 
vršio na njega pjesnik Frano Alfirević, za kojega veli da mu je 
»prvi otvorio teška i zlatna vrata poezije«. 


Svoju plodnu pjesničku djelatnost razvio je najviše u razdob- 
lju između dva rata. Prva mu se zbirka pjesama zvala »Blistavi 
rub«. Zatim su slijedile »Ljubav neba«, »Ljeto i vječnost«, »U hra- 
mu cistercije«, »Obasjane staze« i »Nebo s trideset zvijezda«. 


Dok čitamo Kornerovu liriku, neki posebni ugođaj obuzima 
našu dušu, kao da se nalazimo obavijeni mističnom tišinom pod- 
neva u romaničkoj bazilici. Predanost Bogu do kontemplativnih 
visina obilježava Kornerovu liriku osebujnim označnicama. Pone- 
sen takvim raspoloženjima, šapće svome srcu neka se smiri jer 
»nema bogova na zemlji«. 

Nakon mučnih i uzaludnih tumaranja putovima svijeta, bio 
je zahvaćen snažnim udarom milosti koja mu donosi dragocjeno 
saznanje: 


»Spoznao sam noćas da je mir u tebi, 
plače, plače srce jednog Augustina. . .« 


(»Žeđ za Bogom«) 


U poniznoj molitvi se izruča Raspetome dok mu slapovi mi- 
lja natapaju dušu:»Dođi! ... Jer je jedino Srce tvoje kolijevka mo- 
jeg mira. Jer je jedino ono moj drug na gozbi darova koje nam 
daje ljeto u svom raskošju. ..« (»Žito se leluja«) 


Dirnut čovjekovom bijedom 


Duboka vjera i svećenički poziv nisu odveli pjesnika daleko 
od ljudi. Zabrinut je za vječnu sudbinu braće i sada dublje shva- 
ća svoje poslanje: 


»Propovijedati Boga 
onima koji ga ne čuju u buci.« (»Pjesma srcu«) 


Obraća se Majci čovječanstva u pjesmi koja odiše toplinom 
žarkog srca i snagom plastičnih izraza: 


»Ti zvijezdo stara nad kolijevkom ubogara, 
otvori vjeđe nad ponorom naše imine 

i pogledaj 

koliko bijednika ide svijetom 

bez Boga i bez istine.. .« 


Osobito ga dira čovjekova duhovna i tjelesna bijeda. Ne za- 
tvara oči ni pred onima koji na dnu života traže iskru radosti jer: 


»svaka je duša zaseban svijet, 
tajanstvo noći i ljepota dana, 
u svakoj je duši jedan cvijet 
i jedna gorka neprebolna rana... .< 


(»Svaka duša«) 


Moli se za »moderne Magdalene«, kojima je u nesavladivoj 
čežnji za srećom »srce izgorjelo u vatri beskrajne žudnje«, da ih 

Gospodinova ruka pomiluje. Pjesnik razumije svako nasilje stra- 
sti što tako silovito vitla slabim čovjekovim bićem: 


»Molim za te djevojke u kričavoj odjeći, 
što noćas piju da zaborave svoje uze, 
i za njihove drugove koji bezumno pojući 
zaboravljaju svoje bliske koji rone suze. ..« 
(»U noći Božjeg djeteta«) 


Nemiran je zbog nemile budućnosti onoga malog djeteta 
koje će zla kob »jednog dana surovo uhvatiti za ruku«, kao što 
ga ispunja bolom ona mlada švelja koja šiva haljine bogatim gos- 
pođama, dok joj lice svakim danom biva sve bljeđe i ruke sve 
umornije: 
= »A nisu to opazile, 

fine i bahate gospe, 

da svaka njihova haljina, 

pregršt joj zdravlja prospe.« 

(»Švelja«) 


Zavodljivost prirodnih ljepota 


Korner je veliki poklonik prirode. Rođen i odnjihan na sun- 
čanim žalima, uvijek im se iznova u svojoj mašti vraća i za njima 
nostalgično žudi: 

»Mjesto moje, morem orošeno, 

davno neviđeno, suzom ostavljeno, 

Mjesto moje, dušo mojeg stiha, 

mjesto moje, tugo moja tiha.. .« 

(»Rodnom mjestu«) 


S tugom osjeća kako su ta naša slavna pomorska mjesta sa 
svojim trabakulima i bracerama, junačkim podvizima kapetana 
i mornara osuđena na polagano umiranje: 


»A veče će se spustiti nečujno ko san. 
Zapalit će se tada lanterne u luci. 

Iz kućica pristaništa ko dusi 

izvirat će starci, pognute žene 

s tihom radosti u oku i u drhtavoj ruci.« 


(»Proljeće u pristaništu«) 


Prirodne ljepote osvajaju pjesnika svojim čarima i pružaju 
mu bogatu građu za umjetnička nadahnuća. U njoj on nalazi iz 
raženo bogatstvo svojih nutarnjih doživljaja i snatrenja: 


»Jer bliska mi je priroda, 
i sretan sam gledajuć je kako spi, 
ko majčin pogled na dječjem licu, 
koje zagrliše jastuci i meki sni...« 
(»Jesenji koraci«) 


Kao što je Kornerova lirika tematski šarolika i bogata, tako 
je i u svojim oblicima raznolika i bujna. Ima prekrasnih uspored- 
bi koje nas diraju svojom sugestivnošću i ljepotom. Možda nas 
danas smeta rima koja je nekada bila redoviti pjesnički izraz, 

Religioznu liriku Jeronima Kornera može doživjeti samo onaj 
kojemu ta čuvstva nisu strani i nepoznati svijet. Kome su nadna- 
ravne stvarnosti tlapnja i samoobmana, sigurno je da će mu i re- 
ligiozna poezija predstavljati nešto bezbojno, nestvarno i nepri- 
hvatljivo. 

Korner je napisao i knjigu proze »Djevičanske breze«, u ko- 
joj se nalaze novele, priče, lirski obojene crtice. »U tom djelu pro- 
ze« — veli sam pjesnik — »naći će čitaoci moj stari zanos za pri- 
rodu, osobito za sjaj proljeća koje već pali svjetlost po vinogra- 
dima, šumama i gradskim drvoredima. U njemu će naći i druge 
snage mojih pjesničkih nadahnuća: nutarnje borbe i težnje za vi- 
sinama, uskrse duša, ljubav prema zaboravljenim stvarima i lju- 
dima. . .« 

Za novelu »Djevičanske breze«, po kojoj je ta zbirka dobila 
svoje ime, književnik i kritik Julije Benešić izjavljuje da spada 
među najljepše novele u hrvatskoj literaturi. 

Nemam namjeru donijeti stručnu ocjenu Kornerova pjesnič- 
kog stvaralaštva, ali imam želju da se ne preda lako zaboravu 
ono što predstavlja svojevrsno obogaćenje hrvatske religiozne baš- 
tine. 


Pjesnik Vladislav Kušan na jednom mjestu reče: »Biti pjes- 
nik donosi mnogo utjehe, ali malo radosti.« Moje je uvjerenje da 
poezija našeg Kornera donosi mnogo utjehe i mnogo duhovne ra 
dosti. 

Razmišljanje o svećeniku i pjesniku Aleksi Kokiću 


»JEDAN OD NAJBOLJIH KOJE SMO IMALI« 


Za vrijeme pjesnikova životnog tijeka izišle su dvije zbirke 
njegovih pjesama: »Klasovi pjevaju« i »Zvona tihe radosti«, dok 
je treća zbirka, »Srebrno klasje«, izdana posmrtno. Kritika, sta- 
rija i novija, veoma se povoljno izrazila o njegovoj poeziji, te Ko- 
kića svrstala među najistaknutije hrvatske pjesnike kršćanskog 
nadahnuća. Njegova topla lirika, često začinjena slatkom bunje- 
vačkom ikavicom, a nadasve žarkom ljubavlju prema zlatnim kla- 
sovima pitomih bačkih salaša, odjeknula je ugodno i dirljivo u 
dušama čitalaca: 


»U duhu sad te vidim, željo djetinjstva cijelog, 
ko sreću minulih dana u srcu te nosim svuda, 
salašu bijeli i tihi, uresu zelenih polja, 
što ležiš kraj duga puta u sjeni krošnjata duda« 
(»Salaš sred zelenih njiva«) 


Pjesnik Jeronim Korner dao je svoj kritički sud o pjesniku 
za koji držim da je odmjeren i objektivan. Među ostalim veli: 
»Kokić ne traži i ne bira posebnih riječi i izvora. Njegov rječnik 
nije uvijek blistav i bogat, ali zato njegova poezija djeluje nepo- 
sredno. On nas u prvi mah osvaja poput žitnoga klasja koje se 
talasa i prelijeva u sunčanom sjaju kao beskrajno more nepre- 
glednih bačkih nizina.« 

Mnoge su Kokićeve pjesme uglazbili naši hrvatski skladatelji 
Kamilo Kolb, Tarzicija Fosić, Josip Andrić, Ćiril Brajša i prija- 
telj mu Albe Vidaković. 

Kokić je pisao i pripovijetke, igrokaze, povijesne prikaze a i 
prevodio je sa stranih jezika. 


i Tajna popularnosti 


Čitajući i razmišljajući o Kokiću kao pjesniku kao i o svemu 
onome što se o njemu pisalo i govorilo od suvremenika pa.do naj- 

novijih zapisa, ne mogu se nikako otresti dojma da se ključ nje- 
gove popularnosti i omiljenosti nalazi u njegovoj nenametljivoj 
i iskrenoj dobroti srca. Tu je toplotu pretočio u svoje tople stiho- 
.ve, koji nisu ništa drugo nego žarke iskre njegove plemenite duše. 


Našao sam za to potvrdu najprije u starijim prilazima pjesni- 


ku i njegovoj poeziji. Uvaženi naš književni kritik dr. Ljubomir , 


Maraković ubraja Kokića ne samo među prve suvremene hrvat- 
ske pjesnike između dva rata nego veli za njega izričito da je »je- 
dan od najboljih ljudi što smo ih imali, jedan od najplemenitijih, 
najnježnijih i najtankoćutnijih.« Takve duhovne odlike o jednom 
svećeniku i pjesniku mislim da su se malo puta čule. 

I madžarski književnik starije generacije dr. Pavel ovako se 
izražava o Kokićevim pjesmama: »Stihovi su mu svježi kao jutar- 
nja rosa opjevanih ravni: tako topli od ljudske i božanstvene lju- 
bavi jednoga velikog srca.« 

Razgovarajući više puta s istaknutim katoličkim djelatnicima, 
prof. Marom Čović kao i uglednom sestrom Fides Vidaković, ko- 
je su osobno poznavale Kokića, a još bolje njegovu poeziju, do- 
šao sam do istog uvjerenja kako su u njemu gledale jedno ne- 
obično, drago i divno srce. Njegova se dobrota snažno očitovala i 
u zana nasmijanom i vedrom licu, kao i u svakom njegovu 
stihu. 

Zanimljivo je da je taj isti dojam o Kokiću stekao i o. Fabi- 
jan Buble, koji je bio s njime u ona tri posljednja sudbonosna da- 
na na Cetinju, gdje su obojica bila na odsluženju vojnog roka. Po- 
znato je našoj javnosti da je Kokić preminuo 17. kolovoza 1940. 
nakon neuspjele operacije od zapletaja crijeva. 


Na moju izričitu molbu pričao mi je o. Fabijan o tim pos- 


ljednjim danima i trenucima koje je proveo s našim pjesnikom. 
Svoja sjećanja započeo je spontanom tvrdnjom: »Aleksa je bio 
dobra, jako dobra duša... Kad sam vidio da doista umire, plakao 
sam za njim kao za rođenim bratom, tako da su me istjerali iz 
sobe. . .« 

Veoma je značajna činjenica da je sam Kokić već zarana shva- 
tio kako je najljepša odlika ljudskog i svećeničkog srca iskrena 
dobrota i zato je to, potpomognut milošću, marljivo i ustrajno u- 
građivao u svoj ljudski lik. U jednom rukopisu iz njegove posmrt- 
ne ostavštine nalaze se i ova razmišljanja: »Ipak je više i veće biti 
dobar i svet svećenik nego slavan pjesnik... Ove mi je riječi na- 
pisala jedna osoba koja mi poput majke želi ono što je najbolje, 

koja zna što znači krhka i časovita slava ovog svijeta, a još više 
što znači biti dobar i svet svećenik... Duboko su mi se u srce u- 
sjekle ove riječi, jednostavne, meke, tople riječi... .« 


Brat i drug svima 


Kokić je pristupao ljudima bratskom srdačnošću i toplinom. 
Nevolja čovjeka koji trpi bila je njegova vlastita. Ima obilje do- 
brote u njegovim stihovima zato što je obilje dobrote nosio u 
svom srcu. U pjesmi »Dani prije žetve« živo osjeća muku onog se- 
ljaka čiji će urod žita otići na podmirenje dugova i plaćanje po- 
reza: 


»Seljak izlazi na njivu... 

U dušu tuga se uvlači kada se sjeti: 
dugove namirit mora, porez platiti teški... 
kome je orao jadnik, kome će sada žeti?« 


Teška mu se tjeskoba uvlači u dušu gledajući prizor kako se 
čovjek zbog prisilne pljenidbe mora zauvijek rastati s domom i 
salašem. Taj jezivi trenutak opisao je u pjesmi »Tuga našeg šora 
u ljetno veče«: 


»Salaš je ostao prazan, bijela se stisnula štala, 
pendžeri gledali tužno ko oči žalosnih baka, 

Đerma je njihana vjetrom sumorno škripati stala: 
njivama pričala kroz plač sudbinu jednog seljaka. . .« 


Peče mu srce bolna nepravda kojom su pogođeni toliki bes- 
kućnici, a to nisu trebali biti da je u ljudskim srcima bilo više 
pravde i ljubavi: 

»Svaki dan te susrećem, beskućniče mali, 

reci mi maleni druže, imaš li majku 

i gdje ti je ona?« 

(»Bez majke kroz tužan život«) 


Tim besprizornim siromasima ne pristupa s visoka, dijeleći 
jeftine fraze koje su praznije što kićenije zvuče, nego kao brat i 
drug koji se solidarizira s njihovim patnjama: 

Dođi mi, neznani druže, pruži mi ručicu svoju. 

Pruži mi drhtavu ruku da je bar malko zagrijem.. .« 

(»U sumorni dan«) 

Duboko se uživljuje u tragičnu zbilju mukotrpnim radom iz- 
rabljivanog radnika u pjesmi »I sam si radnik bio«: 


»U naše radionice tamne rijetko dolazi sunce, 

i kada zasja malko, brzo bi dalje se maklo 

da ne gleda nepravde, patnje i blijeda patnička lica, 
koja su tako strašna kroz mutno prozorsko staklo...« 


Kokić nije bio tako dobar i osjećajan samo prema ljudima. 
Suživljavao se sa svakim živim stvorom u prirodi, gdje se »na 
svakom koraku osjeća blagoslov neba i Božja blizina«. 

Alekse Kokića više nema u našoj sredini. On danas živi u za- 
jedništvu s proslavljenim Kristom u vječnosti komu je odušev- 
ljeno poklonio »bijedni svoj život goli« i koga je predano molio 
u trenucima mladenačkih čeznuća: 


»Uskrati i radost i utjehu svaku 
koja me bude dijelila od svega 
što je samo Tebi sveto i milo.. .« 


Ali Aleksa danas živi u srcima brojne svoje kršćanske braće 
i sestara da ih neprestano podsjeća svojim likom i poezijom kako 
je najveća snaga kršćana i najjači dokaz za istinitost kršćanske 
poruke dobrota Kristovih sljedbenika. 


Kao zaključak ovog razmišljanja dolazi mi na um misao slav- 
nog norveškog pisca Gulbranssena, koji u svom romanu »I vječ- 
no pjevaju šume« ističe: »Ima neka moć u dobrim ljudima, oni 
su jaki i poslije smrti. Događa se da i dalje žive ža. svojim rije- 
čima i djelima, a najviše po dobroti svoga srca. , 

U spomen svećeniku-glagoljašu Josipu Marceliću 


HEROJ BEZ ODLIKOVANJA 


»Krist, uskrsli Gospodin, s kojim je živio ovaj život« — pisa- 
lo je u službenoj osmrtnici — »odredio je da 19. listopada 1978. 
đon Josip Marcelić u 67. godini života i 44. svećeništva dođe k 
Njemu da bi pokojnikovo služenje na zemlji nagradio vječnim gle- 
danjem svoje uzvišene krasote.« 

Prema vlastitoj želji tijelo mu je pokopano u rodnom mjestu 
Preku na otoku Ugljanu. Misu zadušnicu u koncelebraciji sa tri- 
desetak svećenika predvodio je zadarski nadbiskup Oblak i odr- 
žao prigodnu homiliju u kojoj je naglasio vjernost i revnost u slu- 
žbi Crkve ovog svećenika-glagoljaša Zadarske nadbiskupije. Nad 
grobom su se oprostili od pokojnika u ime župske zajednice Pre- 
ka župnik o. Stanko Turčić, a u ime svećenika i prijatelja don E- 
duard Peričić. 


Život za druge 


Već je u ranom djetinjstvu dječak Josip osjetio Božji poziv 
prema svećeništvu. I ostao mu je vjeran cijeli svoj život. 
Kad su u siromašnoj obitelji, jedno vrijeme, nastale ozbiljne teš- 
koće, koje su stavljale u pitanje njegovo daljnje gimnazijsko ško- 
lovanje, on je pun vjere i pouzdanja u Gospodina znao tješiti i 
bodriti svoju majku: »Bog će pomoći, majko... Želim biti sveće- 
nik.« 

Od prve svoje mlade mise pa sve do liturgijske reforme Dru- 
goga vatikanskog koncila slavio je don Joso euharistijsko slavlje 
glagoljicom, dakle u svom starom hrvatskom jeziku. Važno je to 
istaknuti jer je glagoljica i za vrijeme talijanske okupacije južne 
Hrvatske u posljednjem ratu, kao toliko puta u povijesti, odigra- 
la presudnu nacionalnu ulogu. Zbog nje je i don Joso, kao i toliki 
drugi naši svećenici, primao prigovore sa strane tuđinskih zavo- 
jevača, ali glagoljica nije nikada utihnula u njegovoj crkvi. 

I upravo se u tim crnim danima strave i užasa zbio događaj 
koji u divnom svjetlu prikazuje lik jednoga hrvatskog svećenika 

koji je bio uvjeren da postoje vrednote daleko veće i od samoga 
vlastitog života. Bio je tada don Joso župnik u Velom Ratu na Du- 
gom otoku. Po naređenju vojne komande popaljene su mnoge ku- 
će u znak osvete, a svi muškarci mjesta bili su silom dovedeni na 
obalu i osuđeni na smrt strijeljanjem. Pokojnik je u svojoj veli- 
kodušnoj svećeničkoj duši smogao dovoljno snage da pođe u tom 
strašnom trenutku Kristovim putem i svoj život ponudi kao žrt- 
tvu za spas svojih župljana. 

Bacio se na koljena pred kapetanom talijanske vojske i ener- 
gično ga zaklinjao: »Ovi ljudi su nevini... Uzmite moj život i stri- 
jeljajte me, a njih pustite svojim obiteljima. ..« — Nastao je ne- 
ugodni tajac. Ima u životu nekada trenutaka kad se i zločinci us- 
kolebaju u svojim odlukama. Kapetan i vojnici bili su šokirani tim 
gestom Božjeg pastira. Nakon konzultacije odluka je bila izmije- 
njena. Pustili su don Josu i župljane da odu svojim kućama. Ni- 
su sasvim odustali od svog zločinačkog nauma jer su kao žrtvu 
represalija odabrali glavara sela i na zvjerski ga način ubili. Bilo 
je to 17. svibnja 1943. godine. Don Joso je pokazao da ostvaruje 
Isusovu poruku: »Od ove ljubavi nema veće kad netko i život svoj 
položi za prijatelje svoje.« 

Rijetko je o ovoj zgodi sam pričao. Nikada se nije želio u 
Životu isticati. Nije volio paradirati svojim dobrim djelima. Po- 
vučen i skroman, nije tražio nikakva priznanja. Nitko ga za taj 
herojski čin nije odlikovao. U jednom prijateljskom razgovoru 
skromno mi je dobacio: »Učinio sam svoju dužnost« I brzo je 
prešao na drugu temu. 


Pred dvadesetak godina, dok je bio župnik u Pakoštanima, od- 
jednom mu je zlokobna bolest raka zahvatila lijevo oko. Nije bi- 
lo vremena za čekanje. Da spasi zdravo, morao je bolesno izvadi- 
ti. No ni tada kao invalid s jednim okom nije prestao raditi. »Do- 
kle god budem moći«, — često je ponavljao — »radit ću na župi 
i pomoći nadbiskupiji koja toliko oskudijeva svećenicima!« Nikad 
ne mogu zaboraviti reakcije kad sam ga u tim danima pohodio 
i izrazio mu prijateljsku sućut što ga je pohodio taj teški križ. 
Bio sam neobično dirnut kad mi reče: »Dao bih i drugo oko za ob- 
raćenje svojih župljana.« 


Takav je bio don Joso. I nastavio je pastoralnim djelovanjem. 
Makar mu je posljednjih godina bilo teško, makar se osjećao u- 
mornim i slabim, podmukla bolest razarala je njegov organizam, 
nije zatražio da bude oslobođen od pastoralnih svećeničkih obveza. 

Sjećam se da mi je u svibnju 1978. godine spomenuo: »Ja sam mo- 
lio nadbiskupa pred dvije godine da mi dade jednu župu nakon 
Velog Rata i Solina. A on mi ponovno dao Silbu i Olib. Još ću 
pokušati ovu godinu...« I tako je svoj svećenički križ donio na 
vrhunac životne kalvarije. 


Nismo znali koga smo imali 


Don Joso je bio veoma načitan svećenik. Volio je knjigu i do 
posljednjih dana kupovao je sve što je smatrao korisnim za svo- 
ju svećeničku naobrazbu i kulturu. Pratio je časopise i čitao 
knjige na talijanskom i francuskom jeziku. Kada god ste ga po- 
sjetili, u ruci mu je uvijek bila neka knjiga. Bio je onaj tip sve- 
ćenika koji je redovito pratio suvremena zbivanja u Crkvi i svije- 
tu te se nikada nije tužio da mu je u životu bilo dosadno. 

U svom vatrenom južnjačkom temperamentu znao je nekada 
eksplodirati, prvenstveno kad je bio taknut u najosjetljivije mje- 
sto, a to je bila Božja slava i čast kao i duhovno dobro Crkve. Tr- 
pio je zbog toliko raširenih grijeha: psovke, mržnje, pobačaja i 
posebno zbog otpada tolikog broja svećenika. Duboko je osjećao 
s Crkvom i njezine rane bile su i njegove. 

Koliko je shvaćao potrebu ozbiljnog duhovnog života, potvr- 
đuje i činjenica da je svake godine polazio u kartuzijanski samo- 
stan Pleterje da obavi duhovne vježbe. Za vrijeme svojih mladih 
svećeničkih dana pokušao je kroz više mjeseci priključiti se toj 
redovničkoj zajednici, ali je zbog slaba zdravlja morao napustiti 
osobne želje. Znao nam je reći u diskusijama: »Ma ne može čov- 
jek ostati na visini, ako ne moli. Nema ga što održati.« 

Mnogo je pažnje posvećivao bolesnima i umirućima. Često ih 
je pohađao. A braći svećenicima znao je govoriti: »Bože sačuvaj 
da mi bolesnik umre a da mu nisam nakon popudbine i prepo- 
ručio dušu prema obrascu u obredniku!« 

Svršetkom kolovoza otišao je na pregled u zadarsku bolnicu 
i više se nije vratio na svoju župu Olib. Bolest je napredovala i 
zahvatila sve više maha. Bio je upućen na specijalistički pregled 
u Zagreb. Liječnik-profesor, koji ga je primio na svoj odjel, re- 
kao je nadbiskupu Oblaku: »U don Josi čovjek doživljava istin- 
skog i pravog Božjeg svećenika.« Doista, bistrovidno svjedočan- 
stvo iz ustiju liječnika koji ne pripada katoličkoj zajednici vjer- 
nika, 

Brzo su se približavali posljednji dani njegova zemaljskog ži- 
vota. Više nije mogao govoriti i teško je prepoznavao osobe koje 
su ga posjećivale. U ponedjeljak, 16. listopada, posjetio sam ga u 
Zagrebu i preporučio da svoje muke prikaže Raspetome za Crkvu 
koju je toliko ljubio, za svećenički pomladak i za sve one koji su 
bili povjereni njegovoj svećeničkoj brizi. Dao mi je znak laganim 
pokretom glave da me razumije i na to mi je više puta uzastop- 
ce stisnuo ruku. 


Prešao je iz smrti u život u Svećeničkom domu u Zadru, o- 
kružen pažnjom svoje subraće i brigom redovnica, da bi se u kra- 
ljevstvu Trojedinoga Boga nastavio moliti za sve one koje je, dok 
je boravio na zemlji, nosio u svom plemenitom i dobrom sve- 
ćeničkom srcu. 


Završit ću ova sjećanja na don Josu riječima jedne priproste 
žene iz puka, koja je nakon sprovoda izjavila, kad je čula sve ono 
što se o njemu izreklo: »Živio je među nama, a da nismo znali ko- 
ga smo imali... Bog mu dao pokoj!« Nije li imao pravo stari gr- 
čki mudrac Sofoklo kad napisa: »Treba pričekati noć da bi se su- 
dilo o danu, treba pričekati smrt da bi se sudilo o životu«? 

Sjećanje na učenika i prijatelja Dragu Župarića 


LJEPOTA JEDNE MLADOSTI 


Kratka životna dob dosta je 
dugačka za dobar i častan 
život... 

Ciceron 


Mnogo puta nam se u životu dogodi da neke ljude pravo u- 
poznamo i istinski cijenimo tada kad ih nestane iz naše sredine. 
Naučili smo se na njihovu dragu i nenametljivu prisutnost, pa 
nismo dovoljno zapažali i vrednovali izuzetne odlike njihova uma 
i srca. A kad ih više nema među nama, onda odjednom nastaje 
vidljiva praznina, kao što su prazne rascvjetane livade kad ih ko- 
sac pokosi. 


Godinama sam živio s Dragom pod istim krovom zadarskog 
sjemeništa, pa osjećam moralnu obvezu da našoj javnosti prika- 
žem duhovni lik ovog mladića kojim se može ponositi domovin- 
ska Crkva. Svi se osjećamo radosniji i sretniji kad se susretamo 
s ovakvom mladošću koja je ponikla na našem tlu. 


Zanosi srca 


Drago je ugledao svjetlo dana Božjega u mnogobrojnoj kršćan- 
skoj obitelji Mare i Josipa Župarića u Kopanicama, koje su tada 
spadale pod župu Vidovice, poznatu po mnogobrojnim svećeničkim 
i redovničkim zvanjima. 

Kad je nakon završetka osmogodišnjeg školovanja poslan od 
sarajevskog ordinarija u zadarsko sjemenište, iskreno je zavolio 
novu sredinu kao svoju drugu obitelj. Za uzvrat zajednica ga je s 
razumijevanjem i radošću prihvatila, a prihvatiti nekoga znači is- 
kazati mu najveću ljubav koja oslobađa i usrećuje. Smatram da 
je taj momenat bio od presudne važnosti za njegov vidljivi duhov- 
ni rast u ljudskoj i kršćanskoj zrelosti. 

Drago je bio jedan od onih sjemeništaraca koji se znaju oko- 
ristiti milosnim pohodima i ne dopuštaju da im dragocjeno vri- 
jeme uzalud proleti. Marljiv i dobar učenik, upotrebljavao je svo- 
je prirodne nadarenosti u izvanškolskom radu, posebno u glazbi 
i pjesništvu. Još mi je uvijek pred očima kako je sa stanovitom 
plahošću i bojažljivošću pokucao na vrata moje sobe jednog po- 
podneva želeći mi pokazati svoje prvijence i čuti moj sud. 


Brzo sam zapazio da se radi o određenim pjesničkim sklono- 
stima koje se ne bi smjele zanemariti. Dao sam mu sugestije i 
ohrabrio ga na tom putu spontanog izražavanja svoje nutrine. U 
obliku njegovih pjesama mogu se pronaći početnički i usiljeni iz- 
raz, ponekad neravnomjerni i nepravilni ritam, ali mu se ne može 
zanijekati neposrednost i toplina doživljaja koja se rodila u tre- 
nutku nadahnuća. Evo s kojim zanosom i oduševljenjem dočarava 
dan mlade mise: 


Jednom će zvona zvoniti jače, 
jednom će srce kucati življe, 
jednom će sunce od sreće da plače, 
jednom će vjetar da zaurla divlje... 


Osjećao je u svom mladom biću silovitu čovjekovu podije- 
ljenost, našu žalosnu baštinu od iskona, pa nije nikakvo čudo da 
se odlučno sukobljavao s divljinom žestokih poriva koji su ga 
mamili u svoje ponore: 

Ti bijesni vali, 

to su strasti moje, 

što drmaju snažno, 

cijelim bićem tresu... 


+ 


Kakva je teška borba ponekad vladala u njegovu srcu i koliko 
je mnogo puta bio pritisnut žestinom sumnja koje su potresale 
njegovom nutrinom, svjedoče i ovi stihovi: 


Brođovlje moje ne stiže u luku, 
jer orkan bjesni 

bićem mojim sađa, 

a razum moj mi 

snažno sumnje tuku... 


Istina, imao je Drago svojih slabosti i karakternih nedosta- 
taka kao i svaki mladić. Ali se nikada s njima nije pomirio. Upra- 

vo ta ga je vrlina krasila što je svaki svoj ispad i slabost prizna- 
vao, trpio zbog njih i mučno ih okajavao, čak i odricanjem od 
dnevnog jela. Jednom bilježi u svom dnevniku: »Evo sam sada 
pri kraju dana u kojem nisam ništa okusio, samo gutljaj vode. 
Malo je nezgodno, priznajem, ali kad je za Isusa, onda je i to la- 
ko.« 


Čvrsta Dragina životna opredjeljenja, hranjena svakodnevno 
milošću, iznijela su pobjedu i nakon svake kušnje, u tajanstvenim 
prostranstvima njegova srca, osluškuje Božju blizinu: 


Pa kad čujem glas božanskog zova, 
tad, Bože sveti, osjetim svu slast, 

i kad bi bila Venera kraj mene, 
mislim da i tad pred Tobom ću past. 


Živjeti za druge 


Rano je Drago shvatio da je bit kršćanstva ljubav prema Bo- 
gu i čovjeku i da se te dvije ljubavi nikada ne mogu odijeliti. Za- 
to je nastojao u svojoj religioznoj formaciji da mu se vjera os- 
tvari i zablista u iskazanoj pažnji i dobroti prema kolegama, pre- 
ma ostavljenim i napuštenim starcima u staračkom domu kao i 
prema svakom bijedniku kojeg bi sreo na ulici. Iz takva raspolo- 
ženja nastala je crtica »Svjedočenje«, u listu sjemenišne zajed- 
nice »Zmajević«, u kojoj opisuje susret sa staricom s prosjačkim 
štapom s mnogo iskrenog suživljavanja. Želio je svojim kolegama 
i čitaocima priopćiti što je u tom nezaboravnom susretu spoznao 
da je ljudima najpotrebnije: »I bi mi jasno da toj ispaćenoj sta- 
rici ne trebaju samo novci. Mnogo joj više treba naše ljubavi. Bez 
nje ona duboko trpi i pati.« Odlazi pod tim dojmom u sjemeniš- 
nu kapelicu i stvara pred Presvetim odluku: »Više neću tražiti go- 
loga, gladnoga i utamničenoga Krista na ulicama Afrike i Indi- 
je... Odsad ću te, Bože, tražiti na ulicama svoga grada, u ljudi- 
ma bijednim i napuštenim. Tražit ću te na putovima svoje do- 
movine. . .« 


U predvečerje blagdana Bezgrešne 1977. gledali smo film o 
Majci Tereziji »Nešto lijepo za Boga«. Kod svih sjemeništaraca 
dojam je bio povoljan i dubok. Zatražio sam da mi napišu svoje 
dojmove u vezi s gledanim filmom. Na golemu radost poglavara 
bilo je u tim osvrtima vrlo lijepih misli, poticaja, odluka. Dra- 

go je svoje osobne dojmove izrazio u pjesmi posvećenoj Majci 
Tereziji iz koje ćete sami prepoznati težnje njegova velikodušnog 
srca: 


Blag osmijeh lebdi usnama ti nujnim, 
ruke su tvoje lijek siromahu, 

ljepota krasi šapatom nečujnim 

sve tvoje biće živi u tom dahu... 


Živjeti za druge, ima 1 nešto slađe? 

i ljubav Kristu učiniti s nova, 

i ništa nije, Majko, za te rađe, 

nego ljubav dati bjednome bez krova... 


Ako sam za jednoga sjemeništarca mogao reći da je sretan u “ 


svom pozivu, to bez ikakvog pretjerivanja mogu reći za Dragu 
Župarića. U razdraganom i veselom raspoloženju napustio je, na- 
kon završene mature, zadarsko sjemenište i najesen 1978. upisao 
se u 1. tečaj bogoslovije u Sarajevu. U jednom mi pismu piše me- 
đu ostalim: »Sretan sam i zadovoljan što se ovdje nalazim.« I pr- 
va školska godina u novoj sredini preletjela je spokojno i angaži- 
rano s puno vedrine i radosnih očekivanja jer, kako kliče u jed- 
noj pjesmi, »u sebi nosim nebeske vrhunce, ideal svjetla u daljini 
snivam. . .« 


A tada je došao vrući praznički dan, 4. kolovoza 1979. kada je 
Drago, željan osvježenja, otišao s drugovima na kupanje. Zaronio 
je u Savu skokom mladića puna snage i životne energije, ali više 
nije izronio. Okrutna rijeka zadržala je neko vrijeme njegovo ti- 
jelo u svojim dubinama, ali nam ga nije otela zauvijek. Božja ri- 
ječ nam potvrđuje: »Mnoge vode ne mogu ugasiti ljubav niti je 
rijeke potopiti.« (Pj 8, 7) 


Tako se naglo prekinula nit Dragina zemaljskog života toliko 
ispunjena nadama i obećanjima. Ljudski govoreći, bio je to tra- 
gični finale jedne mladosti koja je Božjemu narodu u ovom tre- 
nutku povijesti goruće potrebna kao gladnom kora kruha i oze- 
blom toplina ognja. No gledajući očima vjere, ni tako bolna i ne- 
očekivana Dragina smrt ne može biti tragedija jer nas Biblija uči 
da se vrijednost ljudskog života ne mjeri godinama. Nije tragedi- 
ja, ali jest otajstvo koje će nam biti razjašnjeno, kao i bezbrojne 
tamne nepoznanice kojima je uokviren ljudski život, u svijetloj 
vječnosti Oca na nebesima. A dotle u poniznoj poslušnosti njego- 

voj presvetoj volji možemo sa psalmistom zavapiti: »Znanje to od- 
već mi je čudesno, previsoko da bih ga dokučio... Kako su mi, 
Bože, tvoji naumi nedokučivi?« (Ps 139) 

Uvjereni smo da je Drago sve one koje je nosio u svom ne- 
sebičnom srcu, dok je hodao tom zemljom, ponio i na drugi svi- 
jet u blaženu vječnost. Neka to posvjedoči i ova molitva zapisana 
u njegovu dnevniku: 

»Usuđujem se moliti Tebe, neizmjerno veliki Bože, da sila 
tvojega Duha siđe na našu zajednicu... Da svim mojim kolegama 
dadeš obilje svojih darova kako bi se u slobodi duha i srca mogli 
zrelo i odlučno opredijeliti uz tvoju svetu ljubav koje nikada ne- 
ćemo biti dostojni... Bože, dio svoje ljubavi, koju imaš za mene, 
daj mome bratu na ulici, mom bratu u tami, bratu koji iz dana 
u dan sve više mrzi svijet jer osjeća da je suvišan, da za njega 
nema ljubavi, da mu preostaje samo 'utjeha' u drogi i seksu. Bo- 
že, molim te za svog nepoznatog brata koji živi takvim životom. . .« 


Zato je Dragina smrt snažna poruka svima mladima da i kra- 
tak život može biti velik, sretan i plodonosan, kad se daruje idea- 
lima Evanđelja. Ti koji čitaš ove spomen-retke, možeš li uzbuditi u 
svom srcu ljepšu želju od one koju naš Drago zapisa nakon obav- 
ljenih duhovnih vježbi: »Isuse, vodi me u svijet ljubavi, svijet živ- 
ljenja za druge, u svijet darivanja«. 

A majci Mari i ocu Josipu, kao i cijeloj obitelji, možemo čes- 
titati da je njihov kršćanski dom poklonio hrvatskoj Crkvi mla- 
dića koji za sve mlade predstavlja poziv i nadahnuće. I tu se mo- 
gu primijeniti divne riječi starokršćanskog naučitelja sv. Jeroni- 
ma: »Ne žalite što ste ga izgubili, nego se radujte što ste ga imali.« 

Lidija otišla u samostan bosonogih karmelićanki 


»NISAM SE RAZOČARALA U LJUBAVI« 


U četvrtak 20. srpnja 1978. godine, zagrebački nadbiskup Fra- 
njo Kuharić blagoslovio je u Ivanić-Kloštru obnovljeni samostan 
bosonogih karmelićanki, koji su toj zajednici ustupili franjevci Hr- 
vatske provincije sv. Ćirila i Metoda. 

Ispunjen ljepotom nezaboravnih doživljaja koje su nam pri- 
redile redovnice, toga žarkim suncem obasjana dana, ponovno sam 
doživio prastaru istinu kako ljudski život ne može doživjeti ne- 
uspjeh kad se žrtvuje i pokloni velikim idealima. Jer, dobro reče 
veliki znanstvenik našeg vremena Theilhard de Chardin da će čo- 
vjekovo darivanja uvijek biti plodonosno i uspješno ako »pol svo- 
je egzistencije usmjeri prema onome što je veće od njega.« 


Na televizijskom kvizu druga 


Sadašnje boravište bosonogih karmelićanki posvećeno je već 
davno u našoj kršćanskoj i hrvatskoj povijesti. Početkom 13. sto- 
ljeća bio je tu sagrađen prvi ženski samostan redovnica cistercit- 
kinja u Zagrebačkoj nadbiskupiji. Kasnije su tu razvile svoju bo- 
gatu redovničku djelatnost sestre benediktinke, a nakon njih pre- 
mostratenke. 

Zagrebački biskup Luka 1508. godine poziva franjevce i pre- 
daje im na uporabu stari samostan, koji je mnogo puta u povije- 
sti bio rušen i obnavljan. U Drugom svjetskom ratu bio je ponov- 
no teško oštećen, a crkva sasvim razorena. Još i danas strše nje- 
zini goli zidovi kao jezivi svjedoci dokle čovjek može stići u svo- 
joj zloći. Eto tu će na tom svetom tlu od sada petnaestak karme- 
lićanki živjeti svoje poslanje za Crkvu i svijet. 

Među redovnicama u Ivanić-Kloštru najmlađa je Lidija. Do- 
šla je iz Sombora i subotička je Crkva smatra duhovnim poklo- 
nom Karmelu. Za vrijeme nezaboravnih solinskih slavlja otišla je 
Lidija da pred Gospom Velikog zavjeta pokloni svoj mladi život 
Gospodinu i njegovoj Crkvi. Visoka plava djevojka danas nosi jed- 

nostavno odijelo ređovnice karmelićanke. Bez ikakve poze, nasmi- 
jana i neposredna, otkriva mi tajnu svoga poziva. Položila je veli- 
ku maturu i s odličnim uspjehom svršavala pojedine razrede. Mno- 
go se zanimala za klasičnu glazbu. S još dvjema svojim kolegica- 
ma, pod zajedničkim imenom »Muzička omladina Sombora«, na- 
tjecala se na saveznom kvizu koji je organizirala Beogradska tele- 
vizija na temu klasične muzike. Na kvizu su te mlade djevojke u 
najuspješnijem poznavanju te vrste muzike jedanput bile treće, 
a drugi put druge i zaslužile su veoma primamljive nagrade. 


U Isusovoj ljubavi grli cijeli svijet 


Lidija je, po svemu sudeći, imala vrlo lijepe perspektive za 
veoma uspješnu životnu karijeru. Imala je na raspolaganju više 
mogućnosti u biranju svoga poziva. Gledala je otvorenim očima 
sve što danas svijet pruža mladom čovjeku. No i Božja briga nije 
prestala voditi računa o svojoj djeci. Kad joj je u ruke dospio 
životopis velike naučiteljice Crkve sv. Terezije Avilske, u njezinu 
srcu odjeknuo je nezadrživi Isusov poziv. I sve su druge laskave 
mogućnosti odjednom izgubile svoju privlačnu snagu i otišle sa- 
svim u pozadinu. 

— Ljudi obično sude — rekoh joj u razgovoru — ako neka 
mlada djevojka stupi u samostan da se sigurno razočarala u lju- 
bavi. Što biste vi na to rekli? 

Osmjehbnula se, ali je pitanje nije zaskočilo. 

— Nisam se razočarala u ljubavi, ali je posve naravno da sam 
i o njoj u svijetu razmišljala. I kad sam se oduševila ljubavlju 
prema Isusu Kristu, odjednom sam spoznala da ja zapravo nisam 
ništa izgubila. U Isusovoj ljubavi našla sam sve druge i to me je 
nevjerojatno obogatilo. U toj ljubavi grlim cijeli svijet i u mom 
srcu ima za svakoga mjesta. Zato sam neopisivo sretna... 


Lidija je bila jedinica 


Razgovarao sam s Lidijinom majkom, koja je zajedno sa kćer- 
kom došla proslaviti veliki dan milosti. I ona je bila sva razdra- 
gana i vesela, tako da nas je ugodno iznenadila svojim držanjem 
i riječima. Jer Lidija je bila njezina jedina kćerka. I prirodno je 
da joj nije bilo lako to jedino dijete otpratiti u samostan. Evo što 
mi je rekla: 

»Bilo mi je u početku teško. Sanjala sam i ja o Lidijinoj uda- 
ji i kako ću sutra kao baka odgajati i voljeti svoju unučad. Ali, 
kad sam vidjela da je Lidija redovnički poziv shvatila ozbiljno i 
da se u njemu osjeća tako sretnom, onda sam i ja s njome posta- 
la zadovoljna i sretna. Moj muž još uvijek teško podnosi Lidijin 
odlazak u samostan. Ali vjerujem da će doći vrijeme kad će i on 
u srcu osjećati kao i mi dvije... Ja ne smatram da je ovo gubitak 
za mene. Nisam ja Lidiju izgubila. Što ona bude više Božja, bit će 
i više moja. . .« 


Doprinos sugrađanke za Lidijino zvanje 


Tek ćemo na drugom svijetu pravo saznati kome svećenici i 
redovnice najviše duguju svoje zvanje. U najviše slučajeva to je 
danas nepoznato. Ali nam je poznato iz povijesti pojedinih crkve- 
nih zvanja kako su ih isprosile i podržavale skrovite molitve i pat- 
nje vjernih i dobrih duša. 

Na moje ugodno iznenađenje susreo sam u Ivanić-Kloštru Li- 
dijinu sugrađanku koja je također žarko željela s njome proslaviti 
ovo slavlje. Što ju je na to pokrenulo? Estera, mlada djevojka iz 
Bačke, željela je postati karmelićankom. Dopisivala se s karmeli- 
ćankama u Innsbrucku jer ih još tada nije bilo u našoj domovini. 
No roditelji se žestoko opriješe njezinoj želji i Estera je morala 
ostati u svijetu. Kasnije se udala i osnovala svoju obitelj. Nekoli- 
ko dana nakon vjenčanja saznala je iz tiska da je pokojni zagre- 
bački nadbiskup Alojzije Stepinac osnovao samostan bosonogih 
karmelićanki u Brezovici. Tada je učinila zavjet da bi radosna sr- 
ca željela jedno svoje dijete darovati Gospodinu da mu služi u fe- 
dovničkom ili svećeničkom pozivu kad već sama nije postala re- 
dovnica. Bog se ne da nadmašiti u velikodušnosti. Uslišao je nje- 
zinu molitvu i jedan njezin sin postao je svećenik. A sa karmeli- 
ćankama je ostala i dalje u duhovnoj vezi. 

»Svoje molitve i žrtve« — završila je Estera razgovor — »pri- 
kazujem za moju sugrađanku Lidiju da bi ustrajala u svojem re- 
dovničkom pozivu. Kad ja nisam ovdje, neka bude ona.. .« 


Imaju li smisla kontemplativni redovi? 


Nadbiskup Kuharić je blagoslovio novu samostansku kapelu, 
novi misni oltar i svetohranište. Nakon toga je bila svečana kon- 

celebrirana misa koju je predvodio nadbiskup. U svojoj pobud- 
noj homiliji naglasio je posebno značenje kontemplativnih redo- 
va u Crkvi: 


»Mnogi se pitaju imaju li smisla ti redovi u suvremenoj Cr- 
kvi. Najbolji nam odgovor na to pitanje daje sam Bog, koji je za 
svoga vlastitog Sina izabrao put skrovitosti, tišine i molitve. I Isu- 
sov je javni život bio prožet molitvom, samoćom i konačno za- 
vršio u žrtvi križa... U prvim bojnim redovima za Kraljevstvo 
Božje nisu oni koji su aktivni u svijetu. Kraljevstvo se Božje ne 
širi ni ljudskom snagom ni ljudskom tehnikom. Čovjek se spasa- 
va milošću, a nju treba izmoliti. Svi bismo postali umorni kao 
nekoć prorok Ilija da nema iza nas onih koji se mole u tišini svo- 
jih samostana... Dok se u svijetu vodi velika bitka između dobra 
i zla, vi, sestre, morate poput Mojsija dizati svoje ruke i zazivati 
svima nama Božju zaštitu i pomoć. . .« 


Nakon bogoslužja gosti su se razišli po samostanu da ga po- 
sljednji put u potpunosti razgledaju. Posebno su se zaustavljali 
u sobama redovnica u kojima je bio jednostavni ležaj, mali stolić 
i križ. Sestre su se oslobodile tolike suvišne prtljage koju, na ža- 
lost, u životu neprestano vučemo zarobljena i sputana srca. Re- 
dovnice su prijazno i spremno tumačile svojim gostima sve što 
ih je zanimalo. Bio je to posljednji dan njihova bliskog saobraća- 
nja sa svijetom. Istoga podneva nastupilo je pravilo stroge klau- 
zure kada će moći razgovarati s onima izvan samostana samo kroz 
rešetke u čekaonici. 


Nisu zbog toga bile žalosne. Naprotiv, zračile su oko sebe po- 
sebnim mirom i radošću. Na njihovim se licima mogla čitati, ka- 
ko ono reče Lidija, neopisiva sreća koja je preplavila njihova sr- 
ca, a koju je u svijetu sve teže naći. Nema za čovjeka druge sre- 
će — divno veli slavni pisac Paul Claudel — nego da dade sve 
od sebe, da daruje svega sebe. 


99 


Susret s Majkom Terezijom 


NAJPOTRESNIJE OTKRIĆE BOŽJE LJUBAVI 


Napokon je osvanuo toliko željkovani dan 20. ožujka 1978., 
kada sam doživio tu milost da sam se osobno sreo s najpoznati- 
jom i najomiljenijom ženom našeg vremena, redovnicom Majkom 
Terezijom. Bilo je to u povijesnom Solinu, kamo su hodočastili 
zadarski sjemeništarci sa svojim poglavarima i profesorima. Naj- 
prije smo sudjelovali kod zajedničkog susreta Majke Terezije s 
Božjim narodom u crkvi, a nakon toga bio je upriličen zasebni 
susret s nama u župskom domu. 

Mnogo si čitao i slušao o Majci Tereziji — razmišljao sam u 
sebi — i eto je sad pred tobom. Iznenađuje li te njezina neugled- 
na pojava? Jesi li je takvom zamišljao? Nisi li možda u nečemu 
razočaran? 

Gledajući tu malu i slabašnu ženu, obučenu u siromašni in- 
dijski sari, sa smežuravim i izbrazdanim licem, čovjeku se u prvi 
mah pojavi pitanje: je li to doista Majka Terezija preko koje Gos- 
podin čini silna i čudesna djela svoje ljubavi? Da, to je ona koja 
prolazi našim svijetom kao živo utjelovljeno Evanđelje. Odjed- 
nom se prisjetih dubokih misli sv. Pavla, koji svojim Korinćani- 
ma objavljuje neshvatljive Božje postupke: »Što je slabo u oči- 
ma svijeta, izabra sebi Bog da postidi jake.« (1 Kor 1, 26) 


Isus je ponovno došao 


Kad je Majka Terezija progovorila okupljenom puku, nastao 
je tajac. Sve su oči bile uprte u njezin lik. Tada sam je doživio 
kao svoju majku koja se nakon dugo vremena izbivanja u tuđini 
vraća rodnom kraju. I slušali smo njezine riječi tako pozorno i 
znatiželjno kao rijetko koga u životu. »Mnogo ima mjesta u svi- 
jetu u kojemu ljudi očekuju svjetlost i radosnu vijest. Moje se- 
stre se brinu za gubavce, kojih ima 46.000. Među njima su ses- 
tre ta svjetlost i ta radost... Pomislite prije nekoliko godina, kad 
nije bilo među njima sestara, kako su ti jadnici bili zapušteni. 

Nitko ih nije htio vidjeti, nitko ih nije želio, nitko ih nije htio do- 
dirnuti. Naše mlade sestre idu k njima i preko svoje ljubavi i 
radosti donose im ljubav i milosrđe Isusovo. I zato mnogi ljudi 
koji su vidjeli što sestre rade, kažu da je Isus ponovno došao na 
našu Zemlju i po tim sestrama čini dobro ljudima. . .« 

Sjetio sam se tada izjava uglednih pisaca, novinara, javnih 
radnika i svećenika koji su, zapanjeni zauzetošću i neumornom 
brigom misionarki ljubavi prema najsiromašnijim od siromašnih, 
doživljavali pravo bogojavljenje u našem vremenu. Veliki dobro- 
činitelj i prijatelj siromašnih barakaša, Abbć Pierre, tvrdi bez us- 
tručavanja: »Djelo Majke Terezije jest najpotresnije otkriće Bož- 
je ljubavi u suvremenom svijetu.« Izgleda da je ovakva djelotvor- 
na ljubav ostala još jedini uvjerljivi dokaz Božje opstojnosti ko- 
ji može doprijeti do srca današnjeg čovjeka. 

»Naše sestre rade u mnogim zemljama i gradovima. Prije ne- 
koliko mjeseci posjetile su u Rimu nekog čovjeka kojega su svi 
napustili i ostavili. U sobi mu je bilo sve strašno prljavo. Naše su 
sestre sve počistile, oprale njegovo odijelo i rublje. Starac nije re- 
kao ni riječi. Poslije nekoliko dana sestre su ga opet posjetile i 
učinile ono isto što i prvi put. I tada im je starac progovorio: 
"Sestre, vi ste donijele Boga u moj život. Dovedite mi sada sve- 
ćenika. Ima već 60 godina da se nisam ispovjedio.' Svećenik je 
došao, starac se ispovjedio, i drugog dana pomiren s Bogom um- 
ro. Bog je došao u život ovog čovjeka, ali preko sestara i svećeni- 
ka.« 

Majka Terezija je govorila s takvom toplinom i s takvim ža- 
rom da smo tih nezaboravnih trenutaka bili poneseni u jedan dru- 
gi svijet koji je sasvim drukčiji od onoga našega malog i svaki- 
dašnjeg, u kojemu osobne jadikovke i želje zauzimaju središnje 
mjesto. Govorila nam je cijelim bićem, ali osobito žarkim svjet- 
lom svojih očiju koje su tako duboko prodirale u našu savjest, 
očiju koje su nas časkom ispitivale, optuživale, postiđivale što 
smo mnogo puta »svoju prvu ljubav ostavili« (Otkr. 1, 4), da nas 
opet majčinski pomiluju, potaknu i zamole: »Molimo se jedni za 
druge, kako bismo bili Isusova ljubav, Isusovo milosrđe u svije- 
tu u kojemu živimo i kako bismo ga raspalili u toj ljubavi.« 


Nije gubitak nego dobitak 


Mislio sam kasnije o zagonetnim Božjim putovima kojima je 
vodio mali i izabrani pupoljak, što na albanskom jeziku znači nje- 

zino krsno ime Gondža, od njezina rođenja, 27. kolovoza 1910. u 
Skoplju, pa do naših dana. U rodnom gradu polazila je najprije 
osnovnu školu, a zatim gimnaziju, što je u ono teško vrijeme za 
djecu albanske narodnosti bio veoma rijedak slučaj. Posebno su 
joj bili dragi predmeti zemljopis, povijest i glazba. I sama je Gon- 
dža imala izvanredno lijepi glas, tako da je mnogo puta javno 
nastupala i pjevala na priredbama i akademijama. Jedan od naj- 
većih albanskih skladatelja u našoj zemlji, Lorenc Antoni, sjeća 
se melodioznog glasa svoje rođakinje te veli: »Kada bi god za- 
pjevao omladinski zbor, među ostalim glasovima izdvajao se di- 
van Gondžin sopran.« 

Dirljivo je kako Lorenc Antoni živo i s najsitnijim detaljima 
opisuje Gondžin rastanak pred odlazak u Zagreb u rujnu 1928. Ta 
mlada, simpatična i vesela 18-godišnja djevojka ostavila je neiz- 
brisiv trag ugodnog sjećanja u srcima svojih rođaka i prijatelja: 


»Slušali smo limenu glazbu vojnoga duhačkog orkestra na 
glavnom skopskom trgu kao i svakog četvrika u podne, a zatim 
smo otišli Gondži da se oprostimo. Naši zajednički prijatelji Kas- 
parović i Marković nisu se mogli pomiriti da je to noć rastanka, 
pa su učinili sve da se ta noć što više produži. Gondža, međutim, 
ničim nije odavala da se približava čas rastanka. Pjevali smo i ša- 
lili se kao i u svakoj drugoj prilici do tada. I Gondža je pjevala. 
Sama je otpjevala pjesmu »Oj sokole« i jednu rusku romansu. ... 
Stajali smo na kućnim vratima skoro pola sata i konačno se opro- 
stili. Gondža mi je dala svoju fotografiju i nasmiješila se. 'Eto', 
rekla je ona, 'ovo je posljednja uspomena na Gondžu... Tužan je 
bio rastanak na kolodvoru. Usprkos obećanju da neće plakati na 
rastanku, Gondža nije mogla suzdržati suze i tugu zbog odlaska. 
Mahala je dugo rukom preko prozora željezničkog vagona sve dok 
se nije pretvorila u točku i izgubila iz vida. Mahao sam i ja, svje- 
stan da zauvijek gubim svoju rođakinju i svoju najbolju druga- 
ricu iz djetinjstva. . .« 


Nisi je izgubio Lorenc, ni ti, ni njezini roditelji, ni rodno 
Skoplje, ni albanski narod. Darovali ste je svim stradalnicima svi- 
jeta, da poput toplog sunca ogrijeva radošću i nadom ojađena i 
ohlađena srca. Gledajući unatrag, iz sadašnje perspektive, cijeli 
život Majke Terezije, možemo zamisliti kakav bi to bio gubitak 
za čovječanstvo da se nije odazvala poticajima Duha i da svoju 
divnu mladost nije velikodušno žrtvovala i poklonila onoj bes- 
krajnoj povorci patnika. Statističari vele da je već prekoračen 

broj od milijun bolesnika, umirućih i odbačenih kojima je Majka 
Terezija pomogla svojom dobrotom i olakšala njihove beznadne 
muke. 


Božji je to posao 


Nama je teško zamisliti u kakvom to zemaljskom »paklu« ra- 
de redovnice Majke Terezije. Fotoreporter Mary Ellen Mark pro- 
vela je mjesec dana među njima i iz neposredne blizine pratila 
njihov rad. Evo što veli: »U tom krajnjem očaju, izmetinama, kr- 
vi, urinu, među tužnim i praznim licima, sestre ne prestaju raditi. 
Nježne su i dobre. Svaki put kad ih upitam nešto, kažu mi: "To 
je Božji posao, zar ne vidite? Trebali biste ostaviti kameru i ne- 
što raditi“ Iskreno kažem: čini mi se da ne bih mogla. A sestre 
rade kao da i ne primjećuju najteže uzdahe i smrad. . .« 


Ova Amerikanka nije ni prva ni zadnja koja se snebiva i čudi 
kako mogu misionarke ljubavi podnositi iz dana u dan, iz godine 
u godinu, taj neopisivi vonj tjelesa koja se živa raspadaju. Oda- 
kle im takva divovska snaga da nadvladaju sve te bezbrojne na- 
ravne neugodnosti pred kojima se čovjek nagonski okreće i bje- 
ži? Majka Terezija svima nam odgovara: »Naš je posao izraz na- 
še ljubavi prema Bogu. Za nas je važan svaki pojedinac. Svaka je 
osoba za mene Isus, a kako postoji samo jedan Isus, osoba o 
kojoj se brinem tog trenutka jedina je osoba na svijetu. ..« 


Doći do ovakva životnog uvjerenja, predstavlja veći podvig ne- 
go se uspeti na vrh Himalaje. Nema većeg i plodonosnijeg uspje- 
ha u kršćanskom životu nego sazreti za nesebičnu i nepoštednu 
ljubav prema čovjeku, koja ide sve do križa. A to je ono što da- 
nas najviše treba čovječanstvu, zatrovanom i bolesnom od sebič- 
nosti i mržnje. Zato je dijagnoza koju je postavila Majka Terezija 
najispravnija i zvuči kao poziv na spasavanje svim ljudima dobre 
volje: 

»Najteža bolest svijeta u kojem živimo jest mržnja među lju- 
dima i nedostatak ljubavi... Svjesna sam da je naš rad samo kap- 
ljica u oceanu, ali osjećam da je uvijek jedna kapljica manje kad 
mi ništa ne činimo... Nikada nećemo znati koliko dobra može 
učiniti samo jedan mali smiješak. . .« 

II. 


Iko želi biti velik među vama, neka buđe vaš poslužnik. 
Mt 20, 26 


Kršćani, sjećajući se Gospodinove riječi »po tom će poznati 
svi da ste moji učenici ako se budete ljubili međusobno«, ne mo- 
gu ništa žarče željeti nego da što širokogrudnije i uspješnije služe 
ljuđima svoga vremena. 

Osobe koje su ljubile Boga bez pridržaja, sposobne su na po- 
seban način ljubiti čovjeka i dati se njemu bez osobnih interesa i 
granica... 

Ivan Pavao II. 


Ako je ljubav ništa, ništa je sve! 
Ako je život mržnja, i život je ništa! 
Vesna Parun 


U povodu 500. obljetnice rođenja državnika, 
pisca i mučenika Tomasa Morea 


ČOVJEK ZA SVA VREMENA 


Još se uvijek sjećamo nezaboravnog filma režisera Freda Zin- 
nemana što ga je snagom umjetničkog izraza pod gornjim naslo- 
vom poklonio čovječanstvu, ocrtavši nam duboku poruku velikana 
Tomasa Morea. U suvremenom trenutku naše izmučene civiliza- 
cije, vječno razapete između dobra i zla, nad kojom se ubrzano 
spušta zavjesa burnog i nemirnog dvadesetog stoljeća, 500. obljet- 
nica rođenja jednog od najdivnijih likova u povijesti Crkve pos- 
taje znak i nadahnuće. 


Možemo se složiti s tvrdnjama uvaženog engleskog pisca Ches- 
tertona, koji piše: »Sir Tomas More je važniji ovaj čas nego ikada 
prije nakon svoje smrti, važniji više nego u one dane kad je 
poginuo. No nije tako značajan ni danas kako će biti slijedećih 
stotinu godina. Može se dogoditi da u njemu prepoznaju najveći 
lik Engleske ili bar najveći značaj engleske povijesti.« 


Nikada biti ogorčen 


Tomas More rođen je 6. veljače 1478. U danima svoje mladosti 
želio je postati svećenik i redovnik. S takvim mladenačkim izbo- 
rom nije se slagao njegov otac, glasoviti pravnik onoga vremena, 
a i sam se uskolebao u odluci kad je uvidio da to nije put na koji 
ga Gospodin poziva. Studira klasične jezike, a zatim pravo na sve- 
učilištu u Oxfordu. Nakon završenih studija više se godina bavi 
odvjetničkom praksom. 


Oženio se s Jane Colt, koja mu je poklonila četvoro drage 
djece: Margareth, Elizabeth, Ceciliju i Johna. Djeca su ispunila 
velikom radošću dobro očinsko srce, posebno pak najstarija Mar- 
gareth, kojoj se najradije povjeravao. Međutim, Jane je nakon 
rođenja sina Johna ubrzo umrla i Tomas je bio prinuđen teškom 
obiteljskom situacijom oženiti se s udovicom Alice Middleton. 

Vjeru je More shvatio kao ozbiljan Božji dar i zato mu je 
u religioznom doživljavanju bila tuđa površnost i lakomisle- 
nost. Svakog je dana prisustvovao Euharistiji, s ponosom je vršio 
službu ministranta, služio se često milošću sakramenta pokore, i 
s cijelom se obitelji svakodnevno molio. Nametnuo je sebi veoma 
strogi režim života: rano je lijegao, a ustajao već u dva sata noću 
radi molitve i studija teologije, Svetog pisma i starih otaca. Nosio 
je pokorničku košulju (kostrijet) na kojoj su se često vidjele kr- 
vave mrlje. Tako strogi život nije u njemu umrtvio prirođenu 
vedrinu, nego ju je još više oplemenio i učinio ga vazda spremnim 
na šalu i humor, kojima je osvajao i očaravao ljude oko sebe. 


Velike teškoće i kušnje koje je u svom životu doživljavao ni- 
su ga mogle izbaciti iz duševnog mira kojim je Gospodin nagrađi- 
vao njegovu vjernost i predanost. Kad je jednom zgodom požar 
uništio svu njihovu ljetinu i gospodarske zgrade, piše iz Francuske 
svojoj ženi: »Nemojmo nikada biti ogorčeni zbog nesreće, nego 
nađimo dobru riječ i od srca zahvalimo Bogu za nesreću kao i za 
blagostanje jer može biti da imamo više razloga zahvaljivati mu 
za gubitke nego za dobitke. Njegova mudrost bolje vidi što je za 
nas probitačno, bolje nego mi sami.« 


Ideali još nepobijeđeni 


Tomas More se istakao kao vrstan humanistički pisac koji je 
svojim djelima ostavio vidne tragove u engleskoj i evropskoj re- 
nesansnoj književnosti. Pisao je na latinskom i engleskom jeziku. 
I najpoznatije njegovo djelo »Utopija« pisano je na latinskom, ali 
je već 16 godina nakon njegove smrti bilo prevedeno na engleski. 
Na hrvatski jezik »Utopija« je prevedena 1852. u prijevodu F. Ba- 
rišića. Marksist Karl Kautsky, zanesen Moreovim humanističkim 
idejama, pisao je pred pedesetak godina: »Iako je prošla 400. ob- 
ljetnica Moreova rođenja, te će njegova »Utopija« biti 400 godina 
stara, ideali koje je u njoj branio još su nepobijeđeni, još sjaje 
pred čovječanstvom koje se bori.« 

Nezadovoljan nepravednim feudalnim uređenjem svoga vre- 
mena More stvara idealnu državnu zajednicu na nekom zamišlje- 
nom otoku Utopiji, gdje se savršeno ostvaruju pravedni međuljud- 
ski odnosi, gdje vlada jednakost i sloboda, gdje općem. blagostanju 
i sreći doprinose svi građani šestosatnim radnim vremenom. 

Za teška socijalna zla i nepravde koje su razdirale ljudski rod 
u njegovoj krvavoj povijesti More biblijskim pogledom pronalazi 
glavnog krivca svemu tome — u grijehu oholosti. Nadahnuo ga je 
u takvom gledanju bez sumnje Henrik VIII. u svom nezasitno 
oholom i bahatom vladanju, kojim je ponižavao sve koji su mu 
bili na putu. 

»Ne sumnjam da bi obzir prema privatnoj sreći svakog 
čovjeka ili pak ugled našeg Gospodina« — piše u »Utopiji« — »do- 
veli čitav svijet već davno do zakona ove sretne države da nema 
jedne jedine zvijeri, kraljice i majke sviju zala, da nema Oholosti 
koja se tome opire i ne dopušta pravednost.« 

Zato More u svojoj »Utopiji« želi izgraditi novo društvo, u 
kojemu će nestati povlaštenih položaja jednog staleža ili sloja 
ljudi. U ostvarenoj socijalnoj jednakosti svi će članovi zajednice 
biti međusobno povezani u ljubavi kao jedna velika obitelj. 

Povjesničar Brewer opisujući prilike za vladavine Henrika 
VIII. s posebnim osvrtom na »Utopiju« naglašava: »Ako već kra- 
ljevi u Evropi ne mogu biti birani, 'Utopija' može ljude poučiti 
kolika je prednost ako su kraljevi odgovorni tuđoj volji, a ne 
vlastitoj. Ako vlasništvo nikada ne može biti zajedničko, 'Utopija' 
može poučiti ljude kako je veliko dobročinstvo za sve ako država 
sebe gleda određenom za dobro sviju, a ne samo za dobro jedne 
klase ili nekolicine bogatih.« 


Savjest vrednija od novca 


Kad je 1509. godine stupio Henrik VIII. na kraljevski prijestol, 
bio je imenovan Tomas More kraljevim savjetnikom i članom par- 
lamenta. Kao kraljev poslanik obavljao je mnoge državničke pos- 
love izvan Engleske, 

Zbog njegova tadašnjega katoličkog pravovjerja, obrane papin- 
stva i spisa protiv Luthera, papa Lav X. počastio je Henrika VIII. 
počasnim naslovom »defensor fidei« (branitelj vjere). Međutim, 
kasnije su se događaji počeli odvijati drugim pravcem, kada je 
Henrik VIII. tražio od pape da se poništi njegov zakoniti brak s 
Katarinom Aragonskom, kako bi mogao sklopiti novi brak s dvor- 
skom damom Ann Boleyn. 


Podvrgnut stalnim kraljevim pritiscima, Tomas More je u me- 
đuvremenu postao lord kancelar, što je zapravo značilo: drugi 
čovjek u zemlji. Pronicavi duh Tomasa predosjećao je kamo će ga 

ta služba dovesti, pogotovo kad je Henriku VIII. iznio prastaru 
nauku Crkve po kojoj je brak s Katarinom Aragonskom bio valjan 
i nerazrješiv. Kada više nije mogao obavljati službu lorda kance- 
lara u skladu sa svojom savješću, podnio je kralju ostavku. Ostao 
je tada bez prihoda, pa se njegova obitelj našla u vrlo teškom 
materijalnom položaju. 

Službena crkvena hijerarhija osjetila se tada ponukanom da 
Tomasu i njegovoj obitelji pomogne novčanim sredstvima. Bila mu 
je ponuđena nagrada od 5.000 funti za njegovo pisanje u obranu 
vjere protiv krivovjerja. More je odbio ponuđeni dar i na taj način 
pokazao kleru Engleske, koji se u većini priklonio Henriku VIII. 
radi svojih unosnih prihoda, da je čista savjest vrednija od ikakvog 
novca i da ima svetinja u čovjekovu životu koje nijedna valuta ne 
može isplatiti. 

»Radije bih bacio sve u Temzu« — odgovara More — »nego da 
ja ili bilo tko od mojih uzme vrijednost jednog penija. Jer prem- 
da je vaša ponuda zaista prijateljska i časna, ja sam pisao knjige 
iz vlastite radosti i vrlo malo radi zarade, i ne bih za tolike novce, 
ni za mnogo više, gubio tolike noći i san, koliko sam trošio za te 
knjige.« 

Kad je papa Klement VII. zaprijetio Henriku izopćenjem ako 
ne vrati Katarinu na dvor, ovaj se proglasi vrhovnom glavom 
Crkve u Engleskoj i zatraži od svojih podanika vjernost pod zak- 
letvom. 15. svibnja 1532. većina crkvenih službenika priznala je 
Henrika VIII. poglavarom Crkve »zbog iznimne mudrosti i žarke 
revnosti«, i tako su na povijesnom ispitu nečasno zatajili svjedoče- 
nje za Petrov primat. 

»More je kritizirao papinsku svjetovnu politiku« — vrlo dobro 
zapaža dr, J. Weissgerber u svojoj dokumentarnoj knjizi »Sir T. 
More — engleski 'Sokrat'« — »ali će umrijeti za papin duhovni 
primat. Henrik je najprije pola svoga vladanja učinio sve za 'ma- 
loga talijanskog kneza', a onda je u drugoj polovici ništio duhovnu 
papinu vlast u Engleskoj.« 


Mučenik za katoličku Crkvu 


Dosljedan svojoj savjesti, Tomas More je odbio položiti zak- 
letvu o kraljevoj supremaciji nad Crkvom i bio je bačen u tamnicu 
zajedno s junačkim biskupom Fisherom i nekolicinom neustrašivih 
svećenika. 

Tiranin, kakav je bio Henrik VIII., nije se ustručavao ni pred 
najgorim zločinom. Zbog njegove okrutnosti i rafiniranih metoda 
nazvali su ga Hitlerom XVI. st. U okrutnom despotizmu uništavao 
je sve koji se nisu mogli složiti s njegovom samovoljom. Unatoč 
brojnim nagovaranjima i laskavim obećanjima, Tomas More nije 
pogazio savjest: nije htio priznati kralja vrhovnim poglavarom 
Crkve niti se odreći vjerničkog podaništva papi kao zakonitom 
nasljedniku apostola Petra. 


1. srpnja 1535. bio je osuđen na smrt. Primio je osudu savrše- 
nim mirom i zapanjujućom hrabrošću duha koje smo navikli pro- 
matrati često kod kršćanskih mučenika. I u tom jezovitom tre- 
nutku mislio je divnom velikodušnošću srca na svoje suce opraš- 
tajući bezočni zločin kao nekoć njegov učitelj Isus Krist na križu 
svojim krvnicima: 

»Proučavao sam pitanje sedam godina pa ne vidim ništa što 
bi dopuštalo laiku da postane vrhovnom glavom Crkve... Kako' 
čitamo u Djelima apostolskim: Pavao je bio prisutan kad su ka- 
menovali Stjepana i sve odobravao čuvajući haljine onih koji su 
na Stjepana bacali kamenje. Sad su obojica sveci na nebu i ostat 
će ondje kroz čitavu vječnost. Na isti način, premda ste, moji lor- 
dovi, bili meni suci na zemlji i osudili me, pouzdano se nadam i 
žarko molim da se svi mi jednom skupa sretnemo u nebu sretni 
zbog našeg vječnog spasenja.« 


Osuda je bila izvršena 6. srpnja 1535. Prije nego mu je bila 
odrubljena glava, rekao je okupljenoj skupini štovatelja: »Umirem 
kao vjerni podanik kraljev, ali u prvom redu Božji. Umirem u 
katoličkoj Crkvi i za katoličku Crkvu.« 


Pio XI. proglasio ga je svetim 1935. godine. Dva lika iz engles- 
ke povijesti više se nikad neće zaboraviti: Tomas More i Henrik 
VIII. Povijest je već izrekla nad njima svoj sud kao što će reći 
o svim plemenitim velikanima i tiranima ljudske savjesti. Obojica 
su pružila potresno svjedočanstvo: koliko se čovjek može visoko 
uspeti u svojoj vjernosti glasu savjesti i junaštvu duha, i koliko 
duboko može pasti u oholoj okrutnosti i neobuzdanoj pohoti. 

Henry Dunant, utemeljitelj Crvenoga križa 


PRVI DOBITNIK NOBELOVE NAGRADE 


Istinito je napisao neki novinar da se o Crvenom križu govori 
mnogo, ali da se o njemu zna vrlo malo. Malo se zna i malo se go- 
vori i o osnivaču najveće humanitarne svjetske organizacije. Du- 
nant je pao u zaborav kao i toliki drugi dobročinitelji čovječanstva. 
Jedva ga se spominje u enciklopedijama s nekoliko skromnih re- 
daka. 


Rođen je u Ženevi 8. svibnja 1828. a umro je u Hervenu 30. 
listopada 1910. U djetinjstvu je primio ozbiljni religiozni odgoj 
u protestantskoj obitelji. Dvije karakteristične crte njegova kara- 
ktera, hrabrost i poduzetnost, došle su do punog izražaja u nje- 
govoj životnoj energiji. Nadarenošću i marljivošću stekao je vi- 
soku naobrazbu. 


Ratni sukobi kroz povijest 


Jednog dana, saznavši za ratne pokolje na ratištima, koji ni u 
njegovo vrijeme nisu bili manje krvavi nego danas, doživio je du- 
boki duševni stres koji ga više nije pustio mirnom i bezbrižnom 
životu. Gonjen nekom nutarnjom silom smišljao je što da učini 
kako bi poboljšao jezivu sudbinu ranjenika prepuštenih na milost 
i nemilost. 


Dunant, koji se zanimao poviješću, bez sumnje je znao koliko 
su ratovi donijeli zla čovječanstvu. Poznavao je statističke podatke 
koji pokazuju da je u dugom razdoblju povijesti od 1496. godine 
prije Krista pa do 1860., a to je vrijeme u kojemu je on živio, 
potpisano ništa manje nego 8000 ugovora o miru i da je u tom 
istom vremenskom razmaku bilo 3357 oružanih sukoba, a samo 
297 godina stvarnog mira. Prosječno, dakle, 13 godina rata na 
jednu godinu mira kroz 33 stoljeća. U samoj Evropi od renesanse 
do pojave romantizma, otprilike u 300 godina, vodilo se 286 ratova. 
A kakva bi tek bila porazna bilanca ratnih sukoba u našem sto- 
ljeću? 

Dunant je nosio sa sobom jedno uvjerenje da ljudi moraju ne- 
što učiniti protiv strašnih ratnih okrutnosti koja su se očitovala 
u zastrašujućim masakrima tisuća mrtvih i ranjenih, ostavljenih 
na ratištima. Napisao je knjigu »Sjećanje na Solferino« u kojoj 
je iznio podatke i refleksije na tu krvavu bitku iz 1859. Knjiga je 
bila vrlo brzo razgrabljena i svojom je porukom potresla njegove 
tadašnje suvremenike. 


Dunant opisuje bitku koja se vodila kod Castiglionea, u 
kojoj je izgubilo živote 40.000 vojnika, 1500 časnika, 9 generala i 
3 maršala, s jezovitom analizom međusobnih zvjerstava: »Austri- 
janci i saveznici tuku se i ubijaju udarcima kundaka, razbijaju 
lubanje, trbuh se para sabljom i nožem. Bila je to bitka bez poš- 
tede, krvničko ubijanje, sraz okrutne zvjeradi koja je pobijesnila 
od želje za krvlju. I ranjenici se također brane sve do iznemoglosti. 
Onaj koji više nema oružja baca se na protivnika trgajući mu 
grlo zubima.« 


U svojoj knjizi, koja se ne ostavlja — piše francuski kritičar 
Goncourt — proklinjući svaki rat, autor donosi izvještaje što je 
pokušao učiniti oko organiziranja pomoći ranjenicima različitih 
narodnosti i suprotnih tabora, a koji su prvi put stavljeni jedni 
uz bok drugih. Mnoge žene, čak i djevojčice, odazvale su se pozivu 
Dunanta i preuzele ulogu bolničarke trudeći se ublažiti jade ne- 
voljnima s jednakom sestrinskom dobrotom i samilosti: 


»Žene iz Castiglionea videći da ne pravim razlike prema na- 
rodnostima kojoj su vojnici pripadali, slijede moj primjer i svje- 
doče istu dobrohotnost prema svima vojnicima različitog podrijet- 
la, koji su za njih jednako bili stranci. Čast ovim milosrdnim že- 
nama i djevojčicama što ih ništa nije moglo slomiti i učiniti 
malodušnima. Njihova skromnost i susretljivost nije računala ni 
na kušnju ni na žrtve.« 


Ranjeni vojnik nije neprijatelj 


Iz tih osobnih iskustava rodila se kod Dunanta ideja o stva- 
ranju jedne međunarodne organizacije dobrovoljaca koji će biti 
spremni da u ratnim sukobima pruže pomoć ranjenim i stradalim 
vojnicima. Upućuje poziv svjetskom javnom mnjenju da podrži 
njegovu inicijativu: »Poziv ljudima svakog naroda i svakog društve- 
nog položaja: muškarcima i ženama, generalima i zapovjednicima 

bojnih poljana, piscima i humanistima, predstavnicima vlasti i 
onima, malim i nepoznatim radnicima.« Prvi koji se odazvao po- 
zivu bio je car Napoleon III, koji je dirnut inicijativom ovoga 
velikog humanista odmah izdao naređenje da moraju biti oslobo- 
đeni svi austrijski liječnici zarobljeni od Francuza, kako bi se po- 
vezali s onima koji se brinu oko zbrinjavanja ranjenika. 


Svoju temeljnu misao o stvaranju dobrovoljaca organizacije 
Crvenog križa Dunant je izrazio ovim tako ljudskim i kršćanskim 
načelima: »Ranjeni neprijateljski vojnik ne smije više biti nepri- 
jatelj. Pred patnjama svi su ljudi jednaki, svi su izloženi neugod- 
nostima, osjetljivi na isti način i jednako potrebni pomoći bez 
razlike na rasu, vjeru, položaj i političko opredjeljenje.« 


Mora se priznati da su ovo kršćansko shvaćanje Dunanta o 
vrijednosti ljudskog života, i u krajnjoj liniji smrti, podržavala i 
stajališta znanstvenog svijeta njegova vremena. Znakoviti je pri- 
mjer u tom pogledu glasoviti francuski učenjak Pasteur koji zaklju- 
čuje jedan svoj govor pred predstavnicima tadašnje znanosti i 
kulture na Sorboni: »Nemojte nikada pitati patnika: Koja je tvoja 
domovina i koje si vjere? Recite mu samo: Ti trpiš, zato si mi 
blizak i zato ću ti pomoći!« 


U duhu toga ljudskog i kršćanskog shvaćanja nikao je Crveni 
križ, koji je u svojoj dugogodišnjoj povijesti učinio neizmjerno 
mnogo dobra ljudima koji su bili pogođeni ratnim divljanjem. Du- 
nant je znao da nema prave i iskrene ljubavi prema čovjeku bez 
osobnih žrtava i odricanja, pa je zato u temelje zamišljene usta- 
nove ugradio evanđeosku poruku: »Služiti znači darivati se, žrtvo- 
vati dio sebe od onoga što jesi i što posjeduješ u korist drugih.« 


Oružje u Božjim rukama 


Odmah u početku rada Crvenog križa pojavio se problem oko 
jedinstvenog znaka koji bi osiguravao imunitet i jamstvo liječni- 
cima, bolničarima i njihovim pomoćnicima, koji su se izlagali 
opasnostima u pružanju hitne pomoći ranjenicima. Na sjednici In- 
ternacionalnog komiteta u Ženevi 29. listopada 1863. odlučeno je 
da raspoznavajući znak bude grb: crveni križ na bijelom polju. 


Na poticaj organizacije Crvenog križa stvorene su četiri zna- 
menite Ženevske konvencije koje su ratificirale većina država na- 
šeg globusa. Prva i druga konvencija bave se sudbinom ranjenika 

i vojnih invalida, treća postupcima prema zarobljenicima, a četvr- 
ta konvencija odnosi se na zaštitu civilnog stanovništva za vrijeme 
rata. 

Prilikom potpisa ovih konvencija države su se obavezale da 
će bez razlike poštovati svakog čovjeka, njegovo dostojanstvo, pra- 
va obitelji, običaje i način života, vjersko uvjerenje. Zatim da će 
dopustiti izaslanicima Crvenog križa da slobodno mogu posjećivati 
i kontaktirati sa zarobljenicima bez prisutnosti nadzornih organa. 
I na koncu, da neće upotrebljavati ponižavajuće i neljudske pos- 
tupke, vrijeđanja, mučenja i tjelesne povrede. Na žalost, znamo da 
je mnogo puta sve ovo ostalo mrtvo slovo na papiru i da tolike 
države, osobito za vrijeme strahota Drugog svjetskog rata, nisu 
poštovale ove konvencije. 


Crveni križ je osnovao i jednu posebnu međunarodnu agen- 
ciju kojoj je zadatak da prikuplja podatke o zarobljenim i nesta- 
lim vojnicima i civilima i da te informacije šalje njihovim obitelji- 
ma. Poslije 160 godina svoga rada ova agencija posjeduje oko 50 
milijuna kartona koji se odnose na tražene osobe. 


Iz ovoga kratkog pregleda možemo dobiti sliku koliko je nevolja 
ublažio Henry Dunant po svojoj genijalnoj zamisli Crvenoga križa 
i kako ljudi brzo zaboravljaju svoje najveće dobročinitelje. Uvijek 
će ostati riječi Dunanta, prvog dobitnika Nobelove nagrade za mir, 
ispisane ispod jednog stabla u šumi zvanoj »Dobročinitelji čovje- 
čanstva«: »Djelo je započeto. Bio sam oruđe u Božjim rukama. 
Sada je zadatak sposobnijih od mene da ga unaprijede i da ga pro- 
šire.« 

U povodu 100. obljetnice smrti Fjodora Mihajloviča 
Dostojevskog 


VELIKAN RUSKE I SVJETSKE KNJIŽEVNOSTI 


Čitav je kulturni svijet obilježio tu značajnu obljetnicu geni- 
jalnog pisca koji je već davno prekoračio granice svoje domovine 
i za koga su ustvrdili da »svjetska literatura nema umjetnika koji 
bi imao toplije srce i koji bi tako duboko otkrio sve čovjekove 
muke.« (Briickner) 

Svjetsku slavu i priznanje stekao je prvenstveno romanima 
»Zločin i kazna«, »Braća Karamazovi«, »Idiot«, »Demoni«, »Poni- 
ženi i uvrijeđeni«, u kojima je snažnom psihološkom intuicijom 
ocrtao galeriju nezaboravnih ljudskih likova ukliještenih između 
zla i dobra, grijeha i trpljenja, ljubavi i mržnje. U jezivim nemiri- 
ma i tjeskobama, pitanjima i sumnjama, traženjima i padanjima, 
s kojima je čovjek često nemilo suočen, Dostojevski. pronalazi iz- 
laz u Isusu Kristu, Spasitelju čovjekove besmrtne sudbine. 

»Moja ispovijest je veoma jednostavna i vjerujem da nema 
ništa ljepšega, ni dubljega, ni ljubaznijega, ni hrabrijega, ni savr- 
šenijega od Krista. . .« ' 

Oni koji su u evanđeoskom zakonu ljubavi upoznali svjetlo i 
spasenje, po Dostojevskom se dižu iz blata strasti i zloće u visine 
gdje patnjom iskupljuju svoj grijeh, dok se drugi, udaljivši se od 
Isusove poruke, strovaljuju još dublje u ubitačne demonske po- 
nore. 


Pred puščanim cijevima 


Čitajući »Uspomene« Ane Grigorjevne, žene Dostojevskog, u 
posebnom sam svjetlu doživio njegov divni i plemeniti lik čovjeka 
koji je u životu strahovito mnogo trpio i baš zbog toga bio toliko 
blizak ljudskoj patnji. Nadam se da ćete se i sami uvjeriti iz ovih 
djelomičnih svjedočanstava koje donosi njegova vjerna životna su- 
putnica. 

Poznato je da je Dostojevski u svojoj mladosti zbog revolu- 
cionarnih opredjeljenja bio osuđen na smrt strijeljanjem 22. pro- 

sinca 1849. u Petrogradu i da je u posljednjem trenutku prije 
izvršenja pomilovan. Što je doživljavao u duši u tim strašnim tre- 
nucima, kad je pred sobom gledao uperene puške vojnika, ispričao 
je u potankostima svojoj Ani koja je to zabilježila: 


»Sjećam se kako sam stajao na Semjonovskom poligonu me- 
đu osuđenim drugovima i, videći pripreme, znao da mi preostaje 
živjeti još svega pet minuta. Ali tih pet minuta izgledahu mi kao 
desetine godina, toliko mi je, činilo se, preostajalo dugo živjeti. 

Već su nam navukli mrtvačke košulje i razvrstali po trojicu. 
Ja sam bio osmi u trećem redu. Prvu trojicu vezaše za stubove. 
Za dvije, tri minute oba reda bi bila strijeljana i tada bi došao 
red i na nas. Kako sam tada želio živjeti, Gospode, Bože moj! Kako 
mi je drag izgledao život, koliko bih dobra i lijepa mogao učiniti. 


Sjetio sam se cijele svoje prošlosti, ne najbolje upotrijebljene, 
i tako sam poželio da sve ponovno okušam i da živim dugo, dugo... 
Odjednom se začu signal za povlačenje i ja živnuh. Moje drugove . 
odriješiše od stubova, dovedoše natrag i pročitaše nam novu 
presudu. Mene su osudili na četiri godine robijaškog rada. Drugi 
takav sretan dan više neću imati. Hodao sam po svojoj tamnici u 
Aleksejevskoj tvrđavi i stalno pjevao, glasno pjevao, toliko sam 
se radovao poklonjenom životu.« 


Premda je u Sibiru, gdje je izdržavao zatočeništvo, doživio 
bezdušna poniženja obespravljenog robijaša i najgrublje gaženje 
ljudskog dostojanstva, koje je kasnije vjerno opisao u svojim dje- 
lima, vratio se izvanredno obogaćen veličanstvenom vizijom Isu- 
sova novog i spašenog čovjeka. 


Kraj odra mrtvog djeteta 


Ana nam priča o sretnim danima njihovih zaruka i s divljenjem 
naglašava svu obazrivost i tankoćutnost ponašanja njezina zaruč- 
nika. Nikada nije prešao granice dopuštenog, tako da ju je nje- 
govo držanje ispunjalo beskrajnim povjerenjem i sigurnošću: 

»Ma koliko je bio raznolik sadržaj naših svakodnevnih razgo- 
Vora u to vrijeme, nikad se nisu doticali nečednih ili nepristojnih 
tema, Teško bi se bilo uzdržanije i delikatnije odnositi prema mo- 
joj djevojačkoj skromnosti i stidljivosti nego što je to činio moj 
zaručnik. Njegov odnos prema meni može se okarakterizirati ri- 
ječima iz pisma koje mi je uputio poslije našeg stupanja u brak: 

»Bog mi te je povjerio da ništa od ljepote i bogatstva tvoje 
duše i tvog srca ne propadne, nego, naprotiv da bogato i raskošno 
izraste i procvjeta. Dao mi je tebe da svoje goleme grijehe isku- 
Pim, prikazavši te Bogu kao kulturnu, uzdignutu, sačuvanu, spa- 
šenu od svega što je nisko i što umrtvljuje duh.« 


Dok su bili u Ženevi, teška kušnja je pohodila njihov dom. 
Umrla im je kćerkica Sonja, koja je navršila tek nekoliko mjeseci 
života. Tuga za njom bila je strašna. Osjećali su se strahovito 
pogođeni nenadanom nesrećom. Veći ih gubitak nije mogao snaći. 
Evo kako su ga doživljavali: 


»Život za nas kao da je bio stao. Sve naše misli, svi naši raz- 
govori usredotočili su se na sjećanja o Sonji i na ono sretno vri- 
jeme kad je ona svojom prisutnošću obasjala naš život. Svako 
dijete nas je podsjećalo na naš gubitak, i da ne bismo kidali naša 
srca, odlazili smo u šetnje nekud u planine gdje je bilo moguće 
izbjegavati susrete koji su nas uzbuđivali. Ja sam također teško 
podnosila našu nevolju, i mnogo sam suza prolila za našom dje- 
vojčicom. Ali u dubini duše tinjala mi je nada da će se milostivi 
Gospod sažaliti nad našim patnjama i da će nam ponovno poslati 
dijete, zašto sam ga ja žarko molila. Nadom u novo materinstvo 
nastojala me je utješiti i moja mati, koja je također mnogo tugo- 
vala za unučicom. Zahvaljujući molitvi i mami, oštrina moga tugo- 
vanja malo pomalo se ublažila. Ali s Fjodorom Mihajlovičem bilo 
je drugačije i njegovo duševno raspoloženje počelo me ozbiljno pla- 
šiti. Evo što sam pročitala u njegovom pismu pjesniku Majkovu: 

'Što dalje prolazi vrijeme, to razgovjetnije mi dolazi pred oči 
slika pokojne Sonje. Ima trenutaka koje je nemoguće podnijeti. 
Ona me je već poznavala, a kad sam na dan njene smrti odlazio 
iz kuće pročitati novine, nemajući pojma da će kroz dva sata umri- 
jeti, ona me je tako slijedila i ispraćala svojim okicama, tako po- 
gledala da mi to stalno izlazi pred oči i to sve razgovjetnije i 
razgovjetnije. Nikad neću zaboraviti i nikad neću prestati se mu- 
čiti.'« 

Međutim, prema Aninu svjedočanstvu, višegodišnji boravak u 
inozemstvu, uza sve brojne nedaće, dugove, osamljenički život, 
blagotvorno je djelovao na Dostojevskog, sve je više dolazio k 
sebi i kroz patnju potpuno dozreo u svojoj kršćanskoj osobnosti. 
U dugim razmišljanjima o evanđeoskoj poruci ljubavi sasvim se 
preobrazio njegov bogati nutarnji svijet. I to je imalo utjecaja i u 
njegovu odnosu prema ljudima. 

»Promijenio se u ophođenju s ljudima,« — zapisuje Ana — 
»postao je daleko mekši i to se ponekad pretvaralo u potpunu 
blagost. Čak su i crte njegova lica nosile trag tog raspoloženja, 
a na usnama se javio nježan osmijeh. Najbolja kršćanska osvjedo- 
čenja živjela su očevidno u njemu, ona osvjedočenja koja su sve 
češće i jasnije dolazila do izražaja u njegovim djelima.« 


S Kristovim Evanđeljem u vječnost 


Ana Grigorjevna opisuje s posebnom nježnošću i toplinom 


»Kad liječnik počne pregledavati i kucati na bolesnikove gru- 
di, ponovno se javilo krvarenje i ovoga puta veoma obilno tako da 
Fjodor Mihajlovič izgubi svijest. Kad ga povratismo k svijesti, 
prve riječi koje mi je uputio bile su: — Ana, molim te, pozovi 
odmah svećenika, hoću se ispovjediti i pričestiti... — Stanovali 
smo blizu Vladimirske crkve, i pozvani svećenik, otac Megorski, 
stiže k nama već poslije pola sata. Fjodor Mihajlovič mirno i do- 
brodušno dočeka svećenika, dugo se ispovijedao a zatim pričestio. 
Kad svećenik ode i ja s djecom uđoh u sobu da Fjodoru Mihajlo- 
viču čestitam primanje svetih tajni, on blagoslovi mene i djecu, za- 
moli ih da žive u slozi, da se vole i da vole i čuvaju mene. Poslavši 
ih iz sobe, zahvali mi na sreći koju sam mu dala i zamoli me da 
mu oprostim ako me je nečim uvrijedio... — Upamti, Ana, uvijek 
sam te žarko volio. I nikad te nisam prevario, čak ni u mislima.« 


Sveto pismo veli: »Određeno je svima ljudima jednoć umri- 
jeti.« Tako je osvanuo i posljednji zemaljski dan Fjodora Mihaj- 
loviča Dostojevskog. 


U punoj svijesti savršeno je znao što se s njime događa. Pred- 
vidio je čak i to da će toga dana umrijeti. Savršeno miran našao 
je u Isusu Kristu, koga je toliko ljubio, otkupljenje vlastite smrti. 
I svjetlo kršćanske nade kao da se nadvilo nad umirućim piscem: 


» — Ana,.. danas moram umrijeti. Upali svijeću i daj mi 
Evanđelje! — To Evanđelje je Fjodor Mihajlovič dobio na poklon 
odlazeći na robiju. Nije se od te svete knjige rastajao za sve četiri 
godine koje je proveo na robijaškom radu. Kasnije je uvijek ona 

stajala pokraj njega, na njegovu pisaćem stolu, i on bi često, za- 
mislivši se, ili prepustivši se sumnji, otvarao Evanđelje nasumce 
i pročitao ono što je bilo određeno na lijevoj strani za čitaoca. 
I sad je Fjodor Mihajlovič zaželio provjeriti svoje sumnje u Evan- 
đelju. Sam je otvorio svetu knjigu i zamolio me da mu pročitam. 
Bila je to treća glava Matejeva evanđelja, redak 14: 'Tada dođe 
Isus iz Galileje na Jordan k Ivanu da ga ovaj krsti. Ivan ga je 


htio odvratiti i reče mu: — Treba da ti mene krstiš, a ti dolaziš k 
meni. — Odgovori mu Isus: — Pusti sada, jer nam tako dolikuje 
ispuniti svu pravdu... — Čuješ li: — Ne zadržavaj me! Znači um- 


rijet ću. — Reče moj muž i zaklopi knjigu.« 

Doista, Dostojevski je malo nakon toga umro sačuvavši na 
svom licu spokojni mir vječnosti jer »činilo se da nije umro nego 
da spava i u snu se smiješi nekoj "velikoj istini' koju je sada tamo 
upoznao. . .« , 

Bilo je to 29. siječnja 1881. kada je prestalo kucati srce veli- 
kog umjetnika i velikoga kršćanskog brata koji je — kako se 


izrazio Herman Bahr — »najdublje prodro u tragediju rastrganog | 


Evropejca i pokazao mu put spasenja«. 


Dostojevski je, poučen gorkim iskustvom, upoznao da nema 
ljudskog dostojanstva gdje nema vjere u Isusa Krista, da nema 
istinskog života bez njegove ljubavi, da nema prave slobode bez 
poštovanja ćudorednih načela Evanđelja. 

Uz proglašenje blaženim Gospina čovjeka 
Bartola Longo 


PRAVNIK NA BOŽJEM OLTARU 


Tako ga je predstavio Božjemu narodu u propovijedi kod 
svečane beatifikacije papa Ivan Pavao II. Veliki štovatelj Marijin 
i apostol njezine krunice uspio je učiniti izvanredno mnogo dobra 
u religioznom i društvenom životu svoje domovine. I kad čovjek 
razmišlja o tom plodonosnom i bogatom životnom djelu Bartola 
Longa, ostaje zapanjen pitajući se: kako je mogao na toliko strana 
dospjeti i toliko akcija sretno završiti? Odgovor treba tražiti u 
njegovoj neumornoj zauzetosti, apostolskoj revnosti i čudesnom 
zagovoru presvete Bogorodice, koja je majčinskom ljubavlju pra- 
tila njegove pothvate. 


Poslije mnogo lutanja ... 


Bartol je rođen 11. veljače 1841. u dobrostojećoj obitelji. Za- 
vršivši gimnaziju studira pravo na sveučilištu u Napulju. Svojom 
vanjskom pojavom izazivao je na sebe pozornost: bio je srednjeg 
rasta, s izrazito velikom glavom, tamnom bradom i živim, pronica- 
vim očima. 

Proveo je burnu i nemirnu mladost koja se oduševljavala bor- 
bom za takve političke ideale koji su bezobzirno mimoilazili sve 
ono što je Božje. Pomodarstvo tih vremena uvijek je uključivalo 
suprostavljanje nauci Crkve. S vremenom se ta mladenačka za- 
nesenost toliko ohladila da se posve razočaran u gladu svoje duše, 
okrenuo prema okultnim učenjima, posebno spiritizmu. Ali ni tu 
se nisu ispunila očekivanja mladog srca željnog istine, pa je ostao 
i dalje nemiran i nesretan. 

Nakon mnogo duševnih napora i borbi poslušao je savjet svo- 
jih starih prijatelja i zatražio razgovor s redovnikom Albertom Re- 
dente u Napulju. Taj je susret bio providonosan jer mu je doista 
pomogao pronaći izgubljenog Boga koga je neumorno tražio na 

krivim putovima. Sam će kasnije priznati: »Moja je duša silovito 
tražila Boga.« 29. svibnja 1865. u maloj Gospinoj crkvici pred 
slugom Božjim o. Albertom obavio je Bartol veliku ispovijed živo- 
ta i doživio potpuno obraćenje. Našao je konačno mir i sreću u 
susretu s milosrdnim Kristovim Srcem. Bio je tada u punom 
rascvatu svoje mladosti, u 24. godini života. 

I tada je započelo velebno djelo velikoga Božjeg svjedoka, 
»laika koji je u potpunosti živio svoju crkvenu angažiranost«, ka- 
ko se izrazio Papa. Shvatio je da ga njegovo obraćenje ne smije 
zatvoriti u sebe. Vjera je poziv koji kršćanina obvezuje da radi 
na spasenju svoje braće. Dolazile su mu na um misli da pođe u 
sjemenište studirati teologiju ili pak u samostan. Njegovi duhovni 
savjetnici pomogli su mu uvidjeti da ga Bog želi u svijetu. U po- 
četku nije ni pomišljao na brak, ali kasnije, na izričito traženje 
pape Leona XIII., da bi se ušutkala nečasna govorkanja, oženio 
se s udovicom-groficom Marianom Farnararo, s kojom se sprija- 
teljio u velikim religioznim i karitativnim inicijativama koje su 
zajednički ostvarivali. 

Grofica je posjedovala nedaleko od Napulja, u blizini arheo- 
loških iskopina Pompeja, svoje veliko imanje u malom zaseoku 
Valle, koje je bila spremna darovati u plemenite svrhe. Longo je 
obišao cijeli taj kraj i pronašao ljude u skrajnjoj duhovnoj i ma- 
terijalnoj bijedi. Veliko siromaštvo, bolesti, nepismenost, prazno- 
vjerja bili su rasprostranjeni na sve strane. Crkvica u naselju bila 
je stara, trošna, zapuštena, u nju su više ulazili miševi i gušterice 
nego vjernici. Veliki broj napuštenih staraca provirivalo je iz svo- 
jih jazbina dok im se beznađe čitalo na oronulom licu. Kao da su 
i sami bili pomireni s tužnom sudbinom kojoj nema lijeka. 

Upravo je u tom zaboravljenom i zapuštenom mjestu užasa 
Bartol Longo doživio svoj kairos. Rasvijetljen milošću Duha upoz- 
nao je kako ga Bog poziva da se stavi na raspolaganje svojoj ne- 
sretnoj braći ublažujući njihove patnje. I od tada je započelo 
vjersko, moralno i socijalno pridizanje ovih siromaha. To je od 
Longa i njegovih pomoćnika zahtijevalo veliku ljubav, izdržljivost 
i strpljivost. 


Nova marijanska pobožnost 


U pogledu obnove vjerskog života Bartol najprije okuplja 
ljude na svetkovanje dana Gospodnjega. Osniva bratovštinu svete 
krunice. Želi odmah svoje apostolsko djelo staviti pod zaštitu 

nebeske Majke. Božjemu narodu darovao je novu pobožnost »Što- 
vanje Gospe od Pompeja«, koja je danas raširena po cijelomu ka- 
toličkom svijetu. 


Želeći nabaviti Gospinu sliku oko koje bi se vjernici okupljali, 
obilazio je trgovine u Napulju. Da se ne bi izlagao velikom trošku, 
otac Alberto, s kojim je uvijek podržavao prijateljske veze, ponu- 
di mu sliku koju je on pred nekoliko godina bio kupio u nekoj 
staretinarnici. No, kad ju je Bartol ugledao, sav je protrnuo od 
žalosti. Sam je kasnije zapisao svoje dojmove: 


»Jao, srce mi se streslo na prvi pogled. Bilo je to trošno staro 
platno. Lice Gospino nije bilo milo i blago, puno svetosti i milosti, 
već lice neke snažne žene, tvrdo i surovo. Plašt joj je bio ispucan 


'i oštećen od zuba vremena i rupičast od moljaca, a na mjestima 


je sasvim otpala boja. A što da se reče o grubim likovima drugih 
osoba? Sv. Dominik s desne strane nije naličio na sveca nego na 
nekog umobolnog jadnika s puta. A s lijeve strane sv. Rozalija, 
ugojena lica i oštrih crta, izgledala je kao neka priprosta seljanka.« 


Bila je to slika koju danas katolici štuju pod nazivom »Gospa 
od Pompeja.« Longo je više zbog njezine povijesne vrijednosti 
nego zbog nekoga religioznog obilježja pristao da uđe u njegovu 
siromašnu crkvicu. Dovezao ju je na svojim kolima radnik Angelo, 
s kojim je svakog dana vozio smeće izvan grada. Slika je bila više 
puta restaurirana uz izmjene koje je zaželio sam Bartol, da se 
umjesto sv. Rozalije naslika sv. Klara. Posljednji restauratorski 
zahvat izvršen je 1965. i tom su prilikom uklonjeni svi oni nakiti 
što ih je pobožnost i zahvalnost štovatelja nagomilala na platnu. 
I tako je s vremenom slika zadobila posebnu toplinu i dostojan- 
stvo. 


Kad se taj Gospin lik prvi put pojavio pred očima bogoljubnih 
štovalaca, tog je istog dana u glavnim crtama zamišljena buduća 
crkva. Gospa je pomogla svojim brojnim milostima i uslišanjima 
tako da su u znak zahvalnosti stizali novčani milodari sa svih stra- 
na, pa je kamen temeljac buduće bazilike postavljen 8. svibnja 
1876. Tog istog dana i istog sata slučajnom koincidencijom pori- 
nut je u more prvi talijanski ratni brod suvremenog tipa. Longo 
je tada pred velikim mnoštvom hodočasnika izrekao i ove riječi: 


»Ratni je brod izgrađen da bude oružje smrti. A ova sveta 
lađa, koju ćemo mi podići, djelo je ljubavi i mira, i ona će donijeti 
vječni život mnoštvu grešnika. U dugoj velikoj povorci ožalošćenih 

i bolesnih donijet će spasonosni lijek njihovim ranama, utjehu 
u gorčinama, okrepu u tjeskobama, život ondje gdje se počeo 
gasiti.« 

Analizirajući danas ove Longove riječi vidimo da je bio prorok. 
Imajući na umu povijest Gospina svetišta u Pompejima, buduć- 
nost mu je dala pravo i njegova su se iščekivanja ispunila. 

Bazilika je svake godine sve više rasla dok nije 1901. godine 
konačno dovršeno veličanstveno pročelje, koje je izradio čuveni 
arhitekt Ripoli. Posvećen je veliki oltar i okrunjena Gospina slika. 
Tom je prilikom Longo izrekao također proročanske riječi da će 
se jednog dana sa grandiozne galerije, nad samim velikim vratima 
bazilike, pokazati papa koji će blagosloviti sakupljeno mnoštvo 
Marijinih štovatelja pred svetištem. Tada su se te riječi smatrale 
fantazijom jednog fanatika jer se smatralo da će papa ostati vječ- 
ni zatočenik Vatikana. A ipak je Ivan Pavao II. posjetio Gospino 
svetište u Pompejima 78 godina nakon toga predviđanja i baš iz 
te galerije je progovorio pastirsku riječ okupljenom mnoštvu i 
podijelio mu blagoslov. 


Znanost ili ljubav? 


Apostolsko djelo novog blaženika nije se zaustavilo na obnovi 
vjerskog života i podizanju Gospina svetišta. Znao je Bartol da se 
Isus poistovjećuje sa svakim siromahom, bolesnikom, patnikom. 
Sveci shvaćaju bolje od sviju nas običnih smrtnika dalekosežnost 
Isusove radosne vijesti koja, kad jednom osvoji čovjekovo srce, 
više ne daje počinka. 

Bartol Longo najprije podigne dom za napuštenu djecu, nas- 
tavlja s gradnjom stanova za one koji su bili najugroženiji, gradi 


bolnicu i željezničku postaju. I tako se iz te male prvotne jezgre, | 


doprinosima kršćana s raznih strana svijeta, oblikovao suvremeni 
grad koji danas ima 30.000 stanovnika. Gospin je »fanatik« uspio 
izmijeniti potpunu fizionomiju jednoga zabačenog i napuštenoga 
kraja. \ 

1892. godine Bartol je ponovno svojim pothvatom iznenadio 
javnost svoje zemlje. Počinje još jednu »ludost«, kako su to neki 
komentirali u njegovo vrijeme, podižući dom za djecu zatvorenih 
kriminalaca. U to doba nitko nije posvećivao pažnju tim jadnicima, 
jer su ih znanstveni krugovi smatrali degenericima kojima se ne 
može pomoći zbog urođene sklonosti kriminalu. Na takvo neljud- 

sko ponašanje prema odbačenoj siročadi blaženik odgovara veliko- 
dušnim prihvaćanjem svakog djeteta koje mu povjere. Svojim 
protivnicima ovako odgovara u tisku: 

»Zvijeri se zatvaraju u željezne rešetke ili ih ubijaju. Vi ne 
želite prihvatiti i primiti ovu djecu u zavod. Onda ih ubijte. Ali 
ubijte ih vi, ako vam to srce može podnijeti, a ne ja... Primajući 
ovu djecu ne promatram im ni lice ni lubanju, (prema nekim ta- 
dašnjim teorijama antropologije djeca kriminalaca imaju defor- 
miranu lubanju i asimetrično lice, što je kasnije znanost odbacila, 
OP. Ž. B.), već samo da li su odbačeni i napušteni nevini. I to mi 
je dosta: privinem ih k srcu i počinjem odgajati. Slijedim svoga 
učitelja Isusa Krista. Dosljedno tome gdje se znanstvena mišljenja 
pokažu protivnicima milosrdne ljubavi, napuštam znanost i slije- 
dim ljubav.« 


Njegova stajališta ne samo da se nisu pokazala pogrešnima 
nego su donijela veoma pozitivne rezultate. 

Longo je sve dao i žrtvovao da bi među ljudima bilo manje 
bijede i boli. Cijeloga života bio je siromah, pa je kao takav i umro 
5. listopada 1926. Bio je vedar i spokojan, uvjeren da je nešto 
dobra učinio na zemlji na slavu Božju i Majke Marije, ne ostavivši 
iza sebe nijedne lire. Njegovi najbliži skrivali su mu neugodnu 
činjenicu da mu je radi pokrića nekih troškova stavljena na draž- 
bu ne samo kućica u kojoj je stanovao nego čak i krevet na koje- 
mu je ležao. 


Sada nam je posve jasno da je Bartol Longo zaslužio biti 
priključen broju svetih i izabranih i da se nad njim ostvari veli- 
čanstvena vizija Ivanova Otkrivenja: »Njegova imena sigurno neću 
izbrisati iz knjige života: štoviše, njegovo ću ime priznati pred 
svojim Ocem i njegovim anđelima.« (Otkr 3,5) 

Svetački uspon nekadašnjeg pijanice Matta Talbota 


OD KRČME DO BOŽJEG OLTARA 


Pisac Tom Kilroy napisao je dramu koja se s velikim uspje- 
hom prikazivala u Irskoj i Velikoj Britaniji, a priča nam o tom 
radniku koji se iz dna ljudske bijede, kamo ga je pijanstvo bacilo, 
uzdigao do svetačkih vrhunaca. kiš m 

Matt Talbot svojim padovima, borbama, odricanjima i junač- 
kim zaokretima ne prestaje upozoravati i našu generaciju kako 
nikad nije kasno da se čovjek spasi i oslobodi zla koje ga nemilo- 
srdno pritišće i zarobljuje. »Ako čovjek pogleda u svoje srce,« — 
s razumijevanjem priznaje Drugi vatikanski koncil — »nalazi da 
je sklon na zlo i uronjen u velike jade... te je u samom sebi po- 
dijeljen. Zbog toga sav život ljudi, i pojedinaca i skupina, pruža 
sliku borbe, i to dramatične, između dobra i zla, između svjetla i 
tame... No sam je Gospodin došao osloboditi čovjeka i ojačati ga 
obnavljajući ga iznutra.« (GS 13) 


Mislio sam jedino na piće 


Zađimo duhom u prošlost devetnaestog stoljeća, kada je 1865. 
rođen Matt u Dublinu u siromašnoj radničkoj obitelji koja je + 
mala dvanaestoro djece. Gospodarske su prilike tada bile veoma 
teške i glad je kosio svoje žrtve na sve strane. Da stanje bude još 
i gore, otac je volio piti, pa nije nikakvo čudo da su tim putem 
pošla i njegova djeca, samo s tom razlikom što su ga daleko nad- 
mašila. 

Nije bilo obvezatnog školovanja, pa je Matt učio ponešto či- 
tati i pisati u jednom katoličkom udruženju. Tu se je pripravio 
za prvu pričest primivši najosnovnije spoznaje o Isusu Kristu i 
njegovoj Crkvi. E 

U dvanaestoj godini života prihvatio se posla kao naučnik u 
nekoj trgovini piva i tu se navikao piti, Opazivši tu njegovu sklo 
nost, otac se malo trgnuo i uspio mu naći mjesto u lučkoj cari- 
narnici, gdje je i sam radio, želeći ga na taj način imati na oku, 

Međutim, kako su se u carinarnici bavili uvozom likera, Matt je 
krišom prešao od piva na uživanje žestokih pića. Strast za pićem 
tako ga je strašno zahvatila da je samo o tom sanjao i najveći 
dio zarade trošio na alkohol. Kasnije je pričao svojim drugovima 
kako ga je ta strast za pićem poticala na marljiviji i zauzetiji rad 
kako bi zaradio više novaca: »Sve sam činio da bih priskrbio piće 
i ni na što drugo nisam mislio. Navečer sam znao, da bih zaradio 
nekoliko litara piva, čuvati konje gostima u blizini krčme.« 

U dvadesetpetoj godini života bio je već poznati alkoholičar. 
Tjednu plaću su jedno vrijeme dobivali u nekoj krčmi. A rezultat: 
mnogo puta je svoju zaradu potrošio iste večeri i zatim je praznih 
džepova dolazio kući. 

Otac mu je u međuvremenu umro, a majka Elizabeta, ta živa 
mučenica svoje obitelji, znala mu je puna tjeskobe sa suzom u 
oku reći: »Sinko, neka ti Bog oprosti što tako postupaš s majkom.« 

Svaka je strast slijepa. Ona postupno ubija u čovjeku njegov 
ljudski lik. Zarobljen njezinom silom čovjek je kadar sve učiniti. 
Polako se spušta u tamu zločina. Jednoga dana Matt s dvojicom 
svoje braće, kaji su bili pijanice kao i on, ukrade violinu jednom 
bijednom prosjaku da bi novcem od njezine prodaje dobio nešto 
za piće. 


Sudbonosno razočaranje u prijateljima 


Pošast alkoholizma harala je tada Irskom. Crkva je pokušava- 
la, koliko je to bilo u njezinoj moći, suprotstaviti se tom društve- 
nom zlu. Svećenici su obilazili gradove i sela organizirajući poseb- 
ne propovijedi i pouke o strahovitim posljedicama koje donosi 
neumjereno uživanje alkohola pojedincima, obiteljima i naciji. 
Kroničari tih vremena vele da su imali nekog uspjeha. Našao bi 
se popriličan broj onih čija je savjest bila uznemirena pa su onda 
pred svećenikom, javno u Crkvi polagali svečano obećanje da će 
se za tri mjeseca uzdržavati od svakog pića. Ako bi izdržali to 
vrijeme, onda bi obećanje produljivali. Takvi bi veoma pobudno 
djelovali na svoju okolinu i pomalo postajali vatreni pobornici 
apstinencije. Tako se nešto slično zbilo i s našim Mattom. Evo 
što ga je navelo na taj korak... 

Matt s braćom Philipom i Joeom ostao je neko vrijeme bez 
posla, pa je onda ostao i bez novaca za piće. I nije preostalo drugo 
nego se ponižavati, pa čekati drugove, koji su bili bolje sreće, kod 
krčme, neće li se netko smilovati i pozvati ih stolu. Tako je bilo 

jedne subote, koju Matt više neće nikada zaboraviti. Prolazili su 
pored njih poznati im radnici i drugovi s posla, preuzimali tjednu 
zaradu, naručivali piće, ali njih nitko nije vidio. Svi su odjednom 
zaboravili velikodušnost Matta koji ih je ne jedanput znao na- 
ojiti. 

aL Matt je odjednom doživio strašno poniženje u svom ljudskom 
dostojanstvu koje nije bilo sasvim zamrlo. Smrklo mu se pred 
očima, pa revoltiran povikne svojoj braći: »Dosta je čekanja milo- 
sti... Idimo kućil« Braća ga nisu poslušala, ali on je otišao i tog 
momenta u duši stvorio bezuvjetnu odluku da više neće piti. Maj- 
ka se nije mogla dosta načuditi što se vratio kući tako rano i još 
k tome posve trijezan. »Što se dogodilo, Matt?« — upita majka 
puna znatiželje. Odgovor je bio kratak: »Majko, neću više piti... 
Sutra ću otići k svećeniku i pred njim položiti obećanje.« Eliza- 
beta je u prvi mah ostala bez riječi. Kad se malko pribrala, upozo- 
rila je sina da nema smisla preuzeti obećanje pred Bogom ako ga 
ne misli ozbiljno držati. No videći njegovu odlučnost, baci pogled 
prema nebu, pa mu s puno topline reče: »Sinko, neka ti Bog dade 
snage!« ' 

Vjerojatno se i tu ponovio slučaj svete Monike. Nisu li  dugo- 
trajne patnje i molitve Elizabete isprosile sinu milost obraćenja? 
Pisac Adolf Mass smatra da je taj zaključak posve opravdan: »Eli- 
zabetina bezgranična strpljivost i dobrota bile su one tajne snage 
koje su čuvale obitelj da se sasvim ne raspadne. Njezinom nepo- 
kolebivom pouzdanju u Boga i njezinoj ustrajnoj molitvi po svoj 
prilici treba zahvaliti da se sin Matt, dijete bez njezine posebne 
brige, obratio nakon šesnaest godina pijanstva i započeo novi ži 
vot pokornika i neumornoga Božjeg svjedoka.« 

Matt je sutradan slavio sakramenat pomirenja u kojem se 
izgubljeni sin ponovno vratio u dom Očev. Bio je sav izvan sreće, 
koja je snažno obuzela njegovo srce, doživjevši upornost Božjeg 
milosrđa i dobrote. Čitav će njegov život od sada biti uvjerljivo 
svjedočanstvo kako je istinita molitva starozavjetnog pobožnika ko- 
ja se bezbroj puta ostvarila u povijesti spasenja: »Gospodin raz- 
rešuje vezane, Gospodin podiže satrte.« 


Obraćenje je bilo potpuno 


Premda su prvi tjedni apstinencije bili za Matta izuzetno teški 
i mučni, ipak je održao obećanje. Druga narav stečena dugotraj- 
nom navikom žestoko se opirala tom posvemašnjem odricanju od 

alkohola i stavljala je njegovu dobru volju u stotinu gorkih isku- 
šenja. Prolazeći nakon rada pokraj jedne krčme, toliko je bio obu: 
zet zavodljivom i neodoljivom potrebom za pićem da je skočio 
unutra i od konobara naručio vino. Ali dogodilo se da konobara 
nije dugo bilo, toliko dugo dok se pribrao i uvidio opasnost 
u kojoj se nalazi, pa je onda ubrzo odjurio na ulicu. Navrati odmah 
u crkvu i klečeći pred raspelom žarko se molio da ga Isus izliječi 
od njegove slabosti. 


Matt je kasnije pričao kako je u toj zgodi s konobarom vidio 
prst Božji. Bog nam nekada postavlja stupice i prepreke našim 
ludim željama da se ne bismo sunovratili u ponor, iako to tek 
kasnije uočimo. Da ga napast ne bi svladala, Matt više nikada nije 
nosio novac u džepu. Obnovio je obećanje apstinencije za godinu 
dana, a onda za cijeli život. Njegovo je obraćenje bilo korjenito 
i potpuno. Svakog je dana u ranim jutarnjim satima prije rada 
bio kod mise i redovito se hranio na gozbi Tijela Kristova. Nave- 
čer bi ostajao dugo vremena u molitvi i razmišljanju. Spavao bi 
na tvrdom ležaju, hranio se vrlo jednostavno i oskudno, dok je u 
vrijeme došašća i korizme održavao stroge postove. Odrekao se i 
pušenja, premda mu je cigareta jako omiljela. 


Ustrajnom vježbom obnovio je zaboravljeno znanje u čitanju 
i pisanju. Biblija i Životi svetaca postali su mu najmilija duhovna 
hrana. Uočavajući važnost Božje riječi u rastu kršćanske zrelosti, 
živio je pedeset godina unaprijed. 

Nastojao je popraviti posljedice grešne prošlosti koliko je to 
bilo moguće. Izravnao je sve svoje dugove za piće za koje vjero- 
dajnici ponekad uopće nisu znali. Mjesecima je tražio po ulicama 
Dublina onoga jadnog prosjaka kome je ukrao violinu da mu na- 
doknadi štetu. I kad ga nije nikako mogao pronaći, onda je novac 
dao u dobrotvorne svrhe. 


U svojoj predanosti i otvorenosti poticajima Duha Svetoga 
shvatio je Matt da nema iskrenog bogoljublja ako nema bratoljub- 
lja. Matt je razvio veliki apostolat ljubavi. Nastojao je biti pri 
ruci radnicima koji su se nalazili u stisci. Od svoje male zarade 
redovito je davao svoj prilog za misijske potrebe i školovanje 
misijskih zvanja. Vrlo često njegova se večera sastojala od šalice 
mlijeka s kakaom i komadićem kruha, da bi mogao zaštedjeti koju 
paru više za one koji su oskudijevali. 


Na poslu je Matt bio točan i savjestan, ali se nikad nije dodvo- 
ravao vlasnicima i poslodavcima. U svim pravednim zahtjevima 


9 129 


radnika za ostvarenjem boljih radnih uvjeta, bio je uvijek na nji- 
hovoj strani. Učlanio se u sindikat građevinara, koji su se borili 
za radničke interese. Poslodavci su ga voljeli kao radnika, ali im 
se nisu dopadala njegova otvorena stajališta o socijalnoj pravdi 
protiv svakog oblika iskorištavanja i diskriminacije. 


»Najplemenitiji čovjek kojeg sam sreo. . .« 


1924. godine Matt se teško razbolio na srcu i bio prinuđen na 
bolničko liječenje. Kako tada nije postojalo zdravstveno osigura- 
nje, troškove bolnice platili su radnici poduzeća gdje je Matt radio. 
Liječnik koji ga je liječio dao je izjavu koja najljepše ilustrira 
svetačku ljepotu toga divnog muža: »Matt Talbot je najplemenitiji 
čovjek kojeg sam sreo u životu i želio sam ga iskreno imati za 
prijatelja. Sasvim sigurno da je taj čovjek bio izvanredno svet.« 

Drugovi u poduzeću videći njegovo loše zdravstveno stanje 
nakon izlaska iz bolnice, savjetovali su mu da zatraži mirovinu i 
da prestane raditi. Matt je bio time strašno pogođen, a na oku mu 
se zasvijetlila suza. Nisu to bile suze gnjeva, poniženja ili traženog 
sažaljenja nego istinskog bola što više neće moći biti drugima ko- 
ristan i što će time biti onemogućen njegov apostolat ljubavi. No, 
te suze neće biti uzalud prolivene kao što nijedna ljudska patnja 
povezana s Kristom nije besmislena. Tom je prizoru prisustvovala 
kćerka suvlasnika poduzeća gdje je Matt radio. Bila je duboko 
dirnuta plemenitom reakcijom toga dobrog čovjeka i više ga nije 
mogla zaboraviti. Nakon njegove smrti otišla je u samostan želeći 
poći njegovim putem bezuvjetnog služenja i darivanja Bogu i braći 
ljudima. Tako je Matt i ne znajući zasadio sjeme zvanja u jednom 
poletnom djevojačkom srcu. 

4. lipnja 1924. u blizini crkve, kamo se žurio da tog tijelov- 
skog jutra prisustvuje drugoj misi, srušio se na ulici pogođen 
srčanim infarktom. Prolaznici su nepoznatom čovjeku pohitili u 
pomoć, pozvali svećenika koji mu je podijelio sakramenat boles- 
ničkog pomazanja. Prevezli su ga u obližnju ambulantu gdje je 
dežurni liječnik ustanovio momentalnu smrt. Kod sebe nije imao 
nikakve isprave i zato nisu mogli ustanoviti njegov identitet. Pri- 
čali su njegovi drugovi da je Matt znao u životu često govoriti: 
»Bog će nas svugdje prepoznati!« 

Unesrećenom neznancu našli su na golom tijelu privezan la 
nac koji je jednim svojim krajem bio povezan ispod gležnja lijeve 

noge, što je moralo zadavati veliku bol osobito kod pregiba kolje- 
na. Neki su u prvi mah pomislili da se radi o nekom duševnom 
bolesniku koji je pobjegao iz psihijatrijske bolnice. Drugi su pak 
pomislili na robijaša koji je pobjegao iz kaznionice. Tek ga je 
treći dan prepoznala sestra Mary, koja se obratila na policiju kad 
ga nije našla kod kuće. 


Očekujemo da ćemo se uskoro moliti Mattu Talbotu na našim 
oltarima. Njegovi smrtni ostaci premješteni su 1962. iz gradskog 
groblja i preneseni u crkvu Gospe lurdske u Dublinu. Službeni 
proces za beatifikaciju je završen i sad očekujemo službeni pravo- 
rijek vrhovnog učiteljstva Crkve. Zanimljivo je, i to je jedinstveni 
slučaj u povijesti, da je sindikat transportnih radnika u Irskoj 
1975. uputio Svetoj Stolici peticiju da se Matt Talbot proglasi 
svetim. 


I tako ovaj priprosti, jednostavni i neuki radnik postaje svi- 
jetli putokaz svima koji su mnogo puta rastrgani između dobrih 
i plemenitih težnji i silovitih strasti koje s njima bjesomučno 
viilaju kao razgoropađeni orkan mladolikim drvećem u polju. I 
da nema svjetla takvih divnih muževa, bilo bi nam svima tamno 
kao u tunelu... 


131 


Apologija žene u romanima nobelovke Sigrid Undset 


LOVOROV VIJENAC BEZGREŠNOJ 


Ta divna žena iz dalekih norveških krajolika nametnula se 
umjetničkom snagom književnog talenta ne samo svojoj zemlji 
nego i cjelokupnoj evropskoj javnosti koja joj je, dodjeljivanjem 
Nobelove nagrade, izrazila svoje najveće priznanje. 

1949., prilikom njezine smrti, u Norveškoj je proglašena opća 
narodna žalost. Pederson, tadašnji predsjednik norveške Narodne 
skupštine, izrekao je kod njezina sprovoda i ove riječi: »Umrla 
je najveća spisateljica Norveške. Svojim veličanstvenim opisima 
srednjeg vijeka u našoj domovini stvorila je klasično umjetničko 
djelo koje će se ubrajati među najvećim dostignućima naše knji- 
ževnosti. Proslavila je svoje ime i ime naše zemlje u čitavom svije- 
tu.« 

S druge pak strane nas kao vjernike posebno dira njezino 
neumorno traženje životne istine, koja je kadra osmisliti te viju- 
gave i naporne životne staze. Glad za istinom dovela je Sigrid 
Undset pred noge Isusu Kristu, koji je jedini u toj našoj nemirnoj 


i zahuktaloj povijesti mogao ljudima samosvjesno objaviti: »Ja , 


sam istina... Svatko tko je prijatelj istine sluša moj glas.. .« 


Ništa bolje od majke 


Rođena je 1883. u veoma kulturnoj i poznatoj obitelji. Otac 
joj je bio čuveni arheolog, čija su istraživanja bila veoma cijenjena 
u znanstvenom svijetu. Po vjeri roditelji su bili protestanti, ali ve- 
oma liberalni te su vrlo malo utjecali na religiozni odgoj svoje 
djece. 

Sigrid je otvorenim očima promatrala život oko sebe, poseb- 
no ženski svijet u kojem je vladala tolika površnost, besciljnost i 
težnja za pustolovinama. Vidjela je mlada bića u kojima je ugas- 
nuo svaki idealizam i na čije je mjesto dolazila pogubna ravno- 
dušnost prema ozbiljnim životnim zadaćama. Takav je zrak i Sig- 

rid udisala. U tom razdoblju djevojaštva počinje se baviti spisatelj- 
skim radom i u krugu svojih kolegica čitala je svoje prve radove. 


U 25. godini života izdala je prvi roman »Gospođa Marta 
Oulie« u kojem opisuje lik jedne žene koja je željela živjeti samo 
za istinsku i poštenu ljubav, da bi na koncu i sama pokliznula u 
teškoj bračnoj nevjeri. Tim je svojim književnim prvijencem na- 
govijestila da će žena i majka u različitim povijesnim i životnim - 
prilikama biti njezina središnja životna preokupacija. 

Tjerana umjetničkim nagnućima putovala je više puta u Ita- 
liju, gdje se upoznala sa zemljakom, slikarom Svarstadom, s kojim 
je ubrzo sklopila brak. Uz svoj poletni književni rad udajom je 
preuzela brigu za troje djece svoga muža iz njegovog prvog braka 
a sama je rodila dva sina i jednu kćerku. Posvećivala je puno paž- 
nje i brige jednoj i drugoj djeci dok su joj prilike dopuštale. 
Duboko je tada proživljavala veliku istinu, koja će naći puno odje- 
ka u njezinim kasnijim književnim djelima, da je prvenstvena za- 
daća i uloga žene u obitelji. Ljepota materinstva u tjelesnom ili 
duhovnom smislu nenadmašiva je i nezamjenjiva. Imala je hrab- 
rosti napisati u eri žestoke borbe skandinavskih feministkinja za 
emancipaciju žene: »U ljudskom društvu jedna žena ne može pos- 
tići ništa bolje nego da postane dobra majka i ništa gore nego da 
postane loša majka.« 


Otac joj je kao znanstveni radnik ucijepio u dušu interes i 
povjerenje u znanost. Međutim, u studioznom proučavanju svijeta 
i života uvjerila se da znanost nije u stanju riješiti ključna pitanja 
čovjekove sudbine. Na svojim brojnim putovanjima upoznala se 
pobliže s katoličkom Crkvom, koja ju je zapanjila svojom povijes- 
nom i suvremenom zbiljom. Značenje sakramenta ženidbe u Crkvi 
i vjernost zakonitoj bračnoj vezi posebno je osvojila njezino srce. 
Milost je polako klijala u toj iskrenoj i predanoj duši koja ništa 
drugo nije željela ni tražila nego pronaći pravu i potpunu istinu. 

»Da je mnogo ljudi uvjereno« — piše Undset — »kako je ne- 
moguće naći apsolutnu istinu, to dolazi od toga jer pretpostavlja- 
mo da bi život izgubio sav svoj čar i da bi bio kraj našoj slobodi, 
ako bi doista postojala istina, samo jedna istina, koja bi bila mje- 
rilom svih naših istina, i ako toga ne bi bilo, ne bi ni one bile 
više istinite... Većini između nas čak se čini nepodnošljivim da 
dva puta dva jesu četiri. Svi bar nekada osjete želju za zemljom 
snova gdje bi dva i dva bilo ono što nam se u takvom trenutku 
Sviđa. . .«: 

Srca ostaju ista 


Upoznavajući pobliže Evanđelje, Undset se sve više osvjedo- 
čuje kako su neispravni prigovori protivnika vjere da Crkva spu- 
tava slobodu svojih sljedbenika katalogom dogmi. Naprotiv, tolike 
se tvrdnje u svijetu nauke nameću čovjeku kao apsolutne dogme 
u koje treba vjerovati. U tom sustavnom razmišljanju dolazi do 
zaključka da zapravo jedino Kristova istina čovjeka oslobađa i 
donosi mu slobodu Božjeg djeteta: 


»U ovom svijetu možemo imati samo jednu slobodu na koju 
misli naš. Gospodin kad govori: 'Istina će vas osloboditi. Nakon 
što smo upoznali ovu istinu i otkako smo postali slobodni, ovu 
slobodu možemo očuvati uz cijenu neprestane borbe protiv onih 
sila koje su nas zarobljavale. Prije svega treba se boriti protiv 
napasti da gledamo unatrag u zemlju svojih romantičnih snova 
gdje dva i dva može biti bilo što i gdje čovjek sam odlučuje što 
je istina.« 

Nakon temeljite pouke i marljivog studiranja stupila je u 
katoličku Crkvu na blagdan Svih Svetih 1924. godine. Istina Općin- 
stva svetih snažno je se dojmila, osjećajući odjednom duboki smi- 
sao čašćenja naših svetačkih uzora i našu otajstvenu povezanost 
s njima dok smo hodočasnici na putu u vječnost: 


»Čašćenje svetaca koje nalazimo u Crkvi od njezinih početaka 
samo po sebi odgovara zahtjevu koji je neodvojiv od naše naravi. 
Mi želimo slaviti heroje. Jer nemamo boljih, slavimo svjetske mo- 
gućnike, pjevače, sportaše, artiste, filmske zvijezde, diktatore... 
U svecima pak postoji ostvarenje Božjih nakana o nama jer je 
Bog — da se poslužim riječima liturgije — divno stvorio ljudsku 
narav i još je divnije obnovio... Nijedna ljudska solidarnost nije 
tako savršena koliko opće zajedništvo koje postoji između ćelija 
Mističnog tijela Kristova.« 

Iz bogatoga književnog opusa spominjemo njezina djela »Go- 
rući grm«, »Istočno od Sunca i zapadno od Mjeseca«, »Proljeće«, 
i najpoznatije romane koji su prevedeni na brojne evropske jezike 
»Olaf«, »Andunsonov sin« i »Kristina, Lavransova kći«. U tim ro- 
manima Undset zalazi u daleki srednji vijek, dok je njezina zemlja 
bila sva katolička, i pred nama oživljava čitavu galeriju likova 
koji su nam u svojim strastima, slabostima, kajanju i ispaštanju 
toliko bliski kao da su uzeti iz naše sredine. Ti naizvan povijesni 
romani zasijecaju duboko u ono ljudsko gdje se naš »ja« sukob- 

ljava s glasom savjesti i Božjim zakonima u nama samima. Undset 
priznaje: »Način života mijenja se iz dana u dan, ali nam srca 
ostaju ista.« 


Božja ljubav kao suputnica 


Dramu osobnog unutarnjeg života i dragocjenih iskustava 
žene i majke spisateljica je umjetničkom snagom prenijela na 
svoje junakinje, zato i one nose autobiografske crte, koje prati 
s istančanom brigom i ljubavlju u najdelikatnijim sferama života, 
ali uvijek otmjeno i obazrivo, daleko od toga da se izgubi u opisi- 
ma bolesnih seksualnih nastranosti, kojima nas danas sa svih stra- 
na obasiplju do gađenja. 

»Undsetova je bila toliko bogata u svojoj unutarnjosti« — piše 
slovenski kritičar Janko Moder — »da je išla ne samo kao spisate- 
ljica nego kao žena od mesa i krvi kroz sve peripetije svojih juna- 
kinja, a u isto vrijeme toliko inteligentna i suvremena pri pisanju 
da se je znala mirno i u čvrstim okvirima kontrolirati i držati 
nad ponorima kao spisateljica i stvaralac koji kroji i odabire epi- 
zode svojih lica da ne prijeđu granice u banalnim, izvitoperenim 
i nemoralnim prizorima.« 

Toliko simpatičan lik Kristine u istoimenom romanu ne može 
se zaboraviti. Ima u njezinim padovima i usponima, slabostima i 
žrtvama nešto našeg osobnog. Ta žena, nakon svojih uzaludnih 
iščekivanja u traganju za zemaljskom srećom, iskupljuje svoju 
grešnu ljubav velikodušnom brigom za spas siromašnog djeteta 
dotle da se sama zarazila smrtonosnom bolesti. I kad joj se pribli- 
žava svršetak zemaljskog putovanja, ona odjednom upoznaje da 
ju je neumorna Božja ljubav neprestano u životu pratila kao dale- 
ko svjetlo putnika u tamnoj noći: 

»Bio je to jedan misterij koji ona nije dobro razumjela, ali o 
čemu je bila sigurna. Bog je nikada nije prestao okruživati lju- 
bavlju, bez obzira što je ona u to sumnjala, usprkos njezinu pro- 
tivljenju i sporom shvaćanju, zrnce je te ljubavi u njoj bilo uvijek 
prisutno i radilo je tiho poput sunca koje oplođuje zemlju.« 


Protivnik totalitarnih ideologija 
Kad je ovoj vrsnoj i plemenitoj književnici bila 1928. godine 
dodijeljena Nobelova nagrada za književnost, lovorov vijenac koji 
je tom prilikom dobila položila je na oltar najveće Žene, Bezgreš- 

ne Majke Marije. A cijelu novčanu nagradu razdijelila je na tri 
dijela: mirovnoj zakladi književnika, defektnoj djeci i siromašnim 
katoličkim roditeljima koji imaju mnogobrojnu djecu. Za sebe 
nije ostavila ništa. 


Prateći zbivanja u predratnoj Evropi, oštroumno je zapazila 
opasnost koja prijeti slobodi ljudi od totalitarnih ideologija, pa 
se u svojim publicističkim radovima žestoko okomila na Hitlerov 
nacional-socijalizam. 


Toliko je visoko cijenila dar slobode i mrzila svaki oblik na- 
silja nad čovjekovim slobodoljubljem da je u osobnoj pobožnosti 
njezin najmiliji svetac bio sveti Toma More, koji je radije završio 
na giljotini kao mučenik nego da pogazi svoju savjest pred silni- 
kom Henrikom VIII. 

Jedan joj je sin poginuo u Pokretu otpora, kćerka joj umrla 
na početku rata, a ona se s drugim sinom sklonila u Ameriku. 
Poslije rata vratila se u domovinu i umrla 10. lipnja 1949. kao dos- 
ljedni član katoličke Crkve kojoj je njezina protestantska domo- 
vina priredila veličanstveni sprovod. Uvijek je ostala zahvalna Bo- 
gu za dar vjere koju je primila u Crkvi. Sama nam priča o svojim 
nutarnjim raspoloženjima: 

»Vjerujem da je Isus Krist ustanovio Crkvu takvu kakvu 
ljudi trebaju. Teško je riječima izraziti što mi je Bog darovao po 
svojoj Crkvi. On sam je rekao da nam daje svoj mir, ali to nije 
onaj mir što ga svijet daje. Radi se o miru druge vrste. Možda 


bismo ga mogli usporediti s mirom što vlada na dnu morskih . 


dubina. To je praktično iskustvo da je Božje kraljevstvo u nama 
usprkos tome što je okruženo nemirnom osobnošću svakog čov- 
jeka.« 


Tako se Sigrid Undset svojim književnim djelima i vjerničkim 
svjedočenjem doimlje kao bljesak svjetla na često zamagljenim 
obzorima našeg stoljeća koje je vidjelo ponore zla ali i vrhunce 
dobra. 

Karmelićanka Edita Stein uskoro na oltaru 


LJUBAV JAČA OD PLINSKE KOMORE 


Stara poslovica veli da Gospodin zna pisati ravno i po krivim 
crtama. Mi kršćani vjerujemo da ne upravlja našim životom bez- 
dušna i slijepa sudbina, a niti, u krajnjoj liniji, moćni vlastodršci 
u čijim se rukama nalazi sila, bogatstvo i oružje. I oni su tek 
mali pioni u svemirskoj igri vrhovnog Upravljača. Iza lica poje- 
dinih zbivanja koja su vidljiva, postoji i njihovo naličje nedostup- 
no smrtnim očima. Sićušni smo dijelovi zamršenog mozaika, iza 
kojeg se skriva milosrdna ruka nedohvatljivog Boga koji sa svakim 
čovjekom ima svoj vječni plan. 

To je baš ono lijepo i dirljivo u životu velike žene našeg vre- 
mena, Edite Stein, koja svjedoči u svojim uspomenama: 

»O čemu nisam ni sanjala Bog je odlučio. Čvrsto sam uvjerena 
da u Božjim planovima i djelima nema slučaja. Čitav je naš život 
od Božje Providnosti do u sitnice zacrtan. Gleda ga sveznajuće i 
svemoguće Božje oko. Zato u njemu nalazim savršen i svrsishodan 
smisao. . .« (»Moj put u Karmel«) 


Nadobudni doktor filozofije 


Edita je rođena 12. listopada 1891. u gradu Breslau, koji je 
poslije Prvoga svjetskog rata konačno pripojen Poljskoj i danas 
se naziva Wroclav. Bila je sedmo i posljednje dijete židovske obi- 
telji Auguste i Siegfrida Stein, pa je već ta okolnost uvjetovala 
da je postala mezimica svih ukućana. Otac joj je veoma rano umro, 
pa je sav teret obitelji pao na majku, koja je bila odlučna i jaka 
žena, S izvanrednom okretnošću i snalažljivošću preuzela je pos- 
love svog muža u trgovini drvom. 

Edita je pohađala gimnaziju u rodnom gradu, gdje se istakla 
među svojim vršnjacima natprosječnom inteligencijom, skrenuvši 
na sebe pažnju profesora. Škola je razvijala njezine prirodne spo- 
sobnosti i obogaćivala njezin um novim spoznajama. Na ispitu 
zrelosti zbog svojih izvrsnih ocjena bila je oslobođena polaganja 

usmenog dijela ispita. Pronicavošću svoga duha već je u ranoj 
mladosti kritičkim okom promatrala svijet i život oko sebe. Rodi- 
teljska vjera nije mogla zadovoljiti njezinu nesmirenu težnju za 
istinom, koja bi u potpunosti osmislila ljudski život, tako da je 
već od petnaeste godine života smatrala sebe ateistkinjom. 

U Gštingenu upisuje na sveučilištu filozofiju i postaje slušač 
čuvenog profesora Husserla, začetnika fenomenologije (pravac u 
filozofiji koji proučava bitstvo pojava ili fenomena). Oduševljena 
njegovim predavanjem i naučavanjem, Edita se posvema posvetila 
filozofiji i domalo će postati najbolji poznavalac fenomenološke 
filozofske škole. Kao najbolji student izabrana je za asistenticu 
profesora Husserla, a kasnije će s odličnim uspjehom biti promo- 
virana za doktora filozofije. 

Talijanski publicist Mondrone u knjizi »Sveci još uvijek pos- 
toje« ovako analizira Editinu osobnost: 

»Posjedovala je izvanrednu inteligenciju s kojom je instiktiv- 
no težila za istinom, čvrstu volju povezanu s izrazitim osjećajem 
dužnosti, naglašenu otvorenost i slobodu duha, srce puno topline 
i velikodušnost, stalnu zauzetost za druge, ljupkost zadivljujuće 
čednosti. Ove i druge odlike koje je posjedovala u najvećem stup- 
nju prožimaju čitav život Edite Stein i nepobitno očituju njezin 
lik kao genijalne žene izvanredne duhovne veličine.« 


U zagrljaju Kristove istine 


U svom neumornom i ozbiljnom istraživanju Edita se napokon: 


uvjerila da ni filozofija nije u stanju riješiti sve mučne probleme 
života. Što je više prodirala u tajanstveni svijet pojava, više se 
osjećala nemirnom i nezadovoljnom. A sve je posjedovala što bi, 
ljudski govoreći, jednoj ženi trebalo da se osjeća sretnom: bogat- 
stvo, fizičku privlačnost, veliku darovitost. Tek joj je bilo 30 godi- 
na a postala je nadaleko priznata i tražena u znanstvenim krugo- 
vima. 

U ranim godinama bilo je prirodno da je sanjala o braku. 
Pojavila se simpatija prema jednom mladiću, ali on je bio prema 
njoj ravnodušan i izabrao je za svoju suprugu ženu s kojom nije 
bio sretan. I nakon što je u braku imao dvoje djece, rastavlja se 
i nudi Editi brak. Bez dugih raspravljanja ona ga odbija: »Sada 
je već previše kasno.« Bilo je kasno za bračnu ljubav, ali ne i za 
Božju... 

U međuvremenu se upoznala i sprijateljila sa znanstvenikom 
Adolfom Reinachom, koji je skupa sa svojom ženom prihvatio pro- 
testantizam. Ovo je poznanstvo bilo presudno za njezin daljnji | 
razvitak. Isus Krist je svojom blagom i upornom milošću sve više 
prilazio ovoj duši koja ga je i ne znajući nezaustavljivo tražila. 

Da bi se solidarizirala s nepreglednom patnjom ljudi u vre- 
menu Prvoga svjetskog rata, Edita preuzima kod Crvenog križa 
službu bolničarke njegujući ranjenike, a Reinach odlazi dobrovolj- 
no na ratište, gdje i pogiba. 

Supruga Ana poziva Editu u pomoć oko sređivanja znanstve- 
nih radova pokojnog muža. U tom susretu bila je silno iznenađena 
snagom vjere koja odolijeva i najtežim životnim udarcima, Očeki- 
vala je da će zateći Anu slomljenu i očajnu u svojoj boli nad gu- 
bitkom voljenog muža, a zatekla ju je spokojnu i predanu Božjoj 
volji. Bio je to pravi šok o kojem je kasnije pisala: 

»Bio je to moj prvi susret s križem, prvo moje iskustvo Božje 
snage koja izvire iz križa i koja jača one koji ga primaju. Prvi put 
mi je bilo dano da promatram svu blistavu stvarnost Crkve, rođene 
u spasonosnoj Kristovoj muci, u njezinoj pobjedi nad žalcem 
smrti. Bio je to trenutak kad se srušila moja nevjera, kad je iz- 
blijedjelo židovstvo i Krist zablistao u mojim očima: Isus Krist u 
otajstvu svoga križa.« 

1921. nalazi se Edita na praznicima kod prijateljske obitelji 
Conrad-Martius, koji su joj ostavili na raspolaganju kućnu biblio- 
teku. Posve slučajno namjerila se na autobiografiju sv. Terezije 
Avilske i gonjena znatiželjom počela je čitati. Sama nam priča o 
toj milosnoj noći kad joj se Gospodin Isus otkrio u dubini svoje 
božanske istinitosti: 

»Bez biranja uzela sam prvu knjigu koja mi je dospjela u 
ruke. Volumenom velika, nosila je naslov: 'Život svete Terezije 
Avilske'. Napisala ju je ona sama. Nisam je više pustila iz ruku 
dok nisam završila čitanje. Tada sam zatvorila knjigu i rekla sa- 
moj sebi: "Tu je istina'.« 

Slijedećeg jutra otišla je u grad i kupila katekizam i molitve- 
nik. Marljivo je proučila objavljene vjerske istine i kad je bila 
dovoljno spremna, pošla je u neku katoličku crkvu zatraživši od 
svećenika sakramenat krštenja. Stari župnik bio je ugodno izne- 
nađen njezinim znanjem i nakon što su bile uređene sve formalno- 
sti, krstio je Editu na Novu godinu 1922. 

Pod utjecajem milosnoga Božjeg djelovanja u Editi je sazreo 
redovnički poziv i ona je htjela odmah poći u karmelićanski red. 

No njezin duhovni vođa, kao i neke druge ugledne osobe u Crkvi, 
tome se usprotiviše jer su smatrali da će za Božju stvar više učini- 
ti ako ostane u svijetu i nastavi znanstveni rad. Preuzima preda- 
vanja u liceju dominikanki u Speyeru, a uz to se svim žarom srca 
predaje proučavanju sv. Tome. 

Zahvaljujući Tomi posebno je svjetlo raspršilo tamne oblake 
njezinih sumnja i ona od sada u punoj jasnoći uviđa da bavljenje 
znanstvenim radom nije nikakav luksuz i razbibriga nego vjerna 
i odgovorna služba Bogu i bližnjemu. 

Zato se Edita odaziva pozivima evropskih učilišta izvan Nje- 
mačke gdje drži zapažena predavanja. Sudjeluje na mnogim znan- 
stvenim skupovima i glas se o njoj proširio u svim svjetskim kul- 
turnim središtima. 1932. godine prihvaća mjesto docenta na Insti- 


tutu za znanstvenu pedagogiju u Miinsteru, ali će tu službu biti: 


prisiljena uskoro napustiti i otići onamo gdje joj je davno srce 
bilo i gdje ju je Bog zvao. . 


Redovnica u karmelu 


Bez trunka mržnje na svoje progonitelje, 1933. godine stupa 
Edita u samostan karmelićanki u Kolnu. Nekoliko dana po svom 
dolasku zapisuje: 

»Sada sam napokon ovdje gdje mi je odavno bilo mjesto. Niti 
mi na um pada da nešto spočitavam onima koji su mi prouzročili 


velike kušnje i trpljenja. Samo su mi time otvorili put do karmela, 


iako sami to nisu namjeravali.« 

Nije prestala voditi brigu o svom narodu kojeg su čekali u- 
žasni dani zvjerskih progona. Pisala je, mogli bismo danas reći, 
proročko pismo papi Piju XI. da napiše encikliku o antisemitizmu 
i svojim se vrhovnim autoritetom zauzme za njezine sunarodnjake 
s kojima se poistovjetila i za koje je smatrala da mora trpjeti. 
»Spoznala sam« — ističe u svojim uspomenama — »da Božja ruka 
počiva na mom narodu. Vidjela sam da ću morati za sudbinu 
svog naroda mnogo trpjeti. Jer sudbina njegova jest i moja.« 

Izabrala je redovničko ime Benedikta od Križa. Naslućivala 
je da će njezina budućnost kao redovnice biti sva obilježena tim 
spasiteljskim znakom i da će u svom trpljenju poći stopama ras- 
petog Isusa s Kalvarije. Na Veliki petak iste godine polaže privre- 
mene redovničke zavjete, a tri godine kasnije vječne. Po želji pog- 
lavara s. Benedikta bavi se i u samostanu znanstvenim radom. 

Piše studije u raznim časopisima o aktualnim problemima. Zanim- 
ljivo da ju je zanimao tadašnji položaj žena u društvu pa se zalaže 
za njihovu jednakopravnost i pristup javnim djelatnostima. 

Zatvaranje Židova i slanje u koncentracijske logore postala je 
u Njemačkoj sve češća i bezobzirnija praksa. Poglavari, bojeći se 
za s. Benediktu, pošalju je krišom u samostan karmelićanki u 
Echt u Nizozemskoj. Njoj se kasnije pridružila i rođena sestra 
Roza, koja se također obratila na katoličku vjeru i stupila u Treći 
karmelski red. 


Na križnom putu 


Kada su Hitlerove divizije okupirale Nizozemsku, ponovno je 
nastala neposredna opasnost za sestre Stein. Poglavari zatražiše 
vizu od švicarskog konzulata za odlazak u Švicarsku. Viza je bila 
izdana samo za s. Benediktu, ali ona nije htjela ostaviti sestru, 


. želeći s njom do kraja dijeliti istu sudbinu. Tako velikodušne 


mogu biti samo svete duše. Usprkos tolikim neprilikama koje je 
doživjela i koje je u stravičnoj budućnosti nazrijevala, s. Bene- 
dikta nikada nije u svojoj živoj vjeri smalaksala i nikada nije 
posumnjala u svoj poziv, štoviše, na jednom je mjestu napisala: 
»Neprestano se moram zahvaljivati Bogu za ljepotu i milost zva- 
nja.« Blaženi oni koji se u svojoj službi Gospodinu i njegovoj Crk- 
vi ne umoriše. 

Predosjećajući smrt koja će ubrzo doći, bilježi 9. lipnja 1942. 
u svojoj oporuci: »Primam već sada s radošću smrt kakvu mi je 
odredio Bog. Potpuno se podlažući njegovoj presvetoj volji, molim 
Gospodina da primi moj život i moju posljednju uru za okajanje 
nevjere moga naroda, za spas Njemačke, za mir u svijetu. 

Svega nekoliko kilometara udaljena od skrovišta u kojem je 
sakrivena židovska djevojčica Ana Frank pisala dnevnik koji je 
uzbudio svijet, karmelićanka Benedikta završavala je svoju du- 
boku studiju o obnovitelju karmelićanskog reda, sv. Ivanu od 
Križa, kojoj je sama dala naslov: »Znanost križa«. Pisala ju je 
posljednji put onoga dana kad je bila odvedena u logor smrti. 

26. srpnja 1942. bilo je po svim crkvama u Nizozemskoj pro- 
čitano hrabro pismo katoličkih biskupa koji su oštro osudili ne- 
ljudske progone Židova od strane njemačkih okupatora. Odgovor 
nacista bio je brz i jeziv. Svom žestinom sulude izopačenosti stav- 
ljaju se u potjeru za Židovima, prvenstveno za onima koji su se 
obratili na katolicizam. Dakako da su i sestre Stein bile na redu. 

2. kolovoza u 17 sati s. Benedikta je upravo predvodila zajedničku 
meditaciju redovnica u koru. Odjednom silovita i nervozna zvon- 
java na vratima samostana uznemiri sestre navikle na tišinu. Vra- 
tarica javi priorici da dvojica njemačkih policajaca traže sestre 
Stein. 

»Edita i Rosa Stein imaju točno 5 minuta vremena da se spre- 
me i da nas slijede!« — čulo se nemilosrdno naređenje jednog 
Gestapovca. 

Držeći se pod ruku, dvije sestre Stein izađoše na ulicu gdje 
ih je čekao policijski auto i odveo u nepoznatom pravcu. Kasnije 
se saznalo da su bile prebačene u sabirni centar u Westerbork, 
gdje su s ostalim zatvorenicima zadržane nekoliko dana. Julius 
Markus, koji je vršio službu nadglednika zatvorenih jadnika, pripo- 
vijeda o s. Benedikti kako je jakošću svoga duha zaboravila na 
svoju bezizlaznu sudbinu i sva se posvetila izmučenim supatnicima. 

»Među zatočenicima koji su prispjeli 4. i 5. kolovoza odmah 
se prepoznavala s. Benedikta zbog svog uzdržljivog i hrabrog dr- 
žanja. Krikovi i plač novodošlih bili su neopisivi. S. Benedikta je 
među ženama bila anđeo utjehe, koji je smirivao jedne, a poma- 
gao druge. Mnoge majke zapadale su u izbezumljenost sličnu lu- 
dilu, tupo su jadikovale zaboravljajući čak i na vlastitu djecu. Za 
njih se brinula s. Benedikta: prala ih, češljala, hranila i pružala 
najpotrebniju njegu. U to kratko vrijeme što ga je tu provela žrt- 
vovala se toliko da je kod svih izazivala divljenje.« 


Iz tog sabirališta u Westerborku uspjela je svojim sestrama 


u samostanu poslati malo pisamce, u kojemu je bilo napisano:: 


»U svemu sam zadovoljna. Vrijednost križa možemo shvatiti 
samo na taj način ako osjetimo njegovu težinu. O tome sam bila 
uvjerena od prvog trenutka. Zato iz dubine srca uskliknuh: 'Zdra- 
vo, Križu, nado jedina'.« 

Položila je najteži ispit u školi križa žrtvujući svoj život kao 
dosljedna Kristova učenica. 


Svetica za ovo vrijeme 


Nakon pet dana čekanja u Westerborku veliki transport zato- 
čenika bio je upućen u zloglasni logor Auschwitz (Birkenau) gdje 
su 9. kolovoza svi zatvorenici stariji od 50 godina bili umoreni u 
plinskoj komori, a leševi spaljeni u krematoriju. Edita je imala 
51 a sestra Roza 59 godina. 

»I tako se njihov pepeo« — razmišlja publicist Angelo Monto- 
nati — »pomiješao s pepelom četiri milijuna nevino uništenih ži- 
vota u tom paklu ludosti koji su stvorili nacisti. Edita Stein bila 
je žrtva između tolikih drugih. I ako se danas govori i piše o toj 
redovnici, ne govori se samo zbog njezine smrti nego zbog njezina 
života, toga jedinstvenog svjedočanstva upornog traženja koje ju 
je preko dugih razmišljanja i pretrpljenih kušnja dovelo do Boga 
u svetačkoj ljepoti njezina lika.« 

4. studenog 1962. kardinal Frings, nadbiskup Kčlna, otvorio je 
informativni proces, Stigla je jedna predstavka sa 42.000 potpisa, 
među kojima je velik broj ljudi iz kulturnog i znanstvenog svijeta, 
u kojoj se izražava molba da se s. Benedikta službeno od Crkve 
proglasi svetom. 

Istraga o svetosti njezina lika bila je relativno veoma brza i 
laka. Mnogo je teži posao bio oko ispitivanja njezinih spisa i ob- 
javljenih radova koji su raspršeni na razne strane. Nakon što je 
nadbiskupija u K&lnu službeno završila kanonski postupak, rezul- 
tate ispitivanja kao i svu službenu dokumentaciju uputila je Svetoj 
Stolici, kako bi se ubrzao proces oko njezine beatifikacije. 


Papa Ivan Pavao II., kad je bio u svojoj domovini, posjetio je 
i nekadašnji logor Auschwitz i uz oca Maksimilijana Kolbea bira- 
nim je riječima apostrofirao i nevinu žrtvu Edite Stein, koja je tu 
pružila svjedočanstvo svoje neuništive i primjerne ljubavi prema 
Bogu i bližnjemu. Sveto pismo nas poučava: »Ljubav je kao 
smrt... .« (Pj 8,6) 

Dr. Pavao Takaši Nagai svjedok atomskog pakla 


PRVI GRAĐANIN DOMOVINE 


9. kolovoza 1945. u 11 sati i 2 minute eksplodirala je atomska 
bomba u japanskom gradu Nagasakiju. Za nekoliko trenutaka 
stvorio se na zemlji neviđen pakao strave i užasa. Devet tisuća 
stupnjeva vrućine pretvaralo je čitave dijelove grada u brda pepela 
i zadimljena garišta. Na sve strane čuli su se jezivi krikovi i zapo- 
maganja ranjenika. Sve je to proživio profesor i radiolog dr. Pa- 
vao Nagai, koji je uspio snagom velike vjere i nade nadvladati 
očaj i užas tih apokaliptičnih trenutaka. Zbog svojih izvanrednih 
zasluga u danima koji su slijedili nakon atomskog razaranja bio 
je proglašen »prvim građaninom domovine«. 


Oči umiruće majke 


Pavao je rođen u »Zemlji izlazećeg sunca« 1908. godine kao 
prvi od petoro djece. Otac mu je bio liječnik. U roditeljskoj kući 


nije dobio nikakva posebnog religioznog odgoja. Šintoizam, tradi- _ 


cionalna vjera njegovih predaka, nije ga mogla oduševiti. Zato nije 
nikakvo čudo da se već u srednjoškolskim klupama priklonio ma- 
terijalističkom nazoru na svijet. Evo što sam piše u svojoj divnoj 
knjizi »Zvona Nagasakija«: 


»Već za svojih srednjoškolskih godina bio sam zadojen mate- 
rijalizmom. Stoga su me, čim sam prešao na medicinski fakultet, 
mogli lako uvjeriti da je čovjek samo materija... Život traje do 
groba: ništa prema tome nije pametnije nego da ga sprovedemo 
radosno i veselo do onoga časa kada budemo iz njega prognani. 
Pjevajmo, pijmo, plešimo, igrajmo prije nego se u nama ohladi 
mladenačka krv. . .« 

Međutim, baš za vrijeme studentskih dana neočekivano mu 
stiže vijest da mu se majka nalazi na umoru. Njezina smrt bila je 
zapravo milost za sina, jer je posvema uzdrmala njegove dotadaš- 
nje materijalističke stavove. 

»Između druge i treće godine sveučilišnih nauka, moju je 
majku udarila kap. U trenutku kad sam se bacio na njezino uz- 
glavlje, bio je još u njoj dašak života. Izdahnula je gledajući me 
uporno. Taj posljednji pogled majčinih očiju potpuno je prodrmao 
moju materijalističku filozofiju... Pogledah u te oči, ja koji sam 
nijekao opstojnost duše, i instiktivno osjetih da duša moje majke 
postoji: ona se dijeli od svoga tijela, ali ipak nikad neće nestati.« 


Susret s Pascalom 


Dok je u duši bjesnila oluja u kojoj su se izdaleka nazirali 
horizonti nekoga drugog svijeta, dospjele su mu u ruke Pascalove 
»Misli«, Premda još nije bio duhovno pripravljen da može prodri- 
jeti u dubinu razmišljanja slavnog učenjaka, ipak mu je ta knjiga 
otkrila prihvatljive istine vjere: : 

»Noge su mi bile prilijepljene uz zemlju, a pogled mi je uza- 
ludno pokušavao dosegnuti nebesa. Srce, puno nemirna uzbuđenja, 
drhtalo je u praznini. Ono što je Pascal govorio, činilo mi se bez 
sumnje istinitim, a ipak nisam mogao mirne duše usvojiti istine 
kao vjerodostojne. Duša... vječnost... Bog... Naš veliki prethod- 
nik Pascal je, dakle, ozbiljno vjerovao u te stvari. Što je s tom 
katoličkom vjerom da je učeni Pascal može prihvatiti a da ona 
ne protuslovi njegovoj znanosti?« 

Nagaijeva se znatiželja sve više usmjeravala prema istraživa- 
nju katolicizma. U neposrednoj blizini medicinskog fakulteta u Na- 
gasakiju dizala se katolička crkva, jedna od najljepših na Dalekom 
istoku. U sjeni njezinih zvonika živjelo je oko 10.000 katolika. Imao 
je prilike bliže upoznati njihovu jednostavnu, ali tako čvrstu vjeru. 

Preselio se u stan kod katoličke obitelji Moriyama, gdje je 
osjetio posebno ozračje topline i ljubavi. Tu je upoznao i svoju 
buduću suprugu, plemenitu djevojku Midori. Obitelj je pripadala 
staroj kršćanskoj lozi, koja je kroz 250 godina progonstava saču- 
vala svoju vjeru. Gleda oko sebe te priproste ljude koji u istoj 
vjeri nalaze opravdanje i smisao svoga života kao i znanstvenik 
Pascal. 

Kao mladi liječnik nastavljao je uporno radom oko svoga 
stručnog usavršavanja, ali nije prestao tražiti istinu o smislu čov- 
jekove sudbine. Sve je više upoznavao ograničenost ljudske inteli- 
gencije da prodre u sve tajne svemira i života: 

»Uvjerio sam se da i ono područje koje možemo istraživati 
metodama prirodnih znanosti, i kad su potčinjene svojim zakoni- 

ma, ima svoje granice, te da se neće nikada riješiti svi problemi 
svemira... Nijekao sam opstojnost duše jer sam bio rob krivog 
načela: da je znanost jedini način da se otkrije istina. . .« 


Blagoslov malog katekizma 


U veljači 1933. bio je mobiliziran i poslan na frontu u Man- 
džuriju. Tu je prvi put upoznao svu strahotu rata i doživio besmi- 
slenu tragiku pokošenih života. Iz Nagasakija su povremeno stizali 
paketi hrane i drugih potrepština, koje je slala dobra Midori. U 
jednom takvom paketiću dobio je knjižicu koja je imala naslov 
»Kršćanski katekizam«. Zadubio se u slobodnom vremenu u nje- 
gov sadržaj. I tu mu se napokon otkrila milost beskrajne ljubavi 
Božje u utjelovljenom Sinu Isusu Kristu. Njegovo je biće bilo 
preplavljeno neslućenom radošću i više nije imao što čekati: 

»Odmah nakon povratka iz vojske primio sam krštenje. Ras- 


vijetljen Duhom Svetim počeo sam shvaćati smisao svemira, život | 


čovjeka kao stvorenja, stvorena radi slave Božje i nebeske sreće, 
čovjeka-sliku Božju koju nije dopušteno profanirati... Shvatio sam 
vrijednost duše i njezino dostojanstvo i vidio koje poštovanje 
dugujemo tijelu.« 

Na krštenju je uzeo ime Pavao. Dva mjeseca nakon krštenja 
sklopio je ženidbu s Midori Moriyama. Imenovan je docentom na 
katedri rendgenologije medicinskog fakulteta u Nagasakiju, Piše 
rasprave, organizira kongrese, drži predavanja. Pred sobom ima 
samo jedan cilj — da pomogne bolesnicima. .. x 

»Zadaća je liječnika trpjeti i veseliti se sa svojim bolesnicima. 
On se mora truditi da smanji njihove boli kao da su njegove 
vlastite.« 

Od 1937. do 1940, ponovno je na fronti u ratu protiv Kineza. 
U svakom je ranjeniku gledao čovjeka: dijete Božje, bez obzira 
je li to Japanac ili Kinez, vojnik ili civil. 

U ožujku 1940. vraća se domu i obitelji. Midori s uspjehom 
odgaja dječaka Makotu i djevojčicu Kajano. Ocu su djeca bila 
posebna radost. Trenuci u krugu obitelji pružali su mu odmor i 
osvježenje nakon napornog rada. 


Atomska gljiva 


U trenutku eksplozije atomske bombe dr, Nagai se nalazio u 
bolnici na svom radnom mjestu, udaljen tek 700 metara. Zgrada 

sagrađena od armirana betona izdržala je prvi udar, premda su 
svi prozori popucali. Bio je i sam ranjen u sljepoočnicu od krho- 
tine stakla. Jednom rukom pritiskao je ranu koja je krvarila, dru- 
gom je pomagao ranjenicima. 

»Budući da su krvni sudovi sljepoočnice uski« — govorio je 
bolničarki koja mu je pomagala — »izdržat ću svakako tri sata. 
A to će biti dosta da završimo pružanje hitne pomoći.« 

Požar se počeo širiti strahovitom brzinom i zahvaćao jedan 
odjel za drugim. U 16 sati zahvatio je i rendgenološki odjel i u 
tren oka zapalio trinaest godina mučnih radioloških ispitivanja, 
statistika i pronalazaka dr. Nagaija. Kao ukopan zurio je u neis- 
kazanoj boli u crni dim koji je sve nosio za sobom bez traga. 
Uhvati ga vrtoglavica i bez svijesti sruši se na tlo. 


10. i 11. kolovoza protekli su u brizi za ranjenike. I tek pred- 
večer trećega dana otišao je dr. Nagai potražiti svoju ženu i dom. 
Sa zebnjom u srcu koračao je razrušenim i zakrčenim ulicama. 
Izdaleka je ugledao kako je cijela četvrt u kojoj se nalazila nje- 
gova kuća potpuno uništena. Stigao je na pusto garište. Možete 
zamisliti kako se osjećao u tom jezivom trenutku. Nema više 
drage supruge Midori, nema više toplog ognjišta. Čeprkao je po 
ruševinama iz kojih je mjestimično još sukljao dim. Pronašao je 
nekoliko sagorjelih kostiju i lančić od krunice. To je bilo sve što 
je na zemlji ostalo od Midori. Kao posvećenu relikviju pritisnuo 
je na prsa te drage uspomene i žarko se pomolio za svoju ženu i 
sve one koji su našli smrt u tom zemaljskom paklu. 


Sutradan je otišao u obližnje selo, udaljeno 8 km od grada, 
kamo se je već prije sklonila baka s djecom. Djevojčica od 6 i 
dječak od 11 godina objesili su se ocu oko vrata vrišteći u jedan 
glas: »Gdje je naša mama?« 


Na mjestu svoje nekadašnje kuće napravio je dr. Nagai pri- 
vremeno sklonište od lima, dasaka i ostatka jednog zida. Radeći 
i čeprkajući na tom mjestu pronašao je još jednu obiteljsku sve- 
tinju: »Našao sam raspelo koje je pripadalo obiteljskom oltariću. 
Drvo križa izgorjelo je u vatri, ali je brončani korpus, od čega je 
bio izrađen Isusov lik, ostao čitav bez i najmanjeg oštećenja... 
Sve mi je propalo... Ostao mi je samo Raspeti. . .« 


Jedan njegov bratić poslao mu je novaca za prvu pomoć da 
podigne neki mali stan. On je cijelu svotu darovao jednom polj- 
skom redovniku za obnovu. 

»Mjesec dana poslije« — bilježi u svojim uspomenama — »sa- 
mostan je bio otvoren. Poslali su mi na dar Bibliju i jedan mali kip 
Bezgrešne. S mojim Raspetim na zidu više mi ništa nije trebalo. 
Moleći se za svoje dobročinitelje, osjećao sam se najbogatiji na 
svijetu. . .« 


Beskoristan sluga 


1947. teško se razbolio i više nije ustao s kreveta. Leukemija, 
ubrzana radioaktivnim zračenjima atomske eksplozije, sve je više 
razarala iscrpljeni organizam. Misao da svojoj nezbrinutoj djeci 
mora osigurati neku egzistenciju potakla ga je na pisanje knjiga. 
U uvodu jedne, koja nosi naslov »Moja draga djeca«, piše svoju 
očinsku poruku koja je ovako glasila: 

»Draga moja djeco, ljubite bližnjega svoga kao samoga sebe. 
To je oporuka koju vam ostavljam. Tim riječima započinjem pi- 
sanje ove knjige, a bit će najbolje da s njima i završim i da one 
budu izražaj mene samoga.« 

U četiri godine koie je proveo na bolesničkoj postelji napisao 
je petnaest knjiga ou kojih su neke postale pravi bestseleri. Naj- 
poznatija je sigurno »Zvona Nagasakija« koja je prevedena na sve 
poznatije svjetske jezike. Po njoj je snimljen i film, a priređena 
je i kao dramsko djelo. 


Godine 1949. pohodio ga je na bolesničkoj postelji sam japan- 
ski car, zatim i papin legat kardinal Gilroy. U svom odgovoru pred: 
sjedniku vlade, koji mu je u ime cara kao izraz zahvalnosti cijele 
nacije poslao srebrni pehar, dr. Nagai uz ostalo veli: 


»Pretpostavimo li da je moj trud pripomogao ponovnoj iz- 
gradnji Japana, onda to treba zahvaliti ruci Božjoj, pomoći koju 
sam primio od svojih bližnjih i ljubavi svoje djece. Ja sam samo 
beskoristan sluga. Sva slava pripada Božjem veličanstvu. . .« 


Ovako mogu govoriti samo istinski svete duše. U ožujku 1951. 


zdravstveno se stanje pogoršalo i očekivao se brzi svršetak. Na 
golemo čuđenje posjetilaca dr. Pavao nikada nije gubio vedrinu, 
smirenost i žarko pouzdanje u Boga, premda je osjećao da se 
smrt približava. 30. travnja 1951. primio je posljednji put Isusa 
u svetoj pričesti, a u zoru prvoga dana Marijina mjeseca svibnja 
prestalo je kucati srce toga divnoga kršćanskog brata, dr. Pavla 
Takaši Nagaija. 

Svjedočanstvo majke o sinu — liječniku Tomu Dooleyu 


NAJVEĆA RADOST U SLUŽENJU DRUGIMA 


Mnogo se govorilo i pisalo o tom mladom američkom liječ- 
niku. Veoma je uzbudila svjetsku javnost knjiga njegove majke 
pod naslovom »Liječnik Tom Dooley, moj sin«. Ona baca novo 
svjetlo na taj plemeniti lik našeg vremena, koji je osvojio ljude 
neumornom zauzetošću za stradalnike i patnike, bez obzira kako 
se oni zvali i kojemu narodu pripadali. 


U Gospinu gradu 


Drugovi pričaju o njemu kako je već u vrijeme srednje škole 
sanjao o liječničkom pozivu i medicini. Međutim, buknuo je Drugi 
svjetski rat. Tom se prvi put suočava sa surovom stvarnošću koja 
je u jednom hipu nemilosrdno porušila sva lijepa mladenačka 
maštanja. Prekinuo je započeti studij medicine i angažirao se u 
pomoćnoj službi kao bolničar. 

Nakon rata završava medicinu i svom se snagom posvećuje 
humanom pozivu. Prilikom jednog putovanja Francuskom pohodio 
je i Lurd. Želio je vlastitim očima vidjeti taj grad Marijine ljubavi 
i milosrđa. »Možda je prvi put« — piše njegova majka — »u Lur- 
du shvatio koji je najvažniji poziv liječnika i što se od njega oče- 
kuje.« Evo što joj je pisao: 

»Mama, volio bih živjeti ovdje. Lurd se za mene može sažeti 
u jednoj jedincatoj riječi: patnja, Istina, doživio sam i ja blago- 
slov duševnog mira kada se u molitvi upiru oči u bijeli lik Bez- 
grešne. Ali kad sam vidio tolike patnje što ih trpe moja braća, 
strašno sam se uznemirio.« 


U dalekom Vijetnamu 


Potpisom Ženevskih sporazuma o Indokini bila je povučena 
crvena crta na zemljopisnoj karti, poznata pod nazivom Sedamna- 
esta paralela. Zemlja je bila podijeljena i započela je kalvarija 

jednoga mučeničkog naroda s pravom seobom mnoštva koje se 
povlačilo od sjevera na jug i obratno. | 

Mladi liječnik Dooley na američkom ratnom brodu sudjelovao 
je kod evakuacije bjegunaca. Bilo im je rečeno da će njihov pothvat 
trajati četrnaest dana, a protegao se na jedanaest mjeseci. Trage- 
dija bespomoćnih ljudi nije mu dala mira. 

Najprije se uhvatio ukoštac s bolešću trahoma, od koje je 


bolovalo 80% stanovnika toga kraja, a 15% je oslijepilo. »Čini mi 


se, mama«, — piše u pismu — »da se nitko nikada nije zaintere- 
sirao ni za bolesne oči ovih ljudi, ni za bilo koju drugu bolest od 
kojih umiru.« 

Svoje uspomene iz te zemlje zapisao je u knjizi »Oslobodi nas 
od zla«. Epidemije su nicale na sve strane. Doktor Dooley bio je 
prisiljen osnivati u Haifongu prihvatne logore kako bi se stalo na 
put širenju zaraze. Dospio je i u zarobljeništvo. Ali i u tim je o- 
kolnostima sačuvao veliku mirnoću duha. Majci, koja je bila sva 
izvan sebe za sudbinu svoga sina, javlja: 

»Nikada ne bih mogao podnijeti udarce života da me stalno 
ne prati snaga, sigurnost i pouzdanje u Boga, a to ste mi sve 
darovali ti i tata. Nemojte biti zabrinuti. Zahvalite Bogu kao što 
to i ja činim svakog dana kod svete mise, da sam još zdrav na 
tijelu i na duši. Pustimo u zaborav male neugodnosti i mislimo na 
velika i ljubazna djela koja mi je Gospodin učinio i na strahote od 
kojih me je poštedio.« 


Večer u ambasadi 


Iz zarobljeništva Tom se napokon vratio u Ameriku. Majka 
je bila presretna. I radovala se sreći sina koji će se konačno od- 
moriti, posvetiti usavršavanju svoje struke i osnovati obitelj. Ali 
Tom nije tako mislio. Prestao je misliti na sebe u onim danima kad 
su mu srce zarobili bezbrojni sirotani dalekog Istoka. I majka je 
zapisala: 

»Miran i udoban način života postao je nerazumljiv za moga 
sina, Jedne večeri u veljači mi je rekao: — Mama, napuštam mor- 
naricu i odlazim u Laos. — Izgovarao je te riječi tako prostodušno 
kao da se to samo po sebi razumije.« 

Nekoliko dana prije nego što je napustio Ameriku bio je poz- 
van na večeru u vijetnamsku ambasadu. Ambasador je pozvao i 
diplomatske predstavnike ondašnje Kambodže i Laosa, Dr. Dooley 

je diplomatima izložio u potankosti svoj plan. Osnovat će skroman 
medicinski centar. Uzdržavat će ga jedino od dobrovoljnih priloga 
dobrih duša i od onoga što će dobiti za svoje knjige, govore i 
predavanja. Unaprijed odbija svaku pomoć koja bi dolazila služ- 
beno od države ili od crkvene organizacije. Njegovu će ekipu sa- 
činjavati nekoliko mladića koje je upoznao u Hajfongu za vrijeme 
svoga prijašnjega boravka. Ako uspije, njegov će rad potaknuti 
druge liječnike i ljude dobre volje da se pridruže. 

Ambasador Laosa, koji je pokazao veoma živo zanimanje za 
njegove planove, reče mu zadivljen: 

»Vi ste tako mlad i sjajna se karijera otvara pred vratima 
vaše budućnosti. Zašto želite sve to žrtvovati? Vi sve darujete, ali 
za uzvrat nećete dobiti ništa.« Dr. Dooley sa zapanjujućom odvaž- 
nošću odgovara ambasadoru Laosa: »Želim učiniti ono što mogu 
svojoj siromašnoj braći koja sama sebi ne mogu pomoći« Na to 
je ambasador Suvannavong završio razgovor riječima: »Moja zem- 
lja bit će veoma počašćena vašom misijom. Zapadnjaci su nam 
mnogo puta nudili svoju pomoć. Ali je ona bila nadahnuta dru- 
gim pobudama: kolonizacijom, trgovinom... Vjerujem da vi tražite 
kod nas samo čovjeka. Vaša će misija u mojoj zemlji biti jedin- 
stvena i za mnoge moje zemljake nerazumljiva.« 


»Prije svega ja sam liječnik« 


Dr. Dooley osnovao je svoju prvu bolnicu u nekoliko koliba od 
ilovače usred maloga laoskog sela od dvije tisuće stanovnika. Ali 
gore, daleko u raštrkanim brdima, živjelo je 20.000 stanovnika u 
jezovitim životnim uvjetima. Mnoge je strašne prizore opisao u 
pismima svojoj majci: 

»Mnoštvo djece stradava od nedovoljne i slabe ishrane. Pok- 
raj staraca izjedenih od tuberkuloze nalaze se malena djeca koji- 
ma su glave sve u krastama. Nedostaju nam najosnovnija sanitet- 
ska sredstva... Ali mi smo se naučili da ništa na svijetu nije tako 
moćno kao dobrota i da postoji samo jedna snažna i životvorna 
radost, ona koja se postiže služeći drugima.« 

Velika povorka bijednih bolesnika koji su po nekoliko dana 
pješačili, dolazili su svakog jutra pred vrata njegove bolnice. Kao 
da sam sebi ne vjeruje da je sve to moguće u našem razvikanom 
naprednom vijeku: 

»Po guštarama i ograđenim prostorima skrivaju se gubavci 
koji su izgubili svaku nadu u ozdravljenje, ali se ipak povjerava- 

ju liječniku iz Amerike da im pruži posljednju pomoć... Sve mo- 
guće bolesti koje naše ponosno stoljeće prešućuje i s kojima se 
možda još susrećemo u knjigama, ovdje u sjevernom dijelu Laosa 
blizu kineske granice naša su svakidašnja sudbina... Onima koji 
žive u slobodnim i civiliziranim zemljama s visokim standardom 
postavlja se pitanje jednostavno i stvarno kao život. Ovo pitanje 
traži i odgovor. A odgovor ne može biti drukčiji nego dar jednog 
dijela vremena, svoga života i svojih talenata koje smo primili. . .« 

Tako je u njemu sazrela ideja o osnivanju međunaradnog li- 
ječničkog udruženja za pomoć nerazvijenim zemljama pod nazivom 
DEDICO. 

Bratoubilački rat sve je više harao zemljom i zbog neposredne 
opasnosti savjetovali su mu da napusti Laos dok ima vremena. 
Ali on je odlučno odbio i razloge takve odluke povjerava majci: 

»Najprije moj poziv. Tu je korijen moga bića. Sve drugo dola- 
zi poslije toga. Prije svega ja sam liječnik. Pred tom činjenicom 
sve je drugo sporedno. Moj obiteljski i društveni život, moja lju- 
bav ili moji prijatelji, slava ili sreća — sve je to iza moga zvanja...« 


Teške kušnje života 


Jednom zgodom dok je obilazio raštrkanim planinskim selima, 
srušio se s neke visoke hridi i zadobio teške povrede. Više se od 
tog pada nije oporavio. Pojavila se na desnom boku sumnjiva iz- 
raslina. Nakon kirurškog zahvata i analize tkiva utvrdilo se da se 


radi o malignom tumoru najgore vrste. Bilo mu je tada tek tride-. 


set i dvije godine. 

Otišao je u Ameriku radi operacije. Održao je odmah konfe- 
renciju za tisak i izrazio novinarima vruću želju da se opet vrati 
u Laos. Njegovi planovi za budućnost izazivali su kod prisutnih 
pravo snebivanje. Jedan novinar postavlja sebi i čitateljima pita- 
nje: »Kako može čovjek koji se nalazi pred teškom operacijom 
raka stvarati tako dugoročne planove?« I sam odmah odgovara: 
»Kad čovjek ima vjeru kao Tom Dooley, onda to može.« 

Poslije operacije zaista se vratio u Laos. Pojačao je rad užur- 
banim tempom, svjestan da nema mnogo vremena. Nije se previše 
bavio sobom i nije dopustio da mu bolest oduzme hrabrost. Još 
je izdržao godinu dana. Napokon ga bolovi prikovaše potpuno uz 
postelju. Zloćudna bolest proširila se po cijelom tijelu. Znao je da 
se bliži svršetak. 2. prosinca 1960. piše rektoru sveučilišta gdje je 
studirao: 

»Što mi više rak razara tijelo, sve više zalazim u svoju dušu. 
Manje mislim na svoja bolnička prihvatilišta razasuta po svijetu, 
na 94 liječnika što u njima rade, na mnogobrojne dobročinitelje 
koji su mi za braću darivali novac... Mislim mnogo više na božan- 
skog Liječnika i na moje račune u nebeskoj banci. Katkada me 
pohode zastrašujući fantomi kao i sve ljude koji boluju od ove 
bolesti. Ali ima trenutaka, kao što je ovaj u kojem vam pišem, 
kada oluja koja vani bijesni ne uznemiruje dubinu moje duše. 
Ništa zemaljsko i ništa što je ljudsko ne može me obeshrabriti. 
Jedno drugo raspoloženje, stanje slatkoće i mira, gomila mi se na 
dnu srca. To je stoga što se mogu moliti i pričešćivati... Kako 
može čovjek podnijeti patnju na ovoj zemlji ako ne pozna Boga? 


Tom Dooley je umro 18. siječnja 1961. započevši tek trideset 
i četvrtu godinu života. Ljudski govoreći: šteta što je tako mlad 
morao umrijeti, a mogao je načiniti još mnogo dobra. Ali on je 
napisao u knjizi »Noć u kojoj je planina gorjela« i ovu misao: 

»MISLIM DA NIJE VAŽNO DUGO ŽIVJETI, NEGO DOBRO 
ISPUNITI DANE KOJI SU NAM ODREĐENI... .« 

“Hrabri pobornik pravde i mira Dag Hammarskjold 


DIPLOMAT S KNJIŽICOM »NASLJEDUJ KRISTA« 


Još uvijek se sjećamo golemog zaprepaštenja kojim je svjet- 
ska javnost primila vijest o tragičnoj smrti generalnog tajnika 
Ujedinjenih naroda Daga Hammarskjčlda. Pod čudnim i neraz- 
jašnjivim okolnostima stradao je u noći između 17. i 18. rujna 
1961. godine u zrakoplovnoj nesreći u prašumi Konga. 

Smrt ga je zatekla u humanoj misiji: želio je svojim osobnim 
posredovanjem zaustaviti bratoubilačko prolijevanje krvi između 
oružanih snaga Konga i otcijepljene pokrajine Katange. Pred tim 
tajanstvenim gubitkom najbolje se sjetiti njegovih vlastitih riječi: 
»Ne smijemo birati okvir u kojemu se odvija naša sudbina.« Me- 
đu osobnim potrepštinama koje je nosio sobom na put pronašli 
su i knjižicu Tome Kempenca »Nasljeduj Krista«. 


Od Upsale do New Yorka 


Dag Hammarskjčold potječe iz stare, aristokratske obitelji koja 
je Švedskoj dala mnoge utjecajne i sposobne ljude. Otac mu je 
bio profesor na sveučilištu, a zatim se posvetio diplomatskoj služ+ 
bi. Bio je član Švedske akademije znanosti, koje će mjesto kasnije 
preuzeti njegov sin Dag. 

Majka Agnes bila je duboko religiozna žena, koju su u životu 
vodila načela Evanđelja. Za vrijeme velikih blagdana čitala ga je 
naglas članovima obitelji, koji su se zajednički okupili oko stola 
da blaguju Božje darove. Više od ostale djece Dag je bio prive- 
zan uz svoju majku, pa i kasnije kad je bio na visokim položajima, 
rado ju je pratio nedjeljom na službu Božju. 

Dag je na sveučilištu u Upsali studirao povijest književnosti, 
filozofiju i ekonomiju. U devetnaestoj godini već je imao u rukama 
diplomu iz filozofije. Kasnije je doktorirao iz ekonomskih nauka. 
Obavljao je u svojoj zemlji odgovorne službe, a 1949. bio je ime- 
novan stalnim delegatom Švedske kod Ujedinjenih naroda. 

7. ožujka 1953. godine izabran je za generalnog tajnika toga 
najvišega međunarodnog foruma. Kad je nakon stanovitog raz- 
mišljanja pristao na taj izbor, zapisao je u svom Dnevniku: »Za 
sve što je prošlo — hvala! Za sve što će doći — DA!... Biti slobo- 
dan, biti sposoban ustati i ostaviti sve iza sebe i ne pogledati nat- 
rag. Reći DA životu, istovremeno je reći DA samom sebi. Reci 
svoj DA i osjećaš da neke stvari imaju svoj smisao. Ponovi svoj 
DA i svaka stvar dobiva svoj smisao. Ako sve ima smisao, kako 
možeš živjeti nešto drugo nego svoj DA? 


Nobelova nagrada u znak priznanja 


U svojoj diplomatskoj misiji kao generalni tajnik Ujedinjenih 
naroda imao je zapaženih uspjeha u napetoj atmosferi koja je ta- 
da vladala u međunarodnim odnosima. 1955. posreduje u Pekingu 
za zarobljene američke pilote. Njegovo je angažiranje kasnije uro- 
dilo plodom. Kad se vratio u Stockholm da bi u krugu najbližih 
prijatelja proslavio svoj pedeseti rođendan, kineski se ambasador 
propitkivao kod jednoga Dagova prijatelja što bi mu poklonio za 
tu zgodu. On mu odgovara: »Možete pokloniti zbirku knjiga ili 
kolekciju slika iz Kine. No čini mi se da ćete ga najviše razveseliti 
ako mu poklonite američke zarobljenike.« Nekoliko dana nakon 
toga Hammarskjold je službeno obaviješten da su američki piloti 
pušteni na slobodu. 


1956. uspješno je dokrajčio spor na Suezu, a 1958. u Iraku, 
Libanonu i Laosu. Nikada nije bio u miru. Zato je neprestano vo- 
dio razgovore, uspostavljao potrebne kontakte, ulagao sve svoje 
fizičke i umne napore kako bi čovječanstvo jednom shvatilo kako 
se pregovorima svi problemi mogu riješiti, a ratom se sve može 
izgubiti. 

Povijest druge polovice ovog stoljeća ubrojit će ga među naj- 
veće pobornike mira i zato je Nobelova nagrada za mir, koja mu 
je dodijeljena 1961., bila znak međunarodnog priznanja njegovim 
izvanrednim naporima i žrtvama. 


Poznavali su ga, veli švedski pisac Sven Stolpe, kao »strogog 
i ozbiljnog čovjeka, muža koji nije imao zasebni život ni svoju obi- 
telj«, nego se sav stavio u službu ostvarenja socijalne pravde, 
slobode, mira i bratstva među ljudima. Evo kako te ideale doživ- 
ljava u svojoj nutrini: »Glad je moje mjesto rođenja u zemlji 

strasti. Glad za bratstvom, glad za pravdom — bratstvom koje je 
utemeljeno na pravdi i pravdom koja je postignuta u bratstvu. I 
moja se glad može utažiti iz jednostavnog razloga što je narav 
života takva da mogu ostvariti svoju osobnost postavši most za 
druge, jedan kamen u hramu pravde. . .« 


Putovima kršćanskih mistika 


Nakon svoje smrti ostavio nam je Dnevnik koji nam otkriva 
\neslućeni svijet plemenitosti, dobrote i vjere koji je bio skriven 
dubinama njegova bića. Sav je živio za ljude i sav je bio usmje- 
ren k Bogu. Zanosi se velikim Isusovim obećanjima koja za njega 
predstavljaju najpotresniju stvarnost: »Što znači sva zemaljska 

sreća prema obećanju: "Gdje sam ja, tamo ćete biti i vi'?« 
\ Te su njegove intimne ispovijesti izazvale prvorazrednu sen- 


zaciju. Najprije su bile objavljene na engleskom jeziku, a nakon | 


toga\su bile prevedene na sve poznatije evropske jezike. 


Tu se pružaju sigurna svjedočanstva kako su mnogo puta nje- 
govi diplomatski potezi bili krivo shvaćeni. Švedskom diplomatu 
Belfrageju povjerava se u pismu kao prijatelju: »Možda se sjećaš 
da sam ti jednoć povjerio kako pišem Dnevnik i kako ću ti ga 
možda pokazati, Počeo sam ga pisati bez posebne namjere da bi 
se objavio. No posljednji događaji (napad Hruščova na zasjedanju 
Generalne skupštine Ujedinjenih naroda 3. listopada 1960.), i dru- 
go, što je \bilo o Ieni rečeno ili napisano, potpuno su izmijenili 
moj položaj. Ti su zapisi jedini istinski izvor koji tumači moju. 
osobu.« \ 

Nakon naporne diplomatske aktivnosti »mister H.«, kako su 
ga nazivali, ono malo vremena što mu je preostalo upotrijebio je 
za proučavanje kršćanskih mistika: sv. Ivana.od Križa, sv. Tere- 
zije Avilske i Tome Kempenca, čiji »Nasljeđuj Krista« postade 
njegov stalni pratilac. 

»U spisima velikih srednjovjekovnih mistika« — piše Ham- 
marskj&ld — »našao sam rješenje kako je moguće živjeti aktivnim 
životom u službi čovječanstva, a istovremeno ostati u punom skla- 
du sa samim sobom. . + Ljubav — riječ koja se toliko zlorabi i nao- 
pako tumači — jednostavno im je davala obilje snage kojom su 
bili ispunjeni jer su potpuno zaboravili na sebe. Ta se ljubav is- 
kazivala u savjesnom ispunjavanju dužnosti i bezuvjetnom pri- 
manju života sa svim brigama, trpljenjima i radostima... Znam 

da ta istinska otkrića, koja upravljaju i našim nutarnjim životom 
i vanjskom aktivnošću, nisu izgubila svoga značenja. U ljubavi 
prema Bogu ljubimo život i ljude.. .« 


Žrtva za braću ljude 


U intimnim razgovorima s Gospodinom osvrće se na svoj 
osamljenički život, u kojem se odrekao mnogih ugodnih i lijepih 
Božjih darova, pa ovako zaključuje: »Osuđuješ li me na ovu samo- 
ću, kojoj ne mogu izbjeći, da mi bude lakše sve darovati tebi?« 
Zatim mu se iz duše diže dirljivi vapaj djetinjeg srca, nalik na 
svetačke himne, kojim se posvema izručuje Ocu na nebesima: 


»Daj mi čisto srce da te mogu vidjeti, 
ponizno srce da te mogu slušati, 

srce puno ljubavi da ti mogu služiti, 
vjerno srce da mogu u tebi živjeti.« 


U njegovim zapisima i pjesmama često se spominje riječ 
»žrtva«, »darivanje«, »prikazanje«, kao da je naslućivao kako će 
jednog dana i njegov život biti prikazan kao žrtva za braću ljude 
koja trpe. U jednoj od svojih posljednjih pjesama tu je svoju 
slutnju ovako izrazio: 


»Gledao sam druge, sada sam žrtva ja sam, 

položen na oltar za prikazanje... 

Onaj koji je to prihvatio, zna da put svršava na križu 
i kad ga vodi kroz genezaretsko klicanje 

ili pobjedonosni ulazak u Jeruzalem...« 


Nije bježao pred kušnjama i teškoćama života nego je do 
kraja želio ostati predan tajanstvenim odlukama Providnosti: »Naj- 
ljepše je, kad nas nešto teško u životu zadesi, potpuno zašutjeti 
i pustiti da govori i radi Bog.« 

Nakon što su objavljeni njegovi spisi, ljudi su razumjeli da 
se pod likom hladnog esteta i neumornog diplomata »mistera H.« 
skriva jedna velika duhovna veličina našeg vremena. Pisac Stolpe 
ne ustručava se istaknuti: »Hammarskjoldov život i smrt, posebno 
njegov Dnevnik, predstavlja za Švedsku povijesni događaj. Deset- 
ljećima su se naši moderni poganski pisci podsmjehivali kad je 
netko progovorio o čistoći, žrtvi, odricanju, kao da se radilo o ne- 
čemu protuprirodnom. Kršćanstvo su ocijenili kao nešto nekorisno 

i lažno. Naša književnost je sva bila prožeta problemima o čovjeku, 
ali su sve te rasprave bile uprljane i nedostojne njegova poziva. 
U takvom moralnom raspadanju i siromaštvu dolazi knjiga Daga 
Hammarskjolda kao veliko svjetlo, koje pokazuje da je moguće 
udahnuti život svim starodrevnim kršćanskim načelima i da je 
staza kršćanstva još uvijek siguran put...« 


Na kraju evo parafraze Hammarskj&ldova Očenaša, koja du- 
binom i ljepotom izraza spada sigurno u najljepše bisere suvreme- 
noga kršćanskog stvaralaštva i u najozbiljnije vjerničke poruke: 


' »Sveti se ime tvoje, ne moje, 
\ dođi kraljevstvo tvoje, ne moje, 
\ budi volja tvoja, ne moja, 
ti koji si iznad nas, 
ti koji si jedan od nas, 
ti koji si također i u nama, 
daj da te svi mognu vidjeti i u meni. 
Daj da ti uzmognem pripravljati put, 
da ti mognem zahvaljivati za 
sve što će mi se dati, 
ddj da mognem misliti i na potrebe drugih, 
čuvaj me u svojoj ljubavi, 
kao\što ti hoćeš da ja sve 
zagrlim svojom ljubavlju...« 


\ 

Velikodušno svjedočanstvo popularnog p. Mariana 


KAPUCIN NA TELEVIZIJSKOM EKRANU 


Milijuni ljudi gledali su ga godinama, svakog ponedjeljka na- 
večer, preko svojih televizijskih prijemnika i oduševljeni njegovim 
sugestivnim i simpatičnim likom išli smirenije savjesti na počinak. 
Žive oči p. Mariana prodirale su duboko u duše gledalaca i osva- 
jale ih svojom toplinom i dragošću. Zavoljeli su ga i razumjeli 
jednako dobro i stari i mladi. Vidjeli su ga i slušali mnogi naši 
sunarodnjaci uz obalu Jadrana, nenaviknuti da gledaju svećenika 
u takvoj ulozi na ekranu, 

Za vrijeme emisija p. Mariano nije propovijedao u stilu u ko- 
jem smo naučili slušati propovjednike. On je jednostavno pripovi- 
jedao ili »divanio« nalik, svojom nasmijanošću, vedrinom i nepos- 
rednošću, starom djedu koji u kasnim večernjim satima priča u- 
nucima uspomene iz bogatog života ispunjenog borbama i teško- 
ćama, ali i radostima i nadama. 

Katolički tjednik »Osservatore della Domenica« veli za p. Ma- 
riana da je posjedovao »ljudsku i duhovnu privlačnu snagu« koja 
je nužno bila potrebna da se netko mogao tako dugo održati omi- 
ljen i tražen na televizijskim emisijama. 

A njegova sestra Maddalena Pizzuto znala je u šali dobaciti 
svome bratu: »Kad si otišao u kapucine, mislila sam da ćeš zau- 
vijek odmahnuti svijetu, a kad tamo, ti si postao njegov idol. Eto 
što je od tebe postalo!« , 


Zaljubljeni profesor 


P. Mariano je kasno redovničko zvanje. Prije se zvao Paolo 
Rosenda. Svršio je filozofski fakultet i bio profesor latinskog i 
grčkog jezika. Zaljubio se u jednu djevojku i sklopio s njom zaru- 
ke. Ali nije bio sretan. Niti u svom profesorskom pozivu niti 
u ljubavi nije našao potpuno sebe. Život mu se pričinjao često pra- 
zan. A on bi mu želio dati mnogo ozbiljniji sadržaj. Gonjen nekim 
nutarnjim nemirom, odlučio je obaviti duhovne vježbe. I baš u 

tim danima Duh je snažno progovorio njegovoj savjesti. Na opće 
iznenađenje odjednom je odlučio poći u kapucine. Kad su ga upi- 
tali zašto se opredijelio baš za taj red, nije znao odgovoriti. Bila 
je ta odluka tajna Duha koji često ljude iznenađuje. Priznao je 
da su mu od svih redovničkih zajednica kapucini bili najmanje 
poznati. 

Zatražio je izvanredni bolesnički dopust, a direktor mu pre- 
neražen reče: »Gospodine profesore, vi nimalo ne izgledate boles- 
tan« A profesor Paolo odgovara: »Nije bolesno moje tijelo. Ali 
ima bolesti od kojih trpi duša. One mogu biti opasnije od svih 
ostalih bolesti.« 

Kad su mu za vrijeme novicijata predlagali da uzme redov- 
ničko ime Ottavio, nije se s time složio. Želio je uzeti ime Mariano, 
kako bi ga ono uvijek podsjećalo na Mariju, kojoj trajno zahva- 
ljuje svoj poziv. a 

Prije nego što se je p. Mariano angažirao na televiziji, vodio 
je duhovne vježbe putujući iz jednoga kraja zemlje do drugoga: 
za filmske glumce u Cinecitta, za mornare u zaljevu Napulja, za 
župljane u staroj kapucinskoj crkvi, za lučke radnike na dokovi- 
ma u Genovi. 

Crkva blagoslivlja sva moderna sredstva priopćavanja ukoliko 
služe boljem povezivanju ljudi, njihovu zajedničkom dobru i ve- 
ćem oplemenjivanju njihovih srdaca. P. Mariano je uvidio kako 
televizija više nego svi ostali mediji snažno utječe na čovjeka i 


kako ona može pripomoći kršćanskom oblikovanju ljudskog druš- | 


tva. Slušao je Crkvu koja u koncilskom dekretu o sredstvima dru- 
štvenog priopćavanja ističe »da se nikako ne pristoji da sinovi 
Crkve nepokretno gledaju kako je riječ spasenja vezana«, i zato 
je izabrao taj put da govori svojoj braći o problemima s kojima 
su svakodnevno suočeni i da im u toj zavrzlami potrošačkog dru- 
štva pomogne naći istinu, sigurnost i nadu. 


Nogomet više koristi nego škodi 


Najčešće se u svojim emisijama p. Mariano zaustavljao na 
obiteljskim i bračnim odnosima jer su mu gledaoci iz tog područ- 
ja najviše i postavljali pitanja. Spontanim nastupom, koji je bio 
toliko topao, začinjen duhovitošću i originalnošću, osvojio je ve- 
liki broj obitelji koje su ga doživljavale kao svog člana. Imali su 
dojam da im govori iz njihova iskustva. 

Bilo je često puta i vrlo komičnih scena, kao na primjer onom 
zgodom kad se pojavio na ekranu s nogometnom loptom i stao se 
s njom poigravati. Naime, otac u jednoj sicilijanskoj obitelji, ve- 
oma ljut, piše p. Marianu da mu sin igra »jednu vrlo opasnu igru 
koja se zove nogomet«. Moli da pomogne u toj situaciji njemu i 
svima očevima koji se nalaze u istim mukama i da javno preko 
televizije osudi tu »opasnu« igru. 

P. Mariano ispriča kako mu je to pismo dalo povoda da se 
malo dublje pozabavi nogometom i da ga promotri s različitih mot- 
rišta. Čitao je neke knjige o tom sportu, razgovarao s profesional- 
nim igračima i trenerima i kad je mislio da je dovoljno spreman, 
nastupio je u emisiji s nogometnom loptom u ruci i među ostalim 
rekao: 

»Nogomet po sebi nije ništa manje opasan nego što je sam 
život. Kakav krvavi nos od vremena do vremena neće nikome 
škoditi. Igra kao što je nogomet više koristi nego škodi, dakako 
uz pretpostavku da igrači poštuju pravila i imaju obzira prema 
svojim suigračima. I život znade biti vrlo opasan,« — zaključio je 
p. Mariano — »ako se ne drže određena pravila koja je propisao 
vrhovni Zakonodavac svih stvorova.« 

Vjerojatno je otac, koji je pokrenuo pitanje o toj »vrlo opas- 
noj igri« bio razočaran odgovorom. Ali su zato milijuni gledalaca 
doživjeli divnu poruku kako kršćanstvo ne osuđuje nijednu granu 
ljudske djelatnosti, niti sport, kad pomaže fizičkom i duhovnom 
razvitku čovjeka. 


Prvakinja završila u samostanu 


Bio je zanimljiv i poučan odgovor p. Mariana jednoj tjeskob- 
noj majci silno zabrinutoj za budućnost kćeri koja se počela ba- 
viti sportom. Zaklinje ga u pismu da navijesti »rat« ženskom spor- 
tu jer, po njezinu mišljenju, on profanira dostojanstvo ženskog 
bića. P. Mariano se nije mogao složiti s uvjerenjem majke, pa je u 
pir emisiji obradio temu: žena i sport u svjetlu kršćanskih na- 

ela. 

»Sport kao takav nije nespojiv s kršćanskim pogledom na 
ženu i njezino poslanje u životu« — govorio je p. Mariano, — »sa- 
mo neke sportske discipline prirodno ne odgovaraju ženskom biću 
i većinom se one njime i ne bave. Postoje, naprotiv, mnoge grane 
sporta koje blagotvorno utječu na cjelokupni razvitak ženskog 

bića. Sport je danas jedna vrsta askeze. On postavlja teške zadatke 
i odricanja. Djevojka, koja se bavi sportom, nameće svome tijelu 
silu, drži ga u pokornosti i samodisciplini, čeliči svoju volju i tako 
se privikava na životna svladavanja i borbe koje je čekaju u ži- 
votu.« 

Tada je p. Mariano naveo jedan primjer iz svoje domovine 
kako je sport djelovao izvanredno pozitivno na cjelokupni razvitak 
jedne djevojke, koja je najprije postala prvak Italije u trčanju 
na stotinu metara, a onda se odjednom oduševila trkom za neras- 
padljivim i neprolaznim vijencem Božjega kraljevstva. P. Mariano 
ovako komentira njezin podvig. 


»Nakon zavidnog uspjeha ovdje više nije imala što tražiti. 


Život joj se pričinio pust i zemaljska staza odviše kratka za neis- 
crpive čežnje njezina poletnog bića. Zato se prebacila na drugu 
stazu kojom se trči prema dalekim vrhuncima vječnosti. Bog je 
želio tu mladu dušu imati u svojoj blizini i ona mu se odazvala. 
I danas u svom samostanu sretna i mirna govori da onamo nikad 
ne bi prispjela da se mjesto sporta nečim drugim oduševljavala. 
Lakoumni život velikog broja današnjih djevojaka iz zadimljenih 
plesnih dvorana ne vodi k vrhuncima nego ponorima.« 

P. Mariano nikada nije bio ravnodušan prema ljudima i svemu 
onome što oni doživljavaju. Sav je bio zauzet za čovjeka jer je 
sav bio obuzet Bogom. I zato je uvijek bio spreman priskočiti u 
pomoć. : 
»Da bi nekog odvratio od zlog nauma,x« — priča njegov zet 
ing. Pizzuto — »sve bi poduzimao što mu je bilo u mogućnosti. 
Jednog dana naglo je otputovao u Genovu. Doznao je kako je neki 
njegov prijatelj odlučio izvršiti samoubojstvo. Poslao mu je tele- 
gram: "Dolazim sutra', Stigao je na vrijeme i uspio ga je odvratiti 
od groznog čina. Vratio se sav sretan.« 

Tako je djelima potvrđivao svoje životno geslo koje je često 
ponavljao: »Bog nam je toliko blizu koliko smo mi blizu jedni 
drugima.« ' 


Posljednji pozdrav putnicima 


U knjižici »Konstitucije kapucinskog reda«, pronađenoj u sobi 
p. Mariana, nalaze se male zabilješke, neke još iz vremena novicija- 

je proročki navještaj njegove teške bolesti i brzog svršetka: »Isus 
je bio čovjek boli, a ja? Moram biti Isusova slika, a ne njegova 
karikatura.« Dok je zlokobna bolest raka uništavala njegov organi- 
zam, u strpljivom podnošenju bolova ostvario je u sebi sliku Ras- 
petoga. 

Kad se saznalo da je p. Mariano teško bolestan, nastalo je 
veliko uzbuđenje u talijanskoj javnosti. Sa svih strana stizala su 
mnogobrojna pisma, a toliki štovatelji došli su na kliniku i ponu- 
dili svoju krv za njegovo zdravlje. Učenici jedne seoske škole na- 
pisali su ove dirljive retke: 

»Čuli smo da si teško bolestan. Da li je to istina? Ne vjeruje- 
mo... Uvijek si bio tako zdrav i dobar, a tvoji razgovori ponedjelj- 
kom navečer mnogo su nam se sviđali. A što da rečemo o tvom 
ljupkom osmijehu? Kako je lijepa ona izreka koju ponavljaš: — 
Mir i dobro svima! — Još nam uvijek odzvanja u ušima. Ne smiješ 
nas ostaviti. Želimo te ponovno vidjeti na televiziji.« 

Jedan inžinjer uputio mu je pismo s malo riječi, ali tako zna- 
čajnih: »Dragi oče, oporavi se što prije. U protivnom slučaju 
tisuće se osoba skupa sa mnom nalaze u pogibelji da izgube vjeru.« 

Nekoliko dana prije svoje smrti pozvao je jednog prijatelja 
da na magnetofonskoj vrpci zabilježi svoj posljednji pozdrav svim 
gledaocima, posebno patnicima koji su mu bili toliko na srcu. 
Trpio je zbog svoje braće, a sada zajedno s njima. Tako je njego- 
va ljubav postala najvjerodostojnija: 

»Iskrenog srca šaljem pozdrav svima koji trpe podsjećajući 
ih da od svega ovoga što možemo za života darovati Bogu kao 
žrtveni dar ništa nije veće od dragovoljnog podnošenja patnji. To 
je ono stvarno naše, kako reče sv. Franjo aludirajući na misao 
sv. Pavla: 'Ničim drugim se ne ponosim do li slavom što sam bio 
dostojan trpjeti iz ljubavi prema Kristu... Mislim da je to naj- 
bolja uspomena što vam mogu ostaviti, sa željom da biste se svi 
umijeli u najvećem stupnju predati volji Božjoj. Mir i dobro 
svima!« 


Nije li p. Mariano još jednom pružio istinsko svjedočanstvo 
kako se po velikodušnim i nepodijeljenim srcima darovanim u 
Božju službu mnoštvu naše braće otkriva ljubav i dobrota Gos- 
podnja? I koliko bi duša ostalo daleko od milosnog Božjeg zahva- 
ta da je mladi profesor Paolo prečuo zov Duha i da se nije osjećao 
»odgovornim za Crkvu« — kako reče u svojoj enciklici Ivan Pavao 
II — »i za božanska dobra dana Crkvi za ljude.« 

Tragom životnog puta Archibalda Josepha Cronina 


USTRAJNI POKLONIK NADE 


9, siječnja 1981, završila se posljednja postaja zemaljskog pu- 
tovanja toga proslavljenog romanopisca našeg vremena i naših 


muka. Milijuni čitalaca širom svijeta imali su zajednički doživljaj, : 


nakon nekoga pročitanoga Croninova djela, da su duhovno oboga- 
ćeni i da im to vrijeme nije bilo izgubljeno. 
Život mu je omogućio da zaviri u najintimnije predjele ljud- 


skog srca i da iz neposredne blizine vidi svu čovjekovu veličinu : 


i bijedu, plemenitost i pakost, dobrotu i zloću, čistoću i prljavšti- 
nu, velikodušnost i sebeljublje. No, usprkos bezbrojnim čovjeko- 
vim slabostima, to je ono što nas zadivljuje: Cronin nije očajavao 
nad svojim suputnikom nego se uvijek nadao u pobjedu dobra 
koje nosi zakopano u sebi. Zato mu je uvijek pronalazio svjetlo i 
izlaz kad se našao u mračnom tunelu svojih stranputica. 


Od liječnika do romanopisca 


Cronin je rođen 1896. godine u Škotskoj. Nakon završenih 
srednjoškolskih nauka oduševljava se liječničkim pozivom i zavr- 
šava medicinski fakultet 1919. godine. Nakon toga je specijalizirao 
kirurgiju i ponio u život iz toga vremena doživljaj koja ga je kao 
zlokobna sjena pratio godinama. Od jednoga svog profesora više 
je puta čuo ironični prijekor: »Ti nećeš biti nikada dobar kirurg!« 
U njemu se pojavio osjećaj nepouzdanja u vlastite sposobnosti. 
Ali, kad je jednom zgodom bio prisiljen intervenirati kao kirurg i 
operaterskim zahvatom uspio spasiti život mladom čovjeku, vra- 
tilo mu se samopouzdanje. 

»Ako pogledam natrag,« — piše Cronin — »mogu kazati da je 
put moje karijere zacrtala teška ura. Trebao sam prebroditi najte- 
žu zapreku: strah i manjak samopouzdanja. Od toga dana više ni- 
sam nikada rekao: — Ne mogu! — nego: — Učinit ću sve što bude 
u mojoj moći. — Na tom improviziranom operacijskom stolu na- 
učio sam najvažniju pouku: kada se čini da je sve izgubljeno, brzo 

ćemo svoj poraz okrenuti u pobjedu, ako mu prkosimo s hrab- 
rošću i ustrajnošću.« 

Liječničku službu vršio je u različitim mjestima Engleske. Go- 
dine 1924. imenovan je zdravstvenim nadzornikom u rudnicima, 
gdje se iz neposredne blizine upoznao s teškim životom iskoriš- 
tavanih i obespravljenih rudara. 

U 34. godini života Cronin je bio prisiljen napustiti liječnički 
poziv i tada je osjetio u sebi snažne poticaje za pisanje. U bio- 
grafiji, koju je sastavila njegova žena Angel Mary Gibson, nalaze 
se ove informacije: »Godine 1930. Croninovo se zdravlje naglo po- 
goršalo, pa je morao otići u brdovite predjele Škotske. Kao rekon- 
valescent piše svoj roman 'Klobučarev dvorac', koji se doskora 
prevodi na pet jezika. Ovaj nagli uspjeh potiče ga da se posveti 
pisanju i ostvari svoj davni san što ga je snivao u potaji.« 

Nakon toga prvijenca slijedili su drugi romani, među kojima 
se ističu: »Tri ljubavi«, »Zvijezde nas gledaju s neba«, »Citadela«, 
»Ključevi Kraljevstva«, »Zelene godine«, »Judino drvo« i autobio- 
grafska sjećanja »Doživljaji u dva svijeta«. 


Medicinska sestra otkriva Božje lice 


Cronin je u mladosti bio nevjernik. Baviti se religioznim pro- 
blemima smatrao je besmislenim poslom i nečim što ne priliči 
suvremenom čovjeku koji je toliko obuzet istraživanjima na polju 
znanosti i tehničkih dostignuća. Ali ga je život, koji je uvijek gle- 
dao otvorenih očiju, prisiljavao na ispravljanje površnih stavova: 

»Kad sam kao student medicine mislio na Boga, činio sam 
to s oholim smiješkom koji je otkrivao prezir prema tom preživje- 
lom mitu. No, kao liječnik došao sam među rudare u Walesu i imao 
priliku doživjeti hrabrost i vedrinu rudara koji su radili u tako 
teškim okolnostima. Tada sam prvi put prodro u kraljevstvo duha, 
Naskoro me je napustila moja oholost i to je bio, iako nisam bio 
tada svjestan, moj prvi korak u traženju Boga... Nikada neću za 
boraviti prizor kojemu sam bio svjedok u nekom rudniku, kada je 
zbog eksplozije zemnog plina stradalo četrnaest rudara. Pet dana 
su ostali pod zemljom. Naše spasilačke ekipe, koje su grozničavo 
radile na spasavanju, peti dan su doprle do njih i tada se čula 
tiha, ali razgovjetna molitva zatrpanih rudara. Molili su staroza- 
vjetni psalam: "Gospod je naše ufanje i naše spasenje". Oćutio sam 
tog momenta prolazno ganuće, ali kad gledam unatrag na ovaj 
događaj, moram priznati da je na mene ostavio golemi dojam.« 

Za Croninovo obraćenje na katoličku vjeru, osim njegove žene 
i vjerničkog svjedočanstva rudara, prevažnu je ulogu odigrala 
skromna i požrtvovna medicinska sestra koja mu je bila suradni- 
ca u liječničkoj službi. S nevjerojatnom brigom i pažnjom prema 
bolesnicima izvršavala je punih dvadeset godina savjesno svoje 
dužnosti u jednom zabačenom kraju. Evo što Cronin priča: 


»Više sam puta bio dirnut njezinom strpljivošću i vedrinom. 
Ljudi su je mnogo voljeli, a ona je za svoj rad primala veoma nis- 
ku plaću. Kad smo jedne večeri, po obavljenom liječničkom poslu, 
pili čaj, rekao sam joj: 'Sestro, zašto ne zahtijevate da vam povise 
plaću? Smiješno je da morate raditi toliki posao za tako malu 
novčanu nagradu. Ona je veselo uzdigla čelo, nasmijala se i od- 
vratila: 'Ipak imam toliko da mogu preživjeti. — "Ozbiljno smat- 
ram da biste trebali primati jednu funtu više na tjedan. Bog zna 
da ste je pošteno zaslužili. Šutjela je nekoliko trenutaka, Potom je 


uprla na mene dugi pogled i kazala: "Doktore, ako Bog zna da 


sam zaslužila tu povišicu, onda mi njegovo priznanje posvema do- 
staje'. U tom času otvorile su mi se oči i uvidio sam kako je 
njezin život pun sadržaja, a moj prazan... Katastrofa u rudniku 
i vladanje te priproste provincijske sestre istrgle su me iz močvare 
moga skepticizma u koji sam bio uronjen, te postavili me na tvrdo 
tlo vjere.« 


Potresen ljudskom bijedom 


Kao zdravstveni nadzornik upoznao je Cronin gorki život ti-- 


suća ljudi u dubokim i mračnim prostorima pet stotina engleskih 
rudnika. Nije mogao ostati ravnodušan prema toj nezasluženoj 
patnji i ovjekovječio je borbu eksploatiranih i osiromašenih ru- 
dara u poznatom romanu »Zvijezde nas gledaju s neba«, koji je 
priređen i za mali ekran, pa ga je prikazivala i naša televizija. 


U otklanjanju društvenih nepravdi Cronin nije poklonik re- 
volucionarnih metoda. U njegovim likovima prisutna je evanđe- 
oska nada o konačnoj pobjedi dobra bez nasilja i prolijevanja 
krvi. Pisac se zalaže za promjenu društvenih struktura, koja će 
doći kad se bude izmijenilo ljudsko srce. Ako se ne preodgoji 
čovjek iznutra, zaludu je očekivati društveni poredak utemeljen 
na pravdi i ljubavi. Preko Davida, vođe rudarskih štrajkaša, jednog 
od svojih glavnih junaka u spomenutom romanu, upućuje veliku 
poruku čovječanstvu: 

»David je želio pobijediti svom svojom dušom kako bi doka- 
zao čovječanstvu da u čovjeku ima više dobra nego zla. Okrivili 
su ga da propovijeda revoluciju. Međutim, jedina revolucija koju 
je on zahtijevao, bila je revolucija u srcu ljudi: preobrazba od 
niskosti, zloće i sebičnosti u onu velikodušnost i plemenitost koje 
su u granicama moći ljudskog srca. Bez toga sve su druge revolu- 
cije uzaludne.« 


Pisac hrabro otkriva licemjerje jednoga povlaštenog društva 
koje nije željelo shvatiti da su svi ljudi pozvani na gozbu života 
i da zemaljska dobra pripadaju jednakopravno svim ljudima. Zato 
je po svom kršćanskom čovjekoljublju, koje izbija gotovo iz svake 
stranice njegovih romana, toliko blizak svojim milijunskim čita- 
teljima koji, ni dok ih vodi putovima nečovječnih stradanja i po- 
niženja, nikada ne gube nadu. U jednoj stravičnoj epidemiji, u ro- 
manu »Ključevi Kraljevstva«, umoran i iscrpljen od napora, dr. 
Tulochu ogorčen pita misionara: »Je li pakao gori od ovoga?« — 
Misionar odgovara: — »Pakao je stanje kad čovjek izgubi svaku 
nadu.« I onda zaključuje želeći podignuti i ohrabriti sve koji su 
pritisnuti teškim kušnjama života: »To je život... počinjati ponov- 
no, kad je sve izgubljeno.« 


U mraku koji je neizbježan 


Cronin ima izvanredni dar zapažanja naoko sitnih detalja 
života. Na jedan otmjeni način, kao da se boji nekoga povrijediti, 
s puno sućuti i razumijevanja, otkriva te tužne i tjeskobne strane 
čovjekova bića u kojima duša nemoćno podrhtava kao mlada stab- 
ljika na vjetru. Majstorskom sugestivnošću i psihološkom dubi- 
nom ponire u tako strahoviti problem životnih razočaranja i na- 
puštenosti kad se u duši pojavljuje mrak u kojemu se više ne 
razabire nikakvi tračak ni ljudske ni Božje ljubavi. Tip je takvih 
duša nesretna Lucy Moore u jezovitom romanu »Tri ljubavi«. Ni 
ljubav prema mužu, ni ljubav prema sinu, niti na koncu ljubav 
prema Bogu nisu je usrećile. Na pogrešan su se način izražavale, 
krivim tračnicama usmjerile i tragičan finale bio je neminovan. 
Lucy se osjeća izgubljenom, napuštenom i prevarenom. Silnom 
psihološkom snagom pisac prodire u njezine najintimnije doživ- 
ljaje. 

»Lucy ubrza korake potaknuta mrakom koji sve uništava i 
koji ju je bjesomučno sada zaokružio... Omamljena, pitaše se, 

zašto joj Isus nije pomogao. Prije jednog trenutka molila je za 
njegovu pomoć. Samo za jedan znak. I bila je gurnuta u tamu. To 
je bio odgovor. Zar i njemu samome ne bijaše jednom tako u 
jednom vrtu koji se zvao Getsemani? Zar nije i on vikao u pomoć 
kao i ona? Ali ni njega to zlo nije mimoišlo. Nije ni nju. Odjednom 
je spopade strašan duševni strah sličan užasnom udaru vjetra pod 
kojim je njezin duh tonuo i ljuljao se kao brod u orkanu.« 

Zbog svoje velike popularnosti Cronina je kritika nazvala su- 
vremenim Dickensom. U poplavi moralnog šunda i seksualnih na 
stranosti kojim često obiluje suvremeni roman, Cronin pruža jedno 
osvježenje u kojemu se duša okrepljuje i prožima velikim kršćan- 


skim idealima pravde, ljubavi, dobrote, velikodušnosti i vjere. On * 


otvoreno izražava svoje negodovanje prema onom što nam pruža 
moderna literatura: »Oštro osuđujem suvremenu svjetsku književ- 
nost zbog toga što su joj često teme seks i perverziteti. To je 
natražan pravac i ja se s njim ne slažem.« 

Videći bezuspješnost svih ljudskih napora oko savladavanja 
suvremenih kriza koje tako nemilo potresaju naše pokoljenje, 
Cronin vidi spas u povratku Isusu Kristu i njegovu Evanđelju: 
»Ništa, ni filozofija niti ikakva moć na zemlji neće obnoviti naš 
potreseni i razbijeni svijet. To će učiniti samo nauka Onoga koji 
je ponio teret cijelog čovječanstva na Golgotu.« 


Bez sumnje to je iskreno i ozbiljno svjedočanstvo obljubljeno- 


ga svjetskog pisca, koji svojim djelima neprestano ukazuje kako, 


je promašen čovjekov život ako se uokviri jedino u dimenzije ovo- 
zemaljskog prostora i vremena. 

Dirljiva svjedočanstva o glumcu Ameđeu Nazzari 


DOBROTA KOJA SE PAMTI 


Ubraja se u najomiljenije glumce talijanskog filma u drugoj 
polovici našeg stoljeća. Svojom privlačnom vanjštinom, neposred- 
nošću i sigurnim nastupom, kojim je tumačio povjerene uloge, os- 
vojio je u domovini i u svijetu veliko mnoštvo oduševljenih gle- 
dalaca. Posebno se dopao publici u filmovima »Cabirijine noći«, 
»Šaljiva večera«, »Bandit«. Otvorenim i spontanim suživljavanjem 
postizao je bliski dodir s ljubiteljima filmske umjetnosti i ostav- 
ljao u dušama osjećaj divljenja. No više od njegovih umjetničkih 
interpretacija gledaoci su u njemu doživjeli izvanrednu plemeni- 
tost čovjeka i zbog toga su mu poklonili svoje povjerenje. 


»Čini mi se da je još ovdje« 


Vrlo su zanimljiva i potresna svjedočanstva njegove supruge 
Irene koja s divljenjem i zahvalnošću govori o svom suprugu. 
Donijet ću u ovom prikazu neke njezine izjave koje u posebnom 
svjetlu rišu lik Amedea Nazzarija. No najprije nekoliko biografskih 
podataka važnih za razumijevanje ovoga slavnoga glumca. 


Pravo mu je ime Salvatore Buffa. Kad je imao šest godina, 
ostao je siroče bez oca koji je poginuo u prometnoj nesreći. Majka 
je iz daleke provincije primorana otići sestri u Rim da bi našla 
mogućnost za život. Srednju školu Amedeo završava u salezijan- 
skom konviktu. Tu je naučio vrlo dobro latinski, tako da je kas- 
nije izmjenjivao pisma s jednim prijateljem-svećenikom na latin- 
skom jeziku. 

Teško je proživljavao godine Prvoga svjetskog rata, više gladan 
nego sit. Zbog toga je kasnije u životu bio darežljiv i nesebičan 


prema svima koji su bili u potrebi. Stara poslovica veli: »Nevolja 
gola, najbolja škola«. 


Upisao se na matematički fakultet usput studirajući kazališnu 
i filmsku umjetnost. Svoju glumačku karijeru započeo je u putu- 

jućim glumačkim družinama gdje su došle odmah do izražaja 
njegove vrsne sposobnosti. 

Kasno je stupio u brak, koji mu je donio mnogo sreće i rado- 
sti. O tom životu poslušajmo njegovu suprugu Irenu: 

»Kad govorim o njemu ili izgovaram njegovo ime, osjećam u 
sebi neko nježno čuvstvo koje me potresa. Zahvati me neka toplina 
koju ne mogu opisati. Čini mi se da je on još uvijek ovdje, pažljiv 
i brižan, kao što je bio za vrijeme cijeloga našega zajedničkog ži- 
vota u braku. Idem iz jedne sobe u drugu i stalno ponavljam: 
"Hvala, Amedeo, hvala!' Zahvaljujem mu na onoj dobroti i veliko- 
dušnosti koju je posjedovao na neobičan način, a što je ostalo kao 
dragocjena uspomena u mom srcu i u srcima svih onih koji su ga 
pobliže poznavali.« 


Čovjeku je tako ugodno pri srcu kad sluša o takvoj divnoj 


bračnoj idili za koju bi pomislio da se može naći još samo u ro- 


manima. Dok priča, Irena podrhtava od uzbuđenja. Tragovi patnji 
vide se na njezinu licu, ali i neka čudesna snaga. Iz poštovanja 
prema dragom suprugu sve je u njegovoj sobi ostavila na istom 
mjestu. U posljednje vrijeme zbog teške bolesti nije ni izlazio iz 


kuće. Bio je zauzet prevođenjem knjige »Odgovornost razuma«, 


koju je želio objaviti da bi pomogao ljudima koji trpe. 

»Moj muž bio je sigurno veliki glumac« — nastavlja Irena. — 
»Vjerujem da će konačni sud o njegovoj glumačkoj djelatnosti 
kritika dati mnogo objektivnije za koju godinu. Bit će to pozitivan 
sud. No, uvjerena sam da je Amedejeva nevjerojatna popularnost 
bila vezana uz dobrotu njegova srca. Publika ima nepogrešive 
antene za takve osjećaje. Postoje izvanredni glumci koji usprkos 
tome što mnogo igraju, ne postaju popularni. Postoje, međutim, 
drugi koje gledaoci obožavaju već od prvog susreta. Jedan od tih 
bio je i Amedeo... .« 


Da to nisu samo prazne riječi njegove supruge, dokaz su tome 
one hrpe pisama koje su mu slali njegovi štovatelji i nakon što 
je napustio glumački poziv. Kad bi ga sreli na ulici, zaustavljali bi 
se i pozdravljali oduševljeno izvikujući njegovo ime. Tisuće malih 
ljudi iz puka sakupilo se suznih očiju na njegovu sprovodu. Bile 
su to suze zahvalnosti. Pjesnik Lamartine lijepo veli: »Poslije vla- 
stite krvi najviše što čovjek može dati jest suza!« 

Brak bez kriza i dosada 


Irena je u svojoj domovini Grčkoj prvi put vidjela Amedea u 
filmu kao mala djevojčica od 12 godina. Budući da se i sama pos- 
vetila tom pozivu, životne su je okolnosti dovele u Rim. I tu je 
započelo njezino živo zanimanje za Amedea u kojega se zaljubila 
davno prije nego se s njim upoznala. Evo kratke povijesti te neo- 
bične ljubavi: 

»Amedeo je tada imao 23 godine više nego ja. Usprkos tome, 
među nama je postojalo izvrsno razumijevanje, premda se je bra- 
ka jako bojao. Možda mu žene koje je ranije upoznao nisu pružale 
povjerenja za život udvoje. Bio je veoma neodlučan, dok sam ja, 
naprotiv, bila veoma sigurna u sebe. Nakon što me je bolje upoz- 
nao, odlučio se za brak i vjenčali smo se 1957. Zajedno smo živjeli 
22 godine. Među nama nije bilo kriza, nesporazuma, dosade. Bilo 
je to jedno divno zajedništvo. U posljednje vrijeme kad je bio bo- 
lestan, naša međusobna povezanost bila je kao kod zaručnika.« 


Danas i suviše često susretamo kod bračnih drugova razoča- 
rane i otuđene duše koje nemaju lijepe riječi jedan za drugoga, pa 
nam ova intimna Irenina ispovijest zvuči kao prelijepa priča. 


U braku su imali samo kćerku Evelinu, koja je oca upravo 
obožavala, premda je on izbjegavao sve oblike neodgovorne po- 
Pustljivosti koja bi mogla neodgojno djelovati. Dok je Evelina po- 
lazila u osnovnu školu, Amedeo se dizao veoma rano da bi otpra- 
tio svoju kćerkicu. Vrlo je rado primao u kuću Evelinine kolegice 
i kolege, što je kod njih izazvalo pravo snebivanje da im popularni 
glumac iskazuje toliko pažnje. Takav je on bio s prijateljima kao 
i sa svim gostima koji su zalazili u njihovu kuću. Nikad nije pokazi- 
vao ljudima kiselo lice, nikad nije dao znati da su mu neki ljudi 
dosadni, nikad nije upozoravao da je umoran. Nitko za njega nije 
bio previše zao da mu ne bi trebalo iskazati pažnju. No filmski 
producenti nisu ga uvijek voljeli. Irena tumači uzroke takvom 
ponašanju: 

»Amedeo je tražio da posao bude obavljen što savršenije, a 
zatim da se sa svim glumcima, pa i s onima koji su manje angaži- 
rani, jednako postupa u pogodnostima koje je on imao. Za vrijeme 
jutarnje pauze, ako bi primijetio da drugi imaju slabiji doručak 
od njegova, protestirao je. Nekada je sve svoje suradnike znao 
pozvati u najbližu zalogajnicu o svom trošku. Novčano je pomagao 
glumcima, mladima i starima, kad su se našli u ekonomskim teš- 

koćama, Potrošio je silno mnogo novaca da bi pomogao drugima. 
Da je bio štedljiv, mogao je postati najbogatiji čovjek Italije.« 

Nazzari je izabrao drugi put. Znao je da su zapravo najsiro- 
mašnji oni koji ništa drugo nemaju osim novca. Bio je osvjedočen 
da novac nije zato da mu se čovjek klanja nego da služi potrebni- 
ma. I dok ga poklanja drugima, čovjek se sam duhovno obogaćuje. 
A to je vrednije od svakoga materijalnog blaga. 


Križ kao najljepši dar 


Još nešto moramo istaknuti. Nazzari je kao glumac poštovao 
iznad svega moralna načela i želio da svojim glumačkim ostvarenji- 
ma prenese publici jednu pozitivnu poruku. Smatrao je da je za- 
daća sedme umjetnosti oplemenjivati i podizati čovjeka, a ne kva- 
riti i razarati. Strašno mu je bilo kad je gledao kako se film sve 
više komercijalizira i kako producenti često serviraju gledaocima 
najbestidniju pornografiju da bi napunili svoje nezasitne blagajne. 


»Znao je intervenirati u filmovima« — veli Irena — »i mijenja- 
ti scene koje su po njegovu mišljenju bile nemoralne. Jednog dana 
gledali smo zajedno film gdje se neki njegov kolega, inače vrlo po- 
znat, pojavio potpuno gol. Tada je izjavio: 'Umro bih radije od 


gladi nego prihvatio takvu ulogu. Jednog dana pružila mi se pri- 
lika za glumu u filmu čuvenog režisera. Uvjeti su bili izvan- 
redno povoljni i nije želio izgubiti taj film. Međutim, kad je za-., 


vršio s čitanjem scenarija, reče mi: 'Živio sam, putovao i vjerovao 
da znam sve i da sam vidio sve. Ali ovo što sam u scenariju proči- 
tao, to je nezamisliva stvar.' I vratio ga je ne skrivajući ogorčenje.« 


Napokon je došla posljednja i najbolnija kušnja u njegovu 
zemaljskom životu. Nemila bolest prikovala ga je sasvim uz kre- 
vet. Izgubio je najprije sluh, a zatim i vid. Bilo mu je strašno teško 
što nije mogao barem čitati. Tako bespomoćan i jadan našao je 
utjehu i podršku u svojoj divnoj ženi koja ga nije ni za trenutak 
napuštala. Njezina prisutnost davala mu je snage da duhovno ne 
klone. I još nešto: vjera u raspetoga Isusa. Iako u životu nije 
mnogo prakticirao vjerske dužnosti, posljednjih godina sve je više 
doživljavao milosnu snagu vjere promatrajući Raspetoga na križu 
u svojoj radnoj sobi. Supruga Irena svjedoči: 


»Jednog dana kupila sam mu križ koji je prikazivao Isusa u 
razgovoru sa svetim Franjom. Uvijek ga je nosio sa sobom, u nu- 

tarnjem lijevom džepu, kraj srca. I nikada se više nije odvajao 
od njega. Jednog sam ga dana upitala: 'Moliš li se koji put?' Odgo- 
vorio je: "Molim se cijeli dan Nakon njegove smrti dodirivajući 
kaput, koji je oblačio posljednjih dana, osjetila sam nešto tvrdo. 
Bio je to križ, zaista najljepši dar koji mi je Amedeo ostavio.« 


Umro je 5. studenog 1980. 


Doista, više nego svojom glumom Amedeo Nazzari poučio nas 
je primjernom dobrotom srca kako je ljudski život samo onda 
velik i blagoslovljen kad se dariva braći ljudima koje nam Gospo- 
din pošalje na naše zemaljske staze. Bez dobrote i milosrđa nismo 
ništa u očima Božjim i u očima ljudi. 

Bio je samo jedan Raoul Follereau 


SVJETSKI PUSTOLOV LJUBAVI 


, 


Nema smisla predstavljati ga našim čitaocima. I malena djeca 
na vjeronauku čula su o tom glasovitom i neumornom apostolu 
gubavaca. Slušali smo s udivljenjem kako je u službi djelotvorne 
ljubavi prema odbačenoj braći prokrstario tridesetak puta zemalj- 
sku kuglu, posjetio stotinjak zemalja, pomogao u liječenju i oz- 
dravljenju tri milijuna gubavaca. 

Na jednom od svojih prvih putovanja oko svijeta sreo se prvi 
put s gubavcima u Nigeriji. Bilo je to sasvim slučajno, kad mu se 
pokvario džip. Gubavci su bili, kao i u Isusovo vrijeme, odijeljeni 
od drugih ljudi i prepušteni svojoj bolesti i nemoći. To ga je 
užasno potreslo i stvorio je odluku pomoći im pod svaku cijenu. 
Počeo je proučavati gubu i ustanovio da joj uzroci leže u čovje- 
kovoj neishranjenosti, zapuštenosti i bijedi. Na svijetu ima danas 


oko 15 milijuna gubavaca. Njima je Follerau posvetio svoj spasi- : 


teljski talenat, govorničke i organizatorske sposobnosti sa svom 
ljubavlju plemenitog srca. : 

U tom teškom i hrabrom pothvatu našao je golemu podršku 
i pomoć u svojoj supruzi Magdaleni, za koju jednoć reče da je 
najveća sreća njegova života. Takve se pohvale o ženama ne čuju 
tako često. Svoje djece nisu imali, zato su tisuće i tisuće gubavih 
jadnika u njima našli i oca i majku. 


Savjest današnjeg čovječanstva 


Ako je itko u našem vremenu bio savjest čovječanstva, onda 
je to sigurno bio taj neumorni pustolov ljubavi. I danas je on to, 
kada ga više nema među živima. Umro je 6. prosinca 1979. u Parizu 
prilikom operacije želuca. Predosjećajući svršetak zemaljskog pu- 
tovanja, obraća se dirljivim riječima tisućama svojih mladih pri- 
jatelja razasutih uzduž i poprijeko našega globusa: 

»Ostario sam, obolio i stoga vam se obraćam. Pogledajte me 
dobro jer me možda više nećete vidjeti. Pred vama je lice čovjeka 

koji je kroz cijeli život bio sretan... Nije potrebno lutati svijetom 
da biste pronašli sreću. Vaša će sreća biti dobro koje činite, veselje 
koje širite, smiješak koji će oko vas procvasti, suze koje ćete ob- 
risati. . .« 

Follereau nije umro posve miran jer je ostalo na svijetu još 
petnaestak milijuna te naše patničke braće za koje ljudi nemaju 
ni novca, ni vremena, ni interesa, ni ljubavi. Govorom Božjih pro- 
roka udara neštedimice na tu našu bešćutnost: 

»Ako bez tjeskobe i grižnje savjesti prihvaćate činjenicu da od 
petnaest milijuna oboljelih od gube, malo zarazne i potpuno izlje- 
čive bolesti, dvanaest milijuna još uvijek ostaje bez liječenja i 
bez pomoći, onda ste vi pravi gubavac.« 

Za Dan gubavaca 1980., koji se na njegovu inicijativu komemo- 
rira posljednje nedjelje siječnja u 125 zemalja, napisao je svoju 
poruku, u kojoj među ostalim veli: 

»Čovjek se mora naučiti sprijateljiti sa svojom sStarošću i s 
veselim raspoloženjem priznati vlastite ograničenosti. Oni koji bu- 
du preuzeli moje mjesto neka budu moj drugi ja, iako su 20 ili 30 
godina mlađi od mene. I u njihovim grudima neka kuca srce za 
gubavce.« 


Ljubiti ili nestati 


Posebno je divna i vrijedna pažnje oporuka Follereaua, tako- 
đer upućena mladima, koje smatra svojim duhovnim baštinicima 
i spasiteljima čovjekove sutrašnjice. Neke ću dijelove citirati iz 
prijevoda kolege Nikolina, oduševljenog njegova štovatelja i osobnog 
prijatelja. Kao crvena nit provlači se kroz oporuku poziv na žurno 
ostvarenje kršćanske djelotvorne ljubavi, bez koje je naše svjedo- 
čenje za Krista besplodno i neuvjerljivo. Jer ljubav je jedini poka- 
zatelj po kojemu će On u dan suda prosuditi da li je u našim oči- 
ma bilo svjetla koje je spasavalo ljude ili tame koja ih je ubijala. 
Evo kako Follereau gleda na sadašnji trenutak: 

»Prije dvadesetpet godina napisao sam: —Ili će ljudi naučiti da 
jedni druge ljube i da već jednom čovjek živi za čovjeka, ili će 
propasti. I to svi zajedno. Naš svijet nema drugog izbora do 
ovog: ljubiti jedan drugoga ili nestati. Treba izabrati. Odmah! I 
zauvijek!« 

U brojnim knjigama, člancima i govorima neprestano je upo- 
zoravao odgovorne državnike svijeta kako ubojito oružje, za koje 
se troše milijarde dolara, visi kao Damaklov mač nad čovječanst- 

vom i prijeti mu posvemašnjim uništenjem. I u svojoj oporuci po- 
novno upozorava na tu strahovitu opasnost našeg vremena: 

»Ti toliki divovi što su prestali biti ljudi, drže u svojim sram- 
nim skladištima oružja smrti: dvadeset tisuća hidrogenskih bombi. 
A samo jedna bi bila dovoljna da bilo koju svjetsku metropolu 
pretvori u opustošeno groblje. I oni nastavljaju tom svojom mon- 
struoznom utrkom proizvodeći u jednom danu tri takve bombe.« 

Mladima stavlja na srce da sa zahvalnošću i odgovornošću pri- 
hvate od Gospodina neprocjenjivi dar života, kako bi ga upotrije- 
bili najsmislenije i najkorisnije u žrtvovanju za druge: 

»Bogatstvo koje vam ostavljam jest dobro što ga nisam učinio, 
koje sam želio učiniti i koje ćete vi oživotvoriti poslije mene. Po- 
moglo vam ovo moje svjedočenje da ljubite. To je posljednja am- 
bicija moga života i cilj ove poruke. I da vam ponovim: najveća 
nesreća koja bi vas mogla zadesiti jest da ne budete nikome od 
koristi i da vaš život ne služi ničemu.« : 


Prokletstvo novca 


Taj neobični kršćanski dobročinitelj promatrao je s ogorče- 
njem u duši užasnu pohlepu suvremenog čovjeka za novcem, do- 
bitkom, standardom, koja je posve iznakazila njegov humani lik. 
Skreće pozornost mladim dušama da se ne daju zavesti od tih 


modernih idola koji ne oslobađaju nego zarobljuju najtežim veri-, 


gama sebičnosti i bezobzirnosti: 


»Svijet treba osloboditi potrošačkog mentaliteta, bolesti 
novca i njegova prokletstva. Budite, dakle, daleko od onih 
koji sve objašnjavaju, rješavaju i vrednuju novčanicama. Odskoč- 
na se daska ne pravi od stranica blagajne. Bit će vam potrebno 
nadvladati zavodljivost novca. Bez toga ništa ljudsko neće uspjeti, 
a sve će se pokvariti. Onaj koji ljude kvari, ne može ih usrećiti. 
Budite bogati usrećujući druge. . .« 

Ono što je tražio od drugih, sam je u praksi pokazao. Sakup- 
ljenim novcem od prijatelja i štovatelja ublažavao je nevolje svoje 
izmučene braće. Nije mu se novac prilijepio ni za ruke ni za srce. 
Njegovo je srce pripadalo onima koji su bili gladni ljubavi i žedni 
ljudske pažnje i njege. Njegova crna i staromodna kravata s po- 
sebnim krojem, koju je nosio za cijeloga svoga života, iako je već 
nekoliko desetljeća izašla iz mode, upadala je u oči i izazivala ko- 
mične komentare. A on bi mirno odgovarao: 

»Ta moja staromodna kravata jest znak moje slobode. Ne do- 
puštam da me zarobi tiranija mode. Koliko nepotrebnog novca 
ljudi troše, a koji bi se daleko korisnije mogao upotrijebiti nego 
što su to mušićavi zahtjevi modnih kreatora, Moja kravata jest 
moj protest protiv tih anomalija. . .« 


Naše služenje ljudima utemeljeno je na vjeri u zajedničkog 
Oca na nebesima koji je sve ljude posinio i učinio braćom. Završa- 
vajući svoju oporuku, Raoul Follereau podsjeća mlađi naraštaj na 


tu prevažnu istinu koja bi trebala biti bitna odrednica naših me- 
đusobnih odnosa: 


»Nama koji smo svjedoci, i suviše često izmučeni zloćom ovog 
stoljeća koje je na trenutke tako lijepo, nama ustrašenima ovom 
divovskom trkom u smrt, što je vode oni koji u svojim rukama 
drže naše sudbine, gušeni munjevitim napretkom što proždire čov- 
jeka, nama čije srce razdire krik: Gladan sam!, koji se bez pres- 
tanka diže s dvije trećine zemaljske kugle, preostaje to jedinstveno 
i uzvišeno utočište da istinski budemo braća.« 


Vjerujemo da će ovo divno svjetlo zauzete ljubavi ražareno 
od toga hrabrog i jedinstvenoga Kristova apostola stalno obasja- 
vati putove onih koji su shvatili da »nitko nema prava sam biti 
sretan« i da je nepopravljiva tragedija »ako ne budemo nikome 
korisni i ako nam život ničemu ne služi.« 

III. 


Došao sam baciti oganj na zemlju, pa kako bih želio da se već 
zapalio. 
Lk 12, 49 


Gospodin je cilj ljudske povijesti, točka prema kojoj smjera- 
ju želje povijesti i civilizacije, središte ljudskog roda, rađost svih 
srdaca i punina njihovih težnji. 

GS 45 


Bog je prisutan u svojim prijateljima i djeluje preko njih. To 
je tajanstvena nazočnost koja prosvjetljuje i grije, privlači i sje- 
dinjuje, očarava i smiruje... 

Ivan Pavao I. 


Prije se moglo prihvatiti da kršćanin u svijetu ima neku za- 
daću. Danas shvaćamo đa je svijet njegova zadaća... 


Romano Guardini 


Carlo Carretto o svom putu kontemplaciji 


PORUKA IZ PUSTINJE 


Dobro je poznat našem katoličkom općinstvu po svojim iz- 
vrsnim knjigama u hrvatskom prijevodu »Pisma iz pustinje« i 
»Bog koji dolazi«. Inače knjige su mu prevedene na sve poznatije 
evropske jezike. Prva spomenuta knjiga doživjela je u Italiji dva- 
deset izdanja. U svojoj domovini je uzvitlala mnogo prašine. 


Kao što Carretto uživa veliku popularnost jer postoji veoma 
veliki broj onih koji su dobro razumjeli njegova načelna stajališta 
i prihvaćaju duhovnost koju on njeguje, tako ima i svojih protivni- 
ka i kritičara, poglavito iz onih dana koji su prethodili referendu- 
mu u Italiji u vezi sa zakonom o nerazrješivosti braka. Ali, kada 
ga čovjek ozbiljnije upozna u njegovu dosljednom životu i vlada- 
nju, u njegovoj pisanoj, tako vatrenoj i beskompromisnoj riječi, 
onda mora izraziti svoje divljenje i poštovanje prema tom Bož- 
jem čovjeku koji na svoj način slijedi put Charlesa de Foucaulda. 


Susret s misionarom 


Iz svoje mladosti priča jedan zanimljivi događaj koji otkriva 
tadašnji mentalitet vjerskog zaključivanja prisutnog u Crkvi: 


»Bio sam student i počeo čitati knjige iz povijesti. Ubrzo sam 
saznao da je poneku nevaljanštinu učinila i koja crkvena osoba pa 
čak i po koji papa. Zahvaćen sumnjama iznio sam kod kuće svoju 
tjeskobu. A kao odgovor majka mi je prilijepila zaušnicu uz tada 
uobičajeni prijekor u seoskim sredinama: 'Nikada se o svećeniku 
ne govori zlo.' Pošao sam jednog dana župniku i rekao mu da 
po savjesti ne mogu razumjeti kako papa Pio IX. nije mogao na 
vrijeme shvatiti neke stvari u svijetu i u Crkvi... Bila je to 
strahota! Tada mi je očitao propovijed o Crkvi svetoj "bez ljage i 
bora' i vratio sam se u školu s onim pobožnjačkim naivnim sta- 
vovima koji su mnogu sablazan prouzročili inteligentnim osoba- 
ma zadojenim slobodarskim duhom ovoga našeg vremena.« 

Tako je Carlo već iz mladih dana težio za istinoljubivošću, 
pravdom, iskrenošću i nikada se nije mogao pomiriti s polovičnoš- 
ću, licemjerjem, nedosljednošću u životu mnogih katolika, bili oni 
ili ne članovi hijerarhije. Nakon rata postao je predsjednik Kato- 
ličke akcije mladih, a to znači duša pokreta, koji je tada predstav- 
ljao najjaču mobiliziranu snagu talijanske mladeži. Veoma je mno- 
go pomogao demokršćanima 1948. u velikoj izbornoj pobjedi nad 
njihovim ideološkim protivnicima. 

Međutim, kad je odjednom sve napustio i otišao u Afriku me- 
đu Malu braću Isusovu, izazvao je senzaciju prvoga reda. Što se 
to dogodilo u duši toga hrabrog i vatrenog kršćanskog borca? 
Što se prelomilo u Katoličkoj akciji koja je s njime na čelu pret- 
skazivala veliku budućnost. 

Kasnije je Carretto opisao, i u mnogim razgovorima s novina- 
rima pojašnjavao, kako su u njegovu životu postojale tri odlučne 
prekretnice. Prva je bila osamnaesta godina života, kad se ispov- 
jedio pred nekim starim misionarom. Taj susret s misionarom, 
koji mu se duboko urezao u dušu, naziva »Moje obraćenje«. Na 
pitanje novinara kako se u osamnaestoj godini može govoriti o 
obraćenju ako si se do tog vremena odgajao u kršćanskoj obitelji 
i ako si prakticirao vjerski život, brat Carlo odgovara: 

»U onih mojih ranijih osamnaest godina ne znači da je Bog 
bio odsutan. Moja je obitelj doista bila kršćanska. Ali ima trenu- 
taka u kojima Boga manje zapažamo, a i onih u kojima ga više 


doživljavamo. Biti svjesni nečega to je nešto novo. I kad se radi. 


o Bogu, to je neko obraćenje. Uvijek sam zapažao da to 'nešto 


novo' ne ovisi o nama. Bog je onaj koji nas predusreće i On nam | 


daje milost da budemo svjesni njegove nazočnosti. 


Sjećam se da se u meni nešto posvema izmijenilo kad sam 
se ispovjedio kod onoga starog misionara. Pitate me: što to? To 
se ne može izraziti svagdašnjim rječnikom. U svakom slučaju tu 
je po srijedi veća spoznaja Boga. Uvijek iznosim primjer djeteta i 
majke. Dijete prije rođenja jest u utrobi majke. Reklo bi se da 
je ne pozna jer je ne vidi niti što osjeća. A ipak nam medicina go- 
vori da dijete i u onih devet mjeseci na neki način 'pozna' majku, 
'zna' da li ga prihvaća ili ne, da li mrzi ili ljubi, da li je vesela i 
smirena ili pak žalosna i tjeskobna... To je spoznaja fiziološka. 
Eto, obraćenje je momenat koji unosi u nas jednu 'novost' u spoz- 
naji Boga. Osjećamo da hodamo s jednom dubljom sviješću te 
nazočnosti.« 

Mislio sam na ženidbu 


Druga prekretnica u Carlovu životu dogodila se u 23. godini 
i trajala je sve do navršene 44. Bilo je to razdoblje intenzivnog i 
neumornog rada u redovima Katoličke akcije. Upoznao se s nekim 
liječnikom, što je imalo za njega presudno značenje. Evo kako je 
sam opisao taj drugi izvanredni udar milosti: 

»Mislio sam se tada oženiti i pred sobom nisam ni na kraj 
pameti imao neki drugi put. Ali sam susreo jednog liječnika koji 
mi je govorio o Crkvi i o ljepoti služenja njoj cijelim bićem osta- 
jući i dalje u svijetu. Ne znam što se dogodilo onih dana i kako 
se dogodilo, ali je činjenica, dok sam se molio u jednoj pustoj 
crkvi, u koju sam ušao želeći dati oduška bujici misli koje sa me 
uznemiravale, osjetih onaj isti glas koji sam čuo za vrijeme one 
ispovijedi pred starim misionarom: "Ti se nećeš oženiti. Ti ćeš 
mi žrtvovati svoj život. Ja ću biti tvoja ljubav zauvijek. Sve se u 
meni izmijenilo. Tako je Bog iznenada djelovao na moj život da 
mi je izgledala čudna i sama pomisao da bih se zaljubio u neku 
djevojku. Bile su to godine pune strastvenog rada, susreta s du- 
šama i velikih snova. Pa i same pogreške, a bilo ih je mnogo, ima- 
ju se pripisati žestini onog što je plamsalo u meni, a što još nije 
bilo pročišćeno. . .« 

Među svoje glavne pogreške, koje napominje i u svojoj knjizi 
»Pisma iz pustinje«, jest prekomjerno pouzdavanje u svoje vlasti- 
te snage, a premalo oslanjanje na Gospodina i njegovu milost, koju 
je trebalo isprositi na koljenima. Priznaje kako ga je ponekad 
hvatala napast da kaže: »Gospodine, pronašao sam pravu formulu.« 
Pusti me samo da radim. Vidjet ćeš kako ću ti ja obratiti svijet.« 

Kasnije je nastupilo stanovito ogorčenje i oporba, kad je vi- 
dio kako političari pokušavaju instrumentalizirati Katoličku akci- 
ju u svoje ideološke ciljeve: 

»Služili su se nama, a ja se nisam nikad ujarmio u službu 
nekog političkog sistema. Povezivanje Crkve s političkom vlasti 
uzrokovalo je zlo i sve je više udaljavalo od nje one koji se nisu 
slagali s demokršćanima. Ne mogu s oduševljenjem misliti na dva- 
deset ovaca što su sa mnom, a zaboraviti onih osamdeset što su 
daleko od mene«. 

I tako je malo pomalo sazreo Carretto za treći izvanredni po- 
hod Duha Božjega u njegov život, za koji drži da je bio najozbilj- 
niji i najzahtjevniji. Taj ga je milosni zahvat odveo u pustinju, 
daleko od ljudi, kako bi se u kontemplativnom životu potpuno da- 

rovao Bogu, a potom iskrenije i uvjerljivije braći ljudima. Evo 
kako je doživio taj pohod milosti: 

»Gospodin zna pronaći načina da ga se čuje. Mojsija je pozvao 
preko gorućeg grma, a posebno preko patnja njegova naroda u 
egipatskom sužanjstvu. Mene je pozvao preko praznine koja se 
otvorila u meni... Bio sam strastveno zanesen radom u Katoličkoj 
akciji sa svom zauzetošću svoga bića da se nikad ne bih od toga 
otrgnuo. I Bog je prepustio prazninu koja me je posve zahvatila. 
Kao da mi je rekao: "Vidiš kako sada ne služiš ničemu. Osjetio 
sam da više nisam kadar nikoga obratiti, da nisam bio djelotvo- 
ran... Osjetio sam se osiromašen. I rekoh sam sebi: Ovdje si 
mrtav.' Sve sam više u sebi slušao Isusov glas: "Sluge ste besko- 
risne. Bez mene ne možete ništa učiniti“ Nisam znao što je kon- 
templacija. Nisam znao kamo to idem. Ali Bog me je vodio u mje- 
sto u kojem sam imao vremena za razmišljanje, za molitvu, za 
produbljenje svoga saveza s Njime... Bio je to najsnažniji poziv 
u mome životu i ja se odazvah glasu koji me je zvao: "Dođi k me- 
ni u pustinju.'« 

I tako je Carlo Carretto, kad je dospio u afričku Saharu, 
priredio svojim zemljacima iznenađenje mimo svih očekivanja. I- 
ma situacija u našem životu kad je strašno teško prečuti Božji 
ZOV... 


Na strani ugroženih i siromašnih 


\ 


U pogledu angažiranosti kršćana u ostvarivanju društvene : 


pravde i u borbi protiv potlačivanja i izrabljivanja, Carretto 
smatra da se ne bi smjeli povlačiti u neke sigurnosne bunkere i 
odatle mudrovati i dijeliti pouke. Mjesto kršćana jest na strani 
ugroženih, ali u stvarnosti njihova života. 

»Danas svi mladi govore kako treba pomoći siromasima, za- 
lagati se, na primjer, za izbjeglice. Kršćani, istina, više ne zatvara- 
ju oči pred političkim, sindikalnim i socijalnim problemima. No 
radi se o tome da to ne bude mudrovanje u zraku niti neko pa- 
ternalističko i zapadno pomaganje. Ima ljudi koji provode cijelu 
večer u govoru o siromasima, ali se nikada osobno ničim ne zalažu 
za njih. Zadovoljavaju se u mišolovci apstraktnog mudrovanja. Ima 
drugih koji žele problem siromaha riješiti na zapadnjački način: 
imam pa ti dajem. Potražit ću staru robu ili ću sakupljati papir, 
pa ću ga prodati i dati novac. Ne smijemo zaboraviti da nam je 
Krist pokazao i treći način: idem s tobom trpjeti... Treba da 

mladi, a i oni koji više nisu mladi, vode računa o slijedećem: 
stajati blizu siromaha i s njime dijeliti njegovu sudbinu nešto je 
veoma važno.« 

Carretto je svoja stajališta u vezi sa spomenutim referendu- 
mom, koja su u nekim redovima izazvala pravu smutnju, pokuša- 
vao više puta obrazložiti. Ispričao se katoličkoj javnosti zbog 
sablazni koju je izazvalo pogrešno tumačenje njegova mišljenja: 

»Jedino što mi je bilo neugodno jest nerazumijevanje mnogih 
katolika, posebno svećenika i redovnica koji su komentirali: 'Brat 
Carlo jest za rastavu. Kako je moguće govoriti tako nešto? Kako 
je moguće izvrnuti istinu do te mjere? Nisam ja za rastavu, nego 
za toleranciju, u najboljem slučaju. Za mene kao kršćanina vrijede 
riječi Isusove: 'Što je Bog sjedinio, čovjek neka ne rastavlja No 
stvar se mijenja kad se preda mnom nađe poganin ili ateist koji 
ne poznaje ili neće da pozna Isusa i njegovo Evanđelje. Tu po- 
činje problem. Mogu li ja civilnim zakonom nekome nametnuti 
svoje vjersko uvjerenje?... Za mene je referendum bio jedna ve- 
lika zbrka, a za mnoge stupica... Da! Bio je to žalostan trenutak 
za Crkvu u Italiji, koji je trebalo izbjeći.« 

Koliko su njegovi domišljaji bili razboriti i u konačnoj liniji 
opravdani, to je već drugo pitanje. 

Danas se brat Carlo posvetio karizmi Charlesa de Foucaulda: 
produbljivanju molitvenog života kod mladeži u malom mjestancu 
Spellu u pokrajini Umbriji. To je svojevrsni talijanski Taizć, gdje 
se u grupama izmjenjuje mladež želeći dublje spoznati i doživjeti 
Boga. Postoji veliki odaziv i sva su mjesta popunjena za nekoliko 
mjeseci unaprijed. 


Nije li i to svjedočanstvo da je mlada duša gladna Boga i da 
joj ga sva moguća dobra, koja im ovo potrošačko društvo pruža, 
ne mogu to nadomjestiti. To opetovano naglašava i brat Carlo: 

»Danas mnogi osjećaju zasićenost u duši jer ne daju dovolj- 
no mjesta molitvi. Trebamo nužno naći taj prostor, inače ćemo 
se s našim neprestanim radom pretvoriti u robove, a ne u djecu 
Božju.« 

Bogodano djelo ljubavi Abbć Pierrea 


ZA ONE NA RUBU DRUŠTVA 


»Vama, mladosti svijeta, vama, djevojke i mladići u osvitu va- 
šeg života, poručujem: pravo živjeti znači učiniti sve da se povje- 
ruje u ljubav, da se povjeruje u mogućnost da svi možemo biti 
ljubljeni i da svi možemo naučiti ljubiti. Ljubeći ćemo osvojiti 
čovjeka i Boga.. .« 

To je divna poruka Abbć Pierrea, utemeljitelja međunarodne 
zajednice »Emaus« i nadahnitelja pokreta »Pružene ruke«. Ne mo- 
gu se razumjeti te velike humanističke organizacije, razgranate 
širom svijeta, bez njihova idejnog i djelatnog pokretača, obljub- 
ljenog »Monsinjora smetlišta«, kako su ga nazvali, a koji već 


četrdesetak godina okuplja i uvlači u to svoje bogodano djelo ti- | 


suće mladih i odraslih dobrovoljaca. 


Narodni poslanik u parlamentu 


Rođen je u Lyonu 1912. godine u dobrostojećoj obitelji. Otac - 
mu je bio industrijalac, ali je imao srca prema sirotinji. »Kad * 


odrastem«, — govorio je kao četrnaestogodišnji dječak — »bit ću 
mornar ili misionar ili razbojnik.« Ime mu je Henri-Antoine Grou- 
čs, koji će kasnije kad odraste biti poznat u suvremenom svijetu 
jedino kao Abbć Pierre. 

U ranoj dobi, imao je tada 12 godina, prvi se put susreo s 
bijedom i neimaštinom obilazeći s ocem sirotinjsko predgrađe 
svoga grada. Taj ga je posjet odbačenima strahovito potresao i 
više ga nikad neće zaboraviti. 

U 19. godini mijenja odlučno pravac svoga života i svojim 
radikalnim postupcima izaziva svojevrsnu senzaciju kao nekoć, 
njegov oduševljeni uzor, sv. Franjo Asiški. Dio svoje sinovske 
baštine dariva siromasima, stupa u kapucinski red i studira bogo- 
sloviju. Postao je svećenik i osam godina živi u redu povučen i 
nepoznat. Izići će iz reda zbog slabog zdravlja, ali će uvijek duhom 
i životom ostati franjevac. Bog ga je htio na drugom mjestu. 

Za vrijeme Drugoga svjetskog rata sudjelovao je u Pokretu 
otpora u veoma delikatnoj i opasnoj službi. Kao alpski vodič pre- 
bacivao je na sigurno mjesto Židove, Poljake, Francuze kojima je 
život bio ugrožen od gestapovaca. Dva puta je bio uhvaćen, ali je 
ipak uspio pobjeći i spasiti živu glavu. 


Poslije oslobođenja Francuske pa sve do 1951. biran je za na- 
rodnog poslanika i tako postao član francuskog parlamenta. Nje- 
gov glas, glas onih koji su bez glasa, postaje neprestani prosvjed 
protiv političke tromosti i sporoga birokratskog postupka u rje- 
šavanju problema beskućnika, Oni koji su na rubu društva nađoše 
u njemu svoga odvjetnika i zaštitnika. 


Nije imao, ono što se veli, dlake na jeziku, no to je baš i 
trebalo kako bi se uspavane savjesti trgnule iz pospanosti i počele 
ozbiljnije zauzimati za sirotinju koja nije imala krova nad glavom 
i koja je umirala od zime. Abbć Pierre je čovjek koji u sebi nosi 
protuslovne vlastitosti kao i svi velikani duha: izaziva divljenje, 
ali znade biti neugodan, fizički je slab, ali na djelu uporan i izdr- 
žljiv, veoma popularan u javnosti iako je jednostavan kao dijete. 


Emaus — zajednica služenja 


Zajednica »Emaus« nastala je 1949., kad je Abbć Pierre bio 
pozvan kao svećenik nesretnom Georgesu koji je pokušao samo- 
ubojstvo i nalazio se u vrlo teškom stanju. Upravo se vratio iz 
robije nakon punih 20 godina izdržavajući kaznu zato što je u 
naletu srdžbe ubio oca. Našavši u kući groznu obiteljsku situaciju, 
želio je samoubojstvom dokrajčiti svoj jadni život. U susretu s 
Abbć Pierreom obratio se, postao novi čovjek i prvi suradnik 
zajednice »Emaus«. Kod toga prvog susreta Abbć Pierre mu reče: 
»Nemam ti ništa dati jer ništa ne posjedujem, nego jedino te po- 
zivam da pomogneš drugima.« Tim je susretom započela svoj rad 
zajednica »Emaus«. Kupili su zapušteno zemljište na periferiji 
grada i započeli izgradnju baraka za beskućnike. Georges je pro- 
našao novi smisao življenja: ljubiti i truditi se da drugi oko nas 
manje trpe. Svojim radom i marljivim zalaganjem opravdao je 
povjerenje koje mu je bilo poklonjeno. 


»Nakon mnogo godina što smo proveli zajedno« — priča Abbć 
Pierre — »umre moj prvi suradnik Georges. Na samrti mi reče: 
'Da si mi dao ne znam što onoga dana kad smo se sreli, opet bih 

pokušao samoubojstvo, jer ono što mi je nedostajalo nije samo 
kako živjeti nego zašto živjeti.'« 

U jesen 1951. Abbć Pierre napušta službu narodnog poslanika. 
Zajednica je ostala doduše bez redovite mjesečne plaće, ali je zato 
on imao više vremena posvetiti se organiziranju i zbrinjavanju 
sirotinje. Njegovi »prnjari« odlaze revnije čeprkati po smetlištu i 
prikupljati stare otpatke koje kasnije preprodavaju i s dobivenim 
novcem kupuju materijal za gradnju baraka. 

Zajednica »Emaus« tako se proširila i izvan Francuske. Danas 
djeluje u osamnaest zemalja. Duh i osmišljenje izraženi su u 
nekoliko glavnih propisa: 


— RAD: sredstva za život stječu se vlastitim radom i svatko radi 
prema svojim fizičkim i duševnim mogućnostima. Ne traži 
se pomoć sa strane. 


— ZAJEDNICA: svi su u zajednici jednakopravni. Gleda se svatko 
kakav je u tom trenutku, bez obzira na njegovo podrijetlo, 
prošlost ili uvjerenja. 


— SLUŽBA: cilj je rada u zajednici pomoći svakome koji se nalazi 
u bijedi i služiti istinskom napretku budeći savjest javnog 
mnijenja. 

Prodorna snaga ove zajednice sastoji se baš u osobama koje 
su se obavezale da svojoj siromašnoj braći pomognu ne dajući 

im samo nešto svoga nego dajući dio samoga sebe. 


Pokret »Pružene ruke« 


Pokret »Pružene ruke« jest laičko udruženje s ciljem da sus- 
tavno surađuje i podržava međunarodne akcije u borbi protiv gla- 
di u svijetu i protiv glavnih uzročnika takvog stanja. Zalažu se 
za međusobnu povezanost i solidarnost čovječanstva, u traženju i 
osiguranju socijalnih, kulturnih i političkih uvjeta koji bi omogu- 
ćili puni razvitak ljudske osobe. 

Tako zamišljeni pokret nastao je u Milanu 1964. godine, na- 
dahnut inicijativama Abbć Pierrea, a vođen duhom neiscrpive lju- 
bavi Isusa Krista, koji i danas živi u Crkvi i u ljudskoj povijesti. 
Član je svih nacionalnih i međunarodnih organizacija koje pomažu 
razvitku Trećeg svijeta (UNESCO) ili su izravno angažirani u borbi 
protiv gladi u svijetu (FAO). 

»Ako dadeš ribu onom koji je gladan, prehranio si ga samo 
za jedan dan. Ako ga naučiš ribu loviti, prehranit ćeš ga za cijeli 
život.« — Na temelju toga načela pokret »Pružene ruke« razvija 
svoju bogatu humanističku djelatnost. U razdoblju od 1964. do 
1980. osnovano je oko 6000 malih ćelija »Pružene ruke« u Africi, 
Aziji, Južnoj Americi i Italiji, Među članovima tog pokreta postoji 
najveći broj dobrovoljaca koji žele iz ljubavi prema Isusu Kristu 
zapostavljenom, poniženom i gladnom u njegovoj braći, služiti od- 
ređeno vrijeme i pomoći svojom stručnom spremom. . 


Ambrogio Cattaneo, dobrovoljac u pokretu »Pružene ruke«, 
razvija svoju veliku aktivnost među siromašnim narodom Vijet- 
nama, koji i danas proživljava svoje teške dane. Divno je njegovo 
svjedočanstvo: 


»Našem pokretu jest karakteristično zalaganje, spremno i žur- 
no, u korist čovjeka ma gdje on trpio. Kojoj vjeri dotični pripada, 
koje je njegovo političko uvjerenje, zemlja u kojoj živi, sve to 
za nas nije važno. Mi se solidariziramo s ljudskom patnjom i na- 
stojimo ublažiti njegove muke jer je to čovjek — naš brat. Sada 
planiramo u Vijetnamu opskrbiti neke poljoprivredne krajeve sje- 
menjem i podignuti porast proizvodnje. Ovaj naš pothvat jest je- 
dan mali znak vremena, jest zapravo kap vode u pustinji. Ali mno- 
ge kapi vode čine lokve, a lokve potočiće, Želja nam je da sei 
druge organizacije u svijetu osjete dužnima pomoći tom narodu da 
preživi. . .« 

Svega toga danas ne bi bilo da je Abbć Pierre prečuo i oglušio 
se Božjem pozivu koji mu je namijenio ovo veliko kršćansko i 
humanističko poslanje. Zamislite koliko bi dobra bilo manje i 
koliko bi patnje bilo više. 


Abbć Pierre, premda je danas sedamdesetogodišnjak, ne pre- 
staje raditi, putovati i organizirati skupove diljem svijeta za po- 
moć ugroženoj braći. Još se uvijek on susreće s državnicima, 
vjerskim poglavarima, predstavnicima kulturnog i javnog života, 
ali živi s onim najsiromašnijima stavljajući do znanja svima da 
je smisao istinskog života i nutarnjeg zadovoljstva u milosrdnom 
služenju ljudima koji trpe. U Koreji, Bangladešu, Libanonu, Čileu 
i Vijetnamu prisutni su suradnici Abbć Pierrea, koji svojim radom 
i velikim žrtvama ublažuju patnju svoje zaboravljene braće. Do- 
ista, on je osoba koja uznemiruje ljude, ali ne nasiljem i oružjem 
nego snagom ljubavi. 

Abbć Pierre je sigurno živi »memento« svakoj kršćanskoj sa- 
vjesti. I dok ste čitali ove retke, zar vam se u duši nije porodila 
sumnja da u pogledu kršćanskog milosrđa niste učinili koliko ste 
mogli? Zar nije i u naše dane suvremena riječ staroga kršćanskog 
oca Cezarija, koji nas opominje: »O čovječe, kojim obrazom želiš 
tražiti što se ustručavaš dati? Na ovom svijetu mora milosrđe is- 
kazati onaj koji ga želi na nebu dobiti. Što god ljudsko milosrđe 
udijeli u izgnanstvu, božansko mu milosrđe vraća u domovini.« 

Zanimljiva gledišta slavnoga Gregoryja Pecka 


I KRIST GA JE ZAVOLIO 


Popularni američki glumac danas je na zenitu slave. Navršio 
je šezdeset i tri godine, no on se još uvijek osjeća snažnim i spo- 
sobnim, i ne želi se rastati od svoje blistave glumačke karijere. 
Kako da se oprosti s glumom koja je otkrila njegov veliki tale- 
nat, učinila ga miljenikom milijuna gledalaca širom zemaljske 
kugle i donijela mu toliko radosti, zadovoljstva i priznanja. Gre- 
gory Peck spada u one ljude koji su svojim pozivom bili uvijek 
zadovoljni, koji su u njemu našli ljepotu života i koji bi se, da 
se drugi put rode, ponovno uputili istim putem. I u filmskom 
svijetu ostat će nezaboravan zbog svojih brojnih i različitih uloga 
koje je psihološki i majstorski izrazio suživljujući se do najsitnijih 
nijansi s likom koji je tumačio. 


Provincijalac osvaja Hollywood 


Rođen je u gradiću La Jolla u Kaliforniji gdje mu je otac 
bio ljekarnik. Prilikom njegova rođenja roditelji su postavili na 
kuću pločicu s natpisom »Dobro nam došao!« Kad je glumac 
u mladosti odselio iz rodne kuće, uzeo je tu pločicu kao spomen 
na svoje roditelje koji su ga s radošću dočekali kad se pojavio na 
svijetu. Rano djetinjstvo je proveo ugodno i bezbrižno. 

»Sve sam upoznao« — s radošću obnavlja sjećanja — »na 
svojim dugim biciklističkim vožnjama. Odlazio sam rado na Pa- 
cifik ribariti i plivati. Tako je bilo lijepo sve dok se moji roditelji 
ne rastaviše, a mene poslaše u zavod.« 

Odlazak majke bio je za njega prvi ozbiljan udarac u mladosti. 
Zavolio je plivanje, ronjenje, skakanje u vodu, ali je sve oblike 
sporta morao napustiti zbog povrede kralješnice. 


Po očevoj želji se upisao na medicinski fakultet, ali je brzo 
uvidio da nema baš nikakvih sklonosti prema liječničkom zvanju, 
pa se prebacio na književnost i dramsku umjetnost. U okviru 

sveučilišta postojala je dramska sekcija, gdje Gregory prvi put 
iskušava svoje glumačke sklonosti i konačno upoznaje da je gluma 
njegov životni poziv. ka 

»Da sam mogao poći tim novim putem, trebao sam stići u 
New York. Prodao sam svoj stari 'ford' za 150 dolara i to mi je 
bio jedini kapital. Otputovao sam s jednim očevim pismom za ne- 
kog poslovnog čovjeka u Wal Streetu. Imao sam tada dvadeset i 
dvije godine. Bio sam nespretan, loše odjeven, provincijalac iz 
Kalifornije. Taj poslovni čovjek, pošto je pregledao neke dokumen- 
te, reče mi: 'Bit ćeš kod mene glumac za 25 dolara tjedno!'« 

Međutim, to nije bio posao za glumca nego za najavljivača 
koji je trebao vikom privući gledaoce da posjete neku izložbu. 
Zato je potražio sebi prikladniji posao. Tadašnja uvažena glumica 
Katarina Cornell povjerila mu je malu ulogu u jednoj komediji. 
S njezinom grupom putovao je osam mjeseci od jednog do drugo- 
ga kraja Amerike. Ta je angažiranost za njega bila presudna jer 
se zaljubio u glumičinu frizerku Gretu Konen i stupio s njom u 
brak. 

1943. godine napokon mu je uspjelo probiti se u Hollywood 
i tu je zablistao u svoj veličini glumačkog umijeća. Počeo je s 
glavnom ulogom u filmu »Dani slave« i nastavio kasnije radom 
u brojnim filmovima, koji su mu raznijeli slavu širom svijeta kao 
npr. »Snjegovi Kilimandžara«, »Arabeska«, »Dvoboj na suncu«, »To- 
povi Navarona«, »Moby Dick«, »Dolina udesa«, »Dečki Brazila«, 
»Ubiti pticu rugalicu«, koji mu je donio veliku nagradu Oskara. 
Nezaboravna je njegova uloga svećenika u filmu »Ključevi kraljev- 
stva«, koji je rađen po istoimenom romanu pokojnog pisca 
Cronina. 

Filmski su se producenti i redatelji natjecali da dobiju Pecka 
jer je u tumačenju karakternih uloga bio nenadmašiv. Ni danas 
mu ne manjkaju angažmani, ali ih manje prihvaća želeći da mu 
ostane više vremena za druge važne brige. 

Brak s Gretom donio mu je tri sina: Jonathana, Stevea i 
Careya, ali je zapao u tešku krizu koja se završila službenom ras- 
tavom. Bio je to za glumca teški udarac, a pogotovo za njegove 
sinove. Uspjelo mu je dobiti od bivše supruge djecu želeći se za 
njih brinuti. Posvećivao im je sve slobodno vrijeme, posebno su- 
bote i nedjelje, i nastojao ih je očinskom ljubavlju i pažnjom 
spremati za život. 

Rastava braka s Gretom donijela mu je tešku depresiju. Po 
savjetu liječnika otišao je u Francusku da se smiri i polako oslo- 

bodi zla koje ga je mučilo. Tu se, međutim, susreo s novinarkom 
Veronikom Passani, mlađom od sebe četrnaest godina, kojom se 
oženio i koja mu je darovala još dvoje djece: Anthonya i Cćcile. 

»Vjenčani smo pred dvadeset četiri godine« — priča glumac.— 
»Veronika upravlja našom kućom u Americi i onom koju imamo 
u Francuskoj. Žena je moja savjetnica, ona oko mene podržava 
vedro i ljubazno ozračje koje mi toliko godi. Za mene je obitelj 
prije svega. U tom smislu ja sam više patrijarhalni nego američki 
otac.« 


Svjedočiti za Evanđelje 


Gregory Peck nije bio u prošlosti sasvim miran, ni zadovoljan, 
ni radostan. Mnoga su se pitanja postavljala pred njegovu savjest, 
na koja nije znao odgovora. Mnogi su ga događaji života izmučili, 
ali im nije našao razložnog smisla. Ali Bog ga je svojom milošću 
uporno slijedio i on je napokon prepoznao zov tajanstvene njego- 
ve ljubavi i odazvao mu se sa svom raspoloživošću duše. Gregory 
Peck se obratio i susreo sa živim i uskrslim Kristom u katoličkoj 
Crkvi. Njegovo plemenito srce odazvalo se velikom Božjem srcu 
u kojem je našlo mir, sigurnost i nadu. Svoju vjeru doživljava 
cijelim svojim bićem i ne ustručava se javno priznati praktičnim 
katolikom koji ne pravi kompromise sa svojim kršćanskim na- 
čelima. 

»Postati katolik u američkom društvu i u holivudskom ambi- 
jentu« — naglašava Peck — »zahtijeva moralnu dosljednost i ži- 
votno zalaganje nimalo lagodno. Ne kanim se praviti nekim hero- 
jem ili žrtvom, jer je moje obraćenje bilo svjestan i odgovoran 
korak, ako kažem da su novom pripadniku katoličke Crkve mnogi 
indiskretni pogledi spremni predbacivati taj korak i čim im se 
pruži i najmanja prilika, znaju se na nj okomiti s prezirom. Sje- 
ćam se kad se slavni glumac Gary Cooper obratio na katolicizam, 
koliki su vrebali zgodu da bi se na nj oborili i da bi ga 'kameno- 
vali'. Ali on je znao odgovoriti s takvom moralnom dosljednošću i 
dostojanstvom čovjeka da je ubrzo izazvao duboko divljenje. Teš- 
ko je imati narav, karakter i snagu duha Gary Coopera, ali ipak 
smatram da je dužnost svakog katolika svjedočiti Evanđelje prema 
vlastitim mogućnostima i sposobnostima.« 

Svoju građansku i kršćansku hrabrost i neslaganje sa službe- 
nim stavom nekadašnje američke politike iznio je pred licem 
svjetske javnosti kad je u vlastitoj produkciji snimio film »Proces 

devetorice iz Cattonsvillea«. Film se odnosi na jedan stvarni do- 
gađaj u Americi iznesen bez ikakvih melodramskih i romantičnih 
primjesa ili scenskih ustupaka. Radi se o p. Danielu Berriganu 
koji je sa osmoricom braće-redovnika bio izveden pred američki 
sud zbog toga što su nagovorili neke studente da provale u sudsku 
zgradu i spale sve optužnice protiv onih mladića koji su po savjesti 
odbili odazvati se vojnom pozivu za rat u Vijetnamu. Katolički 
američki ured za kinematografiju ubrojio je taj film među najbolja 
filmska dostignuća te godine i predložio ga za veliku godišnju 
nagradu. 

»Kad sam se odlučio snimiti taj film,« — govori Gregory 
Peck — »bio sam uvjeren da ću imati gubitaka. Nisam stvorio taj 
film da na njemu zaradim (da sam mislio na ekonomsku računicu, 
bio bih se drukčije. usmjerio), već zbog toga da izrazim solidarnost 
čovjeka, kršćanina i Amerikanca s onom devetoricom redovnika... 
S druge pak strane želio sam reći da najveći broj Amerikanaca, 
poput onih redovnika, više vjeruje u snagu mira nego rata, više u 
zakon ljubavi nego u zakon mržnje, više u uspješnost dijaloga ne- 
go u uspješnost bombardiranja.« : 

Na žalost, kalvarija vijetnamskog naroda nije završena i danas 
se Peck sa velikim brojem svojih sunarodnjaka bori da bi se ame- 
rička i svjetska javnost probudila i pobrinula za spas golih života 
stotina tisuća izbjeglica koji napuštaju svoju domovinu. 


.Svaki je čovjek moj brat 


Nepredviđeni životni udarci znaju nas mnogo puta iznenaditi. 


i ošamutiti. Kad je 1975. Gregory Peck bio na odmoru u Evropi, 
došla je iznenadna tužna vijest, kao grom iz vedra neba, da mu 
je najstariji sin Jonathan počinio samoubojstvo. Možete zamisliti 
kako ga je pogodila ta strašna obiteljska tragedija. 

Jonathan je bio svojevrstan mladić koji mu je još u djetinj- 
stvu postavljao takva pitanja na koja mu nije znao odgovoriti. 
Želio je najprije postati diplomat i spremao se za taj poziv. Kas- 
nije kao idealist stupio je u Armiju mira i otišao u Afriku da po- 
dučava tamošnje studente u engleskom jeziku. Najzad je bio za- 
poslen na televiziji kao politički komentator; Zašto se ubio? 

»Autopsija je otkrila« — razlaže glumac — »da je Jonathan 
bio fizički mnogo oslabio... Da se može izvesti autopsija duše, 
našlo bi se sigurno koješta drugo. Došlo bi se do korijena onoga 

što ga je natjeralo na samoubojstvo... Mislim da je u tom čin 
bio prisutan i kompleks krivnje koju : j ij <“ 
rila politika naše s < Ran 

Da manje misli na svoje intimne očinske rane, Gregory Peck 
se sve više angažira u socijalnom, kulturnom i političkom životu 
svoje zemlje. Trpljenje ljudi nikad ga nije ostavljalo ravnodušnim 
Nastoji ublažiti ljudske nevolje gdje god može. Otuda njegova 
angažiranost za narode Indokine. Prihvatio se dužnosti predsjedni- 
ka Akademije za filmsku umjetnost. Odlikovan je »Ordenom slo- 
bode«, što je najveće priznanje koje može dobiti jedan građanin 
u Americi. 

Među svojim posljednjim filmovima tumačio je ulogu američ- 
kog generala Mac Arthura. Neki su mu kritičari zamjerili što je 
kao uvjereni katolik preuzeo obvezu da interpretira tog »jastreba« 
kako se u političkom žargonu veli za one koji su za politiku 
o mai . a ija: na kritike, titan suvremene filmske 

osti još jednom zadivljuje j i ji 
rike zed ha j ivljuje javnost dubinom svojih evan- 

»Jasno je da se s političkog motrišta ne mogu složiti 
Arthurom. Nastojao sam ga proučiti kao dubac tiene ee Ea 
njegov karakter, u njegovu formaciju i odgoj, ali posebno u nje- 
gove probleme kao čovjeka. Uvijek je ono što me najviše zanima: 
čovjek iznad svega, iznad ideologija i političkih opredjeljenja. Svaki 
čovjek, kao dijete Božje, moj je brat, moj je bližnji i moja je 
kršćanska dužnost pružiti mu ruku, razgovarati s njim nastojati 
ga razumjeti, ljubiti. . .« 


.To . a kini poi odi poruka Isusove radosne vijesti, ko- 
a je jedino kadra izmijeniti život svakoga od nas da b i 
ljudski i više kršćanski. < < ovaj m 

Filozof i pisac Gustav Thibon otkriva životne 
preokupacije 


»BEZ BOGA SVIJET NEMA OPRAVDANJA« 


Smatraju ga za jednog od najdubljih mislilaca našeg vremena. 
Traže ga ne samo u njegovoj domovini Francuskoj nego i u mno- 
gim drugim zemljama svijeta. Spremno se odaziva, makar je u 
poodmaklim godinama, i drži brojna predavanja na sveučilištima, 
na radio-postajama i televiziji. Mnogo piše i knjige su mu preve- 
dene na poznatije evropske jezike. 

U razgovoru na jednostavan i srdačan način otkriva toplinu 
svoga čovjekoljubivog srca, kao što su topli i osunčani pejzaži 
njegova rodnog sela u dalekim predjelima Ardena. Živi u tom ma 
lom mjestu zadovoljan i sretan što ga nikad nije napustio za dulje 
vrijeme. »Svaki put kad me obaveze primoraju udaljiti se,« — pri- 
znaje Thibon — »svjestan sam sreće koju posjedujem ovdje u 
Saint-Marcelu.« 


Vjernik po tradiciji 


S posebnom nostalgijom i radosnim sjećanjem govori o svom 
djetinjstvu. Nema ni traga ogorčenosti ili bilo kakvih pritužbi 


prema svojim seljačkim roditeljima. Naprotiv, uz dirljive izraze | 


zahvalnosti naročito spominje oca, kojemu prema njegovu tvrđe- 
nju duguje ljubav prema knjizi i prirodi. U mladosti je vrlo rado 
pomagao roditeljima u svim poljskim poslovima, osobito u vrijeme 
školskih praznika. 

Premda je u djetinjstvu primio osnovni vjerski odgoj, u mla- 
dosti je prema vjeri postao dosta ravnodušan. Smatrao se tradicio- 
nalnim vjernikom poput mnoštva ostalih kojima vjera ne utječe 
na osobni život. Međutim, potkraj svojih studija doživljava ozbiljan 
zaokret. Evo što o tome priča: 

»U 23. godini života nastupio je kod mene odlučan preokret 
bez nekoga posebnog nadahnuća odozgo. Moje obraćenje zbilo se 
polagano. U mojoj se nutrini razdanilo kao poslije neke duge no- 
ći... Uhvatila me iznenadna strast za čitanjem knjiga bez određe- 

nog plana. Čitao sam sve što mi je dospjelo u ruke. Naučio sam 
talijanski, latinski i njemački. Još ni danas ne umijem shvatiti 
kako sam mogao toliko toga čitati i usvojiti. Na kraju četvrte 
godine studija 'lud i vrlo očajan' — kako bi se izrazio Leopardi — 
naučio sam glavnu stvar. Da se bolje izrazim; naslutio sam je. S 
punom sigurnošću spoznao sam da život može imati smisla je- 
dino ako je povezan s Bogom, Bez Boga svijet nema opravdanja. 
Čudno je kako se to zbilo u razdoblju kad sam bio sasvim ravno- 
dušan u prakticiranju vjerskih dužnosti. Bio sam naime katolik 
kao i toliki drugi: iz navike i tradicije. Ne bih znao točno opisati 
što se zbilo u meni. Misao na Boga posvuda me je pratila. Otkrivao 
sam ga u svim bićima i najrazličitijim situacijama. . .« 

Kasniji susret s velikim francuskim piscima Gabrielom Marce- 
lom i Jacquesom Maritainom bio je za njega prava milost. Otkrili su 
mu vrijednost Božjih darova koje je posjedovao i oduševili ga za 
spisateljsku djelatnost. Kad su mu novinari postavili pitanje zašto 
je teško vjerovati i zašto toliki odbijaju vjeru, Thibon je odgovo- 
rio oslanjajući se na svoje životno iskustvo: »Ipak je nemoguće 
vidjeti u dno ljudskog srca i ustanoviti do koje mjere čovjek 
stvarno odbija Boga. Sigurno da je vjera milost i mislim da je 
ponuđena svima bar jedanput u životu. Sve se sastoji u tome: 
znati je prihvatiti i vrednovati. Možda je u životu onoga koji ne 
vjeruje postojao i drugi odlučujući faktor: okolina u kojoj se čov- 
jek kreće potiče na vjeru ili pak odvraća od nje... .« 


Vratiti se prirodi 


Zanimljiva su, poučna i vrlo pronicava Thibonova zapažanja 
o ulozi koju neposredni dodir s prirodom može odigrati u vjer- 
skom životu ljudi. On dokazuje kako je u građanskoj sredini 
mnogo teže vjerovati nego u onoj gdje čovjek u neprestanom kon- 
taktu s divnim Božjim čudesima koja mu otkriva bogata, sus- 
retljiva i podašna priroda: 

»Govoriti o prirodi znači govoriti o životu, a Bog se ucjepljuje 
u Živa stvorenja a ne u mehaničke strojeve. Koliko god tehnika 
napredovala nezaustavljivim tempom, nijedan stroj neće nikada 
proizvesti čudo jednog cvijeta ili čudo ljudskog organizma. Guš- 
terača se razlikuje od rasplinjača u motoru po tome što je pri- 
rodna, jedna i neponovljiva, dok se on može proizvesti u serijama, 
demontirati i zamijeniti u pojedinim dijelovima... Potrebno je 
vratiti se prirodi jer nas ona neumoljivo podsjeća na granice pre- 

ko kojih čovjek nikada neće moći proći usprkos svojim kiklopskim 
dostignućima. Nije se još pronašao način kako izbjeći smrti, toj 
najvećoj istini života i jedinoj čovjekovoj budućnosti koja je os- 
lobođena laži. . .« 

Potvrđeno je iskustvo da povezanost s prirodom blagotvorno 
i pozitivno utječe i na drugim područjima čovjekova osobnog i 
društvenog života. Thibon u svojim filozofskim razmišljanjima baš 
. u tome pronalazi spasonosan lijek za suvremene krize koje pot- 
resaju čovjekom: 

»Što se više ljudi udaljuju od prirode, srljaju sve više sup- 
rotnostima, anonimnosti, anorganskome. To se danas vidi često. 
I tu je korijen svih kriza od društva do njegove osnovne stanice 
— obitelji. I obratno: gdje se nalazi spas? Tamo gdje su veze s 
prirodom još čvršće. Na selu, na primjer, gdje je obitelj intimno 
povezana u svim područjima života, gdje rade svi zajedno i jedan 
stalno ima potrebu od drugoga, govoriti o rastavi braka jest bes- 
predmetno, dok je u industrijskom ambijentu, na žalost, suprot- 
No. . .« 

Ni u svojim starijim danima Thibon ne želi mijenjati način 


života niti napustiti svoje žive i pitome krajolike koji ga pomlađuju 


darivajući mu nove energije koje su uskraćene ljudima u prena- 
trpanosti i zagušljivosti gradskih nebodera: 

»Sve je ovdje u prirodi učinjeno za čovjeka. Sjećam se kako 
je neki dječak iz gradske sredine ostao nevjerojatno zapanjen kad 
je iz neposredne blizine prvi put vidio konja. S današnjom džun- 
glom na asfaltu doći će dan kad će se ljudi jednom čuditi i 
stablu. U društvu u kojem minerali imaju prednost pred florom 


i faunom, to je na žalost neizbježivo. Sve se urotilo protiv duše: 


čovjeka: buka, užurbani ritam rada, standard, masovnost. Kažem 
da ćemo se morati ozbiljno boriti za ekologiju duha koja je isto 
tako važna kao i vanjski okoliš u kojem živimo.« 


Bog umire u ljuđima 


S obzirom na današnje previranje u teološkim krugovima, 
Thibon nije protiv teoloških istraživanja niti protiv posuvremenji- 
vanja vjerskih izričaja, ali se ne može složiti s onima koji svojim 
spekulacijama i osobnim domišljajima krnje čistoću vjere i Bož- 
jem narodu oduzimaju određenu sigurnost. Zabrinjava ga što su 
toliki katolici počeli preispitivati vjekovni poklad vjere i stavljati 
u pitanje kršćanske misterije: 

»Danas se izvjestan broj katolika zauzima za napuštanje nekih 
dogmi i za jedan novi teološki pristup objavljenim istinama. I tako 
kršćanstvo poprima jedan dvojbeni stav: Bog više nije predmet 
sigurnosti, nego predmet bezgraničnog istraživanja. Osobno mislim 
da Onaj koji je kategorički izjavio 'Ja sam put, istina i život' nije 
ostavio svoju poruku u znak pitanja.« 

Ugodno se doima činjenica da jedan kršćanski laik smatra 
neophodno važnim za budućnost kršćanstva kako kršćani danas 
moraju bez bojazni i nesigurnosti ponuditi svijetu razloge nade 
koja je trebala osmisliti i obasjati njihov život. 

Istina, nije ni Thibon u svom vjerskom rastu i dozrijevanju 
izbjegao mučne zagonetke i tjeskobne sumnje kao ni većina reli- 
gioznih ljudi. I u tome nam je bliz i upravo svetačkom blagošću 
razumije braću koja su suočena s istim mukama: 

»Katkada me je spopala sumnja da li sam bio na pravom putu. 
Svima ljudima dolaze trenuci kada im dolaze vjerske sumnje. Ra- 
di se o tome da ih čovjek suzbije i nadiđe. Također kad je zahva- 
ćen tamom misterija. Jer na koncu konca, vjerovati znači povjeriti 
se Bogu. I Isusu Kristu. Jer da Isus nije bio Bog, sve bi bilo 
uzalud. ..!« 

Gustav Thibon izvanredno cijeni bogatstvo milosnog života u 
duši kršćanina. Upravo s uvjerenjem svetaca drži da nema veće 
tragedije za čovjeka od one kada Bog umire u njegovu srcu. 
Čitajući slijedeća njegova razmišljanja nećete se moći otresti 
dojma da pred sobom imate spise nekoga srednjovjekovnog mis- 
tika: 

»Bog ne živi jedino u nebu. On živi i u dušama. Nema života 
lomnijeg i u većoj opasnosti nego što je ovaj. Ništa na svijetu nije 
tako smrtno i ne umire tako lako kao Bog u ljudima. I najmanji 
pokret strasti ili interesa, najmanji pokret priljubljivanja svijetu 
može biti dostatan da ubije taj milosni život. Ovdje se najviša 
stvarnost učinila tankoćutnom i osjetljivom poput laganog sna i 
zato je ljubav svetaca tako nježna, protkana milošću i toliko dršće 
od bojazni i ujedno od nade. Oni se svakog dana za svoga Boga 
bore s tom smrću i svakog joj ga dana iznova otimlju. ..!« 


Ne pruža li nam i Gustav Thibon neosporno svjedočanstvo 
dovitljivošću svojih kršćanskih i filozofskih razmišljanja da je 
imao pravo papa Pavao VI. kad je primijetio da se vjera danas 
više ne javlja samo na granicama znanosti nego u svakom srcu 
obrazovanog čovjeka? 

Vrijednost logoterapijske škole Viktora Frankla 


OSMISLITI ŽIVOT 


Svaki čovjek, prije ili kasnije, suočava se s nemilim križevima 
nenadanih nesreća i patnja koje navale na njegov život tražeći 
svoj nemilosrdni danak. Izmučen, uznemiren i bespomoćan gleda 
tada na sve strane gdje bi pronašao izlaz iz svojih mučnih tjesko- 
ba. Teško se čovjek može pomiriti s činjenicom da mu je boravak 
ozbiljno ugrožen i da će morati mnoge svoje planove napustiti 
jer se oni nikada neće moći ostvariti. 


U takvim nemilim situacijama nije rijetkost da ljudi duhovno . 


smalakšu i posumnjaju uopće u svrhu svoje ljudske egzistencije. 
Ne pronalaze motive da osmisle nedaće i muke pa neki u svom 
očaju odabiru strašni put u smrt, najtragičniji korak promaše- 
nog života. 


Pouka iz koncentracijskog logora 


Ganut strašnim ljudskim golgotama, koje na žalost sve više 
zahvaćaju maha, čuveni bečki profesor neurologije i psihijatrije 
Viktor Frankl sa svom ozbiljnošću znanstvenika uhvatio se u koštac 
s tim mučnim problemom. Njegovo plemenito srce nije se moglo 


pomiriti da tolika braća ljudi gube smisao života, pa im upornim * 


znanstvenim radom i postignutim rezultatima želi pomoći. Tako 
je Viktor Frankl postao osnivačem logoterapijske škole. 

Korijen riječi dolazi od grčkog izraza logos, što na hrvatskom 
jeziku, uz neke druge pojmove, znači i smisao. Tako bi se defini- 
cija te škole doslovno mogla izraziti: liječenje smislom. Logote- 
rapija je, prema tome, znanstvena disciplina koja želi pomoći 
čovjeku tako da u njemu probudi smisleni razlog njegove egzis- 
tencije. »Glavna poruka terapije glasi« — veli na jednom mjestu 
Frankl — »bezuvjetna vjera u bezuvjetnu smislenost života.« 

Profesor Frankl u svijetu je izvanredno popularan. Izdao je 
dosad ništa manje nego 22 knjige, koje su mu prevedene na 16 
jezika, među kojima na japanski i kineski. Knjiga »Zašto se niste 
ubili?« doživjela je 51 izdanje, u nakladi od 2 milijuna primje- 

raka, a prevedena je i na hrvatski, Na nekim američkim sveučiliš- 
tima ta je knjiga bila izabrana pet puta za »knjigu godine«. Takav 
nezapamćeni uspjeh rijetko postižu pisci ili znanstvenici. 

Na svojoj vlastitoj koži eksperimentalno je iskusio blagotvor- 
nost logoterapije kad je za vrijeme prošlog rata izdržao nekoliko 
godina u paklu nacističkog logora, u kojemu je izgubio ženu, bra. 
ta, majku i oca, i sačuvao svoj ljudski identitet i nepomućenu 
vjeru u smislenost svojih patnji. U predgovoru prijevoda na hr- 
vatski jezik u spomenutoj knjizi Frankl ističe: 

»Pouku koju sam primio u koncentracijskim logorima i koju 
su, u međuvremenu, potvrdila psihijatrijska istraživanja na ratnim 
zarobljenicima, jest slijedeće: šansu da prežive imali su uglavnom 
oni koji su bili psihički upravljeni na budućnost, na neku zadaću 
koju u budućnosti trebaju ispuniti, na smisao kojega ih je ostva- 
renje u neku ruku iščekivalo ili na neku osobu koja ih je s lju- 
bavlju čekala. . .« 

Prema naučavanju logoterapije najvažnija je spoznaja za sva- 
kog pojedinca čvrsto i sigurno uvjerenje da naša egzistencija ima 
svoj veliki smisao koji treba pronaći i da ne postoji tako bezizlaz- 
na situacija u kojoj se ne bi nazrijevalo neko svjetlo koje bi duši 
donijelo smirenje i nadu. Ako sve na svijetu ima svoju svrhu, 
mora je imati i ljudska patnja. 


»Vaš je život spomenik« 


Zanimljiv i poučan je slučaj koji Frankl donosi u knjizi »Bog 
podsvijesti«, koja je također prevedena na hrvatski. Radi se o 
bolesnici staroj 80 godina, koja je bolovala od neizlječivog raka 
i padala u depresiju. Donosim razgovor između profesora i boles- 
nice, koji se odvijao za vrijeme jednog predavanja pred slušačima 
medicine, filozofije i teologije. Logoterapijskom metodom uspjelo 
je Franklu da bolesnica konačno upozna kako joj je život bio sa- 
držajan i kako smireno može dočekati smrt. 


Frankl: — No, draga gospođo Kotek, što mislite o svom dugom 
životu, ako se sada na nj osvrnete? Je li vam život doista bio 
lijep? 

Bolesnica: — Ah, gospodine doktore; moram zaista reći da 
mi je život bio lijep. Život je doista tako lijep. I moram Bogu zah- 
valiti za sve što mi je dao... Posjećivala sam kazalište, slušala 

koncerte. Znate, obitelj kod koje sam u Pragu bila kućna pomoć. 
nica katkada me je sa sobom odvela na koncerte... 

Frankl: — Vi govorite o svojim lijepim doživljajima, gospođo 
Kotek. No sve će to sada prestati... 

Bolesnica (zamišljeno): — Jest, sve će to sada završiti. 

Frankl: — Kako to, gospođo Kotek: mislite li da će sve te 
lijepe stvari što ste ih doživjeli nestati? Da li će postati nevrijedne, 
da li će biti uništene? 

Bolesnica (još uvijek zabrinuto): — Sve to lijepo što sam 
doživjela... 

Frankl: — Recite, gospođo, može li itko poništiti sreću koju 
ste osjećali? Može li je itko izbrisati i utrnuti? 

Bolesnica: — Pravo imate, gospodine profesore, nitko to ne 
može izbrisati kao da nije bilo. 

Frankl: — Može li tko ustvrditi da u životu niste vidjeli dobro? 

Bolesnica: — Ne, to nitko ne može. 

Frankl: — Može li učiniti da niste postigli ono što ste postigli 
i stekli? 

Bolesnica: — Imate pravo, nitko to ne može ukloniti. 

Frankl: — A može li tko ukloniti ono što ste hrabro i odvažno 
podnijeli? Može li to tko izbrisati iz vaše prošlosti? Iz prošlosti u 
kojoj se sve to nalazi! Iz vaše prošlosti u kojoj je sve to pohra- 
njeno. 

Bolesnica (ganuta do suza): — Nitko to ne može. Nitko... da- 
kako, mnogo sam prepatila. Ali sam udarce koje mi je život zada- 
vao nastojala podnijeti. Znate, gospodine profesore, ja vjerujem 
da je trpljenje kazna. Ja vjerujem u Boga... 

Frankl: — Ali recite, gospođo, ne može li trpljenje biti i kušnja? 
Ne bismo li mogli pretpostaviti da je Gospodin Bog htio vidjeti 
kako gospođa Kotek podnosi patnju? I konačno je i On priznao: 
jest podnijela ju je hrabro. A sad kažite, može li itko takva dobra 
djela ukloniti kao da ih niste učinili? 

Bolesnica: — Ne, nitko ne može. 

Frankl: — To ostaje, zar ne? 

Bolesnica: — Svakako da ostaje. 

Frankl: — Vidite, gospođo Kotek, vi ste u svojem životu ne 
samo mnogo dobra učinili nego ste i svoje trpljenje dobro isko- 
ristili. I stoga možete našim pacijentima biti uzor. I ja im česti- 
tam što u vama imaju uzor. 

Tada se dogodilo ono što se za mojih predavanja nikađ ne 
događa: 150 slušača spontano je zapljeskalo. A ja se opet obratih 
starici: — Vidite, gospođo Kotek, ovaj aplauz je upravljen vama. 
Upravljen je vašem životu koji je bio pravo ostvarenje. I kako li. 
imađe malo ljudi koji na svoj život mogu biti ponosni. Želim reći, 
gospođo Kotek, đa je vaš život spomenik. Spomenik što ga nitko 
ne može ukloniti. 

Za tjedan dana starica je umrla. Više nije bila deprimirana... 
Njezine posljednje riječi su bile: — Moj je život spomenik... — 
rekao je profesor. — Nisam, dakle, živjela uzalud. 


Isus kao naš suputnik 


Logoterapeutska škola ne upotrebljava u liječenju pacijenata 
vjerske motive i sredstva, Jednakim načinom se obraća vjernicima 
i ateistima želeći pomoći pacijentu da on sam u punoj odgovor- 
nosti pronađe onu vrhovnu vrednotu koja će ga lišiti osjećaja 
besmislenosti u djelovanju, trpljenju i umiranju. Frankl je uvje- 
ren da čovječanstvo koje danas proživljava teške krize može oz- 
draviti ako ljudi ponovno nađu vrednote zbog kojih se isplati 
živjeti i za koje se isplati trpjeti. 

Logoterapeut ne zastupa izravno kršćanska načela, ali je u 
praksi u potpunosti s njima u suglasju. Bezbroj puta ljudi su 
pokušali naći smisao egzistencije u novcu, komforu, seksu, alko- 
holu, drogi, pa su ostali duhovno prazni, osiromašeni, nesretni. 
Nijedan zemaljski užitak ne može zamijeniti duhovne vrednote 
koje su jedino kadre otvoriti čovjeku vedre perspektive i utvrditi 
mu čvrste temelje egzistencije. 

Bolest može donijeti smrt njegovu tijelu, ali ne i njegovu 
duhu, ako ju je osmislio. A može je osmisliti jedino načinom ka- 
ko je podnosi. Ni smrt ne smije biti besmislena, Njezina se poruka 
sastoji u tome da čovjeka neprestano podsjeća kako mu je dano 
veoma kratko vrijeme zemaljskog bivstvovanja i kako treba od- 
govorno prihvatiti životne obveze izvršavajući ih savjesno na korist 
drugih. Frankl doslovce veli: »Čovjek može preživjeti samo onda 
kad za nešto živi. A smisao svoje egzistencije mi ne izmišljamo 
nego ga naprosto otkrivamo.« 


Mi smo kršćani sigurno u daleko boljem položaju jer smo 
uvjereni da je samo Božja ljubav izvor i konačna svrha našeg ži- 

vota i da nam nitko na svijetu ne može tako osmisliti misterij ži- 
vota i svih njegovih problema kao naš božanski brat Isus Krist. 
On, Sin čovječji, iz ljubavi prema nama, dao se raspeti na krva- 
vom križu, kako bi posvetio sve naše križeve i muke. U onom 
podnevnom mraku prvoga velikog petka, kad je bilo probodeno 
srce Čovjeka boli, skrite su sve naše bolne tmine i mračne tjeskobe. 

Teolog Congar izvrsno zapaža: »Isus je svojom patnjom pos- 
tao suputnik svih onih koji trpe zlo i ljudsku bijedu. Mi u to 
dovoljno ne vjerujemo. Pa ipak koliko je patnika vidjelo kako se 
osvjetljuje njihova patnja i postaje plodna zahvaljujući toj sigur- 
nosti vjere. Vjera ne uklanja bol iz ljudskog života, ali ipak je 
divno što ta utjeha postoji i što su je primile milijarde ljudi. ..« 

Ta je napomena korisna svima nama. Jer ničije nebo života 
neće ostati uvijek sunčano i vedro. Doći će dani kad će se nad 
našim horizontima pokazati gusti i mračni oblaci koji će potpuno 
skriti osunčanu ljepotu sretnih dana. Tada će nam najuspješnije 
svojom milošću pomoći Gospodin da osmislimo i te getsemanske 
trenutke života, učinivši ih plodonosnima i blagoslovljenim. Tu nam 
spasonosnu poruku izrekoše učitelji naše vjere na Koncilu da nas 
u teškim trenucima podiže i hrabri: 

»Crkva vjeruje da Krist, koji je za sve umro i uskrsnuo, po 
svojem Duhu pruža čovjeku svjetlo i snagu da može odgovoriti 
svom vrhunaravnom pozivu... Nužda i dužnost uistinu nagone 
kršćanina da se kroz mnoge nevolje bori protiv zla i da podnese 
smrt. Ali pridruženi pashalnom misteriju, kao što je suobličen 
Krist u smrti, tako, nadom. ohrabren ide u susret uskrsnuću. . .« 
(GS 10;22) 

Uzbudljiva avantura pilota Leonarda Cheshirea 


SVJEDOK ATOMSKOG PAKLA 


Zrakoplovni kapetan Cheshire smatran je za jednog od naj- 
sposobnijih i najhrabrijih pilota britanskoga vojnog zrakoplovstva 
u Drugom svjetskom ratu. Odlikovan je najvećim engleskim odliko- 
vanjem »Vikorijinim križem«. Istakao se naročito upravljanjem 
noćnih bombardiranja strateški važnih ciljeva u nacističkoj Nje- 
mačkoj. Bilo mu je povjereno zapovjedništvo proslavljene engles- 
ke zrakoplovne eskadrile 617, koja je bombardirala njemačke baze 
od koje su letjele na London poznate razorne rakete V-1. 


Leonard je rođen 1919. godine. Otac mu je bio profesor na 
čuvenom univerzitetu u Oxfordu. U mladosti nije imao vjeru niti 
sređen život. Isticao se nemirnim i pronicavim duhom željnim 
avantura. Studirao je na pravnom fakultetu. 1938. godine, kada 
su se počeli javljati sve sigurniji znaci svjetskog ratnog požara, 
Leonard zapisuje u svoj dnevnik: »Rat bi mogao dati mome životu 
neki smisao. Naučio bi me disciplini.« 

Po vlastitoj želji, gonjen nutarnjim poticajima pustolovne 
naravi, bio je primljen među pilote vojnog zrakoplovstva. Voli 
istaknuti da ga je u svim vojnim akcijama, koje su bile izvanred- 
no teške i pogibeljne, podržavala misao da se bori za mir i slobodu 
čovječanstva. 


»Bio sam zbunjen i izgubljen« 


Cheshire je vlastitim očima gledao najveće i najužasnije stra- 
hote ratnog klanja i razaranja. Zbog njegove stručne spreme i 
hrabrosti duha predsjednik Winston Churchill odabrao ga je za 
službenog promatrača engleske vlade onoga strašnog povijesnog 
datuma, 13. kolovoza 1945., kada je američka super-tvrđava B-29 
izbacila atomsku bombu na japanski grad Nagasaki i prouzroko- 
vala trenutnu smrt 60.000 ljudi. Koliko ih je nakon toga godinama 
umiralo od zadobivenih opekotina i smrtonosnog zračenja, to se 
valjda sa sigurnošću nikada nije ustanovilo. 

Još i sada, nakon 36 godina od toga stravičnog dana, Leonard 
Cheshire ne može sakriti svoje duboko uzbuđenje: »Ratovali smo 
šest godina, u kojima je izgubilo živote 55 milijuna ljudi. K tome 
treba dodati 20 milijuna žrtava u koncentracijskim logorima. I 
tako dolazimo do žalosne statistike da je u tih šest godina umira- 
lo svaki sat 1000 ljudskih života... Više nam je puta bilo ponovlje- 
no da bi tadašnja naša misija mogla označiti kraj svjetskog su- 
koba. Prizor u kojemu sam sudjelovao onoga kobnog jutra učinio 
mi se strašnim i u isto vrijeme očaravajućim. Tek kasnije, kad 
smo izvršili krug izviđanja, postali smo svjesni strahovite pustoši 
koju smo donijeli... Tog jutra nad Nagasakijem obuzela me je 
samo jedna misao: rat treba što prije završiti. Poslije svega što 
sam vidio nisam vjerovao ni u koga, Nisam želio ostati u zrakoplov- 
stvu... Bio sam pravnik, ali nisam htio raditi za novac. Želio sam 
se prihvatiti nečega što bi ljude moglo zbližiti i povezivati ih za- 
jedno, ali nisam znao što i kako. Bijah zbunjen, izgubljen, nesretan 
kao nikada do tada.« 

Iz toga stanja izgubljenosti izišao je pokrenuvši jednu humanu 
inicijativu u korist ratnih vojnih invalida. S novčanom ušteđevi- 
nom kupio je neki plemićki dvorac zvan Le Court. U početku je 
išlo vrlo teško jer je dvorac bio jako trošan. U međuvremenu se, 
međutim, dogodilo nešto tako sudbonosno što je potpuno izmije- 
nilo Leonardovo raspoloženje i ispunilo sadržajem njegov život. 

»Jednog dana« — govori Cheshire — »pozvali su me u mjesnu 
bolnicu. Vojni invalid Arthur Dykes, koji je jedno vrijeme boravio 
sa mnom u dvorcu, zatražio je da me vidi. Upozorili su me liječ- 
nici da je s njime sve gotovo i da mu se približavaju posljednji 
dani života, jer mu je rak potpuno uništio organizam. Po njihovu 
mišljenju dobro bi mu došla u tim trenucima kućna njega i zaželio 
je pomoć od mene.« 

Bez puno razmišljanja Leonard je ponovno pružio gostoprim- 
stvo svome ratnom drugu i otvorio mu vrata Le Courta. Bolesnik, 
okružen mirom i prijateljskom toplinom, iako suočen sa svojim 
beznadnim stanjem, ponovno se vratio katoličkoj vjeri svoje prve 
mladosti, koju je zapustio za, vrijeme dugogodišnjeg ratnog div- 
ljanja. I zanimljivo: što ga je više pogubna bolest uništavala, više 
je snagom vjere stjecao vedrinu i spokojstvo. Cheshire pripovijeda 
ta nezaboravna sjećanja: 


»Nisam nikada ni u što vjerovao. I ovaj prizor bio je za mene 


iznenađujući. Baš u noći njegove smrti ja sam postao religiozan. 
Pomogla mi je u mom obraćenju knjiga "Obrana moga života' 

Vernona Johnsona, koji opisuje zašto se od anglikanizma obratio 
na katolicizam. Na kraju čitanja ove knjige bilo mi je jasno da 
sam našao svoju Crkvu.« I tako je Leonard postao katolikom u 
božićnoj noći 1948. godine. 


Zaraza od tuberkuloze 


Zalažući se svim svojim srcem da olakša život u prvom redu 
vojnim invalidima, upoznao je kako je daleko strašniji invalid 
ljudsko biće bez ljubavi i dobrote. Duboko je proživljavao Isusovo 
Evanđelje, čija se jezgra nalazi u zapovijedi ljubavi. Osvojio ga 
je Isus iz Nazareta, koji se poistovjetio sa svakim čovjekom pat- 
nikom, pa je tako i Leonard, u neumornom služenju bližnjemu 
koji trpi, upoznao izmučeni lik golgotskog Patnika s križa. I zavr- 
šilo se time da se 1952., dvoreći jednoga tuberkuloznog bolesni- 
ka, i sam zarazio tuberkulozom. Posljedica toga je bila da je mo- 
rao operirati polovicu pluća i da je proboravio na liječenju u sana- 
toriju punih 18 mjeseci. Ali Leonard nije odustao da vlastitim 
naporima drugima olakšava život. Srce, koje se posvema otvorilo 
Bogu, više se nije nikada moglo zatvoriti pred potrebama bližnje- 
ga. U svojem neutrudivom karitativnom djelovanju našao je u svo- 
joj životnoj družici najizvrsniju suradnicu i pomoćnicu. »U životu 
me je sudbina obdarila srećom;« — naglašava Cheshire — »moja 
najveća sreća bila je u tome što sam upoznao djevojku Sue Ryder, 
sadašnju moju ženu. To je izvanredno biće puno vitalnosti i du- 
hovnosti kojoj nema ravna.« 

Ta hrabra žena u toku Drugog svjetskog rata sudjelovala je 
u Pokretu otpora u istočnoj Evropi, koju su tada okupirali Nijem- 
ci. Kasnije je osnovala posebnu organizaciju za pomoć žrtvama 
fašizma u Poljskoj i u našoj zemlji. Sada pak najviše radi sa 
svojim mužem u pronalaženju stanova beskućnicima, premda ni oni 
sami nemaju vlastitog stana. Oni su veoma velikom broju priskr- 
bili krov nad glavom, a sami stanuju u jednoj kući u zajednici sa 
svojom bolesnom braćom. 

Imaju dvoje djece: 18. godišnjeg sina Jerome i 16.godišnju 
kćerku Elisabeth. Vjerujemo da će se i njihova djeca zagrijati 
idealima svojih roditelja i da će se na primjeru oca i majke 
osvjedočiti da je život najveći i najljepši kad se drugima daruje 
i da čovjek u djelotvornoj ljubavi koju iskazuje bližnjima nikada 
nije na gubitku. 

Nema mira dok drugi trpe 


Ono što posebno zadivljuje i ugodno iznenađuje jest obitelj- 
sko ozračje koje je Leonard uspio oživotvoriti u brojnim zajedni- 
cama. Uspjelo mu je unijeti u njih osjećaj sklada, mečusobnog 
razumijevanja, snošljivosti i odgovornosti, da bi mu mogle zavid- 
jeti tolike kršćanske zajednice. 

»U zajedničkim kućama« — napominje Leonard — »naša se 
braća moraju osjećati kao u svojoj obitelji: dijeleći rad, napore, 
teškoće, radosti sa svima. Sve to pruža veliku vedrinu. Osim toga, 
želim da ih svaki onaj koji živi izvan tih zajednica može posjetiti 
i doživjeti tu stvarnost. Nisam ih osnivao zbog unutrašnje potrebe 
okajavanja svoga udjela u bačenoj atomskoj bombi, nego da bi se 
što više ljudi približilo bijedi života... Prava se bitka vodi u 
miru, svakog dana, s malo više ljubavi i dobre volje prema onima 
koji trpe.« 

Cheshire je veoma veliki štovalac svetog Platna, zbog kojeg 
je više puta posjetio Torino. On je osobno uvjeren da je Platno 
autentična plahta kojom je bilo omotano mrtvo tijelo našeg Gos- 
podina. Pred nekoliko godina sudjelovao je u Londonu na među- 
narodnom simpoziju sindonologa, koji znanstvenim metodama pro- 
učavaju tu dragocjenu relikviju. No najvažnije je od svega toga 
ono na što ga taj ispaćeni i izmrcvareni lik potiče i nadahnjuje. 
U svojem govoru na spomenutom simpoziju rekao je slijedeće: 

»Kako čovjek ne bi bio potresen pred takvim licem: tako 
izmučenim i u isto vrijeme tako spokojnim, tako uzvišenim i 
tako blaženim? I kako ne bi vidio odsjev toga lica na siromasima, 
invalidima, umirućima, napuštenima, osamljenima i na svima koji 
trpe i koji su u nevolji? I tko bi mogao, nakon što je vidio sve to, 
ostati miran i zadovoljan, sve dotle dok bude na bilo kojem kraju 
svijeta i samo jedno ljudsko biće koje je u potrebi i tjeskobi.« 


Kad nam ništa drugo ne bi rekao Leonard Cheshire, bile bi 
nam dostatne ove riječi da nas potresu svojom evanđeoskom poru- 
kom, riječi sjajne kao plamen razbuktale vatre u tamnoj noći, izišle 
iz njegova plemenitog srca rasplamsanog ognjem ljubavi Božje. 


208 


Vjernička ispovijest astronauta Jamesa Irwina 


GOSPODIN JE BIO SA MNOM 


Još su nam uvijek u živom sjećanju hrabri podvizi trojice 
američkih astronauta Irwina, Wordena i Scotta, koji su se u sve- 
mirskom brodu Apollo 15 spustili na Mjesečevu površinu, Taj ča- 
robni i opjevani Zemljin pratilac doživio je svoje veliko iznenađe- 
nje kada su mu u proljeće 1971. došli u pohode zemaljski putnici. 

Pukovnik James Irwin priča izvanredne zanimljivosti o tom 
jedinstvenom pothvatu i o snažnim i dubokim posljedicama koje 
su potpuno zaokrenule dotadašnju putanju njegovih zanimanja. 
Vratio se do dna bića prožet Božjom ljubavlju, sa željom u srcu 
da bude njezin istinski svjedok. Rasvijetljen milošću uviđa da je 
najljepši smisao ljudskog života kad se stavi u službu Bogu i 
bližnjemu. 

»Dok smo letjeli prema Mjesecu« — priča s puno nutarnjeg 
žara — »nešto se neobično dogodilo u meni. Bilo je to kao da se 
u mojoj nutrini zbio jedan snažan i dubok preobražaj koji mi je 
pružio neki novi osjećaj sebe samoga, Zemlje i blizine Božje... 
Poslije povratka na Zemlju bio sam svjestan da je Gospodin bio 
sa mnom i da za mene ima u pripremi jedan novi zadatak: reći 
ljudima, što je moguće većem broju, da Bog postoji, da je prisu- 
tan posvuda i za sve, ne samo na Mjesecu i ne samo za nas astro- 
naute.« 


»Kamen Postanka« 


Zanimljivi su astronautovi dojmovi kojima je bio ispunjen 
dok je hodao po Zemljinu satelitu. Nešto tajanstveno i očarava- 
juće uzbudilo je njegovo biće. Osjećao je silan dojam da je u ne- 
posrednoj blizini neizmjernog i svemogućeg Stvoritelja. 

»Tamo gore osjećao sam kao da se nalazim na jednom svetom 
mjestu gdje se skoro opipljivo očituje prisutnost Božja. Bio je to 
osjećaj tako jak da sam se više puta okretao da vidim nalazi li 
se netko iza mene... Naravno, nisam vidio Boga, ali sam znao da 
je on tu i mnogo toga me je u tom saznanju utvrđivalo.« 

James je bio vjernik i prije odlaska na svemirsku avanturu. 
Njegovi roditelji bili su praktični kršćani i on se sjeća kako je već 
u 11. godini života zavolio Isusa iz Nazareta u jednoj baptističkoj 
crkvi u Floridi. Ali let na Mjesec izmijenio je u mnogočemu njego- 
va dotadašnja vrednovanja. Uviđa da mora neke stvari ispraviti 
u životu jer nisu bile u skladu s voljom Božjom. 

»Mislio sam i ako je James Irwin, usprkos svojim manama, 
mogao stići na Mjesec, moralo je to biti u nacrtima Božjim i u 
tom nacrtu postao je neki cilj. Bog me je učinio dostojnim slugom 
i tada sam se obratio Bogu riječima: 'Dobri Bože, upotrijebi me za 
svoje ciljeve, učini da se sav mogu predati tebi i svom vremenu 
dok još imam snage da to činim.« 

Astronauti su proboravili na Mjesecu punih 19 sati. Pukovnik 
Irwin ističe kako je teško uživjeti se u njihova raspoloženja i 
zamisliti ono uzbuđenje koje je ovladalo njima dok su koracali 
mjestima kamo još nikada nije istupila ljudska noga. Sakupili su 
80 kg materijala, među kojima se nalazi i tzv. »Kamen Postanka«. 
Naime, znanstvenici su ih već na to pripravljali da na određenom 
mjestu, u kojem će se kretati, postoji neki specijalni kamen koji 
će biti od izvanredne važnosti za utvrđivanje Mjesečeve starosti, 
Evo što nam govori astronaut: 

“ »Za vrijeme jednoga 'panotamskog izleta zapazih odjednom 
komad stijene koja se činila drukčijom od svih ostalih... Taj je 
kamen bio bijel, čist bez prašine, s dugim kristalima koji su pra- 
vili paralelne brazde... Znanstvenici će godinama morati proučava- 
ti taj kamen, ali su odmah ustanovili da je star četiri milijarde 
godina. To nam potvrđuje kako su'Zemlja i Mjesec stvoreni po 
prilici istovremeno. Tako je naš kamen veoma važan pokazatelj 
da se dođe do početka stvaranja svemira i prema tome zaslužuje 
ime koje smo mu dali — "Kamen Postanka'.« 


Dobrotvorna ustanova 


Putovanje na Mjesec ostavilo je na astronauta i na njegovo 
zdravstveno stanje veoma ozbiljnih posljedica. Irwin je danas 
teški srčani bolesnik i već je prebolio nekoliko srčanih udara. 
Kao da predosjeća kako mu ne preostaje još mnogo vremena, pa 


se strahovito žuri da bi učinio svojoj braći ljudima što više dobra.. 


Osnovao je humanitarnu ustanovu »Visoki let« s nakanom da više 
približi ljude jedne drugima, a potom da im pomogne pronaći 

osobni dodir s Isusom Kristom. Želi im pomoći u njihovoj egzis- 
tencijalnoj gladi za istinom, smislom, mirom i Bogom. 

Naslov toj ustanovi dao je prema jednoj pjesmi koju je is- 
pjevao neki pilot u Drugom svjetskom ratu, a govori o najpleme- 
nitijim težnjama čovjeka koji se želi duhovno uzdignuti nad sve 
oblike sebičnosti, kako bi djelotvornije mogao sudjelovati u životu 
svoje braće. 

Ustanova »Visoki let« nastala je iz čovjekoljubivih pobuda i 
djeluje zahvaljujući novčanim doprinosima prijatelja i istomišlje- 
nika. Nema konfesionalni karakter i svakome su njezina vrata 
otvorena. 

Astronaut Irwin se nimalo ne štedi: održava brojne konfe- 
rencije, organizira susrete i duhovne vježbe za različite skupine. 
Posvećuje posebnu pažnju prema mladim ljudima kako bi u sebi 
mogli otkriti samog sebe i velike mogućnosti koje je Gospodin 
položio u njihova mlada srca. S mnogo radosti izjavljuje: 

»Najljepši trenuci moga rada su oni kada govorim s mladima ' 
i kad ih uvjeravam, ako se nekada u životu spotaknu i padnu, da 
se trebaju podići i ponovno nastaviti hod. I ja sam pao i ponovno 
se pridigao.« 

Irwin dobro pozna korist izdavačke djelatnosti u evangeliza- 
ciji našeg svijeta. Tiskali su u vlastitoj nakladi Novi zavjet i bes- 
platno ga dijele putnicima osam američkih zrakoplovnih udruženja 
i tako, veli Irwin, »riječ Božja ulazi svake godine u stotine kuća i 
tamo gdje nikada prije nije stigla«. 

Često putuje od jednog kraja Amerike do drugoga. U inozem- 
stvu je posjetio već 48 zemalja. Sa sobom nosi mali pokretni 
muzej različitog pribora koje je imao sa sobom u Apollu 15, zatim 
razne uređaje kojima se služio i komad kamena koji je donio s 
Mjeseca. 

Kad mu znatiželjni slušači i novinari postavljaju pitanje da 
li su svi aparati kod leta savršeno radili i da li su imali kakvih po- 
sebnih teškoća, astronaut iskreno priznaje kako je bilo nekih 
nezgoda i s aparatima i kod stavljanja u pokret specijalnog vozi- 
la zvanog Rover, 

»No, svaki put sam se u takvim situacijama potiho pomolio 
Bogu i za nekoliko trenutaka opet je išlo sve u redu. Pa niti naj- 
savršeniji mehanizam izrađen od čovjeka ne može funkcionirati 
bez Božje pomoći... Poslije svemirske avanture postao sam skrom- 
niji, pun zahvalnosti Stvoritelju što sam u svom životu otkrio 
neke nove i značajne spoznaje.« 

Spreman za posljednji let 


Irwin dobro pozna svoje američke kolege-astronaute i smatra 
da su se svi redom, nakon završenih svemirskih zadataka, vratili 
duhovno obogaćeni. Dvojica od njih, pukovnik William Pogue i 
pukovnik Alfred Worden, rade zajednički s njime na ustanovi 
»Visoki let«. 


»Rekao bih« — govori James — »da se i onaj mali broj agno- 
stika vratio na Zemlju s čvrstom vjerom. Što se pak tiče ruskih 
astronauta, do sada nisu davali o tom izjave. Priča se za Gagarina 
kako je pripovijedao da u svemirskom prostranstvu nije naišao 
ni na kakav dokaz za Božju opstojnost, ali znam za jednu djevoj- 
čicu iz Švedske koja mu je pisala otprilike ovako: 'Dragi kozmo- 
naute Gagarine! Doznala sam da ste letjeli u svemirskom prostoru 
i da niste vidjeli Boga. Sad bih vam upravila jedno pitanje: da li 
ste uistinu čist u srcu i duhu? Gospodin je rekao: Blaženi čista 
srca jer će Boga vidjeti. Dragi gospodine Gagarinu, molit ću se za 
vas.'« 


Njegovim brojnim slušačima nije izbjeglo ni ono učestalo pi- 
tanje, koje danas toliko golica čovjekovu znatiželju, o mogućnosti 
postojanja života i ljudi na drugim zvijezdama. Teško se naime 
čovjek može pomiriti s mišlju da bi ta naša mala zemaljska lop- 
tica, taj sitni svemirski planetuljak, bila jedina povlaštena nosite- 
ljica razumnih bića. No u povodu tolikih priča o tobožnjim posje- 
tiocima svemiraca na našu zemlju, Irwin je veoma suzdržan i ne 
smatra pouzdanim tvrdnje da je do takvih susreta došlo. Ako bis- 
mo ozbiljno pretpostavili da u svemiru postoje izvanzemaljska 
bića, »čini se neizbježnim da bi ta bića trebala imati izgled različit 
od našega. Na primjer, znam da je put na Mjesec i boravak u am- 
bijentu lišenom gravitacije izmijenio naš organizam s kemijske 
točke gledišta. Vratili smo se na Zemlju ponešto drukčiji u fizič- 
kom i psihičkom smislu. Ali ne znam da li je u nacrtima Božjim 
određeno da jedna druga civilizacija treba stupiti u doticaj s 
nama na Zemlji. Mi smo ovdje upali u iskonski grijeh, pored nas 
je prisutna moć Sotone i možda Bog vidi opasnost za druge sta- 
novnike svemira.« 


James i njegova žena Mary žive u veoma skladnom braku. 


Imaju četvoro djece i osim toga posvojili su jedno malo siroče 
iz Vijetnama koje danas ima 11 godina. U obitelji sve odiše top- 

linom i plemenitošću srdaca koje je Isusova ljubav ujedinila i 
prožela. I normalno je da supruga Mary kao i djeca žele da tata 
boravi što više s njima kod kuće. Uviđa to i James jer je uvjeren 
da se, zbog narušenog zdravlja, nalazi u stalnoj životnoj opasnosti. 
Ali on se sa začuđujućim mirom predaje u Božje ruke: 

»Trebao bih više vremena posvetiti svojoj ženi i djeci jer i 
oni trebaju mene. No ja sam vjernik koji je spreman prihvatiti 
volju Božju. Gospodin će biti taj koji će odlučiti o meni i odrediti 
da li sam ja već dosta učinio na Zemlji i da li je došlo vrijeme za 
posljednji let.« 

Graham Greene pred tajnom čovjekove krivnje 


PISAC KOJI SE BOJI PUBLIKE 


Greene se danas ubraja među najplodnije engleske suvreme- 
ne pisce, čije je bogato stvaralaštvo prožeto kršćanskom porukom, 
koja je daleko od svake usiljene tendencije. Agent »Secret Inteli- 
gence Servicea« za vrijeme Drugoga svjetskog rata, danas vješto 
krije svoju osobnost iza lica u romanima, novelama i dramama. 
Voli tihi privatni život, izbjegavajući svaki publicitet, posebno 
novinarske i televizijske intervjue. Smatra da na taj način pisac 
postaje brzo prepoznatljiv od publike, dok bi prema njegovu miš- 
ljenju trebao uvijek ostati u daljini, više kao promatrač. »Takav 
sam po karakteru« — veli pisac. — »Plašim se i bojim se svijeta. 
Ono što sam imao reći, unio sam u svoje romane: strasti, mane, 
ambicije, mišljenja i čak snove.« 


Susret s Kristom i Crkvom 


Greenovi se romani prevode na sve poznatije jezike jer je 
umjetničkom snagom poniranja u duševni život čovjeka, smionim 
dramskim zapletima i zanimljivom napetošću radnje stekao broj- 
nu čitalačku publiku. Najpoznatiji su piščevi romani »Moć i slava«, 
»Tajni agent«, »Sezona kiša«, »Naš čovjek u Havani«, »Počasni 
konzul«, »Svršetak ljubavne priče« (izdalo HKD sv. Ćirila i Meto- 
da), »Srž stvari« (»Kršćanska sadašnjost«) i posljednji roman 
»Ljudski faktor« (izdala biblioteka »Hit«). 


Graham Greene je rođen u blizini Londona 1904. godine. Otac 
mu je bio direktor mjesnog dječjeg internata gdje i pisac polazi 
osnovnu školu. Za sebe veli da je imao mučno djetinjstvo jer mu 
školska disciplina nije godila, a propisani je dnevni red sputavao 
njegovu težnju za slobodom koju je već u mladosti žestoko očito- 
vao. Bile su mu mrske stare ukočene manire kućnog odgoja i tradi- 


cionalnih običaja. Volio je krajnosti i, kad je bio student, upisao . 


se u neki ljevičarski klub. Zbog toga mu je kasnije jednom prilikom 

američki konzulat uskratio vizu, što ga je silno povrijedilo i taj 
postupak Amerikancima nije nikad oprostio. 


U 21. godini života objavio je prvu zbirku pjesama u kojoj je 
otkrio neosporni književni talenat. U vjersko-moralnom životu 
doživljava goleme krize. Čitao je mnogo Pascala, koji mu je pomo- 
gao, uz zaručnicu-katolikinju Vivien Dayrelle, da je naglo skrenuo 
životnu putanju i usmjerio je prema učitelju Isusu iz Nazareta. 
Obratio se na katolicizam 1926. godine. No, to obraćenje nije bilo 
ozbiljno i duboko proživljeno. Još nije upoznao zbiljsku veličinu 
susreta s Kristom Osloboditeljem. O svom krštenju piše na takav 
način kao da se radilo o nekoj poslovnoj formalnosti: 


»Bilo je to u Nottinghanu gdje sam postao katolik. Tramvajem 
sam prolazio u svim pravcima onim gradom, za mene novim, u 
društvu prijatelja svećenika, bivšeg glumca, kojemu je najveća 
žrtva bila što ne može sudjelovati u nekoj komediji. Tramvaj 
je prošao bukom pokraj pošte i još malo pa stigosmo do crkve 
Bezgrešnog Začeća, ispred kina i kazališta... Katedrala je imala 
tamno pročelje s izvjesnim brojem osrednjih kipova. Krstio sam 
se za jednog oblačnog dana oko 16 sati. Nije mi uspjelo pronaći 
novo ime koje bi mi bilo po volji i tako je ostalo staro. Bio sam 
s jednim krupnim svećenikom. Sve se obavilo brzo i s jednim 
običnim obredom dok se u pokrajnoj kapeli vršila neka služba s 
djecom. Zatim izmijenivši stisak ruke sa svećenikom, uputio sam 
se prema stanu gdje me je čekala konzervirana riba i čaj.« 


Međutim, istinsku vrijednost vjere doživio je u Meksiku gdje 
je upravo bjesnio veliki progon katolika. Junaštvo meksičkih krš- 
ćanskih svjedoka, koji su često radije izabrali smrt nego se od- 
rekli Krista i Crkve, snažno je potreslo Greena i pomoglo mu da 
je stvarno počeo vrednovati dar vjere. »Vjera koja pruža takvo 
svjedočanstvo« — izjavljuje kasnije Greene — »morala se ozbiljno 
prihvatiti. S većim sam se žarom zanimao za život progonjene 
Crkve i pomalo osjetio želju produbiti poznavanje vjerskih otaj- 
stava kao i potrebu potpunog obraćenja.« 


Pred dubinom Božjeg milosrđa 
Piščeva je omiljena preokupacija zagonetka čovjekove osobne 


odgovornosti i krivnje u odnosu prema Bogu i ljudima, kao i tajna 
Božjeg milosrđa koje se ne umara slijedeći zamagljene i vijugave 

čovjekove staze. Greene gaji veliku sućut prema ljudima kada 
postaju nemoćne žrtve sile i zloće koje su toliko prisutne u životu 
pojedinaca i društva. ' 

»Greenova su lica« — piše novinar Domenico Porzio — »karak- 
terni ljudi ubačeni u zagonetnu radnju u kojoj porok postaje neke 
vrsti perivoj u kojem cvjeta spas. I baš u tom perivoju milost 
često običava spasiti odabrane usprkos njihovoj možebitnoj trci 
za osudom. Grešnici i sveci su za Greena jedini pravi nasljednici 
kršćanske poruke. Ostali su pak stranci koji nemaju naročito zna- 
čenje. Ali, sveci su skriveni i teško ih je prepoznati.« 

U tami današnjih lutanja, u grču naših strasti, u ponorima 
naše zloće javlja se glas tajanstvenog Suputnika koji ništa drugo 
ne želi nego naš spas. I kad nas svi napuštaju, a neumoljive op- 
tužbe savjesti bacaju u malodušje i očaj, čuje se tihi šapat milo- 
srdnog Boga kako nas doziva želeći nas uvjeriti da za čovjeka 
uvijek ima nade. Policijski komesar Scobie u romanu »Srž stvari« 
smišlja ukleti plan samoubojstva, izmučen grižnjom savjesti zbog 
nevjere zakonitoj ženi i nedopuštenih veza s Helen. Smišljajući 
grozni čin sluša u svojoj nutrini tihi glas: 


»Tvrdiš da me ljubiš, a ipak mi to činiš: zauvijek me lišavaš 
sebe. Stvorio sam te s ljubavlju. Plakao sam tvojim suzama, spa- 
sio te od većeg zla nego što ga ti možeš i zamisliti. Usadio sam u 
te tu čežnju za mirom, samo da bih ti jednoga dana mogao tu 
čežnju ispuniti i promatrati tvoju sreću... Sve dotle dok živiš — 
reče glas — nadat ću se. Nema ljudskog beznađa koje bi se moglo 
usporediti s Božjim beznađem.« 


Nikad čovjek ne može sa sigurnošću tvrditi da je neki čovjek 
osuđen na prokletstvo, iako je možda na vanjski način odabrao 
taj tragični put. Jedna od najsnažnijih stranica u romanu »Srž 
stvari« jest bez sumnje dijalog koji vodi žena samoubojice Scobiea 
s prijateljem svećenikom. Sva slomljena i razočarana žena reče: 


— Zacijelo je znao da je time osudio sebe na vječno pro- 
kletstvo. 

— Da, to je znao. Nikada se nije uzdao u milost osim za druge 
ljude. 

— Nema smisla ni moliti... 

Otac Rank bijesno uzvikne: — Zaboga, gospođo Scobie, ne 
uobražavajte sebi da vi ili ja išta znamo o milosti Božjoj. 

— Crkva nas uči... 

— Ja znam što nas Crkva uči. Crkva zna sva pravila, ali ona 
ne zna što se dešava ni u jednom jedinom ljudskom srcu, 

— Mislite li onda da ima nađe? — upita ga ona sumorno. 

— Jeste li toliko ogorčeni na njega? 

— U meni nema više gorčine. 

— Mislite li doista da Bog može biti ogorčeniji od žene? — 
upita on neumoljivom upornošću, ali ona je ustuknula pred argu- 
mentima nade. 

— Ah, zašto, zašto je napravio takvu zbrku? 

Otac Rank reče: — Možda će vam biti čudno ako to kažem... 
za čovjeka koji je tako pogriješio, ali mislim, koliko znam o nje- 
mu, da je doista ljubio Boga. — 


Prokletstvo je voljeti grijeh 


Progonjena i izmučena, ali nikad poražena, Crkva u Meksiku 
pružila je Greenu građu za njegov divni roman »Moć i slava«, za 
koji je dobio u svojoj domovini posebnu nagradu. Pisac veli da bi 
u slučaju neke opće kataklizme želio spasiti samo tri svoja romana, 
među kojima ističe »Moć i slavu«. Postoji slovenski i srpski pri- 
jevod, a na hrvatski prijevod još čekamo. 

Za vrijeme revolucije u Meksiku vrši se divlja hajka na sve- 
ćenike. Mnogi su poubijani, ostali pobjegli. U romanu se spominju 
dvojica: jedan koji je otpao i oženio se i sad »uživa« penziju 
neprijatelja Božjih, dok se drugi pak duhovno zapustio, zanemario 
i odao piću, zbog čega je dobio pogrdni naziv »viski-svećenik«. No, 
ipak je smogao toliko duhovne snage da u takvoj teškoj situaciji, 
gdje svećenika nigdje nije bilo, bude na raspolaganju vjernicima 
u njihovim duhovnim potrebama. Njegove su slabe i grešne ruke 
nositeljice Božje vlasti i moći i tako, iako nedostojan službenik, 
naviješta Božju slavu u zemlji gdje se ime Božje silom hoće zatrti. 
Bez njega bi bilo kao da je na čitavom onom prostoru između mora 
i gora Bog prestao postojati. Zar nije bila njegova dužnost ostati 
iako su ga svi prezreli? 

Kad je napokon bio uhvaćen i osuđen na smrt, njegova osob- 
na drama dolazi do vrhunca u retrospektivnom gledanju na prohu- 
jali život. Uz tragičnu bilancu prokockanih milosti, javlja se gor- 
čina kajanja u kojemu se posljednji put, izmučeno i izvarano, 
svećeničko srce čisti od osobnih izdaja i nevjera pred konačni 
susret s vječnim Sucem: 

»Bio sam beskoristan, beskoristan. Nisam učinio ništa ni za 
koga. Zavrijedio sam da nikad nisam živio. ..« Suze su mu potekle 
niz lice. U onom trenutku nije se bojao osude, čak je i strah pred 
tjelesnom patnjom bio u drugom redu. Osjećao je samo golemo 
razočaranje jer je morao poći Bogu praznih ruku, a da ništa nije 
učinio. Činilo mu se da je bilo tako lako postati svetac. Trebalo 
je samo malko svladavanja i malo odvažnosti. Osjećao se kao 
netko koji je za nekoliko trenutaka zakasnio i izgubio sreću. Sada 
je znao da je na kraju bila važna samo jedna stvar: biti svetac... 

Raskajani svećenik pada pod plotunima neprijatelja Božjih da 
u vlastitoj krvi iskupi tolike promašene i neiskorištene darove i 
mogućnosti. Dočekalo ga je na drugom svijetu beskrajno Očevo 
milosrđe. Jer samo »kad volimo svoj grijeh,« — ističe Greene — 
»tada smo uistinu prokleti.« Onog istog dana pojavljuje se u Mek- 
siku drugi svećenik, da bi u tim strašnim danima progonstva bio 
neiskorjenjivi svjedok »moći i slave« Isusa Krista. 


Greene voli čovjeka i onda kada pada kao nemoćna žrtva: 


strasti. Čitaocu je vrlo simpatično »njegovo duboko suosjećanje s 
muškarcima i ženama razapetima između ljubavi prema Bogu i 
obične ljudske ljubavi. Njegovi grešnici nisu 'pokvarenjaci' ni 'raz- 
vratnici', već tragične ličnosti vrijedne Božjeg i našeg milosrđa«, 
kako lijepo pojašnjava R. Grgec. 

I kroz mučne ljudske posrtaje, i sumaglicu strastvenih, a ni- 
kad potpuno ispunjenih želja, čovjek »nesvjesno čezne za Božjom 
ljubavi koja muči dok je se ne posjeduje« (Pio XII.). Greene nas 
na usta Sare u romanu »Svršetak ljubavne priče« podsjeća: »Ti si 
bio tamo učeći nas da se razdajemo, kako si poučavao bogataša, 
tako da nam jednog dana ne bi ostalo ništa osim tvoje ljubavi.« 


Uz umjetničku vrijednost piščeva nam djela, koja su mu priba- 
vila svjetsku popularnost, pružaju neosporno svjedočanstvo 
da ljudski život, često tako zapleten i neprotumačiv, ima svoj izvor 
i uvir u dubinama milosrdnoga Božjeg srca. Makar kako zvučalo 
paradoksalno da se u Greenovim romanima milost suviše miješa 
s tamom grijeha, molitva s psovkom, vjera s praznovjerjem, strast 
s krepošću, ostat će uvijek istinita i nezaobilazna Isusova poruka: 
»Nisam došao zbog pravednika nego zbog grešnika.« (Mk 2,17) 

Povratak francuskog pisca De Bourbon-Busseta 


DIPLOMACIJA, ŽENA I BOG 


Javnost se zgranula kad se diplomat i pisac Jacques de Bour- 
bon-Busset povukao od javnih poslova i otišao na svoje obiteljsko 
imanje. Tada se saznalo i da je postao praktičan katolik. Ta vijest, 
iako u sebi mnogo tajanstvenija od napuštanja javnih službi, pri- 
mljena je kao objašnjenje. Svijet je već navikao da se ljudi koji 
upadnu u Božje mreže »čudno« ponašaju. Ipak, to je bila prilika 
da se ponovno osvijetli njegov životni put. 


Odgojen za ljepotu 


Djetinjstvo je proveo u krugu stare patrijarhalne obitelji. Ra- 
stao je zajedno s još tri brata. Majka, nježna i osjećajna, sakuplja- 
la je svakog četvrtka navečer djecu oko sebe i čitala im izabrana 
mjesta iz Racinea, Chauteaubrianda i Shakespearea. Tako se u 
srcu maloga Jacquesa porodila želja da jednog dana i sam postane 
pisac. Kao dijete uživao je u ljepotama prirode i nije se mogao 
dosta nagledati ružičastih sutona. 

Kao student došao je pod jaki utjecaj filozofa Alainea. Odu- 
ševio se učiteljem. Filozof je htio svoje učenike naučiti da se kri- 
tički odnose prema svemu, da misle na nov i originalan način, a 
posljedica toga je bila da je mladi Jacques izgubio vjeru. Sam is- 
kreno priznaje: 

»Već u 16. godini počeo sam iz svojih misli izostavljati Boga. 
Uznemiravala me njegova opstojnost. Odbacivao sam ga, da bih se 
bez ikakvih ustezanja mogao baciti na posao koji sam smatrao 
važnim i odlučnim.« 


Što je Bog mogao suditi o takvu postupku nadobudnog mla- 
dića? On sam pronalazi duhoviti odgovor kad gleda retrospektiv- 
no u svoju mladost: »Kažu da je najveće lukavstvo đavla u tome 
što dopušta da svijet povjeruje kako ga nema. Možda i Bog ima 
katkada sličnu taktiku.« 

Ugledno podrijetlo i visoka naobrazba osigurali su mu sjajnu 
karijeru. Našao je mjesto u kabinetu Roberta Schumana, tadaš- 
njeg ministra vanjskih poslova. Nakon toga postaje načelnik od- 
jela za kulturne veze Francuske s ostalim svijetom. Sastaje se s 
prvacima znanosti našeg vremena. Ali mladog diplomata izjeda 
neki potajni nemir: 

»Kad mi je bilo 18 godina, događalo se da sam usporavao 
korak kad bih prolazio pokraj siromašnih radničkih stanova. Da 
sam se rodio kao siromah, sigurno bih bio ljevičar. Ako bih dobio 
nečiju stipendiju, provlačio bih se kroz život da završim kao neza- 
paženi profesor nekog liceja. Međutim, mene je život doveo na 
političku arenu, a u vrtlog međunarodnih odnosa. Nastupao sam 
s visoka i podizao viku i nitko nije mogao slutiti koliko me uzne- 
miruju prigovori siromašnih i obespravljenih. U sebi sam stalno 
slušao njihov glas. To me je zaokupljalo mnogo dublje nego pos- 
lovi visoke administracije.« 

To je osjećanje postalo prava unutrašnja muka. Diplomat se 
sve više osjećao kao raspolovljen. Počelo mu se gaditi pretvaranje 
i maskiranje ljudi među kojima se kretao. Kroz namješteni smijeh, 
zlatne ogrlice i blistavi nakit na diplomatskim primanjima on je 


gledao gomilu mrtvaca i kostura. Ali sve je to bila priprava za 


zahvat milosti. 


Bog mu je poslao ženu 


Najpresudniju ulogu u njegovu životu imala je odigrati sup- 
ruga. Ona je svoju zadaću izvodila nenametljivo i diskretno. Mužu 
nije darovala samo ljepotu svoje mladosti nego je nastavila traj- 
nu žrtvu odricanja. Zaboravila je na sebe, na svoja prava i osobne 
radosti, sve za sreću čovjeka koga je voljela. Kad žena tako pos- 
tupa, njezina je moć veća i trajnija od snage svih vojski svijeta. 

Ona je ljubila Boga, ali svoju vjeru nije mužu nametala neu- 
kusnim nagovaranjem. Tek mu je povremeno svraćala pažnju na 
vrednote koje nikada ne prolaze, na život koji iznad svih zemalj- 
skih promjena vodi u vječnost. 

Jacques danas priznaje kako mu se duboko bila usjekla u 
svijest jedna rečenica iz knjige o. Augustina Valensina: »Htjeti 
vjerovati, to znači već posjedovati vjeru.« 

Također su na njega jako djelovali planinarski izleti koje je 
poduzimao sa svojom ženom: »Ispružen među brdima otkrio sam, 
kao što oblak otkriva sunce, da je odnos između apsolutnog Bića 

i mene također odnos apsolutne vrijednosti, sličan odnosu koji me 
ujedinjuje s mojom ženom. Vjeru koju sam imao u svoju dragu 
ženu htio sam proširiti i na Biće koje je razlog svake opstojnosti.« 

To već nije bila samo zemaljska ljubav između muža i žene. 
Teilhard de Chardin se nije prevario. Kad je pročitao Jacquesovu 
pripovijest »Sol zemlje«, poslao je piscu kratku poruku: »Sama 
ljudska ljubav ne može se nikada osloboditi sebičnosti u dvoje.« 
Ljubav bračnih drugova Bourbon-Busset upravo je postajala »ne- 
sebičnost u dvoje«, a to je bio siguran znak da je prisutna i Božja 
ljubav. 


Neobjašnjiva ostavka 


Kako da ljudi shvate čovjeka koji daje ostavku na najzamam- 
ljivijem položaju u državnoj administraciji, ako ga nitko nije iz- 
gurao, ako nije propao na izborima ili se pak morao povući zbog 
neke sramote? Jacques je upravo to učinio. Oprostio se sa svima i 
povukao u tišinu na svoje roditeljsko imanje. Uz staro ognjište, 
među svojim knjigama, počeo je u samom sebi pronalaziti sklad 
i više misliti na braću i ljude. Sve slobodno vrijeme posvećuje 
svojoj djeci. »Kad sam sa svojim sinovima,« — veli pisac — »imam 
osjećaj da ponovno započinjem nekadašnju ulogu starijeg brata.« 

Sve ga više zaokupljaju neriješena pitanja ljudske sudbine. 
Premda je uspio pobjeći od svijeta, nije mogao pobjeći od radoz- 
nalih novinara. Ali i njima odgovara smireno i duboko. Pitali su 
ga među ostalim: 

— Vi zacijelo još niste stekli unutrašnju sigurnost? 

Odgovorio je sa smiješkom: 

— Vjera je neprestani hod. Čovjek pada i diže se, ali je bitno 
da ne odustane od puta. Treba ići dalje, ma kakve bile teškoće. 
Vjera mi omogućuje da stalno napredujem. 

—. Ta stalna borba sigurno vas obogaćuje? 

— Važno je boriti se protiv zaljubljenosti u sebe. Bog čini da 
izlazimo iz sebe samih. Treba sve dati bez računice, bez želje da 
se nešto uzima natrag. Tko ne riskira svoj život, izgubit će ga. 
Uvijek se vraćam na tu Kristovu misao. 

— Vi ste romanopisac. Premda ste mladi, smatraju vas vođom 
jednoga novog poimanja književnosti. Da li je i to apostolat? 

— Za kršćanina književnost jest ispit savjesti. Svaka moja 
knjiga predstavlja jednu etapu na putu raskrinkavanja zemaljskih 
obmana... Ne vjerujem u izmišljenu književnost. Pisac potiče či- 

taoca da usvoji njegovo iskustvo, Mislim da tradicionalni roman 
pripada prošlosti. Istinska književnost prelazi svoje dosadašnje ok- 
vire i postaje sredstvo za pročišćavanje ljudske svijesti. 

Nedavno je napisao knjigu »Priznanje nevjernika«. To je nje- 
gova duhovna oporuka. Posvetio ju je svojoj ženi. »Čak i u tami 
sumnja« — piše u knjizi — »živimo pod pogledom Nekoga koji 
nas uvijek razumije.« 


Općinski načelnik 


Vrsni diplomat nije mogao dezertirati. Mala radničke općina 
u blizini njegova doma dobila je neobičnog načelnika. Jacques se 
prihvatio te službe da bi pomogao svojim ljudima. 

»Treba se brinuti za ljude, za njihov posao i njihovu egzisten- 
ciju!« — izjavljuje bivši diplomat. »Treba voditi računa o njihovoj 
djeci. Dao sam izgraditi 150 novih stanova, zatim škole, igralište 
itd. Kršćanin se mora do krajnosti uposliti u vremenu u kojemu 
živi. Treba u to vrijeme što snažnije utisnuti naše svjedočanstvo 
o dobrom Bogu koji svime upravlja.« 


Jednom su ga zgodom upitali: »Kad ste bili daleko od Boga, 
jeste li trpjeli zbog njegove odsutnosti?« Odgovorio je nakon krat- 
kog razmišljanja: 

»Osjećao sam prisutnost jedne odsutnosti. Bog je ostavljao 
tragove svoga prolaska, ali nikada ga nisam mogao zateći na djelu. 
Bacao je sumnju na ono što nije moglo opstojati bez njega... Kao 
da me je katkada zvao po imenu, jer sam naprosto osjećao da me 
Netko promatra. Pokušao sam slegnuti ramenima, pobjeći iz svoje 
sobe, ne bih li se u uličnom metežu izgubio Onome koji me slije- 
di... Ali, tako moćan protivnik bori se časno. Nije me htio uništiti. 
Morao mi je, dakle, već na početku pružiti potpunu slobodu. 
Doista, Gospodin poštuje našu slobodu, ali ne želi našu propast. 
Neumoran je. Iz pokoljenja u pokoljenje, iz stoljeća u stoljeće o- 
bistinjuju se njegove riječi: 'Sin čovječji došao je potražiti i spasiti 
ono što je bilo izgubljeno. I danas je neumoran u ljubavi i nedo- 
kučiv u osvajanjima.« 

S. Ivana Lussu priča o svom vijugavom životnom putu 


»MOJA JE POVIJEST POMALO NEOBIČNA« 


Bila je mlada, lijepa i privlačna kao što to može biti samo 
mladost. I nije nikakvo čudo da je izazivala na sebe pozornost 
mladića i da joj nije uzmanjkalo udvarača, osobito iz redova nje- 
nih kolega na sveučilištu. Studirala je marljivo i ozbiljno biologiju, 
ali je uvijek našla vremena za mladenačke zabave kojih se nipošto 
nije htjela odreći. Život po vjerskim načelima bio joj je tuđ i 
dalek, Prema Bogu je bila sasvim ravnodušna. Evo što o tome sa- 
ma govori: 

»Moja je povijest pomalo neobična. Pripadala sam građanskoj 
obitelji sa Sardinije. Moj otac je čovjek poslovnog mentaliteta, 
dok je moja majka blaga i plemenita žena, inače vrlo agilna i mo- 
derna. U meni je ponešto od jednog i drugog, ipak nešto više od 
oca, Bilo kako bilo, uvijek sam stajala sigurno na zemlji, zabavlje- 
na samo svakidašnjim stvarima. Rasla sam u slobodi i obitelj me 
je pustila da činim što hoću bez ikakvih predrasuda. Uvijek sam 
sanjala o ugodnom i mondenom životu. Religiozna pitanja nisu me 
zanimala. Sviđalo mi se veselo i bučno društvo. . .« 


Raskinute zaruke 


Providnost je imala s Ivanom druge planove. Mnogo puta su 
čudni, ali i veoma interesantni Božji zahvati u jedan ljudski život. 
On tako često križa ljudske nacrte i ne obazire se na čovjekove 
trenutačne želje. U Ivani je nastala za vrijeme studija duboka pro- 
mjena s obzirom na osmišljenje tih kratkih zemaljskih godina. 
Sama priznaje da to nije bila njezina, nego zasluga njezina mladića, 
u kojega se vatreno zaljubila. Ljubav je za nju tada značila zabavu 
kao i za toliko mnoštvo današnjih djevojaka. Ali je njezin mladić 
drugačije mislio... 

»Ne znam kako je bio moguć taj susret, budući da smo bili 
sasma suprotnog mentaliteta. Mislila sam se zabavljati dok je on 
bio mnogo zauzet religioznim problemima. Bio je član novonasta- 

lih pokreta mladih koji su se tih godina pojavljivali u Crkvi. Po- 
sjećivao je misijske kružoke, konferencije, grupne molitve. Pratila 
sam ga iz ljubavi i tako se polako iz tog raspoloženja pojavilo kod 
mene zanimanje za iste probleme. Malo pomalo upoznala sam i 
otkrila jedan sasma različit svijet od onoga u kojemu sam ja živ- 
jela. Među tom, prividno bezbrižnom mladeži, pronašla sam mnogo 
dobrote, očuvanu nevinost i ganutljivu zauzetost za siromahe i 
bolesnike. Bila sam osvojena i napokon postala jedna od njih...« 

Život je međutim tekao svojim tokom. Ljubav je to dvoje 
mladih toliko zbližila da su se zaručili. Odlučili su se vjenčati čim 
diplomiraju i otići prvu godinu braka živjeti u Africi kao laički 
misionari. Ivana se zanosila tim nesebičnim planovima koji su je 
silno oduševljavali i ispunjali neiskazanom radošću plemenito srce. 
Međutim, Bog se ponovno upleo svojim neumoljivim zahtjevima: 

»Jednoga dana, za vrijeme grupne molitve, čitao se odlomak 
iz Evanđelja, koji me je ozbiljno potakao na razmišljanje. Odjed- 
nom sam osjetila želju da se posve darujem Bogu. Činilo mi se da 
u sebi stvarno čujem glas koji me poziva da žrtvujem svoj život 
i posvetim ga Gospodinu nepodijeljena srca u službi siromaha i 
patnika. Taj je poziv bio tako jasan i snažan te mu se nisam mogla 
oduprijeti premda sam ga čula prvi put. Odmah sam u sebi odgo- 
vorila: 'Evo me!' To se dogodilo ljeti godine 1965. a već početkom 
1966. stupila sam u Kongregaciju sestara od Otkupljenja.« 

Taj je korak izazvao u Ivanovoj obitelji, kao i u studentskoj 
sredini u kojoj se kretala, pravo snebivanje, ali i žestoko protivlje- 
nje. Videći ozbiljnost njezine odluke, roditelji su se silom prilika 
pomirili i smirili. No svi ostali, kao i njezin zaručnik, nisu birali 
sredstva da joj pokažu svoje negodovanje: 

»Moji me prijatelji« — govori Ivana s tugom — »nisu htjeli 
razumjeti. Otuđili su se od mene, zatvorili mi vrata svojih kuća 
koje sam godinama posjećivala i ostala sam osamljena. Optuživali 
su me da sam sebična i nepravedna. Po njihovu mišljenju nisam 
smjela donijeti takvu odluku jer sam bila zaručena. I moj je 
mladić bio prema meni nepopustljiv i smatrao je da mu nanosim 
nepravdu. Zbog tih neshvaćanja mnogo sam trpjela. Ali je Božji 
poziv bio jasan i ja sam ga slijedila.« 


Sretna među gubavcima 


Izabrala je Kongregaciju sestara od Otkupljenja jer je to bila 
domaća družba osnovana na Sardiniji, a koja se mnogo bavi oni- 

ma koji žive na rubu društva: zalutalima, drogiranima i napušte- 
nim djevojkama. Tim se je jadnicima već bavila za vrijeme svoga 
studija, pa joj je taj svijet bio poznat i blizak. 

Nakon nekoliko godina redovničkog života studira u Rimu 
medicinu i specijalizira kirurgiju. Zatim odlazi u London 1973. na 
specijalizaciju za tropske bolesti i napokon stiže u Indiju gdje ju 
je čekalo golemo polje rada, teškoća, problema s kojima se samo 
neumorna srca misionara znaju uhvatiti: 

»Dvije godine bila sam liječnica u selima Kerale, daleko od 
svakog organiziranoga medicinskog središta. Morala sam biti spre- 
mna, u hitnim slučajevima, izvršavati kirurške zahvate pod najte- 
žim uvjetima. Bio je to posao koji je tražio zadnji atom čovječje 
snage. Ipak su to bile godine koje nikada neću zaboraviti. Zatim 
su me moji poglavari poslali među gubavce.« 

Indijska vlada službeno se obratila jednom katoličkom bisku- 
pu-domorocu s molbom da bi nešto učinio kako bi se izliječeni 
gubavci mogli osposobiti za neko zanimanje i tako uklopili u 
društvo. »Jedino se vi kršćani možete posvetiti takvom zadatku!« 
— reče ministar biskupu. I stvarno na jednom naselju, koje im je 
ustupila vlada, brižnim zauzimanjem misionara, izgradili su sta- 
nove za 400 obitelji, zatim školu, ambulantu, crkvu, stan za sestre 
i brojne radionice gdje se gubavci, koji se liječe od svoje opasne 
bolesti, u isto vrijeme osposobljavaju za neko zvanje. Tako će se 
u budućnosti ozdravljeni bolesnici moći lakše snaći u životu i 
neće se osjećati izgubljenim i frustriranim bićima. 

»Premda je guba mnogo raširena u Indiji« — naglašava s. 
Ivana — »mi smo bili prvi koji smo 1977. organizirali akciju da 
se javno mnijenje učini osjetljivim za taj problem. Indijska vlada 
dala nam je teren za centar i odredila godišnju pripomoć koja 
služi za troškove laičkog osoblja, a za sve ostalo moramo se sami 
brinuti. Naši se pothvati ostvaruju od pomoći dobrih osoba u 
Italiji i drugim evropskim zemljama. Posebno od mladih ljudi 
onih skupina kojima sam i ja pripadala dok sam bila na sveučiliš- 
tu, a koja su danas na svijetu sve brojnija.« 

Koliko je danas oboljelih od gube u Indiji, točno se ne zna. 
Ne postoje o tom službene statistike. Prema nekim procjenama 
postoji u zemlji 4 milijuna gubavaca, od kojih 30% boluje od za- 
razne gube. Bolest se ponajviše širi među siromašnim stanovnici- 
ma, koji nisu u stanju platiti liječenje, te im je uskraćena najos- 
novnija liječnička njega. 

S. Ivana sa svojim susestrama neutrudivom ljubavlju i brigom 
posvećuje se tim jadnicima gledajući u njima bolesnu braću i ses- 
tre učitelja Isusa Krista. Zato joj nikakve rane nisu odbojne, niti 
od iznakaženog bogalja okreće glavu. Evo što sama veli kako ih 
doživljava: ' 

»Kad bi me vidjeli prijatelji iz ranijih dana, vjerojatno ne bi 
vjerovali svojim očima. Tada sam bila izbirljiva maza, a sada me 
evo tu sred ovog siromašnog svijeta s osakaćenim udovima od ne- 
mile bolesti. Nisu mi odvratne rane, fizičke deformacije ili bilo 
koja ljudska bijeda. Među ovim patnicima izbačenim iz društva, 
a koji su za mene moja braća, osjećam se sretnom i potpuno za- 
dovoljnom na tom mjestu.« 


Tako se bezbroj puta u povijesti obistinjuje Isusovo obećanje 
da će njegovi velikodušni i pređani sljedbenici stostruko više pri- 
miti u usporedbi s onim što su u svijetu radi njega ostavili. Gos- 
podin se nikada ne da nadmašiti u svojoj ljubavi. 

Ispovijest filmskog redatelja Franka Zeffirellija 


SPASAVAJUĆE SIDRO — ISUS KRIST 


Pred nekoliko godina istaknuti talijanski redatelj Franco 
Zeffirelli snimio je serijski film za mali ekran pod naslovom »Isus 
iz Nazareta«. Osim talijanske televizije, čije su emitiranje mnogi 
vidjeli uz obalu južne Hrvatske, film su preuzeli i drugi zapadni 
televizijski centri. Svojim realističkim prikazivanjem Isusova lika, 
toliko dragog i simpatičnog u svom čovjekoljublju, film je posti- 
gao zapaženi uspjeh i veoma je pozitivno primljen kod milijuna 
gledalaca. 

Na pitanje novinara što ga je potaklo da snima taj film, 
Zeffirelli je odgovorio: »Naše suvremeno društvo je nijekanje sve- 
ga onoga što je Isus učio. Ako suvremeni čovjek, rob strahova, 
samoće, izdaja i razočaranja, želi naći spasavajuće sidro, naći će 
ga još uvijek jedino u radosnoj vijesti Isusa Krista.« 

Revija »Veritas« 1979. je godine na svojoj poleđini stalno do- 
nosila nekoliko malenih snimaka iz toga filma. Svakome je dos- 
tupno pogledati divnu i dopadljivu Isusovu osobu, koju izvrsno 
igra engleski glumac Robert Powell, s onim pronicavim očima u 
kojima blista osvajalačka snaga, dobrota i nježnost Učitelja iz 
Nazareta. 


Čovjek se mora prignuti 


Režiser Zeffirelli je uvjereni i praktični katolik. I kao takav 
nastupa u javnosti nikada ne skrivajući svoje religiozno osvjedo- 
čenje. Mnogo ga iznenađuje i pomalo srdi što se još uvijek javno 
raspravlja o problemu Božje opstojnosti, jer smatra to poniženjem 
za čovjeka, 

»U stvari, sumnjati u Boga« — misli režiser — »isto je što i 
sumnjati u Sunce. Čitav Svemir, sav naš život na opipljiv način 
svjedoče da Bog postoji. Drugim riječima, samom činjenicom po- 
stojanja potvrđujemo Boga koji nas je stvorio.« 

Zeffirelli se također žestoko obara na onaj racionalistički men- 
talitet suvremenog čovjeka naših dana koji hoće sve, pa i samoga 

Boga, izmjeriti svojim malim ljudskim mjerilima, s njime na neki 
način manipulirati i učiniti ga. Bogom jednog naroda ili jedne 
političke ideologije, stranke i skupine: 

»Odbijam drskost onih koji hoće sve provjeriti. Pred Bogom, 
koji je naš Stvoritelj, čovjek se mora prignuti... Manija provje- 
ravanja s našim mogućnostima onoga što je vrhunaravno jedan je 
od znakova da čovjek nazaduje u sposobnostima koje uistinu vri- 
jede... Stari su narodi pred božanstvom imali strahopoštovanje 
koje se danas velikim dijelom izgubilo... Ne stiže se k Bogu is- 
ključivo razumom. Razum, kako pokazuju stoljeća pozitivizma i 
materijalizma, služi samo da rastjera dimnu zavjesu između Boga 
i čovjeka koji je po prirodi sposoban prihvatiti ono što nazivamo 
vrhunaravnim.« 

U svome djetinjstvu Zeffirelli nije primio posebni vjerski od- 
goj u svojoj obitelji. Njegovi roditelji su bili praktični agnostici 
i otuđili su se potpuno od Crkve, iako je društveni život u to doba 
bio protkan religioznim ozračjem. Ali ono što je Franco primio od 
vjeroučitelja, duboko je priraslo uz njegovo biće, tako da u pog- 
ledu osobnog doživljavanja vjere nije imao ni kasnije nekih teš- 
koća. Kroz svjetlo vjere gleda sve probleme ljudskog života, pa i 
smrt koja za tolike ljude predstavlja bauk o kojemu se ne smije 
govoriti. 

»Smrt je stravična« — naglašava Zeffirelli — »samo za onoga 
koji u čovjeku ne vidi drugo nego gomilu stanica osuđenu na ras- 
padanje u grobu. Naprotiv, u vjerskoj dimenziji smrt se može 
gledati u apsolutnoj vedrini. To je zato što nam vjera pruža mo- 
gućnost shvaćanja vlastite egzistencije u njezinoj punini: kao cik- 
lus koji ne počinje s našim zemaljskim rođenjem niti se svršava 
tjelesnom smrću... Čovjek nije samo gomila atoma koji osmišlja- 
vaju njegovu povijest: krhak od djetinjstva, zatim sve više bujan, 
dok se napokon taj rascvat ne preokrene pa počinje nazadak koji 
se na koncu pretvori u pustoš starosti... Ali ono što nas čini oso- 
bom, naša prava bit neće nestati sa smrću, već će nastaviti svoj ži- 
vot u vječnosti. . .« 

Redatelj Zeffirelli smatra da smo danas zahvaljujući obilju 
potrošačkih sredstava naše civilizacije izgubili ili barem otupili u 
sebi jedan prirodni osjećaj zapažanja Stvoritelja, za razliku od 
starih naroda kod kojih je taj osjećaj bio razvijen u najvećoj 
mjeri, pa su u sebi imali neposredni osjećaj božanskog. Polako 
smo postali robovi materijalnih, opipljivih i ovozemaljskih dobara 
i to nas je duhovno zalijenilo. Evo kako obrazlaže svoje tvrdnje: 


228 


»Imam nebrojeno dokaza da čovjek posjeduje zalijenjene ili 
atrofirane sposobnosti koje ne upotrebljava i koje je čak zaboravio 
da ih ima. Kad sam bio u Pokretu otpora, za vrijeme prošloga 
rata, događalo se uvijek da sam radio noću. I tako nagnan potre- 
bom, sjećam se da sam za vrlo kratko vrijeme postigao osjetilnu 
sposobnost gledanja koja mi je omogućavala raspoznavati stvari 
i u mraku. Koliko je pak sposobnosti atrofirano u nama? Prva je 
bez sumnje to zapažanje Boga. Eto zašto je povratak Bogu vrlo 
težak, mnogo teži nego što je bio nekad.« 


Ljubav može otkupiti vrijeme 


Promatrajući duboke krize koje su danas zahvatile čovječan- 
stvo, Zeffirelli vidi u tome strahovite posljedice klanjanja i obo- 
žavanja modernih idola koji su razočarali čovjeka i donijeli mu 
prazninu i beznađe. Mnoge su ideologije nudile spas čovjeku, a 
mjesto spasenja uzdrmale su temelje čovjekova bitka te on polako 
zaboravlja prepoznavati sebe u smislu i zadaći svoje zemaljske a- 
vanture. 

»Prirodno je da se tako završilo« — zaključuje Zeffirelli. »Kad 
se negira prava bit čovjeka i njegova duhovna dimenzija, izvršava 
se podli, ponižavajući i nasilni čin više nego što se to može zamis- 
liti... Pisac Stendhal, koji je bio genij, govorio je: 'Sama stvar 
koja opravdava sve ono što se reklo o Bogu jest činjenica da on 
ne postoji.“ Što to znači? Za mene to nije neka duhovita izreka 
nego glupost. Pred Bogom čovjek bi bar trebao imati odvažnost 
šutjeti. I reći: to je misterij koji ja ne razumijem, koji ne uspije- 
vam shvatiti. I dosta! Naprotiv, da ne bi priznao vlastitu nesposob- 
nost ići preko vidljivih stvari, čovjek će se uteći nevjeri koja mu 
služi kao alibi za vlastito neznanje. . .« 

Novinar Guseppe Grieco, koji je uspio da mu redatelj u pot- 
punosti otkrije svoju nutrinu i na neki način izvabi ispovijest 
osobne vjere, zapitao ga je da li se možda ne boji mišljenja odre- 
đenog kruga ljudi koji bi ga mogli proglasiti nastranim zbog tako 
odlučnih vjerskih stajališta? Zeffirelli je sasvim mirno i bez trun- 
ke uzbuđenja odgovorio: 

»Ne bojim se, apsolutno ne. Prihvaćam znanost i tehnološka 
otkrića. Godi mi zračnim putem stići za nekoliko sati u Los Ange- 
les gdje me čekaju zbog snimanja filma 'Hamlet'. Ono s čime se 
ne slažem, to je materijalizam, to je svođenje čovjeka isključivo 

na dimenzije materije... Danas, na primjer, mnogi su znanstvenici 
skloni hipotezi da je svemir nastao pred petnaestak milijardi go- 
dina od eksplozije izazvane energijom praatoma. I na toj hipotezi 
konstruiraju teorije na osnovi kojih biva razjašnjen sav proces 
stvaranja kao plod slučaja i evolucije. Tumačeći tako oni ne raz- 
jašnjavaju ama baš ništa. Pravi problem jest u izvoru eksplozije.« 

Kao ponosnog, ali ujedno i poniznog vjernika, što redatelju 
nije teško priznati, neopisivim ga ushićenjem zanosi činjenica da 
se Bog na neki način u početku stvaranja združio s materijom, a 
još više Isus Krist u svom utjelovljenju. Time materija nije prok- 
leta nego otkupljena i posvećena, pa Crkva zato ne prezire mate- 
riju nego je preobražava i uzdiže do Stvoritelja koji se na posebni 
i čudesni način približio čovjeku: 

»Velika je pogreška udaljavati Boga od nas, učiniti ga nečim 
apstraktnim, nečim nedostiživim i neprotumačivim. Bog nam je 
blizu jer smo dionici njegova božanstva, jer izviremo iz njega, 
jer smo elementi one vatre i energije koja je bila na početku 
svega.« 


Uza sve zavrzlame suvremenog svijeta i zla koje često trijum- 
fira na mnogim poljima čovjekova života, Zeffirelli nije pesimist 
s obzirom na budućnost. On smatra da kršćani, više nego itko 
drugi, posjeduju sredstvo kojim se mogu suprotstaviti današnjem 
zlu i kojim mogu suzbijati podivljalu mržnju, ublažavati nevolje, 
ispravljati nepravde i ostvarivati evanđeoske ideale, ako poslušaju 
Isusovu zapovijed ljubavi. To nam redatelj Franco Zeffirelli kao 
hrabri Kristov svjedok poručuje: 

»Samo je jedan način kojim možemo otkupiti naše vrijeme: 
ljubav. S Kristom vjerujem da smo svi oruđe u rukama Božjim 
i da svi možemo učiniti nešto dobra da bismo se otkupili od zla 
i zaslužili na neki način kraljevstvo Božje.« 

Religiozna razmišljanja glumice Giuliette Masina 


»BOG JE ZA MENE LJUBAV I ŽIVOT« 


Stekla je svojevremeno simpatije i kod naše publike u filmo- 
vima koje je s uspjehom režirao njezin suprug Federico Fellini. 
Možda nam je najviše ostala u sjećanju u nezaboravnom liku Gel- 
somine, mlade djevojke iz čuvenog filma »Ulica«, gdje je glumila 
zadivljujućom umjetničkom ljupkošću i humanim suosjećanjem. 


Danas je Giulietta zrela žena, po užoj specijalizaciji profesor 
književnosti, koja intenzivno prati zbivanja u kulturnom i vjer- 
skom životu svoje zemlje. U torinskom dnevniku »Stampa« ure- 
đuje rubriku »Dopisi čitalaca«. Njezini su odgovori uvijek zanimlji- 
vi, pronicljivi i veoma topli. Napisala je o tom i knjigu »Dnevnik 
s drugima«, koja je doživjela više izdanja. 

Osvjedočena je katolikinja, pa je pristala na jedan poduži raz- 
govor s novinarom Giuseppeom Griecom, koji je uspio intervjuirati 
mnoge poznate osobe talijanskog društva, a tematika se kreće 
uglavnom oko značenja i opravdanosti vjere u ljudskom životu. 
Ovdje donosimo tek djelomične izvatke koji su karakteristični za 
duhovni profil Giuliette Masina, a našim čitaocima biti će u svakom 
slučaju poticajni i ugodni. 


Pred zagonetkom života 


Najprije iznosi mišljenje kako ona osobno zamišlja Boga. Na- 
pominje da nije teolog i da kao laik nije u stanju dati točnu de- 
finiciju Stvoritelja. Pokušava ga izraziti neposredno svojim vjer- 
ničkim srcem: 


»Bog je za mene ljubav, život—zahvalnost ljudskog stvora svo- 
me Stvoritelju. Bog je nešto tako lijepo, nešto što ima okus dje- 
tinjstva... On je za mene stalna prisutnost, premda neizreciva. 
Osjećam ga na primjer kada pogriješim, kada otkrijem da sam 
drukčija od onoga što bih htjela biti. Još više: kada primijetim da 
se vladam kao najgora kršćanka, baš tada na posebni način osje- 

ćam Božju nazočnost... Meni manjka točan izričaj o Bogu, Mogu 
samo nešto reći običnim rječnikom da vjerujem u jedno vrhovno 
biće kojemu dugujem svoj život.« 


S jezom odbija prazninu koju ateizam ostavlja u ljudskoj duši. 
Pred tolikim mučnim i nerješivim problemima čovjek mora oča- 
javati, ako mu se oduzme pogled vjere. Ona je uvjerena da se ljud- 
ski život ne može protumačiti bez Stvoritelja, pa ovako prosuđuje 
ateiste: 


»Ljutim se na njih, a u isto vrijeme ih sažalijevam. Ljuta 
sam, jer se hotimično zatvaraju pred misterijem, sažalijevam jer 
mi naliče napuštenoj djeci. Ima ih koji oholo dobacuju: 'Meni je 
dosta ovaj život." Što pak to znači? Zagonetka nije u životu nego u 
njegovu početku, u onom dahu koji je oživio ilovaču i stvorio 
čovjeka. Veliko čudo koje uza sva znanstvena dostignuća ne može 
protumačiti ljudska mudrost jest početak života. A baš taj po- 
četak jest za mene božanski... Kad ne bih bila sigurna da nas- 
tavljam živjeti poslije smrti, bila bih prisiljena upitati se: Giulietta 
Masina, čemu životariš? Bez tog nastavka u vječnosti naš bi život 
bio doista nešto bijedno.« 


I ona je svjesna da su objavljene vjerske istine misteriji tako 
često nedokučivi našem malom i ograničenom razumu. Zato će 
čovjeku uvijek biti prijeko potrebna krepost poniznosti kako bi 
mogao sagnuti svoju glavu pred nedohvatljivim otajstvima Božjim. 

»Vjera, ako nije samo prazna riječ,« — zaključuje Giulietta — 
»sastavljena je i od čina poniznosti. Znam da moj um ne može 
razjasniti neke misterije i zato se prepuštam Crkvi. Inače ne bi 
imalo smisla priznavati se katolikom.« 


Kad je novinar zatražio od Giuliette da mu malo podrobnije 
i jasnije objasni što za nju znači priznavati sa katolikinjom, glu- 
mica je odgovorila jednostavno, a opet iskreno i otvoreno, ne kri- 
jući određena razočaranja: 


»Prvenstveno znači pripadati stadu koje ima svoga pastira u 
Isusu Kristu. Nisam došla do vjere poniranjem, proučavanjem i 
filozofskim razglabanjem Božjega bića. Gotovo se plašim nekih 
teologa, koji šešir cijepaju na četvero, zbog svoje mudrosti... Ni- 
sam ostala katolikinjom zato što bih otkrila da su katolici bolji od 
drugih. Ali sam u svojoj nutrini uvjerena, kad bi se vratila iz 
progonstva i kad bi trebalo ponovno ići u Koloseum pred divlje 

zvijeri, da bi to bila baš ta skupina katolika koja te ponekad baca 
u malodušje jer toliko zna omalovažavati svoju vjeru.« 


Mladi traže Boga 


Giulietta je primila solidni vjerski odgoj najprije u roditelj- 
skoj kući, zatim u gimnaziji i liceju kod časnih sestara i svećenika. 
O njima misli samo najljepše. Zahvalna je što je imala prave du- 
hovne savjetnike u pravo vrijeme. No, priznaje da je kasnije u 
životu imala teških vjerskih kriza, posebno glede postojanja pakla 
s kojim se ne može pomiriti. Evo kako opravdava svoja stajališta: 

»Bila sam tako oduševljena životom Isusa Krista da sam čita- 
jući Evanđelje bila ponesena mišlju kako taj moj Bog ljubavi 
ne može ni jednog čovjeka osuditi na vječnu kaznu. Drugim rije- 


 čima, pakao je za mene sablazan, proturječje, nešto što je potam- 


njivalo sam svijetli lik Isusa Krista.« 


Kad se postave krive premise u logici, onda mora biti i krivi 
zaključak. A krive su pretpostavke, među našim vjernicima mnogo 
raširene, da Bog baca ljude u pakao. Naprotiv, Bog sve čini da 
čovjek tamo ne dođe. No Bog ne može spriječiti čovjeka ako on 
sam u svojoj slobodi izabire put prokletstva i do kraja ostaje 
gluh na pozive Božje ljubavi koja ga želi spasiti. 


Prateći iz blizine sadašnju generaciju mladih, Giulietta nije 
pesimist. I ona zapaža poput mnogih da se mladi polako vraćaju 
k Bogu, kojega im nitko u životu nije mogao nadomjestiti. Nakon 
toliko gorkih razočaranja Boga opet traže. Njezina opažanja is- 
punjena su nadom: 


»U toku je baš takvo traženje Boga da te srsi prolaze. Dapače, 
iza pakla droge može se nazrijeti žestina toga traženja. Osamlje- 
nost suvremenog svijeta je grozna. Ništavilo! Dosada! Smrt raz- 
mišljanju! Naša je generacija dala djeci mnogo materijalnih do- 
bara, ali im je zaboravila dati 'nebeskog kruha' čiji se nedostatak 
tragično osjeća. Eto zašto mladi traže Boga makar lutaju u mraku 
i zavaravaju sami sebe da traže nešto drugo.« 


Vrlo su zanimljivi njezini pogledi na toliko razuzdanu seksu- 
alnost našeg vremena. Slaže se s tolikim ozbiljnim promatračima 
suvremenog društva da to seksualno opsjednuće mora doživjeti_ 
svoj pad jer je u nemogućnosti zadovoljiti kompletnog čovjeka. 


233 


»Ne slažem se« — naglašava Giulietta — »da seks bude tabu- 
tema, kako je to bilo nekada, ali ne odobravam niti seksualno 
iživljavanje, što je danas u modi. U euforiji za demitizacijom, kako 
se to danas kaže, ostao je puki životinjski nagon. Što ćemo onda 
s čovjekovim čuvstvima? Pobuna protiv takvih deformacija već je 
prisutna, posebno kod mladih i onih najmlađih. Izgleda da s na- 
šom lakomislenom popustljivošću pripravljamo generaciju mora- 
lista.« 


Sve zapovijedi vođe k ljubavi 


Giulietta je voljela svoj glumački poziv koji joj je omogućio 
da se uživljava u različite sudbine ljudi koji je ne mogu ostaviti 
ravnodušnom. Rado suosjeća s ljudskim patnjama kao što se rado 
veseli i njihovim sretnim trenucima. To je zahtjev njezine žive 
vjere koja nastoji ostvariti u životu temeljnu poruku Kristove ra- 
dosne vijesti. I na pitanje svoga sugovornika u čemu zapravo vidi 
bit kršćanske religije, s puno žara odgovara: 

»U ljubavi! Istinski kršćanin treba ljubiti ljude kao što ih je 
Krist ljubio. Sve zapovijedi moje vjere vode konačno tome zahtje- 
vu, što je i preduvjet za onaj budući život u vječnoj Božjoj svjetlo- 
sti koji nam je zajamčen uskrsnućem... Veoma sam loša katoliki- 
nja, veoma loša kršćanka. Ali postoji nešto što će, bar se tako 
nadam, prevagnuti meni u prilog na tezulji Božjeg suda: nikad 
nisam mogla niti ću moći živjeti bez ljubavi. Stvorena sam da 
ljubim i da sebe darivam drugima. Bilo je trenutaka u kojima 
sam se, zbog samoobrane, namjeravala zatvoriti u svoj egoizam, 
ali nisam uspjela. Doživjela sam da je to odviše mučno. Mnogo 
je bolje trpjeti zbog ljubavi, nego sebe svesti na suhu granu u 
kojoj se životni sok — ljubav — ukrutila u hladnoći umrlih osje- 
ćaja.« 

Vrlo je zanimljiv odgovor koji je Giulietta uputila jednom 
župniku u gore spomenutom dnevniku. Župnik se u svom pismu 
tuži kako mu je crkva pusta zbog slabog odaziva vjernika, kako 
se mladež sve više udaljuje od Boga, kako je sakramentalni život 
ograničen tek na uskrsnu ispovijed i pričest i zbog toga mu dolazi 
na um pomisao da se povuče iz toga jalovoga pastoralnog rada i 
posveti samo svojoj duši. Završetak njezina pisma ovako glasi: 

»Naučili su nas da u kršćanstvu postoji jedna bitna istina 
koju tisućljeća nisu umanjila u nadi što je ona otvara: a ta je 
istinska ljubav čovjeka prema čovjeku. Mislim da nije najvažnije 

što je vaša crkva pusta. Moguće je govoriti i u pustinji. Strpljenje, 
milosrđe, predanost sačinjavaju jedinu obranu protiv odsutnosti, 
umora, poniženih prisutnosti. Vi, oče, koliko ja znam, pripadate 
jednoj vojsci koja nikad nije bježala.« 


Na žalost, možda svi skupa na to često zaboravljamo kao i na 
činjenicu da u poniznosti, poput kršćanskog svjedočanstva Giuli- 
ette Masina, iskreno priznamo kako za dar vjere »nikada nećemo 
moći dovoljno biti Bogu zahvalni.« 

Filmski režiser i komičar Jacques Tati priča o svojoj 
profesiji 


»LJUBAV JE NEŠTO NAJLJEPŠE« 


Bio sam veoma ugodno iznenađen saznavši da taj suvremeni 
francuski umjetnik, kojega ubrajaju među najbolje filmske komi- 
čare, u svom profesionalnom stvaralaštvu poštuje iznad svega hu- 
mane i etičke norme, želeći svojom satirom gledaoce humanizirati 
i oplemenjivati. 

Premda je Tati već u poodmaklim godinama, sačuvao je na 
zapanjujući način fizičku i umnu vitalnost i svježinu. To u velikoj 
mjeri zahvaljuje sportu kojim se bavi cijeli život. Još i sada zaig- 
ra tenis. Rođen je 1908. godine. Pravo mu je ime Tatišev, jer mu 
je otac bio Rus i po službi ambasador ruskog cara u Parizu. 


Nije pokleknuo pred bogatstvom 


Svoj prvi glumački nastup imao je 1934. godine na kazališnim 
daskama, a u vezi s proslavom »Plave vrpce« koju je tada osvojio 
najbrži prekooceanski putnički parobrod »Normandie«. Među gle- 
daocima nalazila se i kritičarka Colette, koja je, zanesena njego- 
vom glumom, sutradan napisala: »Nijedna umjetnička priredba 
u budućnosti neće se odigrati bez ovoga izvanrednog umjetnika. 
Tati je pronašao način kako može biti teniski igrač, nogometni 
vratar, boksač i njegov protivnik.« 


Kasnije se Tati oduševio filmom i više od četrdeset godina 
posvetio tom području umjetničkog stvaralaštva kao glumac i re- 
žiser. Veoma je pedantan i savjestan u radu. Zato je ostvario re- 
lativno malo filmova: šest kratkometražnih i isto toliko igranih. 
Neki su od njih već svrstani u antologiju svjetske komične kine- 
matografije. Spomenimo samo neke: »Praznici gospodina Hulota«, 
»Imendan«, »Moj ujak«, za koji je dobio najveće priznanje — Os- 
cara, 

Za »Imendan« nije u početku mogao naći distributera jer su 
mu prigovarali da je njegova komika neobična i da neće naići na 
dobar prijem kod gledalaca. Međutim, na Međunarodnom film- 
skom festivalu u Veneciji 1947., priznata je umjetnička vrijednost 
filma i dodijeljena mu je nagrada za najbolju režiju. 


Upravo je zadivljujuće kako se oslobodio mamca pohlepe za 
novcem koji zarobljuje tolike filmske djelatnike. »Nisam nikada 
mogao podnijeti ideju« — tumači Tati — »da film bude tretiran 
kao trgovačka roba. Jer on u stvari jest ili bi bar trebao biti 
jedan oblik izražavanja, umjetnička kreacija, neka vrsta knjige za 
priopćavanje vlastitih ideja ljudima. Ne može se uskladiti sloboda 
umjetničkog stvaralaštva sa zahtjevima biznisa, Zato i nisam ste- 
kao novac, iako sam mogao postati bogat. Naprotiv, uvijek sam se 
našao u dugovima. U životu treba znati birati... Mogao sam se 
obogatiti odlaskom u SAD i tamo snimiti mnogo Hulota. Primio 
sam više od deset takvih ponuda, ali sam uvijek smogao snage 
reći: 'Ne!' Najvažnije je biti u životu slobodan, izreći ono što se 
hoće i na način kako se hoće. Naš posao traži veliku iskrenost. U 
protivnom ga je bolje i ne raditi.« : 

Prema mišljenju kritike, gospodin Hulot je najslavniji i naj- 
uspjeliji Tatijev glumački lik. U tom naivnom, nespretnom i šalji- 
vom liku, s izgledom čudaka koji sa svojim prekratkim hlačama, 


šeširom s velikim obodom, lulom i kišobranom izaziva buru smi-__ 


jeha, dao je samoga sebe, želeći priopćiti gledaocima da promatra- 
ju život i s njegove smiješne strane. 


Hulot je tip čovjeka koji svojom nespretnošću upada u koje- 
kakve komične scene, ali na jedan takav suveren način da se i 
sam sebi pomalo podsmjehuje. Zabavlja gledaoce vedrom satirom 
koja nikoga ne ponižava, a sve osvaja, Njegov smijeh nije potak- 
nut zavišću ili zlobom nego nakanom jednoga plemenitog srca ko- 
je želi ljudima prići kao prijatelj koji ih upozorava na ono smiješ- 
no, kako bi se nakon toga zagledali u ono što je ozbiljno i važno 
za život. Jedan kritičar dobro zapaža: 


»Tati nikad ne izobličuje stvarnost nego samo ukazuje na nju, 
pomaže gledaocu da je otkrije s gledišta apsurdnosti i nastranosti 
koje su mnogo puta nazočne. Za razliku od Chaplina, nikoga ne 
optužuje, nego jednostavno objašnjava. I baš ta sposobnost da se 
sebi smije, da se smije događajima i ljudima oko sebe, čini ga 
neranjivim i jakim, pobjednikom koji nad svima trijumfira.« 

Svijet treba učiniti radosnijim 


U ocjenjivanju svojih filmova Tati je vrlo realan i objektivan. 
On zna da ima gledalaca koji njegove filmove gledaju po nekoliko 
puta, ali isto tako i onih koji izlaze van nakon nekoliko minuta 
prikazivanja. Ništa ga to ne zbunjuje što neki nisu sposobni shva- 
titi njegov humor, ali i poruku koja se iza toga krije. A ona je 
duboko ljudska i kršćanska: svijet treba kao kruha više snošlji- 
vosti, nesebičnosti i istinske radosti: 

»Mislim da me razumije onaj koji zna zapažati stvarnost i uo- 
čiti ono komično u životu. A to je ono što najviše želim. Pomoći 
ljudima u sagledavanju života koji teče oko nas, u uočavanju samih 
sebe u nekim tipovima i situacijama koje namještam, pa da se 
tako uz smijeh zabavljaju. Danas je tako malo smijeha u svijetu. 
I odviše se malo poduzima da se svijet učini radosnijim. Svugdje 
tjeskoba, nasilje, brige, sebičnost, manjak samokritike i humo- 
rTa.. < 

Često nas filmovi ostavljaju dalekim i nijemim promatračima. 
Zakoče u nama misaoni svijet duha i pretvore nas u pasivne ro- 
bote koji očekuju naređenja. U tome je bez sumnje velika snaga i 
umijeće Tatija što je takvo manipuliranje s gledaocima želio na 
svaki način izbjeći. Izričito napominje: 

»Mjesto da u filmu postupam s gledaocem kao s nekim pasiv- 
nim bićem kojemu namećem određenu priču, želim mu ponuditi 
svima dobro poznati svijet. I činim to na taj način da se njegova 
zabava sastoji u tome te sebe prepozna prepoznavajući druga lica... 
Život je pun komičnih situacija i nastranosti, treba ih samo znati 
zapaziti i preoblikovati jednom malom dozom domišljatosti i hu- 
manog zanimanja za druge. Ono što danas nama nedostaje jest 
nedostatak interesa i zanimanja za život: onaj koji mi živimo i 
koji žive drugi oko nas. Kad toga ne bi nedostajalo, bilo bi više 
međusobnog razumijevanja i iskrenijeg humora u svijetu. ..« 

U pitanju pornografije, koja je toliko preplavila filmsku umjet- 
nost, Tati je neumoljiv. On vidi u tome strahoviti gubitak zdravih 
moralnih osjećaja i profanaciju najsvetijih čovjekovih vrijednosti. 
Evo kako se, na sebi svojstveni humoristički način, osvrće na tu 
suvremenu opsesiju: 

»Kada gledam kakav erotski prizor, npr. razgolićenog muškar- 
ca i ženu u krevetu, tada pomislim da li je režiser prije nego je 
ušao u sobu pokucao na vrata?... Ljubav je nešto najljepše, ali 

nešto što je duboko intimno, tajnovito i što treba poštovati. Pred- 
ložili su i meni da snimam pornografski film, ali sam tu ponudu 
smjesta odbio.« 

Tatijev najnoviji film nosi naslov »Pomutnja«. Inspiriran je 
velikim suprotnostima našega vremena, u kojemu su ljudi toliko 
međusobno odijeljeni svojim političkim, ideološkim i stranačkim 
opredjeljenjima da im ne uspijeva naći zajednički jezik, pa ga ta 
jeziva činjenica podsjeća na biblijsku Kulu babildnsku. Ako svojim 
filmom bar kod malog broja gledalaca probudi spoznaju o nesa- 
gledivoj štetnosti takvih pojava i dobru volju da ih se u vlastitom 
životu nadiđe, onda će i taj film biti hvalevrijedan, a trud i muka 
autorova neće biti uzaludni. 


SER) 
ad 


Tako se glumac i režiser Jacques Tati u svom stvaralačkom 
opusu složio s poticajima i zahtjevima Crkve koja nas preko Dru- 
goga vatikanskog koncila poučava kako film treba »služiti da čov- 
jek sebe dublje upozna i istraži, da se veličina istine i dobrote 
donese na svjetlo i uzvisi.« (I M, 7) 

Pjevač i svećenik Carth Hewitt priča o svom pozivu 


»NIKAD NE TREBA GUBITI NADU« 


Ubraja se među najpoznatije pjevače zabavne rock-glazbe u 
Engleskoj. Često se čuju njegove pjesme preko radija i televizije. 
Obilazi gradove svoje domovine kao i druge metropole svijeta odr- 
žavajući uspješne koncerte u prepunim dvoranama. Zato nije čudo 
što se njegove ploče s neuobičajenom porukom u melodiji i rije- 
čima duboko doimlju mladog čovjeka i prodaju u velikim nakla- 
dama. ' 


Najveći smisao života 


Obožavatelji i simpatizeri Cartha Hewitta znaju da je on sve- 
ćenik anglikanske Crkve, da ima svoju obitelj i troje djece. Uza 
sve te obaveze on se izvanredno uspješno približava braći ljudima, 
posebno onima koji se nalaze u sukobu sa životom i s mukom 
traže temeljne uzroke svoga bitka. 

»Moje pjesme nisu samo molitve« — veli Carth — »nego više 
razmatranja o tome kako ja kao čovjek i kršćanin gledam na život. 
Još kad sam pjevao u jednom mladenačkom sastavu u rudničkom 
naselju blizu grada Durhama, počeo sam osjećati potrebu da bar 
jednom pjesmom, među velikim brojem onih koje sam pjevao, 
priopćim slušaocima ono u što vjerujem kao kršćanin. Tako sam 
napisao šansonu 'Smisao života mog', u kojoj sam iznio poruku 
važnu za mlade ljude koji nisu uspjeli otkriti dublji sadržaj svo- 
me životu. Želio sam im naglasiti da je Isus Krist najveći smisao 
ljudskog života. . .« 

Jedna mlada studentica priznala je u povjerenju Carthovu 
bratu da ju je baš ta šansona oslobodila od napasti samoubojstva. 
Izgubljena i očajna posvuda je lutala uzalud tražeći odgovore na 
tolika ozbiljna pitanja čovjekove egzistencije. Ništa je nije moglo 
oduševiti i sve joj je u životu bilo prazno i besciljno. Uporno ju je 
proganjala misao da je najbolji izlaz prekinuti zauvijek s tim ne- 
razumljivim i besmislenim životom. Boreći se u tim mislima na- 
jedanput čuje kako u nekoj kući odzvanja Carthova šansona »Smi- 

sao života mog«. I odmah se nešto probudilo u toj mladoj duši. 
Neko nenadano svjetlo bljesne u mraku njezine nutrine. Osjećala 
se kao izgubljeni putnik u šumi koji sav iznemogao od lutanja 
odjednom naiđe na pravu stazu. Bila je to milost koja je pobije- 
dila napast samoubojstva. Pravo reče papa Ivan Pavao II. mnoštvu 
okupljene mladeži na njegovu hodočasničkom putu u Njemačkoj: 
»Čovjek ne može živjeti bez poznavanja smisla svoje opstojnosti.« 


Sumnje protiv vjere 


Ni Carth Hewitt nije bio oslobođen od brojnih teškoća i kriza 
u svojoj vjeri. Mučno je bilo njegovo uspinjanje dok nije dospio 
na vrhunac saznanja da je Bog jedinstveni i najljepši sadržaj 
roj kratkih zemaljskih dana. Evo što nam sam o tome 
priča: 

.»Moj je otac bio anglikanski svećenik i primio sam od njega 
ozbiljan kršćanski odgoj. Ali kao što se to često događa, moja je 
vjera na sveučilištu počela sve više slabiti. Sumnje su me salijetale 
sa svih strana, Bilo je to razdoblje pakla i nadolazile su mi misli 
da posvema odbacim vjeru. S druge pak strane nisam nikako mo- 
gao prihvatiti mišljenje da je sve u našem ljudskom životu puka 
slučajnost. Dopala mi je u ruke tada knjiga "Mučen radi Krista! 
pastora Richarda Wurbranda, gdje se opisuje trpljenje jedne sku- 
pine kršćana u zatvoru. I odjednom mi sine misao: ako je njihova 
vjera, kao i moja koju sam nekada posjedovao, samo mit, onda je 
to mit koji objašnjava i ispunjava život. Tako, malo pomalo, shva- 
tio sam da je kršćanska poruka ne samo prihvatljiva s razumne 
strane već nam pruža jedini konkretni smisao života. I tada sam 
stvorio odluku da moja glazba ne bude samo zabavna već i izraz 
tog novog saznanja. 

n Zaljubljen u Isusa Krista, želio mu se darovati cijelim svojim 
bićem. Uputio se putem svoga oca i postao anglikanski svećenik. 
Tri je godine upravljao jednom župom, a onda je upoznao da će 
za ai tetka mok sE učiniti ako ga bude naviještao svojim 
pjesmama i glazbom. Skok od župni jevača nije bi 
oak ia upnika do pjevača nije bio tako 

»Doista je tako! Ali sam uvjeren da Gospodin to hoće od mene 
Uostalom taj je izbor dozreo u suglasnom dogovoru s mojom Crk- 
vom, Pomažu mi moja žena i moji prijatelji... Pjevam onima koji 
vjeruju i koji ne vjeruju. Poslije nekog koncerta zaustavi me 

jedan motociklist koji mi reče da nema vjere ali da mu moje 
šansone pomažu živjeti. Pjevam u crkvama, u kazalištima, na fes- 
tivalima, na sveučilištima, u tamnicama. Na primjer, u Dartmooru 
više od stotinu zatvorenika pratilo me pljeskom i pjevanjem mojih 
šansona. Pjevao sam u Nizozemskoj, Švicarskoj, Sjedinjenim Dr- 
žavama, Australiji. U početku sam bio sam, ali sam kasnije našao 
veliki broj prijatelja.« 

S velikim poštovanjem govori o popularnom Bob Dylanu, o 
kojem je pisala i naša revija »Veritas«. Aludirajući na Bobovo 
obraćenje, koje ga je nakon mnogo mučnih trenutaka konačno 
dovelo u zagrljaj velikoj Božjoj ljubavi, Hewitt napominje: »Bob 
je polagano kročio putem koji ga je doveo k Bogu. Nikada ne treba 
gubiti nadu. . .« 


Carth je posvuda rado dočekivan kao radosni vjesnik. jednoga 
duhovnog oslobođenja i nade. Zato su mu i pjesme prožete bez. 
graničnim pouzdanjem u Isusa Osloboditelja, koji želi »sa svakim 
čovjekom hodati stazom života snagom istine koja pokreće svijet, 
a koja se nalazi u otajstvu Utjelovljenja i Otkupljenja, a snagom 
one ljubavi koja iz toga otajstva zrači...« (Ivan Pavao II.) 

POGOVOR 


Likovi, obrađeni u ovoj knjizi, većim dijelom su objavljeni u 
katoličkom tisku, doduše mnogi od njih prerađeni kako to zahti- 
jeva sadašnji trenutak Crkve u Hrvata. 


Nemojte ovdje tražiti neku vrstu antologije i čuditi se što ne- 
ma nekih drugih likova iz prošlosti i sadašnjosti kojima je sigurno 
tu mjesto. Nisam imao pred sobom takav kriterij. Ušli su oni 
kojih sam se prisjetio zahvaljujući određenim okolnostima i koji 
su me iznutra pokrenuli i oduševili, pa sam gajio nadu da će.isti 
učinak proizvesti i kod našeg općinstva. I nisam se prevario... 


Na molbu brojnih čitalaca iz kleričkih i laičkih redova, iz 
krugova akademski obrazovanih i jednostavnih ljudi, starijih i 
mlađih, odlučio sam se na izdavanje knjige UČI SE OD SUNCA. 
Moram iskreno priznati da me na to posebno potakla i ohrabrila 
jedna priprosta žena iz puka koja mi je pisala: 


»Čitam vaše knjige i članke s radošću u srcu. Nemam ja ve- 
like škole. Ali svejedno razumijem kao da za mene pišete. I uvi- 
jek me nakon čitanja nešto u duši gurne da budem bolja, strplji- 
vija i velikođušnija prema bližnjemu. Pišite i dalje. Bog vam na- 
platio trud. Neka bude sve na slavu Božju a za pokoru grijeha. 


Želim od srca i vama da, razmišljajući o ovim neumrlim do- 
brotvorima čovječanstva, sami budete »gurnuti« da dosljednije, 
revnije i ustrajnije koracate na putu dobra. Takvi nam neprestano 
vraćaju vjeru u čovjeka, vjeru u općeljudske ideale, vjeru u nas 
same koji se u svojim naporima i pregnućima znamo umoriti, 
zastati i zastraniti. Lijepo veli naš ugledni publicist Ivan Golub: 
»Vjerujem da nema čovjeka koji ne bi poželio da je ova ili ona 
njegova staza u životu bila ravnija, ovaj ili onaj put praviji... 
Ljubav je u stanju učiniti da to što je bilo loše bude preokrenuto 
u dobro...« A ta je baš neumorna ljubav i nehinjena dobrota ođ- 
nijela pobjedu nad osobnom korišću i sebeljubljem u životu tih 
divnih ljudi s kojima ste se ovdje sreli. 

Za našega božanskog brata i učitelja Isusa Krista u jednoj 
jedinoj rečenici bilo je izrečeno najljepše što se moglo o njemu 
reći: »PROŠAO JE ZEMLJOM ČINEĆI DOBRO.« Nitko od nas ne 
može poželjeti ljepšeg priznanja i sadržajnije ocjene! 

Svršavam prihvaćajući u potpunosti poruku one pobožne krš- 
ćanke: »SVE NA SLAVU BOŽJU I ZA POKORU GRIJEHA.« 


Silba, 1. studenog 1981. 
Pisac 

